
yveno šachas. Ir turėjo jis numylėtą vienturtį sūnų 
Meliką. 

Kartą Melikas jojo jūros pakrante, žiūri — arklininkas 
su Kečalu Mamedu kažko ginčijasi, kumščiais mušasi. Pri- 
šuoliavo Melikas, išskyrė juos ir klausia: 

— Ko gi dabar nepasidalijot? Už ką čia bakijatės? 

Peštukai vos kvapą atgavo, paskui arklininkas ir sako: 

— Buvo taip, šviesusis pone. Aš stovėjau ant kranto, 
žiūriu — jūroje plūduriuoja kažkokia skrynia. Puoliau į 
vandenį, vargais negalais ištempiau tą skrynią, tiktai at- 
lekia iš kažkur Kečalas ir šaukia, kad jis pirmas pamatęs, 
todėl jo skrynia. Stai ir susipešėm. 

Melikas apibarė mušeikas, davė jiems po penkias smul- 
kias monetas, o skrynią sau pasiėmė. Jojo jis, jojo ir stai- 
ga sumanė: „Imsiu atidarysiu šitą skrynią, pažiūrėsiu, 
kas ten viduj, gal atspėsiu, kam ją įmetė jūron.“ 

Pasakyta — padaryta. Atidarė jis skrynią, ogi ten — dar 
viena skrynelė įdėta, mažesnė. Atidarė ir tą, žiūri — ten 
dar viena dėžutė. O dėžutėje suvyniotas popierėlis guli. 
Melikas išvyniojo jį ir perskaitė: „Kas nori permanyti tik- 
ros draugystės paslaptį, turi apsilankyti trijų senių tvir- 
tovėje.“ 

Perskaitė šacho sūnus šitą laišką, nuėjo pas tėvą ir 
sako: 


— O šviesiausiasis tėve ir valdove! Leisk mane į toli- 
mą kelionę. 

Šackaiš nustebo: 

— Ką čia susigalvojai, sūneli? Kur panūdai keliauti? 

Melikas nieko nenorėjo sakyti tėvui apie paslaptingą 
radinį, tačiau šis taip spyrėsi, kad reikėjo viską papa- 
sakoti ir apie arklininko kivirčą su Kečalu Mamedu, ir 
apie paimtą iš jų skrynią, ir apie keistą laišką. Išklausęs 
šachas nusijuokė: 

— Ak, štai dėl ko tu sumanei leistis į tolimus kraštus. 
Ne, sūneli, nereikia viskuo tikėti, ką tik išgirsti. Negi lėk- 
si paskui kiekvieną paukštę. Kažkoks kvailys prikeverzojo 
tuščių žodžių, o tu jau ketini paklausyti. Ne, neleisiu aš ta- 
vęs vieno trankytis po margą pasaulį. Tu mano vienintelis 
turtas, nenoriu su tavimi skirtis. Gyvenk namie. Visas 
kraštas tavo žinioje. Negi negalima čia sužinoti tikros 
draugystės paslapties? 

Nusiminė jaunikaitis, dar mėgino įkalbėti tėvą, bet šis 
buvo nepalenkiamas. Taip nieko ir nepešęs, Melikas nuėjo 
tiesiai į liūdesio menę. Buvo toks kambarys rūmuose. Jei- 
gu kurį nors iš šacho artimųjų ištikdavo bėda, ateidavo 
čionai ir liedavo gailias ašaras. Viskas čia buvo juoda -- 
ir sienos, ir lubos, ir grindys. Joks šviesos spindulėlis 
neprasiskverbdavo. 

Melikas apsivilko juodais drabužiais ir visą savaitę nie- 
kur kojos nekėlė iš šio kambario. Kankinosi jis, liūdėjo, 
net juodas apsiaustas išbluko nuo ašarų. 

Po pašnekesio apie kelionę šachas ilgai laukė sūnaus 
vakarieniauti, bet taip ir nesulaukė. Nepasirodė Melikas 
ir ryto metą. Sunerimo šachas, susišaukė visus savo tar- 
nus ir išsiuntinėjo sūnaus ieškoti. 

Tarnai apieškojo rūmus ir sodą, kiekvieną kampelį iš- 
naršė, siuntė šauklius, bet niekas negalėjo rasti bėglio. 
Tik paskui, kai praėjo savaitė ir užstojo kita, rado šacho 
sūnų liūdesio menėje. Tuojau pranešė valdovui. Šis pasi- 
kvietė vizirį, ir abu drauge nuėjo pas sūnų. 

Melikas buvo išblyškęs ir prislėgtas. Šachas iš susijau- 
dinimo buvo visai užmiršęs tą paslaptingą laišką, todėl 
labai nustebo, pamatęs sūnaus rankose kažkokį popierių, 
ir paklausė: 

— Sūneli, kas tau, koks sielvartas graužia? Ir ką čia 
laikai rankoje? 

Jaunikaitis puolė ant kelių prieš tėvą: 

— O šviesiausiasis tėve ir valdove! Aš prašiau tave, 
kad leistum į tolimą kelionę tikros draugystės paslapties 
sužinoti, bet tu neleidai. Ir aš taip nuliūdau, jog nebe- 
galėjau ištverti ir atėjau čia išverkti savojo sielvarto. 

Ilgai šachas atkalbinėjo sūnų, žadėjo jam aukso kalnus, 
sakėsi išpildysiąs bet kokį prašymą, kad tik jis neiškeliautų. 
Deja, viskas buvo veltui. Melikas tvirtino, kad jam nieko 
daugiau nereikia, tik sužinoti draugystės paslaptį. Ga- 
liausiai šachas, pasitaręs su viziriu, ryžosi išleisti sūnų 
su šimto karių palyda. 

Išmoningas viziris pasiūlė klastingą planą. 

— Mes pasakysim kariams, kad jie po vieną pasitrauktų. 
Kai jis pamatys, kad pasiliko vienui vienas, išsigąs ir su- 
grįš atgal. 

Taip ir padarė. Kitą dieną Melikas, atsisveikinęs su tė- 
vu, išjojo. Paskui jį ant smarkių žirgų patraukė šimtas 
narsuolių karių. 

Tik jie išjojo į vieškelį — susitinka Kečalą Mamedą. 
Šacho sūnus sustabdė savo būrį ir sako jam: 

— Klausyk, Mamedai, toje skrynioje, kurią jūs tada 
radot, buvo papieriaus ritinėlis. Kažkoks žmogus para- 
šė: kas nori sužinoti tikros draugystės paslaptį, turi ke- 
liauti į trijų senių tvirtovę. Štai aš ir išsirengiau tos tvir- 
tovės ieškoti. Keliauk su manim. 

Kečalas pagalvojo pagalvojo ir sutiko: 

— Gerai, tik palauk, aš turiu saviškiams pranešti. 

Mamedas išsiprašė tėvą, kad leistų, atsisveikino su mo- 
tina, kuri jam į kelionmaišį įdėjo miežinės duonos, ir pa- 
sivijo Meliką. 


Leidosi jie į kelionę. Ilgai jojo. Staiga Melikas grįžtelėjo 
atgal, — ogi juodu abu belikę, visi kariai kažkur nemačiom 
dingę. Kečalas Mamedas pasuko savo žirgą skersai kelio 
ir išsigandęs paklausė: 

— Kaipgi mes dabar keliausim vieni? Ką ten veiksim 
be karių, be ginklų? Geriau grįžkim ir mes. 

Melikas užsidegė pykčiu: 

— Matau, broleli, ir tu norėtum sprukti. Ką gi, grįžk, 
aš vienas josiu. 

Ne veltui žmonės sako, kad visi kečalai sumanūs ir iš- 
moningi. Pažvelgė Mamedas į jaunikaitį ir sako: 

— O mano pone, atsimink, jeigu jau kam lemta rasti 
tą tvirtovę, tai tik man. Josiu drauge su tavim. 

Ir jie nujojo toliau. Jojo. jojo — čia žingine, čia ristele, 
klydinėdami visą kelią, čia pasiklausdami, čia nesiklausę, 
ir staiga žiūri — valgis pasibaigęs. Nusiminė Melikas: 

— Ką gi dabar daryti? Nėra ko valgyti, badu mirsim. 

Bet Kečalas tik ranka numojo: 

— Motina man į kelionmaišį įdėjo miežinės duonos. 
Suvalgykim, o paskui žiūrėsim. 

Jis ištraukė kepalą duonos ir atriekė po abišalę. Melikas 
susiraukė. Kaip gyvas dar nebuvo valgęs tokios kietos 
duonos. 

Ir vėl jie traukė tolyn. Keliavo dieną naktį ir pagaliau 
prikeliavo aukštą aukštą kalną. Perkopė tą kalną, ogi 
žiūri — plačiausia gėlėta lyguma. Ir tokia graži, kad nė 
šacho gėlynas sode jai neprilygtų. Kiekvienas žiedelis 
galybe spalvų mirguliuoja, ir taip kvepia, kad net galva 
sukasi. Medžių šakose suokia lakštingalos, čia gausu ir 
kurapkų, ir fazanų, ir putpelių, ir papūgų, ir povų su puoš- 
niausiomis uodegomis. Tolumoje kartkartėmis dulktelia 
baikščių danielių ir gazelių pulkai. 

Pačiame lygumos viduryje dunkso rūmai, pastatyti iš 
aukso ir sidabro. Jų bokštai remia debesis. O iš visų pu- 
sių rūmus juosia aukščiausia tvirtovės siena — net bau- 
gu žiūrėti. 

— Kaip čia gražu!-—- atsiduso Melikas.— Tai kad galė- 
tume pasilikti... 

Bet Kečalas Mamedas nepritarė jam: 

— Anksti, mano pone, apie tai kalbėti. Čia man kaž- 
kodėl nepatinka. 

Ir tikrai: nespėjo dar jie prijoti prie tvirtovės sienų — 
tik staiga kad sutrinksėjo, kad subildėjo. Rodės, dangus 
griūva. Rūmų vartai plačiai atsidarė, ir iš kažkur atsira- 
do dvi didžiulės rankos. Viena numetė nuo arklio Meliką, 
kita nusodino žemėn Kečalą Mamedą. Tos pačios rankos 
pagriebė arklius už kamanų, nuvedė į tvirtovę ir pastatė 
arklidėje. Tik dabar jie abu, nė per žingsnį neatsilikę nuo 
arklių, sustojo ir apsidairė. Arklidė buvo lyg kokia miesto 
aikštė. Ir vėl atsirado rankos, pašėrė arklius, o paskui —- 
nuvedė Meliką su Mamedu į rūmus. Rūmai buvo tokie 
gražūs, kad šalia jų tėvo namai Melikui atrodė tik varga- 
na lūšna. 

Žmonių vis dar nebuvo matyti. Lyg oru atplaukė nu- 
vargusiems keleiviams indas apsiprausti ir rankšluostis. 
Ant stalo atsirado staltiesė ir gausybė skaniausių valgy- 
mų. Svečiai tik pečiais gūžčiojo, iš kur viskas imasi. Bet 
neilgai jie svarstė. Abu buvo labai išalkę ir puolė valgy- 
ti. Kai sočiai prisivalgė, vėl tos paslaptingos rankos nu- 
ėmė rykus nuo stalo. Paskui jos nuvedė Meliką ir Mamedą 
miegoti. Svečiai negaišuodami nusirengė ir atsigulė. 
Lepus šacho sūnus, pripratęs gerai gyventi, vos tik prisi- 
lietė pagalvio — ir užmigo. Užtat protingas ir gudrus kaip 
lapė Kečalas miegojo pusmirkomis, budriai įsiklausyda- 
mas į menkiausią krebždesį. 

Buvo jau gerokai po pusiaunakčio. Mamedas pamatė, 
kad atsidarė kambario durys ir į vidų įėjo trys seniai — 
su didelėm juodom čalmom, ilgais juodais chalatais, juo- 
dom, į viršų atsirietusiom kurpėm. Vienas senis laikė ran- 
kose juodą knygą, kitas — sunkią juodą lazdą, o trečia- 
jam prie diržo kabojo lenktas kardas su juoda rankena. 
Pirmasis prašneko senis su kardu: 


— Nėra čia ko ilgai galvoti. Nukirsti jiems galvas — 
ir baigta. Apsaugok alache, dar sužinos mūsų paslaptį. 

Senis su knyga nenorėjo sutikti: 

— Vienas iš šitų jaunikaičių — šacho sūnus. Jeigu už- 
mušim jį, šachas pasiųs kariuomenę, ir mes žūsim. O Ke- 
čalui Mamedui pakol kas dar nelemta mirti. 

— Tai ką mums su jais daryti? — sutrikęs paklausė se- 
nis su lazda. | 

Senis su knyga, matyt, galvočiausias, atsakė: 

— Jeigu jie užklydo pas mus, pasiprašė prieglobsčio, 
turime jiems padėti. 

Nespėjo jis ištarti paskutinių žodžių, Mamedas pašoko 
iš patalo, puolė po kojų: 

-— O neatsisakyk mums padėti. Mes keliaujame suži- 
noti tikros draugystės paslapties. Parodyk kelią. 

Senis ištiesė virš jo ranką ir tarė: 

— O jaunikaiti, jau buvom supykę ant jūsų, norėjome 
galą jums padaryti, bet jeigu tu taip prašai, meldi padė- 
ti, tai klausyk ir gerai dėkis į galvą. Atsikelkit anksti, 
vos auštant. Sėskit ant arklių ir jokit tiesiai dešiniąja ke- 
lio puse. Susitiksit lapę. Bet ten ne lapė, o sena burti- 
ninkė. Nuo ryto lig vakaro sėdi ji septynių kelių kryžke- 
lėje ir seka, kas praeina. Visokiais būdais stengiasi išgauti, 
kur ir ko keliauji. Žiūrėkit, neprasitarkit apie savo paslap- 
tį, nes bus blogai... Kai tik prajosit pro lapę, nulipkit 
nuo arklių, nuplėškit pasagas ir atbulai prikalkit. Mat, 
toji gudri ragana, neiškvotusi paslapties, ims jus perse- 
kioti. Bet jeigu atžagariai pasikaustysit arklius, ji visai 
] kitą pusę pasuks. 

Kiek pajoję, pamatysit paukštytę. Kiekviena plunksnelė 
tviskės tūkstančiais spalvų. Žiūrėkit, nesusigalvokit paleis- 
ti strėlės! Ji užburta. Paberkit jai lesalo ir jokit toliau. 
Tada jau iki pat jūros kelias bus laisvas. Bet per jūrą su 
arkliais neperplauksit. Nubalnokit juos ir paleiskit į miš- 
ką. Arit kranto jūs pamatysit didelį juodą akmenį. Po 
tuo akmeniu rasit žąslus. Vieną galą įmeskit į vandenį. 

Ir iš vandens beregint išnirs trikojis žirgas. Sėskit anl 
jo abu, jis jus perneš į kitą krantą. Tiktai žiūrėkit. Ak- 
muo iš pažiūros nedidelis atrodo, bet jis sveria tūkstantį 
pūdų. Nepajudinsit. Atsistokit šalia akmens ir sakykit: 
„O juodasis akmuo, tu nukritai iš dangaus, žemė tau pa- 
dėjo, dabar tu mums padėk.“ Akmuo iškart palengvės, 
vienas katras galėsit jį atkelti ir pasiimti žąslus. Ant kito 
kranto jūs pamatysit lygiai tokį pat akmenį. Išžabokit 
arklį, o žąslus padėkit po akmeniu. Dėl arklio nesirūpin- 
kit. Sausuma jis negali vaikščioti, todėl grįš į jūrą. Prie 
akmens dar bus padėta geležinės kurpės ir ilgos lazdos. 
Apsiaukit kurpėm, imkit po lazdą į rankas ir eikit. Eikit 
tol, kol sudils ir kurpės, ir lazda. Štai ten ir sustokit. Pa- 
matysit senę, duokit jai pinigų, ir ji parodys jums tą vietą, 
kurios ieškote. 

Po šių Žodžių visi trys seniai dingo. Tada Kečalas puo- 
lė žadinti Meliko. O šis miegojo kaip užmuštas. Pagaliau 
pakėlė galvą ir piktai sušuko: 

— Ak, kam tu mane prižadinai? Kokį nuostabų sapną 
sapnavau!!! Jeigu taip tau — amžiais nebūtum atsibu- 
dęs. .. 

Bet Kečalas Mamedas, nieko nepaisydamas, ramiai ta- 
rė: 

— Mano pone, gerai, kad miegojai ir nieko nematei. 
Kad žinotum, kaip mane seniai išgąsdino. 

— Kokie seniai, ką čia plepi?— paklausė nustebęs Me- 
likas. 

Ir tada Kečalas papasakojo, ką matė ir ką girdėjo. Tik 
vienoje vietoje nusidėjo teisybei: pasakė, kad paukštę rei- 
kia nudėti. 

Ne veltui žmonės šneka, kad nėra gudresnio už Kečalą. 
Mamedas tyčia nepasakė visos teisybės. Jis pagalvojo: 
o jeigu jie ims kelyje susiginčys ir Melikas, manydamas, 
kad viską žino, pavarys jį ir nukeliaus vienas? Geriau te- 
gu kai ko nežino. 

Paskui Kečalas prisakė, kad šacho sūnus visur jo klau- 
sytų kelionėje. Jie prisiekė amžiams likti draugai ir tą 
priesaiką krauju pasirašė. 

Vos prabrėškus, Melikas ir Kečalas, kaip buvo liepęs 
senis, išėjo iš rūmų ir pasuko prie arklidės. Bet tos pa- 
čios rankos, kurios vakar juos buvo sutikusios, jau laikė 
pabalnotus arklius prie vartų. Sėdo draugai ant arklių ir 
leidosi į tolimą kelią. 

Kaip ir sakė senis, netrukus jiems pasipainiojo. lapė. 
Bėga ji šalimais ir kalba žmogaus balsu. Ir šiaip šnekina 
keleivius, ir taip, klausinėja, kur joja, ko ieško, bet nieko 
išpešt negali. Mūsų raiteliai tik šypsosi gudriajai burti- 
ninkei, o apie paslaptį — nė žodelio. Pajoję truputį, jie 
pasislėpė už medžio ir apsidairė. Lapė nesiveja. Tada jie 
skubiai persikaustė arklius ir nujojo toliau. 

Jojo jojo ir pamatė paukštę. Melikas tuoj nusiėmė nuo 
pečių lanką, įtempė templę ir jau paleis strėlę. Bet Keča- 
las sugriebė jį už rankos. Šis nustebęs paklausė: 

— Taigi tu pats sakei, kad tą paukštę reikia nudėti. 
Kodėl dabar neleidi? 

Mamedas nušoko nuo arklio, puolė ant kelių prieš Meli- 
ką: 

— O mano pone, dovanok. Tai vis ta prakeikta gudry- 
bė. Per ją sumelavau tau. Senis liepė neliesti paukštės, 
dargi ją palesint. 

Melikas supyko, bet paskui vis tiek atleido draugui. Ir 
traukia toliau. Tylėdami nujojo net iki pat jūros.. Čia 
greitai nubalnojo arklius ir paleido į mišką. Tada Mame- 
das sustojo prie juodo akmens ir tarė, kaip buvo mokęs 
senis: „(O juodasis akmuo, tu nukritai iš dangaus, žemė 
tau padėjo, dabar tu mums padėk.“ Ir tikrai akmuo pasi- 
darė toks lengvas, kad Mamedas viena ranka jį pakėlė, 
o kita išsitraukė iš po jo žąslus. Tą pačią akimirką pasi- 
girdo baisus trenksmas, lyg būtų dangus griuvęs. Jūra 
sujudo suvilnijo, ir iš vandens iššoko trikojis žirgas. Ke- 
čalas Mamedas tuoj pat jį pažabojo ir patraukė į save. 

Žirgas spyriojasi, veržiasi atgal į jūrą, bet nieko. Keča- 
las laiko stipriai. Užšoko jie abu ant plačios žirgo nuga- 
ros, ir tas beregint nėrė į jūrą, pernešė juos į kitą krantą. 
Vos spėjo Mamedas nuimti žąslus, žirgas liuoktelėjo at- 
gal į vandenį ir dingo. O Kečalas žąslus paslėpė po juo- 
du akmeniu, kaip buvo liepęs senis, ir dairosi, kur čia 
tos kurpės. O jos, pasirodo, čia pat, šalimais. 

Melikas su Mamedu apsiavė, pasiėmė po geležinę laz- 
dą ir eina. Čia kalnais, čia pakalnėmis, čia tiesiai, čia 
apsukui, trumpai miegodami, vargo nebodami. Staiga 
žiūri — jų kurpės jau prakiurusios, lazdos atbukusios. Va- 
dinasi, atėjo ten, kur reikėjo. Apsidairė, ogi netoliese 
lūšna bestovinti. 

Pasuko jie tenai. Jau norėjo belstis į duris, bet ant 
slenksčio pasirodė senė. Melikas pažvelgė į geras jos akis 
ir tarė: 

— Senele, mes išvargom ir išalkom kelionėje, gal pri- 
imtum pernakvoti? 

Senė atsiduso: 

— Vietos tai daug, sūneli, užeikit, negaila. Tik paval- 
gydint neturiu kuo. 

— Ne bėda, senele. Kad tik permiegoti būtų kur, paval- 
gyt surasim. 

Melikas išsitraukė iš kišenės didelį rubiną ir duoda jai: 

— Štai imk. Išmainyk pas pinigų keitėją ir nupirk ko 
nors. 

Pamačius tokį didelį rubiną, senei net akys ant kaktos 
iššoko. Bet ji nieko nesakė, tuoj išsirengė į miestą pas 
pažįstamą pirklį. Padavė jam brangakmenį, tarusi: 

— Še, žmogau, rubiną, duok man maisto ir pinigų. 

Pirklys apžiūrėjo rubiną ir iškart sumojo, kad senė vie- 
na neparsineš tiek pinigų. Todėl paliepė: 

— Eik atsivesk ambalą, viena pati nepaneši. 

Senė pagalvojo, kad pirklys juokiasi iš jos, bet nuėjo. 
„Liepia atsivest,— tarė sau,— atsivesiu. Bet jeigu šis ne- 

dorėlis pasišaipyt iš manęs ketina, aš jį pamokysiu, visą 
amžių minės.“ | 

Bet pirklys nė nemanė juokauti. Kai senė atsivedė am- 
balą, jis užkrovė vargšui ant pečių du didžiausius mai- 
šus: vieną pinigų, o kitą maisto. 

Atitempė ambalas tuos maišus iki senės namų, įnešė 
vidun, gavo už triūsą ir išėjo. Melikas su Mamedu tuoj 
sėdo valgyti. Pavalgė, padėkojo senei, o paskui Kečalas 
ir sako: 

— Klausyk, senele, mes turim vieną reikalą. Jei padė- 
si, duosim daugybę brangakmenių, nė nesuskaičiuosi. 

Senė tik nusijuokė: 

— Kur aš juos dėsiu, sūneli? Man gana ir to, ką davė- 
te. Geriau sakykit, ko reikia. 

— Mes atėjom čia tikros draugystės paslapties. Ją gali- 
ma sužinoti užburtoje trijų senių tvirtovėje. Ir tik tu viena 
gali parodyti kelią. 

Senė ėmė juoktis. 

— Taigi jūs iš ten atėjot. Nakvojot trijų senių tvirto- 
vėje. 

Melikas nustebo: 

— Tai kam jie atsiuntė mus čionai, kodėl nepasakė tos 
paslapties? 

— Šito, vaikeli, aš jums negaliu dabar pasakyti. Jūs 
dar kartą tuos senius susitiksit. Ir tada jie atskleis tik- 
ros draugystės paslaptį. O dabar eikit į miesto pakraštį. 
Pamatysit aukštą namą. Jame gyvena du neperskiriami 
draugai — Achmedas ir Mamedas. Galgi ten sužinosit tą 
paslaptį. 

Ilgai ėjo Melikas su Mamedu, visą miestą perėjo. Pa- 
čiame pakraštyje jie pamatė piemenį, avis beganantį. Pri- 
ėjo prie jo ir klausia: 

— Gal tu, broleli, žinai, kur gyvena du neperskiriami 
draugai — Achmedas ir Mamedas? 

— Kaipgi nežinosiu!— mielai atsakė piemuo.— Juk aš 
ir ganau jų avis. Stai matote — toli aukštas namas stovi. 
Tai ten jie ir gyvena. 

Melikas su Mamedu patraukė tiesiai prie to namo, kurį 
jiems nurodė piemuo, pabeldė į duris. 

Išėjo Achmedas. Melikas nusilenkė ir tarė: 

— Mes svetimšaliai, nieko nepažįstame šiame mieste. 
Gal galėtumėt priglaust vienai nakčiai? 

Achmedas plačiai atidarė duris: 

— Svečias į namus — džiaugsmas į namus. Prašom, 
prašom vidun. 

Jis įvedė juos į menę, pasodino ant kilimo. Pasišnekėjo 
apie šį, apie tą, paskui tarnai atnešė skaniausių valgy- 
mų. Achmedas prašė, ragino, tačiau Melikas su Mamedu 
nieko nevalgė. 

— Kodėl jūs nenorit paragaut mano duonos? — paga- 
liau įsižeidęs paklausė Achmedas. 

Tada Melikas ryžosi pasakyti teisybę. 

— Brolau, mes atėjom čionai sužinoti tavo ir Mamedo 
draugystės paslapties. Kol tu jos nepasakysi, mes nei val- 
gysim, nei gersim. | 

— O svety, kam gi tau prireikė tos mano paslapties? 
Sakyk teisybę. Jei nepasakysi — ir iš manęs nieko nesuži- 
nosi. 

Ir Melikas viską papasakojo. Achmedui: kaip rado skry- 
nią, kurioje buvo laiškas, kaip šachas nenorėjo išleisti jo 
iš namų ir kas paskui nutiko jiems kelyje. 

Pagailo Achmedui svečių, ir jis tarė: 

— Taip, nemaža jums teko iškęsti. O dabar klausyki- 
tės. Jaunystėje aš turėjau labai daug draugų. Kasdien vis 
su kuo nors puotaudavau. Taip ir gyvenau. Kartą tėvas 
pasakė man: „Sūneli, matau, labai daug draugų turi, ar 
bent sykį tu juos išbandei?“ Aš patraukiau pečiais ir at- 
sakiau: „Ne, tėve, neišbandžiau. O kam? Aš ir taip žinau, 
kad jie ištikimi draugai. Argi nematai: kiekvieną dieną 
ateina, išblaško, pralinksmina mane, blogo iš jų nesu pa- 

tyręs.“ Bet tėvas nenusileido: ,,„Tu dar labai jaunas, sūneli, 
negi kiekvieną, kuris tau šypsosi, draugu vadinsi. Visi jie 
draugai, kol kišenė pilna. Šiandien mes turtingi, visko 
turim, tai jie kaip musės prie medaus limpa. Daugelis 
ateina tik pavalgyt, išgert. Manai, kad iš tiesų jie tave 
myli? Tai išbandyk. Sužinok, kas jų širdyse.“ 

Šie tėvo žodžiai įsmigo man į galvą. Vieną dieną nu- 
galabijau aviną, įkišau į maišą ir stipriai užrišau. Kai 
sutemo, užsiritau maišą ant pečių ir einu pas savo draugus. 
Užeinu pas vieną, pasibeldžiu. Išeina draugas. Aš nulei- 
džiu maišą ant žemės ir sakau: „Turiu didelį nemalonumą, 
drauguži. Užmušiau šacho aviną, ir kaip tyčia — jo mė- 
giamiausią. Jeigu šachas sužinos, pakars mane. Tas avi- 
nas štai maiše, padėk paslėpti.“ Draugas suraukė antakius 
ir nusuko akis: „Atleisk, brolau, nors ne kartą mudu 
drauge valgėm ir gėrėm — negaliu. Avinas — ne adata, ne- 
paslėpsi. Bijau, sužinos šachas, tada man baigta.“ 

Ilgai aš maldavau, bet draugas buvo nepalenkiamas, 
galiausiai jis užtrenkė duris, sakydamas: „Klausyk, atstok 
tu nuo manęs! Ir koks nelabasis pagundė susidraugauti su 
tavim. Daugiau nė pažint tavęs nenoriu...“ 

Taip su maišu apėjau visus savo draugus. Visi maloniai 
sutikdavo. Bet vos tik pasisakydavau, ko atėjęs,— durys 
beregint užsitrenkdavo prieš mane. Tą naktį beldžiausi 
į trisdešimt devynerias duris, trisdešimt devynis draugus 
prašiau padėti. Ir nė vienas net slenksčio peržengti ne- 
leido. 

Nusiminęs grįžtu namo, bet staiga prisiminiau, kad 
prie pat kelio mažame namelyje gyvena vienas mano pa- 
žįstamas. Mudu nebuvome tokie artimi, ir aš jau norėjau 
eiti pro šalį. Jeigu draugai, su kuriais dieną naktį gėriau, 
nenorėjo priglausti, tai ką šis Žmogus kalbėsis su manim? 
Bet lyg koks balsas man kuždėjo: „Pasibelsk! Paban- 
dyk.“ Ir aš, keikdamas šėtoną, priėjau prie durų, pasibel- 
džiau. Išėjo pats šeimininkas. Nedrąsiai pasisveikinau ir 
sakau: „Mane ištiko didelė nelaimė. Iš netyčių užmušiau 


16 


šacho aviną ir dabar nerandu, kur jį paslėpti. Ar negalė- 
tum man padėti?“ Jis pagalvojo kiek ir liūdnai palinga- 
vo galvą: „Žinoma, labai blogai, kad užmušei svetimą, ir 
dargi šacho. Bet dabar nieko nepadarysi. Kaip sakoma, 
nuo likimo nepabėgsi. Reikia padėti žmogui bėdoje. Negi 
dabar dėl kokio avino galvą guldysi.“ 

Jis grįžo į trobą ir atsinešė didelį kastuvą. „,„Einam,— 
pasakė man, — užkasim aviną miesto pakraštyje.“ 

Ilgai mes ėjome. Aš jau vos laikiausi ant kojų, juk tą 
vakarą beveik visą miestą buvau apėjęs su tuo maišu ant 
pečių. Tada mano bendrakeleivis sustojo ir tarė: „Tu tik- 
riausiai labai pavargai, duok, aš panešiu aviną.“ Dar 
priešinausi, bet jis per jėgą atėmė iš manęs maišą. Paga- 
liau priėjom nedidelį aryką. Iškasėm duobę, įmetėm mai- 
šą su avinu ir užpylėm žemėmis. 

„Pagilinkim aryką,— pasiūlė jis,— tada vanduo tekės 
virš duobės, ir niekam nė į galvą neateis, kad čia gali 
būti kas užkasta.“ Pasakyta — padaryta. Truputį pakasėm, 
kad aryko vanduo užlietų tą vietą, kur buvo užraustas 
avinas. Kai viską baigėme, padėkojau savo pažįstamam ir 
grįžau namo. 

Kitą rytą nuėjau dar kartą padėkoti, bet jo neradau. 
Man pasakė, kad išėjęs į vestuves pas kažką. Pasirodo, 
šis žmogus, kurį tiek mažai pažinojau, buvo vienintelis 
mano draugas. Panūdau ištirti, ar jis moka laikyti paslap- 
tį. Patraukiau ir aš į tas vestuves. O ten — žymiausi mūsų 
miesto žmonės susirinkę. Įeinu vidun, Žiūriu — naujasis 
mano draugas garbingiausioje vietoje sėdi. Aš nuo slenks- 
čio ir šaukiu jam: „„Kad tu prasmegtum, kad tu kur galą 
gautum, nevidone, išeik į kiemą, pamatysi, kas tau bus.“ 
O jis nė krust ir sako ramiausiai: ,,„Nešūkauk, Achmedai, 
keliauk sau namo. Nors papiauk mane, nepasakysiu, virš 
ko vanduo teka.“ Išgirdęs tokius žodžius, supratau, kad 

naujasis mano draugas tvirtas kaip uola, kad jis. nieka- 
dos nepasakys paslapties, neišduos. 

Nuo tos dienos labai pamilau Mamedą (aš ir užmiršau 

pasakyti, kad mano draugo vardas Mamedas). Mudu taip 
susibičiuliavome, kad nė valandos negalėdavom pragy- 
venti be vienas kito. Bet laimė nebūna amžina. Taip jau 
atsitiko, kad Mamedas turėjo persikelti į kitą kraštą. Jis 
viską pardavė, pasiėmė tėvą, motiną ir išvažiavo. 

Slinko metai. Mirė mano tėvai. Aš nusigyvenau, drau- 
gų neturėjau, giminių taip pat, tik vieną seserį. Sunkiai 
mes vertėmės, baisiai skurdom. Visur ieškojau darbo, bet 
negalėjau rasti. Tada mudu su seserim leidomės į pasaulį 
laimės ieškoti. Kiek turėjom pinigų, išleidom, drapanos 
suplyšo. Klaidžiojom iš miesto į miestą — alkani, apdriskę, 
be jokios vilties. Ir atsidanginom į šitą miestą. Atsitiktinai 
aš sužinojau, kad čia gyvena mano draugas Mamedas. Jau 
keletą dienų buvom nieko nevalgę, sesuo visai nusilpo. 
Sakau, susiieškosiu Mamedą, nors kiek pinigų pasiskolin- 
siu. Siaip. taip susiradau jo namą. Nuėjęs kaip tik susitin- 
ku savo draugą tarpduryje. Jis kažkur su žmona beišei- 
nąs. Pasišaukiu jį į šalį ir tyliai sakau: ,„Broleli, bėda 
mane atvijo į šį miestą, ir nei pastogės, nei giminių. Pa- 
skolink truputį pinigų.“ O Mamedas nė nežvilgterėjo į 
mane. Pasėmė saują smulkių, supylė man ir nuėjo. Toks 
draugo šaltumas įžeidė mane, aš norėjau grąžinti jam 
pinigus, bet prisiminiau badmiriaujančią seserį ir savo 
puikybę sutramdžiau. 

Tą naktį mudu su seserim pernakvojom karavanų kie- 
me. Kai ankstų rytą išėjom į gatvę, prie mūsų priėjo 
kažkokia moteris su mergaite. „Sūneli,— pasakė mote- 
ris, — jūs panašūs į svetimšalius. Man rodos, neturit kur 
gyventi. O pas mus septyni kambariai, ir visi tušti. Einam, 
būsit mano vaikai. Gyvensim visi kartu.“ 

Tokia šneka mane nustebino, net pasirodė įtartina. Zi- 
nojau, kad šituose kraštuose ne taip lengva rasti prieglo- 
bą. Gal čia kokios pinklės? Bet ką galima paimti iš dvie- 
jų skarmalių? Mes neturėjom pinigų net už būstą susi- 
mokėti. Tačiau moteris taip meiliai kalbėjo, kad mudu 
su seserim sutikom. Ir tikrai ji rūpinosi mumis kaip savo 

vaikais. O mes stengėmės, kiek galėdami, padėti jai prie 
namų. 

Kartą einu į turgų, staiga sustabdo kažkoks senelis: 
„Sūnel, aš tavo tėvui buvau skolingas du kapšus aukso. 
Neseniai sužinojau, kad jis miręs, o jo vaikai čia gyve- 
na. Imk šituos pinigus, jie tavo.“ Aš nenorėjau imti. Bet 
senelis niekaip neatstojo, ir teko auksą įsidėti į kišenę. 
Namie pinigus atidaviau mūsų globėjai. Taip ir gyve- 
nom — ramiai ir laimingai. O vieną dieną turguje vėl su- 
tikau Mamedą. Norėjau praeiti pro. šalį, lyg būčiau nepa- 
stebėjęs, bet jis šūktelėjo man: „Achmedai, tu pyksti?“ 
Ką aš galėjau atsakyti? „Žinoma, pykstu. Argi čia išti- 
kima draugystė? Kai paprašiau pinigų, tu net nepažiū- 
rėjai į mane, nepaklausei, kaip aš gyvenu. Argi taip drau- 
gai daro?“ Mamedo veidas apsiniaukė: „Viskas teisybė, 
Achmedai. Tikrai aš daviau tada pinigų, nepakeldamas 
akių į tave. Bet draugystės neišsižadėjau. Aš kalbėjau su 
tavim kaip su svetimu todėl, kad tu buvai panašus į elge- 
tą, mano žmona nebūtų patikėjusi, kad toks nuskurdė- 
lis — mano draugas. Bet paskui nusiunčiau motiną, ir ji 
tave priėmė už sūnų. O dar po kiek laiko pasiunčiau tė- 
vą, ir jis tau du kapšus aukso davė.“ 

Žinotumėt, sveteliai, visa tai buvo teisybė. Aš supra- 
tau savo draugą, ir nuo tol mūsų draugystė dar labiau 
sustiprėjo. Daugiau niekur ir niekados mes nesiskyrėme. 
Stai ir viskas. 

Kai jis baigė pasakoti, jau švito, pragydo gaidžiai. 
Melikas su Kečalu Mamedu padėkojo jam, sėdo ant ark- 
lių ir išjojo. Jojo dieną naktį. Čia kalnais, čia pakalnėmis, 
čia tiesiai, čia apsukui, trumpai miegodami, vargo nebo- 
dami. Namai toli — reikėjo keliauti per septynių šachų 
valdomas septynias šalis. Ir dar reikėjo prajoti pro du 
kalnus. Ant vieno kalno gyveno keturiasdešimt plėšikų, 
kurie visus čia užklydusius plėšdavo ir žudydavo. 

Vos tik jie prijojo prie nelemtojo kalno, plėšikų sargyba 
juos pastebėjo, apsupo iš visų pusių. Melikas su Kečalu 

turėjo kardus ir pradėjo gintis. Mato plėšikai, kad neap- 
galės, nusiuntė žinią atamanui: girdi, tu ten sėdi, o du 
svetimšaliai čia žudo tavo žmones. Atamanas įsakė vi- 
siems plėšikams sėsti ant žirgų ir gyvus arba mirusius 
atgabenti tuos svetimšalius. 

Žiūri Melikas su Mamedu — kaip vėjas ant greitų žirgų 
atlekia keturiasdešimt plėšikų. Suprato jie: nebeatsilaikys. 
Sukirto arkliams ir lekia tartum paukščiai. O plėšikai 
iš paskos. Staiga Mamedo arklys suklupo ir pargriuvo. 
Kol Kečalas kėlė arklį, plėšikai jį pasivijo, sučiupo, surišo 
rankas ir nugabeno pas atamaną. Šis liepė įmesti belaisvį 
į požemį, o po trijų dienų nukirsti jam galvą. Kol čia 
Mamedas kankinasi, pažiūrėkim, kas nutiko Melikui. 

Kai plėšikai apsupo Kečalą, Melikas paspruko. Ilgai 
jis jojo, labai ilgai. Pagaliau prijojo pievą ir, visai nu- 
sivaręs, nulipo nuo arklio, paleido jį ganytis, o pats at- 
sigulė po medžiu. Vėl bėda — čia galingo šacho drausti- 
nės pievos būta. Nespėjo Melikas užsnūsti, pamatė sar- 
gyba arklį, suėmė Meliką ir nuvedė į rūmus. Rūsčiajam 
valdovui buvo pranešta, kad kažkoks keliauninkas nusi- 
žengė jo įsakymui, paleido arklį ganytis į draustinę pievą. 
Supyko šachas ir įsakė trisdešimt devynias dienas ateivį 
laikyti požemyje, o keturiasdešimtąją pastatyti prieš rū- 
mus kartuves ir jį pakarti. Melikui net nepaaiškino, kuo jis 
nusikalto, ir nutempė į belangę. 

Kečalas Mamedas tuo tarpu spėjo apsižvalgyti, kad jis 
ne vienas požemyje. Kampe gulėjo kažkoks jaunikaitis. 
Jis kvėpavo sunkiai, nelygiai. Nuolat stabtelėdamas, 
jaunikaitis papasakojo Mamedui, kad jį prieš septynerius 
"metus atgabenę čia pikto šacho įsakymu. Ir nuo. to laiko 
nematęs jis dienos šviesos. 

Naktį jaunikaitis mirė. Tada Mamedas nurengė jį, ap- 
vilko savais rūbais ir pasodino kampe, o pats apsirengė 
velionio drapanomis ir išsitiesė palei duris kaip miręs. 


wow. 

ri — vienas miręs. Apvyniojo jį dembliu, paguldė į arbą 
ir išvežė išmest į prarają. 

Kelyje Mamedas, žinoma, nemačiomis iššliaužė iš demb- 
lio ir pabėgo. Bet šito niekas iš plėšikų niekada nesužino- 
jo. Vežikas, susizgribęs, kad pametė „numirėlį“, bijojo 
kam nors pasisakyti. 

O Kečalas, išsliuogęs iš arbos, dieną naktį ėjo, kol priėjo 
tą šalį, kurioje nelaisvę kentė Melikas. Vos įžengęs į mies- 
tą, jis išgirdo šauklius skelbiant, kad miesto aikštėje bus 
kariamas žmogus. Ir Mamedas patraukė drauge su visais. 
Žiūri — aikštės viduryje aukštai pastatytas sostas. Soste 
sėdi šachas, apsuptas vizirių, apačioje — jau pasiruošę 
budeliai. O prieš juos po kartuvėmis stovi surištom ran- 
kom Melikas. Pamatė Mamedas, net sudrebėjo, tačiau ne- 
sutriko. Puolė ant kelių prieš šachą ir sako: 

— O galingasis šache, aš labai daug žinau apie šitą 
žmogų, kurį tu nori pakarti. Tai niekšų niekšas, leisk, aš 
jį pakarsiu. 

Šachas nustebo, tačiau maloningai sutiko: 

— Sakyk, jaunikaiti, ką tu žinai apie jį. Jei tavo žo- 
džiai man patiks, aš išpildysiu šį prašymą. 

Kečalas Mamedas gudriai nusišypsojo ir tarė: 

— O didysis ir galingasis šache! Šitas bastūnas — ša- 
cho sūnus. Jis atsidangino čia tavęs užmušti ir pasigrobti 
valdžios. Tikrai jį reikia pakarti. Ir štai ką dar noriu 
pasakyti: tas šunsnukis kažkada prisiekė pakarsiąs tave 
raitą ant arklio. 

Sachas nusistebėjo: 

— Raitą ant arklio? O kaip čia kariama? 

Mamedas iš anksto jau buvo sugalvojęs, ką atsakyti: 

— O šache! Liepk atvesti gerą žirgą, ir aš parodysiu, 
kaip kariamas raitas. Mes iškart du zuikius nušausim: ir 
naują bausmės būdą parodysim, ir jį pakarsim, kad žinotų, 
kaip piktas pinkles spęsti tokiam didžiam ir galingam 
šachui. 

Šie Mamedo žodžiai labai patiko šachui. Jis įsakė at- 
vesti geriausią žirgą. Tarnai nubėgo į arklidę, ir po va- 
landėlės aikštėje jau trypė grakštus baltas žirgas. Kečalas 
Mamedas davė ženklą, budeliai užnėrė Melikui ant kaklo 
virvę, pakėlė jį ir pasodino ant žirgo. Mamedas su kardu 
rankoje irgi užšoko ant žirgo, suragino įį, prijojo prie 
kartuvių ir sako budeliams: 

— Labiau įtempkit virvę. Aš atšoksiu atgal, o Melikas 
pakibs kilpoje. Stai kaip kariamas raitas. 

Budeliai tuoj įtempė virvę. Mamedas, nieko nelaukda- 
mas, čekštelėjo aštriu kardu per virvę ir taip sukirto žir- 
gui, kad šis kaip vėjas nurūko. Kai šachas suprato esąs 
apgautas, pakėlė triukšmą, kad bėglius žūt būt sugautų 
ir grąžintų. Tačiau jau buvo po viskam. Visa šacho ka- 
riauna šoko vytis, bet nepavijo. Mamedas su Meliku lai- 
mingai pasiekė jūros krantą. 

Mamedas greit nušoko nuo arklio, priėjo prie užburto 
juodojo akmens, vienu atsikvėpimu išpoškino burtažodžius 
ir pasiėmė žąslus. Tik įmetė juos į vandenį, iš jūros bema- 
tant išniro trikojis žirgas. Sėdo Mamedas su Meliku ir 
perplaukė į kitą krantą. Tik dabar juos pamatė šacho 
kariai, bet perplaukti jūros jie negalėjo. 

O Mamedas vėl paslėpė žąslus po juoduoju akmeniu ant 
kito kranto. Kiek paėjėję, draugai pamatė savo arklius, 
ramiai besiganančius pievoje. Sėdo jie į balną ir joja. 
Jojo jojo, kol pagaliau prijojo trijų senių pilį. Ir vėl tos 
dvi rankos nuvedė jų arklius į arklidę, 0 juos pačius 
į rūmus, padavė valgyti, paklojo patalus. Ir vėl keleiviai 
nematė aplinkui nė gyvos dvasios. 

Melikas taip buvo pavargęs, kad vos tik prisilietė prie 
pagalvio —ir užmigo. Mamedui irgi akys merkėsi. Bet 
jis bijojo kietai užmigti, tad įsipiovė pirštą ir pasibarste 
druska. 

Jau išnakčiais durys plačiai atsidarė. Įėjo trys seniai. 
Pirmasis senis laikė rankose juodą knygą, antrasis — sun- 
kią juodą lazdą, o trečiajam prie diržo kabojo lenktas 

kardas su juoda rankena. Kaip ir anuokart, pirmasis pra- 
šneko senis su kardu: 

— Leiskit, aš juos užmušiu. Apsaugok alache, dar iš- 
duos mūsų paslaptį. 

Senis su knyga griežtai pasipriešino: 

— Matyt, tu ir liksi toks žiaurus. Vargšeliai taip sun- 
kiai sužinojo tikros draugystės paslaptį, o tu nori juos 
užmušti. 

Kečalas nebegalėjo ilgiau tylėti. Jis pašoko, puolė ant 
kelių prieš senį su knyga ir prabilo karščiausiais žodžiais: 

— O išmintingiausiasis iš visų išmintingųjų, mes suži- 
nojom, kas yra draugystė, jei nori, papasakosiu. 

Senis nusišypsojo: 

— Nesivargink, sūneli, nepasakok, mes ir taip žinom. 

Nustebo Mamedas: 

— Jeigu jūs žinojot šią paslaptį, tai kam siuntėt mus 
tokion tolybėn? 

— O sūnau, jeigu tą paslaptį būtumėt lengvai sužinoję 
ir patys jokio vargo nepatyrę, mūsų žodžiai būtų nuėję 
vėjais. Todėl ir siuntėm jus ten. O dabar keliaukit sau 
sveiki, gyvenkit laimingai santarvėje, kaip Achmedas su 
Mamedu. 

Melikas su Kečalu Mamedu padėkojo seniams ir leidosi 
atgalios. 

Jojo jie nuo aušros lig aušros, kol galiausiai pasiekė 
savo šalį. Sužinojęs, kad grįžo sūnus, šachas išėjo pa- 
sitikti. Septynias dienas ir naktis visi puotavo rūmuose. 
Šachas privaišino ir vargšus, ir paliegėlius, o Mamedui 
padovanojo gražiausius rūmus. 

eniai seniai gyveno vienas galingas šachas. Savo val- 

dų sienas jis buvo apstatęs daugybe tvirtovių ir pilių. 
Kiekvieną tvirtovę statė vis naujas: meistras, o kai pasta- 
tydavo, šachas liepdavo tą meistrą nužudyti — bijojo, kad 
priešai nesužinotų tvirtovių paslapties. Vieną meistrą jis 
liepė nustumti nuo pilies, o paskui paleisti gandą, kad 
pats nukritęs. Apie kitą buvo kalbama, girdi, akmuo jam 
ant galvos užriedėjęs. Taip šachas savo valdose visus 
meistrus išžudė. Ir kai kartą panūdo dar vieną pilį pa- 
sistatydinti, tarnai jau jokio meistro nebesurado. 

O tuo metu Isiahane gyveno garsus mūrininkas, vardu 
Abdula. Pasiekė ir jį girdas, kad šachas nori statydintis 
pilį. Pagalvojo pagalvojo meistras, pasišaukė žmoną ir 
sako: 

— Girdėjau, šachas visus savo meistrus išgalabijo, o 
dabar su žiburiu ieško mūrininko ir neranda. Eisiu pas 
jį. Jeigu padės alachas, susitarsim. Tada lauk manęs, 
grįšiu turtingas. O jeigu nesiseks, negalėsiu pats susi- 
tvarkyti, atsiųsiu juos pas tave. Tu jau žinosi, ką daryti. 

Susirinko jis savo įnagius ir leidosi į kelionę. Ir kal- 
nais kopė, ir lygumom ėjo, ilgai keliavo, mažai ilsėjos, 
kol pagaliau pasiekė šacho valdas. 

Mūrininkas patraukė tiesiai į šacho rūmus. Tarnai pa- 
čiupo jį, nuvedė pas šachą. Vyriausiasis sargybinis žengė 
priekin ir tarė; 

— Šitas žmogus nepanašus į mūsų miestietį. Be to, jis 
ėjo ir žvilgčiojo į visas duris. 

Šachas rūsčiai paklausė: 

— Kas tu esi? Ko atsidanginai į mano žemes? 

"Abdula nužemintai atsakė: 

— Aš esu meistras Abdula iš Isfahano. Ieškau darbo. 
Gal nori kas namus statyti... 

Šacho pyktis iškart atlyžo, jis smalsiai pasiteiravo: 

— O pilį gali pastatyti? 

— Galiu. Ir ne paprastą, o stebuklingą, — atsakė meist- 
ras. 

Šachas tuojau liepė parūpinti visko statybai, ko tik 
meistras pareikalaus — ir žmonių, ir medžiagos. 

Ir ėmėsi Abdula darbo. Šacho valdų pasienyje išaugo 
pilis, kokios dar pasaulis nebuvo matęs. Meistras padarė 
aštuoniasdešimt aštuonerias duris ir ant kiekvienų durų 
iškalė užrašą apie kokią nors šacho ydą, kurias jis po 
truputį dėjosi į galvą. Bet niekas nežinojo, kaip tas duris 
atidaryti. 

Kai tik pilis buvo baigta, meistras Abdula nuėjo pas 
šachą: 

— O didysis ir galingasis šache! Aš viską padariau, kas 
buvo liepta. Dabar atlygink man, ir aš keliausiu namo. 

Sachas nusijuokė. 

— Jeigu būčiau kiekvienam meistrui mokėjęs, mano 
ižde seniai nė skatiko nebūtų likę. Ir kam tau pinigai? 
Ką žinai, kas rytoj bus, gal gyvensi, o gal ir negyvensi? 

Ir šachas mirktelėjo viziriui, girdi, nugalabyk šitą įžūlų 
mūrininką, kaip ir anuos. Viziris davė ženklą sargybiniams, 
šie pripuolė, pačiupo Abdulą ir tempia jau pro duris. 
Suprato meistras, kad nebeilgai liko gyventi, atsisuko į 
šachą ir sako: 

— Tesiunčia alachas tau ilgą gyvenimą, didysis ir ga- 
lingasis šache, negi nežinai, kad pilyje, kuris pastačiau, 
visi požeminiai įėjimai užburti. Ir tos paslapties niekas 

daugiau nežino, tik aš vienas. O tu netgi nepaklausei, 
kaip ir kuo atrakinti aštuoniasdešimt aštuonerias duris. .. 

Mato šachas, kad į spąstus pakliuvo, kad, nužudęs 
Abdulą, nieko nesužinos, tad liepė tarnams jį paleisti. 

— Einam, meistre Abdula, pasišnekėsim mudu, man 
vienam pasakysi tą paslaptį. 

Meistras papurtė galvą: 

— Didysis šache, kiekvienoms durims atskiras raktas, 
o durų aštuoniasdešimt aštuonerios. Tokių raktų už jo- 
kius pinigus ir joks meistras nepadarys. Tik aš vienas tu- 
riu juos, bet palikau namie. Pasiųsk ką nors į Isiahaną, 
tegu paima raktus iš mano žmonos ir atneša. 

Ką darys šachas, pasišaukė pasiuntinį ir liepė keliauti 
į Isfahaną. 

Pasiuntinys prisidėjo ranką prie akių, atseit, klausau 
jūsų įsakymo, tiktai dar pasiteiravo: 

— O kaip aš rasiu tuos namus? 

Čia jam Abdula atsakė: 

— Kai pasieksi Isiahaną, pamatysi balto marmuro. rū- 
mus. Gražesnių niekur nėra. Tai ten mano namai. O jei- 
gu norėsi, galėsi paklausti, kur gyvena meistras Abdula, 
kiekvienas parodys. 

Sėdo pasiuntinys ant geriausio žirgo ir išjojo. Ilgai 
jojęs, galiausiai pamatė Istahano vartus. Įjojo į miestą —- 
žiūri, balto marmuro rūmai. Jis pasuko tiesiai prie jų. 
Ir tikrai tokių gražių rūmų dar nebuvo matęs. Prie durų 
sėdėjo sena moteris. Pasiuntinys ją paklausė: 

— Ar čia gyvena meistras Abdula? 

— Čia, sūneli,— atsakė senė,— šitie namai meistro 
Abdulos. 

Tuo metu pro langą pažvelgė kažkokia moteriškė. Tai 
buvo meistro žmona. Sužinojusi, kad atjojo šacho pa- 
siuntinys, ji pakvietė svečią vidun, o žirgą liepė nuvest į 
arklidę. Pasiuntinys užlipo keturiasdešimt pakopų, praėjo 
dvylika kambarių, o prie tryliktojo kambario durų šei- 
mininkė tarė: 

— Brangus svety, jeik čia ir palauk manęs. Aš tuoj 
grįšiu, tada pasišnekėsim. 

Pasiuntinys drąsiai atidarė duris. Bet vos Žengęs per 
slenkstį, nugarmėjo gilyn. Šiame kambary nebuvo grin- 
dų. Vietoje lentų čia buvo ištemptos virvės ir uždengtos 
kilimu. Kai tik žmogus atsistodavo ant kilimo, virvės pra- 
siskirdavo, ir tas atsidurdavo požemyje. 

Negreit jis atsipeikėjo. Skaudėjo rankas ir kojas. Nega- 
lėjo nei atsistoti, nei atsisėsti. O jeigu būtų ir galėjęs, kas 
iš to — netoli stovėjo du stipruoliai su vėzdais. Tai buvo 
meistro sūnūs. Pamatę, kad belaisvis atsipeikėjo, jie rūs- 
čiai paklausė: 

— Kas tu esi, svetimšali? Ir ko čia atkeliavai? 

Vos apversdamas liežuvį, pasiuntinys atsakė, kad pats 
meistras Abdula atsiuntęs jį čia raktų. Sūnūs iškart su- 
prato, kad tėvui gresia pavojus, todėl jis ir atsiuntė šitą 
žmogų. 

— Ak štai kaip, — pasakė jie,— niekur tu iš čia neišeisi. 
Ir dabar rinkis: ar mirt, ar dirbti. Ką moki? 

Pasiuntinys nuolankiai atsakė: 

— Moku tiktai siūlus verpti. Daugiau nieko. Bet man 
rankas skauda... 

— Nieko, išsigydysi! 

Jie išėjo, o netrukus sargybinis atnešė kažkokių žole- 
lių, nuo kurių beregint visos žaizdos užgijo. Tada į po- 
žemį atbogino septyniasdešimt septynis čuvalus vilnų. 
Ir pasiuntinys sėdo verpti — nuo ryto ligi vakaro. Tegu 
jis sau verpia, o mes pažiūrėsim, kaip toliau ėjosi meist- 
rui Abdulai. 

Praėjo dešimt dienų, praėjo penkiolika — jokios žinios 
iš pasiuntinio. Pasikvietė šachas vizirį: 

— Išmintingasis viziri, kas čia galėtų būti? Kur dingo 
mūsų pasiuntinys? 

Viziris pagalvojo ir tarė: 

— Tesiunčia alachas tau ilgą gyvenimą, didysis šachc, 
matyt, jį ištiko bėda. Ką beveiksi, reikia man pačiam ten 
keliauti. 

Šachas mielai sutiko: 

— Gerai sakai, viziri, keliauk pats. Ir raktus atgabensi, 
ir sužinosi, kas nutiko mūsų pasiuntiniui. 

Tą pačią dieną viziris pasibalnojo eikliausią žirgą ir 
išjojo. 

Dievai žino, kiek jis jojo, kur nakvojo, bet galiausiai pri- 
jojo meistro Abdulos namus. Ir jam atsitiko tas pats, kas 
pasiuntiniui. Jis irgi nugarmėjo į požemį, irgi susitrenkė, 
o kai atsipeikėjo, atmerkė akis, mato — stovi šalia du stip- 
ruoliai su vėzdais. Nebuvo kada jam nė burnos praverti, 
vienas sūnus tarė: 

— Mums aišku, ko čia atsidanginai. Žinok, niekur iš 
čia neišeisi. Geriau sakyk, ką moki dirbti. 

Viziris pravapėjo, kad mokąs siūlus dažyti. Tada ir įį 
tuoj įtrynė žolelėmis, į požemį atvilko didžiulį ąsotį, ir 
viziris pradėjo dažyti siūlus, kuriuos kitame kampe verpė 
pasiuntinys. 

Palikim juos abu, tegu dirba, o mes pažiūrėkim, ką 
veikia šachas. 

Ilgai laukė šachas vizirio ir nesulaukė. Tuomet ryžosi 
pats joti pas meistro žmoną. Įsidėjo valgyti, prie balno 
prisirišo burdiuką su vynu, sėdo ir išjojo. Septynias die- 
nas ir septynias naktis šachas jojo, kol pasiekė Istahaną. 

Meistro Abdulos žmona įviliojo į pinkles ir šachą. Ir 
jis įkrito į požemį, susitrenkė, o kai atsitokėjo, apsidairė, 
pamatė, kad ir pasiuntinys čia, ir viziris — vienas siūlus 
verpia, kitas dažo. Meistro sūnūs ir jį paklausė: 

— Sakyk, kokį darbą moki dirbti? 

— Kilimus austi. 

Tuojau atnešė jam stakles, ir šachas pradėjo austi. Te- 
gu čia būna šachas, viziris ir pasiuntinys, o mes žvilgter- 
kim, ką daro meistras Abdula. 

O meistras Abdula, ilgai nesulaukdamas šacho, suprato, 
kad ten juos visus Žmona į požemį uždarė. Pasiėmė jis 
arklį ir nudūmė namo, į Istahaną. Apkabino meistras žmo- 
ną, sūnus, išklausinėjo juos, o paskui nusileido į požemįj. 

Žiūri — ten verda darbas: vienas verpia, kitas dažo, o pats 
šachas kilimus audžia. Pamatęs, kaip visi uoliai triūsia, 
meistras nusijuokė ir tarė: 

— Malonu regėti tave, didysis šache, dirbantį! Juk tu 
niekada nieko nedirbai. 

Šachas pasižiūrėjo į Abdulą: 

— Meistre, ką tu mums padarei? 

— O šache, ko stebiesi? Juk tu visąlaik kitiems šitaip 
darydavai. Perdaug žiaurus buvai, dabar pajusk, ką ta- 
vo meistrai pergyvendavo. 

— Tai kas bus toliau? — išsigandęs paklausė šachas. 

Abdula pakišo jam lapą popieriaus: 

— Imk plunksną ir rašyk savo iždininkui: tegu dvigu- 
bai atlygina nužudytų meistrų žmonoms, kiek buvai jiems 
skolingas. Neparašysi, visam gyvenimui liksi čia. 

Šachas viską klusniai išpildė. Tuomet mūrininkas nu- 
siuntė žygūną pas iždininką, o šachą, vizirį ir pasiuntinį 
surištus užvedė ant stogo. Pačiame viduryje stiebėsi 
bokštas, toks aukštas, kad jei užverstum galvą į jo vir- 
šūnę pažiūrėti, papacha nuo galvos nukristų. Štai ten ir už- 
vedė juos meistras. Pažvelgė šachas žemyn — galva apsi- 
suko. Ir pradėjo jis maldauti, kad nestumtų. 

— O pats niekuo nekaltus meistrus nustumdavai nuo 
bokšto? — paklausė Abdula. 

Šachas nieko neatsakė, iš baimės jis tirtėjo nei gyvas, 
nei miręs. O meistras buvo nepermaldaujamas: 

— Paleisčiau aš tave, šache, bet abejoju tavo sąžinin- 
gumu. Duok žodį, kad niekad nieko daugiau nežudysi. 

Puolė šachas Abdulai po kojų, prisiekė, kad daugiau 
kaip gyvas nieko nelies. Pasigailėjo meistras, atrišo jam 
rankas, paleido ir vizirį su pasiuntiniu, bet prisakė: jei- 
gu kada nors išgirs apie jų žiaurumus, tada jau nebus 
gailesčio. 

Nuo to laiko šachas nieko daugiau nežudė, nekankino, 
jis pasidarė geras valdovas, tyliai ir ramiai sau gyveno. 

yveno septyni broliai. Iš mažumės jie labai sutarė, 

kartu guldavo ir keldavo, niekur nesiskirdavo. Kai- 
me jiems visi pavydėjo tokios draugystės. Joks priešas jų 
neįveikdavo. Ne tik Žmonės, bet ir plėšrieji žvėrys jų bi- 
jojo. 

Broliai medžioti visada eidavo drauge. Meškas, vilkus, 
liūtus ir tigrus gyvus gaudydavo. Argi juokai — tokie sep- 
tyni galiūnai! Vienas čiupdavo liūtą už užpakalinių lete- 
nų, kitas — už priekinių, trečias — už uodegos, ketvirtas —- 
už ausų, penktas — už galvos. Kai užgriūna visi septyni, — 
net tik liūtas, žiūrėk, ir dramblys jau patiestas. 

Ėjo metai. Broliai suaugo, vedė, susilaukė vaikų. Jie 
atsiskyrė nuo tėvo, kiekvienas pasistatė namus. Ir pradė- 
jo vaidytis jų Žmonos, vaikai. Vis rečiau broliai lankydavo 
vienas kitą. Ilgainiui ir jie ėmė kivirčytis. O priešai ne- 
snaudė — žiūrėk, ir atsiskaito su kuriuo. Prarado broliai 
gerą vardą. 

Tėvas tuo laiku jau visai suseno, paliego. Retkarčiais 
užėję aplankyti, sūnūs nieko kito nešnekėdavo, tik amži- 
nai skųsdavosi gyvenimu ar vienas kitu. 

Pamatė tėvas, kad jeigu ir toliau taip bus, broliai taps 
priešais. 

Kartą susišaukė juos visus ir sako: 

— Vaikai, ateikit rytoj vėl pas mane, bet ateidami atsi- 
neškit po granatmedžio virbą. 


30 


Nė vienas nedrįso priešginiauti senam tėvui. Kitą die- 
ną visi septyni atėjo pas tėvą ir atsinešė septynis granat- 
medžio virbus. Tėvas paėmė juos, sudėjo draugėn, suri- 
šo per vidurį ir duoda sūnums: 

— Imkit, vaikai, išbandykit savo stiprumą, pažiūrėsim, 
kuris perlauš šitą ryšelį. 

Broliai iš paskutiniųjų stengėsi, bet nė vienas negalėjo 
perlaužti virbų ryšelio. Tada tėvas atrišo ir padavė sū- 
nums po vieną virbą: 

— Na, dabar pamėginkit perlaužti. Ar valiosit? 

Broliai paėmė po virbą ir lengvai perlaužė. Tada jie 
sužiuro į tėvą ir paklausė: 

— Tėve, kam tu mums liepei perlaužti šiuos virbus? 
Ir kam juos buvai sudėjęs į ryšelį? 

— Vaikai,— tarė tėvas,— šitie septyni virbai — tai jūs, 
septyni broliai. Kol jūs būsite visi draugėje, kaip šitie suriš- 
ti virbai, tol pasiturimai gyvensite, jausitės stiprūs. Niekas 
jūsų negalės įveikti. Bet kai tiktai išsiskirstysit, priešai 
viską padarys, ką tik norės. Vienybė — galybė. Netolkit 
vienas nuo kito, susiklausykit. Tada jūs būsit stiprūs ir 
laimingi. 

Nuo tos dienos broliai vėl pradėjo gyventi santarvėje. 
Laimė ir gausa grįžo į jų namus, ir vėl niekas jiems nepri- 
lygo. 

eniai, labai seniai gyveno šachas. Ir turėjo jis tris 

dukteris. Vyresnioji ir jaunėlė — darbščios, protingos. 
O vyriausioji tokia tinginė — tris dienas sėdėtų alkana, 
kad tik nereikėtų pasijudinti. Net kramtyti ji tingėdavo. 
Žiūrėk, miega iki pusės dienos, namie niekur nė piršto ne- 
pridės. Tėvai visai nusikamavo, nežinojo, ką ir daryti 
su ja. 

Sachas kvietėsi vis naujas aukles, žadėdamas turtais 
apipilti, jei kuri išgydys dukterį nuo tingėjimo. Bet nė 
viena auklė nieko negalėjo padaryti. 

Vieną gražią dieną sužinojo apie tinginę šacho dukterį 
jaunas čabanas. Ir nuėjo jis su savo motina pas šachą. 
Tarnai nenorėjo leisti jų į rūmus, bet jis taip spyrėsi, kad 
vis tiek turėjo nuvesti pas šachą. Puolė čabanas ant kelių 
prieš šalies valdovą ir sako: 

— O didysis šache, pasiekė ir mane gandas, kokių var- 
gų turi. Tikriausiai aš galėčiau padėti. Leisk savo dukterį, 
tegu ji pagyvena metus su mano motina. Ir jei duktė ne- 
pasveiks, galėsi nukirsti man galvą. 

Sachui taip buvo įgrisusi tinginė duktė, kad jis, ilgai nc- 
galvodamas, sutiko atiduoti ją čabanui. Pasodino mergai- 
te į palankiną, užkėlė ant dviejų kupranugarių ir nuga- 
beno pas čabaną. 

Čia ji nulindo į tamsiausią kampą ir — nė žingsnio 
niekur. Kad ir ko klausia čabanas su motina, vis tyli, atsa- 
kyti tingi. 

Tada jie visai numojo ranka, ir tiek. Patys šnekučiuoja, 
juokiasi, valgo, geria, o jai nieko neduoda, nieko nesako. 
Praėjo trys dienos. Mergaitė seniai jau norėtų valgyti, 
bet tingi praverti burną ir paprašyti. 

Kartą čabano motina šlavė grindis. Ji metė šluotą ša- 
cho dukrai, sakydama: 

— Ak tu tingine, nors aplink save apsišluok! Nesėdėk 
šiukšlėse. 

Nenorėjo mergaitė imti šluotos, bet mato, nėra kas da- 
ryti — paėmė. Tačiau nė neatsistojo, brūkšt brūkšt tolyn 
nuo savęs šiukšles ir vėl sėdi rankas sudėjusi. 

Čabanas padavė duonos kąsnelį. Ji godžiai suvalgė. 

Kitą dieną čabano motina vėl šluoja grindis. Prišlavė 
iki jos kampo, metė šluotą ir sako: 

— Negi tau ne gėda! Šitokia didelė mergaitė ir sėdi 
šiukšlyne. Nors aplink save apsišluok. 

Mergaitei labai norėjosi valgyti po vakarykščio duonos 
kąsnelio. Šį kartą ji atsistojo, pašlavė aplink save ir dar 
toliau truputį. Už tai čabanas davė jai pusę kepalo duo: 
nos. 

Trečią dieną motina vėl numetė mergaitei šluotą, api- 
barė dar ir liepė iššluoti visą gryčią. Oi, kaip tingėjosi, 
bet ji vis dėlto atsikėlė ir iššlavė. Teisybė, daug šiukšlių 
liko, tačiau pirmam kartui ir tai jau neblogai. Gavo už 
tvarką duonos ir lėkštę skanios sriubos. 

Taip kasdien čabano motina priversdavo mergaitę vis 
ką nors padaryti, tik tada duodavo valgyti. Po metų mer- 
gaitė pasidarė tokia darbštuolė, kad nė minutės nenusė- 
dėdavo be darbo. 

Sutartą dieną šachas atėjo pažiūrėti, ar išpildė čabanas 
savo pažadą. Nei motinos, nei sūnaus nebuvo namie. 

Rado jis tik savo dukterį. Sustojo šachas tarpduryje ir 
žiūri, ką ji veikia. O duktė apsiruošė viską, išvirė pietus, 
užtiesė stalą, atsisėdo, pavalgė. Paskui nukraustė indus. 
„Nusistebėjo šachas, kaip vikriai ji sukasi, ir tarė: 

— Dukrele, tai nepažinai manęs, ar ką? Viena pati sė- 
dai, pavalgei, o man nė kąsnelio duonos nepasiūlei. 

Duktė atsakė: 

— O tėve, čia tokia tvarka. Kas nešluoja, neverda, nesė- 
ja, nepiauna, tas nevalgo. Tu nei grindų šlavei, nei ką 
darei, todėl nieko ir nepasiūliau. 

Suprato šachas, kad dabar jo duktė jau visai kitokia, 
kad čabanas su savo motina išmokė ją dirbti, tinginio 
ligą išvarė. Atsidėkodamas jis išleido savo dukterį už ča- 
bano, gausiai apdovanojo. Pastatė šachas jiems gražiau- 
sius rūmus — iš aukso ir sidabro. Ir jie laimingai gyveno. 
Sako, niekada daugiau šacho duktė nežinojo, kas tai yra | 
tingėti. 


DNDADADVDAVARAVDMRADRRADRDMADMDMDVAADVDMADVADMAAA 
STEBUKLINGAS ŽIEDAS 
AAS SSSTSTSTSTATTAAE SLASSAAAE 


į yveno kartą senelė. Turėjo ji sūnaitį, pliką, ne kokį 

G pažiūrėti. Ir daugiau nieko — nei žemės lopinėlio, 
tik sukrypusi lūšna, o lūšnoje — tuščia kaip iššluota. Se- 
nelė verpė vilnas, mezgė kas dieną po porą kojinių, paskui 
jas parduodavo. Taip jie ir vertėsi. 

Vieną dieną senelė įdavė sūnaičiui kojines ir liepė par- 
nešti duonos. Kečalas išėjo, bet staiga vidury gatvės pa- 
matė didžiulį būrį žmonių. Visi kažką rėkė, šūkalojo vie- 
nas už kitą garsiau. Ogi žiūri — tvoja lazdomis besi- 
blaškantį iš baimės vargšą šunelį. Tas jau ir lot nebeišloja, 
tik gailiai inkščia. Tiesiog verkt norisi, matant, kaip ka- 
muojamas vargšas gyvulėlis, ir Kečalas sušuko: 

— O žmonės, ką padarė šitas šunelis, už ką jį taip 
mušate? Ir kas jums iš to, kad užmušit? Geriau atiduokit 
jį man ir štai imkit pinigus, nors už juos turėjau nupirkti 
duonos. 

Žmonės mielai sutiko, paėmė pinigus ir atidavė Kečalui 
šunelį. Berniukas pakėlė jį ant rankų ir parsinešė namo. 
Senelė nuo pat ryto nebuvo valgiusi ir nekantriai laukė 
sūnaičio su duona. Pamačiusi, kad šis tik šunytį atsineša, 
ji labai nusiminė: 

— Sūneli, tai duonos nenupirkai? 

Kečalas paleido šunelį ant žemės ir tarė: 

— Senele, aš ėjau į turgų, kaip liepei, žiūriu -- vidury 
gatvės žmonės muša štai šitą šunelį. Man vos širdis ne- 

plyšo iš gailesčio. Aš atidaviau jiems visus pinigus ir 
pasiėmiau vargšelį. 

Senelė nieko neatsakė. Atidavė — atiduota, kas iš to, 
kad bambėsi. Ji vėl numezgė porą kojinių, pardavė ir 
išsiuntė sūnaitį į turgų, prisakiusi negrįžti be duonos. 
„Bus blogai, jei neparneši“,— užbaigė ji. 

Kečalas nė žodžio netarė, pasiėmė pinigus ir išėjo. Per- 
ėjo keletą gatvių, žiūri — vėl žmonės susirinkę šurmu- 
liuoja. Šiuokart įniršę muša katę. Kečalas. prasibrovė į 
vidurį ir klausia: 

— Ką padarė ši vargšė katė? Už ką ją taip žiauriai mu- 
šate? 

Kažkas jam atsakė, kad ji pavogusi iš mėsininko didelį 
gabalą mėsos. Kečalas pasipiktino: 

— O žmonės, jeigu jūs būtumėt buvę tokie alkani, kaip 
šita katė, jūs irgi būtumėt vogę. Tikriausiai nežinot, kas 
vra alkis. Aš ėjau į turgų duonos, bet štai imkit pinigus 
ir atiduokit man vargšą gyvulėlį. 

Mėsininkas apsidžiaugė, pakišo jam katę ir nudrožė sau 
prekiauti. O Kečalas pasuko namo. Ant slenksčio laukė 
senelė. Dar iš tolo ji pamatė, kad sūnaitis ne duoną par- 
sineša, o katę. Na, šiuokart jinai jau netylėjo. Visokiais 
žodžiais išplūdo Kečalą, dar akmeniu jį palydėjo. 

— Ar aš nesakiau, kad negrįžtum be duonos? O tu, 
nedorėli, ką padarei? Patys badu mirštam, antra diena 
nė plutelės nėra namuose, o tau šuns maža, dar katę 
parvilkai. .. 

Nieko neatsakė Kečalas, tik žemai panarino galvą. Ir 
ką jis galėjo sakyti? Berniukas suprato, kad senelės tei- 
sybė: ir taip nėra ko valgyti, o čia dar šunį ir katę reikės 
penėti. Jis pažadėjo daugiau taip nedaryti ir nuėjo mie- 
goti. 

Ryto metą senelė suverpė siūlų, numezgė kojines, par- 
davė kaimynei, o pinigus atidavė sūnaičiui. 

— Tiktai žiūrėk,— šūktelėjo dar pavymui,— be duonos 
geriau ir nepareik!.. 

Šį kartą viskas baigėsi laimingai. Kečalas nupirko duo- 
nos, parnešė namo. Vakare jie pavalgė, papenėjo gyvu- 
lėlius ir atsigulė. 

Visą naktį Kečalas negalėjo užmigti. Sunkios mintys 
kankino. Kas bus toliau? Ir kuo reikės juos penėti? Kiek 
ta senelė uždirbs megzdama? Ir ką benupirksi? Ak tie 
prakeikti pinigai... Jau paryčiais jis sugalvojo eiti į miš- 
ką su naujaisiais savo draugais. O galgi kartais ten ką 
nors laimės. 

Taip jis ir užmigo. Rytą pasipasakojo senelei, ką sugal- 
vojęs. Senelė tik galva linktelėjo, nieko nepasakė. O Ke- 
čalas pasišaukė katę su šuneliu ir išėjo. Ilgai jie ėjo. Taip 
ilgai, kad visai nuo kojų nusivarė. Galiausiai atsidūrė ani 
aukšto kalno. Pažvelgė iš čia Kečalas žemyn — ogi prie 
olos trys baisingi divai miega! Net širdis apmirė iš bai- 
mės. Pirmasis divas buvo su septyniom galvom, antrasis 
su trim, o trečiasis, jauniausias, su viena. Jų ausys sty- 
rojo atsikišusios kaip lavašo riekės, o “iltys buvo kaip 
dramblio. Kai divai kvėpavo, pro šnirpšles veržėsi liepsna 
kaip iš kokios kalvės. O nagai — lyg noragai. 

Taip jam stovint ant kalno ir bijant net pajudėti, divai 
atsibudo, griebė vienas kitą už ragų, už uodegų ir pradėjo 
grumtis. Kečalas norėjo patyliukais pabėgti, kol dar jo 
nepamatė, bet staiga sulojo šunelis; divai, pametę pešty- 
nes, užbildėjo ant kalno ir .sučiupo vargšą Kečalą su jo 
draugais. Kečalas visas drebėjo. Bet septyngalvis divas 
taikingai prašneko: | 

— O žmogaus sūnau, išspręsk mūsų ginčą. Jei duosi 
protingą patarimą, mes tau nieko nedarysim. 

Kečalui kiek drąsiau pasidarė, ir jis paklausė: 

— Dėl ko gi jūs susiginčijot? 

Trigalvis divas atsakė: 

— Dar vakar mes radom du labai brangius daiktus —- 
skraidantį kilimą ir stebuklingą žiedą. Sėdai ant to kili- 
mo ir pasakei: „O stebuklingas kilime, nunešk mane 
ten!“-—- ir akimirksniu atsidursi, kur norėjai. O žiedas dar 

geresnis. Ko tik paprašai, viskas būna išpildyta. Supranti, 
mūsų trys, o daiktai du. Nuo vakar dienos niekaip nega- 
lim jų pasidalinti. Vakar pešėmės draskėmės, kol visai 
nusivarėm. Šiandien štai prabudom —ir vėl pliekia- 
mės. 

Susimąstė Kečalas: ką čia gudriau sugalvojus, kaip 
nuo divų išsigelbėjus? Pagaliau jis tarė: 

— O divai, mielieji broliai, duokite šen tuos daiktus. 
Aš išspręsiu jūsų ginčą. Nuridensiu nuo kalno akmenį, 
o jūs visi trys vykitės. Kas pirmasis atneš akmenį, tas 
gaus kilimą. Kas atbėgs antruoju, užsimaus ant piršto 
žiedą. O paskutinysis — ką gi, tegu save kaltina. 

Pagalvojo divai, pagalvojo ir sutiko. Vis tiek, nuspren- 
dė jie, ir trečiasis neliks nuskriaustas: suės Kečalą. 

Čiupo Kečalas didžiulį akmenį ir paleido nuo kalno. Ak- 
muo nubildėjo žemyn, o iš paskos, kiek įkabindami, pasi- 
leido ir divai. 

Kai tik jie dingo iš akių, Kečalas užsimovė ant piršto 
stebuklingą žiedą, užšoko. ant kilimo, pasisodino katę su 
šuneliu ir tarė: 

— O stebuklingas kilime, parnešk mus namo. 

Nespėjo jis taip pasakyti — kilimas pakilo į orą ir skren- 
da. 

Žvilgterėjo Kečalas žemyn, mato, kad jie skrenda pa- 
jūriu. Staiga prisiminė, kad ir šunelis, ir katė, ir jis pats 
tiesiog miršta iš alkio. O ir senelė namie neturi ko val- 
gyti. „Tai kad nusileistume čia ir prigaudytume žuvies,-- 
pagalvojo jis.— Imsiu ir pabandysiu.“ Ir jis ištarė: 

— O stebuklingas kilime, nusileisk čia, aš noriu žuvies 
prisigaudyti. 

Kilimas beregint nusileido ant žemės. Tada Kečalas nu- 
simovė nuo piršto žiedą ir pasakė: 

— Stebuklingas žiede, kad nors dvi žuveles pagau- 
čiau... 

Tuojau prie kranto priplaukė didžiulė žuvis su dviem 
žuvytėm ir prašneko: 

— Aš turiu tik du vaikus ir abu tau atiduodu. 

Kečalas paėmė žuvytes, paskui prisirinko žabų, susikūrė 
laužą. Iškepęs jis vieną pats suvalgė, o kitą atidavė ka- 
tei su šuneliu. Bet šie neėdė. Kečalas labai supyko: 

— O nelaimingi padarai, ir kam alachas dar sutvėrė 
tokius nedėkingus? Ėskit! 

Staiga šunelis prašneko žmogaus balsu: 

— Klausyk, brolau, tau tik atrodo, kad mes tokie ne- 
dėkingi. O mums sąžinė neleidžia suėsti šią žuvelę. Juk 
žuvis teturėjo du vaikus ir abu tau atidavė. Tu nepriva- 
lėjai priimti tokios neįkainojamos dovanos. Reikėjo pasi- 
gailėti jos, nors vieną sugrąžinti. Bet nesugrąžinai. Ir 
būsi nubaustas. Žuvis kenčia dabar, štai kodėl mes nė- 
ėdam. 

Kečalas labai gailėjosi taip pasielgęs. Bet ką jis galėjo 
padaryti. Juk iškeptų žuvelių neatgaivinsi. .. 

Padejavo Kečalas, padejavo ir nuėjo prie jūros rankų 
plauti. Bet vos tik jis panėrė rankas į vandenį, stebuk- 
lingas žiedas pliumpt nuo piršto ir dingo jūroje. Ieškojo 
ieškojo Kečalas, bet žiedo — kaip nebūta. O jau ir temti 
pradėjo. Ką gi, ištiesė Kečalas kilimą — skris namo. Ka- 
tė su šuneliu ir sako jam: 

— Skrisk tu vienas, mes dar čia pašmirinėsim, galgi 
rasim žiedą. 

Kečalas nuskrido, o jie pasiliko ant kranto. Ar ilgai, ar 
trumpai katė su šuneliu bėginėjo pajūriu, nežinia, tik 
žiūri — atėjo senelis, užmetė tinklą, kiek palaukė ir pra- 
dėjo traukti. Traukia jis, traukia įsirežęs, net gyslos ant 
kaktos iššoko, o tinklas nė iš vietos. Katė su šuneliu pri-' 
puolė jam padėti, nagais ir dantimis įsikibo į tinklą. Visi 
trys šiaip taip ištempė. O tinkle — didžiulė žuvis. Sene- 
lis ją išskrodė, vidurius atidavė katei su šuneliu — už pa- 
galbą. Pradėjo jie ėsti, ogi viduriuose — tas pats stebuk- 
lingas žiedas! Iš džiaugsmo jie ir alkį užmiršo, kiek įkerta 
pasileido bėgti pas Kečalą. Atbėgo, atidavė žiedą ir viską 
jam papasakojo. 

Paėmė Kečalas žiedą, paglostė katę su šuneliu, papenėjo 
juos. O paskui jis tarė: 

— Stebuklingas žiede, aš daug neprašau. Tiktai rūmų. 
Ir kad būtų jie pastatyti iš aukso sidabro. O bokštai kad 
siektų debesis. Daugiau man nieko nereikia. 

Tik jis šitaip pasakė — subildėjo sutrinkėjo, ir išaugo 
rūmai; o gražumas — nė sapne Kečalas nebuvo tokių re- 
gėjęs. Senelė net rankomis suplojo ir kad ims klausinėti 
sūnaitį, iš kur jis tokią galią turįs. Kečalas papasakojo 
apie sutiktus divus, apie skraidantį kilimą ir stebuklingą 
žiedą, apie tai, kaip jam padėjo katė su šuneliu. Senelė 
net pravirko iš džiaugsmo, kad jie daugiau nebeskurs, 
kad nebereikės jai dieną naktį verpti ir megzti. 

Taip jie ir gyveno laimingi naujuose rūmuose. Plačiai 
pasklido girdas apie tuos rūmus, sužinojo net pats ša- 
chas. Pasišaukė jis vizirį ir sako: 

— O išmintingasis viziri, girdėjau, Kečalas turįs la- 
bai prabangius rūmus, sako, šalia jų manieji atrodytų 
lyg pašiūrė. 

Viziris nunėrė akis: 

— Didysis šache, regis, teisybė. Ir aš girdėjau apie tuos 
rumus. 

— Tai ko gaišti, išmintingasis viziri? Sužinok, kur gy- 
vena tas nedorėlis ir kaip jam pasisekė pasistatyti tokius 
rūmus. Ir dar tu privalai atimti juos iš Kečalo. 

Bet viziris atsakė: 

— O valdove, čia tik ragana galėtų padėti. 

Šachas įsakė tuojau surasti ir atvesti raganą į rūmus. 
Bet kai ją atvedė, šachas pasibaisėjo — tokia ji buvo biau- 
ri. Akys Žvairos, lūpos perkreiptos, kojos lenktos, pati 
kuprota ir tokia susiraukusi, lyg ant viso pasaulio būtų 
niršusi. Atitokęs šachas kreipėsi į pirmąjį vizirį: 

— O išmintingasis viziri, betgi čia luošė. Kas iš jos? 
Ant lygios vietos klupinėja. .. 

Už vizirį atsakė pati ragana nusilenkdama: 

— Didysis ir galingasis šache, nežiūrėk į mano veidą, 
tu dar pamatysi, ką aš galiu. Išbandyk. Liepk, ką tik 
nori, viską padarysiu. | 

Šachas patraukė pečiais, tačiau tarė: 

— Na, gerai. Pažiūrėsim. Sako, kažkur toli nuo čia ma- 
no žemėse gyvena skurdžius Kečalas su savo senele. Ir 
staiga jis pasistatė tokius rūmus, kad manieji šalia jų 
atrodytų lyg pašiūrė. Tu, sene, turi surasti Kečalą, iš- 
kvosti iš jo paslaptį ir padaryti taip, kad aš galėčiau 
atimti tuos rūmus. 

Nusijuokė ragana: 

— Ir viskas? 

Šachas nustebo: 

— Tai dar tau maža? 

Senė išsiviepė: 

— Tesaugo tave alachas. Čia man vieni niekai. Aš vis- 
ką sužinosiu, ko prašai. Bet atsimink, didis ir galingas 
valdove, veltui aš net šachui nieko nedarau. 

— Tai ko tu nori, sene? — nepatenkintas paklausė ša- 
chas. Jis nebuvo pratęs, kad kas taip įžūliai su juo kal- 
bėtų. 

— Aukso! 

— Gerai, še tau aukso.— Ir pažėrė jai visas rieškučias 
auksinių pinigų.— Bet jeigu netesėsi — galvą nuimsiu. 

Pamačius auksą, raganos akys išsiplėtė ir sublizgo — 
kaip katės, pagavusios riebią pelę. Nebaugino nė šacho 
pažadai galvą nuimti, jeigu nepasiseks. | 

Parėjo ragana namo, sėdo į didžiulį molinį piktų kerų 
ąsotį, paspaudė ąsą žemyn, ir ąsotis nugriaudėjo padan- 
gėn. Skrido ragana, skrido, kol tolumoje pamatė didelius 
rūmus. Jie spindėjo lyg saulė, nuo jų viskas aplink tvas- 
kėte tvaskėjo. Ragana ir pasuko ąsotį prie tų rūmų. Ji 
nusileido miesto pakraštyje, kur stovėjo lūšnos. Patyliu- 
kais išlindo iš ąsočio, susiglostė plaukus, pasiėmė į ran- 
kas lazdą, rožančių ir nuėjo. Ilgai ji stoviniavo, pasislė- 
pusi už medžio, dairinėjosi, kol pamatė Kečalo senelę, 

išėjusią į balkoną. Tada ragana nuskubėjo artyn ir po 
balkonu apsimetė išsinarinusi koją, pradėjo dejuoti. Ke- 
čalo senelei pagailo vargšės ligotos moteriškės. Ji liepė 
tarnams atvesti ją į rūmus. Ragana neva dar spyriojosi, 
bet paskui sutiko. Juk jai tik šito ir reikėjo. Kaip aklam 
akių. 

Kai tarnai ją atvedė, Kečalo senelė paklausė: 

— Kur, brangute, keliauji? 

Ragana meilikaudama atsakė: 

— Dėkoju tau, mieloji, už gerą širdį, už gailestingumą. 
Aš vargšė vieniša senė. Nė vieno artimo žmogaus netu- 
riu, ničnieko. Ačiū dar — geri Žmonės, kaip tu, duoda 
pavalgyti, taip ir vargstu vargelį. Bet dabar jau kelios 
dienos nieko burnoj neturėjau. Kojos linksta. Stai už- 
kliuvau už akmens ir parvirtau. 

Kečalo senelė visai susigraudino. Juk dar taip neseniai 
ir pati niekad sočiai nepavalgydavo. Ji liepė tarnams 
atnešti skaniausių valgymų. Ragana prisivalgė, ko tik 
norėjo, o paskui paleido į darbą liežuvį: ėmė pasakoti vi- 
sokiausius nebūtus dalykus, kol apsuko senelei galvą ir 
prisitaikė paklausti: 

— Brangute, matau, tu labai gera moteris. Nesupyk už 
smalsumą, bet tokių turtų nė pas patį šachą nerasi. Iš 
kur viską tavo sūnaitis ir ėmė? Juk, sakai, vienu du gy- 
venate. 

Kečalo senelė atsargiai apsidairė ir tylesniu balsu at- 
sakė: 

— Matau, nesi kokia plepė, tai aš tau pasakysiu tą 
paslaptį. Tik, žiūrėk, niekam daugiau neprasitark, tau 
pirmajai pasakoju. Greit grįš mano sūnaitis. Ant jo piršto 
pamatysi žiedą. Tas žiedas stebuklingas. Ko tik papra- 
šai — viskas išsipildo. Bet dar žiūrėk. Štai ant šito kili- 
mo galima atsistoti ir pasakyti: „(O stebuklingas kilime, 
nešk mane ten ir ten...“ Ir kilimas kaip paukštis pakyla 
i padangę ir nuneša žmogų, kur tik nori. Mes buvom 

paskutiniai bėdžiai mieste. Visus šiuos turtus, viską mums 
davė žiedas ir kilimas. 

Taip ragana iškvotė Kečalo paslaptį. Bet šito jai dar 
buvo maža. Ji susigalvojo nakčiai pasilikti rūmuose, pa- 
laukti šeimininko, o paskui — žiūrės. Gal pasiseks ir ant- 
rąjį šacho įsakymą išpildyti. Taigi ir toliau paistydama 
„visokias išgalvotas istorijas, ragana graibstėsi čia už 
sumuštos kojos, čia už galvos ir vis aikčiojo: 

— Ai, kaip skauda galvą! Ir kur aš dabar eisiu tokį 
vėlų metą? 

Ir tol ji aimanavo, kol Kečalo senelė nuramino: 

— Nesisielok, brangute, vietos rūmuose užteks, per- 
nakvosi pas mus, o rytą galėsi sau keliauti. 

Viešnia iš džiaugsmo apkabino senelę, ėmė bučiuoti. 

— Telaimina tave alachas. O aš vis galvoju, kur man 
dabar reikės dėtis, kai taip skauda. 

Grįžo ir Kečalas. Ragana negalėjo akių atplėšti nuo 
žiedo, žėrinčio ant jo piršto. Jau buvo metas miegoti. 
Šeimininkai nusivedė vėešnią į didįjį kambarį. Jai paklojo 
prie durų, o patys atsigulė, kur visada miegodavo. 

Vidurnaktį ragana atsikėlė, pabarstė migdomųjų milte- 
lių, kad senelė su Kečalu neatsibustų, nutraukė nuo Kečalo 
rankos žiedą, atsistojo ant pakloto stebuklingo kilimo ir 
tarė: 

— O stebuklingas kilime, pernešk mane ir šiuos rūmus 
į mūsų šacho žemes. O Kečalas ir senelė tegu pasilieka 
šičia. 

Nespėjo ragana ištarti šių Žodžių, ir kilimas akimirks- 
niu nudangino ją su visais rūmais į šacho sostinę. Tada 
ragana, pasičiupusi žiedą su kilimu, nuėjo pas šachą. 

— Štai tau žiedas, štai tau kilimas. O dabar stokis ir 
žvilgterėk pro langą. Ana ir tie rūmai. Gali apžiūrėti. 

Sachas pasišaukė vizirį ir nuėjo rūmų apžiūrėti. Tokios 
grožybės dar nė vienas šachas niekada neturėjo. 

O Kečalas atsibudo, ir jį apėmė siaubas: žiūri — nei rū- 
mų, nei kilimo, nei žiedo. Guli juodu su senele ant suply- 

šusio demblio sėnoje savo lūšnoje. Kečalas iškart supra- 
to, kas toji vakarykštė viešnia buvo. Paliūdėjo jis valan- 
dėlę, pagalvojo, o paskui ir sako: 

— Senele, priverpk siūlų, numegzk kojines ir parduok 
kaimynams. O aš eisiu į turgų, nupirksiu duonos ir svo- 
gūnų. 

Vargšė senelė išsitraukė verpstę, suverpė kiek siūlų, 
numezgė kojines ir pardavė, o pinigus atidavė sūnaičiui. 
Taip ir pradėjo jie vėl gyventi. 

Bet vienąkart susitarė katė su šuneliu kaip nors padėli 
Kečalui. | 

— Jis išgelbėjo mus nuo mirties,— sakė šunelis.— Tai 
dabar turim kuo nors geru atsilyginti. Reikia surasti tą 
skraidantį kilimą ir stebuklingą žiedą. 

— Teisybė,— sutiko katė. 

Ir anksti rytą jie leidosi į kelionę. Katė bėga pirmoji, 
o pridurmais, neatsilikdamas — šunelis. Keturiasdešimt 
dienų ir keturiasdešimt naktų jie taip lėkė, joks paukštis 
nebūtų su jais suspėjęs, perplaukė daugybę upių, perko- 
pė daugybę kalnų. Pagaliau jie pasiekė miestą, kur iš tolo 
švietė rūmai, pastatyti iš aukso sidabro. 

Bėgiojo bėgiojo katė su šuneliu apie langus, duris, bet 
jokio plyšelio nerado, pro kur galėtų į rūmus įsmukti. 
Šiaip taip nužiūrėjo, kad šachas miega, o skraidantis 
kilimas prieš jo sostą paklotas. Tik žiedo niekur nebuvo 
matyti, nors jis švietė kaip saulė. Staiga katė pastebėjo: 
šachui kvėpuojant, iš jo burnos blėsčioja šviesa. Gudrioji 
katė iškart suprato, kad šachas po liežuviu paslėpęs 
žiedą. Ji pasakė šuneliui, ir abu ėmė sukti galvą, kaip įsi- 
gauti į rūmus, išvogti kilimą su žiedu. Tik staiga katė 
žiūri — iš už durų išbėgo pelė. Ji tuoj capt, o pelė verkia 
gailiomis ašaromis, prašo: 

— Maldauju tavęs tavo motinos vardu, neėsk manęs. 
Alkani ir sušalę vaikai laukia. Paleisk. .. 

Katė pagalvojo ir tarė: 

— Išpildyk vieną prašymą, tai neėsiu. 

— Kokį prašymą?— sukruto pelė. 

— Pragraužk skylę, kad mes abi galėtume įlįsti į rū- 
mus. Paskui paimk žiedą, kurį šachas laiko po liežuviu. 
Kai tą žiedą atgausiu, paleisiu. Nė piaukelis tau nuo kai- 
lio nenukris. 

Pelė prisidėjo letenėlę prie akių, girdi, sutinku, ir sako: 

— Gerai. Man čia visai nesunku. 

Per penketą minučių ji pragraužė didžiulę skylę du- 
ryse. Tada jos abi su kate įlindo į rūmus. Katė užsiropš- 
tė ir atsklendė skląstį. Durys kiek prasivėrė. Šachas kietai 
tebemiegojo. Katė greit suvyniojo kilimą ir nunešė šune- 
liui. Paskui vėl sugrįžo. O pelė perbėgo tachta, užsiropštė 
šachui ant krūtinės ir pamažiukais pakuteno uodega jam 
nosį. Šachas sučiaudėjo, ir žiedas iškrito. Katė tuoj nusi 
čiupo žiedą, padėkojo pelei ir išbėgo. Sėdo ji su šuneliu 
ant kilimo, parskrido namo, atidavė Kečalui ir kilimą, ir 
stebuklingą žiedą. O Kečalas iškart paprašė: 

— O stebuklingas žiede, grąžink manuosius rūmus, pa- 
statytus iš aukso ir sidabro. 

Tik jis šitaip pasakė, žiūri — vėl jie visi keturi rūmuose. 
Kiek buvo džiaugsmo ir linksmybės! 

Nuo tos dienos katė su šuneliu saugojo rūmus, nepri- 
leido prie jų nė vieno žmogaus. Ir Kečalas toliau sau lai- 
mingai gyveno aukso sidabro rūmuose. 

Bet palikime juos ir pažiūrėkim, ką darė šachas, kai 
atsibudęs nerado nei kilimo, nei žiedo. Jis baisiai nusi- 
minė, pakėlė triukšmą, sušaukė visus savo rūmininkus 
ir liepė viziriui vėl ką nors sugalvoti. Bet viziris tik ran- 
komis skėstelėjo: 

— O didis ir galingas šache, dabar jau niekas tau 
nepadės. Kečalas suprato, kaip mes jį buvom apgavę. 
Dabar jis labai atsargus, todėl geriau nusiramink ir gy- 
venk savo rūmuose. O jis tegu gyvena savuose. 

Kad ir kaip dar spyriojosi šachas, bet nieko negalėjo 
padaryti, turėjo paklausyti vizirio patarimo. 


DNADNDADMDNADADMDAADDADVADDAADADVADVADDDADA 
ŠACHAS, MERGAITĖ, KURPIUS IR VIZIRIS 
SSSSSSTATSASS TSS LLLLO 


“| kartą šachas paklaidžioti po šalį. Palikęs 
2 viską tvarkyti vyriausiajam viziriui, pasiėmė kitą vi- 
zirį, persirengė abu dervišais, kad niekas nepažintų, ir 
išėjo. 

Ėjo jie dieną, ėjo kitą ir sutiko kažkokį žmogų. Pasi- 
sveikino ir eina toliau. Žiūri šachas, kad nepažįstamasis 
jį tą pačią pusę traukia, ir sako jam: 

— Klausyk, gerasis žmogau, jeigu jau pasitaikė drauge 
eiti, tai imkim daryti laiptus ant kelio. 

Pakeleivis nustebo: 

— Kas tau šovė į galvą, derviše? Kam tie laiptai ant 
lygaus kelio? 

Mato šachas, kad nesuprato žmogus jo žodžių, tačiau 
jų neantrino. Galiausiai jau ir miesto vartai buvo ma- 
tyti. 

— Priimk, brolau, mus pernakvoti,-- paprašė šachas.-- 
Mes esam alacho pasiuntiniai. 

Bet jų bendrakeleivis nesvetingai atrėžė: 

— Alacho pasiuntiniai turi eiti ten,— parodė mečetės 
link. 

Taip ir nepakvietęs dervišų, žmogus pasuko namo. Na- 
mie jis papasakojo apie šį keistą susitikimą dukrai. 

O duktė jam sako: 

— Tėve, eik ir parsivesk dervišus. Tas, kuris šnekino 
tave, matyt, labai protingas. 

— Juk tu jų nematei, iš kur gali žinoti, kad jis protin- 
gas? — nustebo tėvas. 

— Kad čia ir taip aišku. Jis pasiūlė tau daryti laiptus 
ant kelio. Vadinasi, kvietė maloniai pasišnekučiuoti ke- 
liaujant. O tu nesupratai. 

Ilgai ji prašė tėvą, bet tas neina, ir gana. Tada ji tarė: 

— Jeigu jau nenori parsikviesti, tai nors valgyt nu- 
nešk, pagaminsiu ką nors. Juk jie čia nieko nepažįsta. 

Tėvas šiaip taip sutiko. Duktė pridėjo lėkštę dolmos, 
pripylė ąsotėlį pieno, paėmė paplotį, viską suvyniojo ir 
duoda: 

— Pasakyk nuo manęs dervišams, kad mėnulis apvalus, 
žvaigždžių danguje devynios galybės, o jūra — pilna 
vandens. Ką jie tau atsakys — būtinai man praneši. 

Tačiau tėvas buvo blogas ir godus žmogus. Eidamas jis 
sušveitė pusę dolmos ir papločio, išgėrė pieną, o likučius 
nunešė dervišams ir pasakė, ką duktė buvo liepusi. Šachas, 
pasidalinęs su viziriu, viską suvalgė ir, grąžindamas ry- 
kus, paprašė: 

— Pasakyk dukrai, kad iš mėnulio belikusi delčia, kad 
žvaigždžių danguje ne tiek jau daug — gal dešimt ar 
penkiolika, o jūra visai išdžiūvusi. 

Žmogus vėl nieko nesuprato, bet grįžęs viską tiksliai 
persakė dukrai. Toji pasipiktinusi pliaukštelėjo rankomis: 

— Tėve, kaip tau ne gėda? Kam suvalgei pietus, ku- 
riuos siunčiau dervišams? Kam visą pieną išgėrei? 

— Iš kur žinai, dukrele, kad aš nešdamas suvalgiau 
dolmą ir atsilaužiau papločio?— nustebo tėvas. 

— Nagi dervišai per tave man pranešė. Aš sakiau, kad 
mėnulis apvalus, žvaigždžių daug, jūra sklidina. Vadi- 
nasi, siunčiau visą paplotį, daug dolmos ir pilną ąsotėlį 
pieno. O dervišai atsakė, kad iš mėnulio likusi del- 
pusę duonos ir beveik visą dolmą tu suvalgei, o pieną 
išgėrei. 

Ir vėl ji prašo tėvą, kad nors vienai dienai pasikviestų. 
dervišus. Tol prašė, kol šis nuėjo ir parsivedė juos į sve- 
čius. 

O mergaitė buvo žvaira. Todėl visi daiktai namuose bu 
vo truputį kreivai sustatyti. Sachas įėjo vidun ir iškart pa- 
stebėjo, bet nieko nesakė. Tačiau kai šeimininkas, pasi- 
sveikinęs su jais, paklausė: „Na, mielieji dervišai, kaip 
jums patinka mano troba?“ — šachas, norėdamas padaryti 
užuominą apie jo dukters žvairumą, tarė: 

— Troba labai graži, tiktai kaminas kreivas. 

Šeimininkas sumirksėjo akimis — nieko nesuprato. Užtat 
duktė tuoj viską sumojo ir sako: 

— Tai ne bėda, dūmus gerai traukia. 

Dervišai pasėdėjo valandėlę, a paskui mergaitė paklau- 
sė, ko jie norėtų užvalgyti. Sachas ateidamas matė kieme 
vištas ir arklį, todėl tarė: 

— Atnešk tokio valgymo, kad minkštimas būtų mums, 
vidurys vištoms, o luoba arkliui. 

Mergaitė išėjo ir netrukus atnešė melioną: 

— Saldų minkštimą jūs valgykit, sėklas atiduokit viš- 
toms, o luobą arklys sugrauš. 

Šachą nustebino žvairos mergaitės nuovokumas, jis 
pagyrė ją, padėkojo ir vėl su viziriu leidosi į kelią. 

Keliavo keliavo ir sutiko kurpių. Sachas kažkada buvo 
girdėjęs, kad tas kurpius labai išmintingas žmogus. Eida- 
mas artyn, jis prisidėjo ranką prie galvos. O kurpius — 
pirštu palietė liežuvį. Tada šachas paklausė: 

— Kurpiau, ar tu pridėjai prie devynių tris? 

Kurpius, ilgai negalvodamas, atsakė: 

— Dėjau, bet nieko neišėjo, sukliudė trisdešimt du. 

— O tu ar toli, ar arti?— vėl paklausė šachas. 

— Buvau toli, dabar — arti. 

— Ant ko laikaisi — ant dviejų ar trijų? 

— Nuo dviejų perėjau prie trijų, — atsakė kitrpius. 

Galiausiai šachas uždavė paskutinį klausimą: 

— Jeigu aš tau atsiųsiu žąsį, tu mokėsi ją nupešti? 

— Ir dar kaip. 

Taip jie ir išsiskyrė. 

Jau namie, nusirengęs dervišo drapanas, vėl apsivilkęs 
savais drabužiais ir atsisėdęs į sostą, šachas tarė vizi- 
riui: 

— Tau turėtų būti gėda. Juk nė vieno žodžio nesupratai, 
ką sakė kurpius. Grįžk dabar pas jį ir pamėgink suprasti. 
Tik žiūrėk, nekamuok žmogaus, neversk jėga jo kalbėti. 

Pasiėmė viziris daug aukso, sėdo ant arklio ir nujojo 
pas kurpių. Radęs jį, klausia: 

— Ar gali man, kurpiau, paaiškinti, ką su šachu tada 
šnekėjotės, kai, persirengę dervišais, mes tave sutikom? 

— Galiu,— atsakė kurpius.— Tik reikės už tai duoti 
aukso. 

Viziris sutiko. 

Kurpius ir sako: 


— Prisidėdamas ranką prie galvos, šachas norėjo ma- 
ne paklausti, ką reikia daryti, kad neskaudėtų galvos, 
tai yra, kad žmogus neturėtų bėdų. O aš priliečiau pirštu 
liežuvį. Atseit, nemalsi liežuviu — ir galvos neskaudės, 
neturėsi bėdų. Paskui jis paklausė, ar aš pridėjau prie 
devynių tris. Jis norėjo sužinoti, ar susitaupiau atsargų 
trims žiemos mėnesiams, pradirbęs devynis — pavasarį, 
vasarą ir rudenį. Aš atsakiau, kad dėjau, atseit, dirbau, 
bet nieko iš to neišėjo, sukliudė manieji trisdešimt du 
dantys — viską turėjau pravalgyti. Paskui šachas paklau- 
sė, arti aš ar toli? Jis norėjo sužinoti, ar aš toliaregis, 
ar trumparegis. Atsakiau, kad trumparegis. Sachas pa- 
klausė, ant ko laikausi — ant dviejų ar ant trijų. Atseit, 
ar dar stiprios mano kojos. Jeigu atsimeni, atsakiau, kad 
nuo dviejų perėjau prie trijų, vadinasi, man jau sunku 
vaikščioti, tai nešiojuos lazdą. Galiausiai šachas paklausė, 
ar aš mokėsiu nupešti žąsį, jeigu jis man ją atsiųs? Aš 
atsakiau, kad mokėsiu. Ir nemelavau. Žąsis — tu, ir aš 
visus pinigus iš tavęs paėmiau. 

Viziris ėmė gailėtis, kad tiek aukso prakišo, ir panoro 
atkeršyti kurpiui. Palauk, mano sau, ir aš užduosiu klau- 
simą, jeigu kurpius neatsakys — atsiimsiu pinigus. Ir 
klausia: 

— Na, kurpiau, jeigu tu toks protingas, tai pasakyk 
man, ką dabar veikia šachas? 

Kurpius nužvelgė jį nuo galvos ligi kojų ir sako: 

— Žinai, šachas didis žmogus. Su pagarba reikia kal- 
bėti apie jį. O aš sėdžiu ant plikų grindų, prie šūsnies 
kiaurų batų. Jei imčiau dabar šitaip kalbėti apie šachą — 
įžeisčiau jį. Duok man savo arklį, ant pečių užsiausk 
auksu siuvinėtą apsiaustą, įduok į ranką brangų rimbą, 
tada pasakysiu. 

Viziris sutiko ir nulipo žemėn. O kurpius vikriai užsėdo 
ant arklio. Viziris užsiautė jam ant pečių savo auksu 
siuvinėtą apsiaustą. 

— O dabar klausykis, ką šachas veikia, — tarė kur- 
pius.— Šachas tokius raitelius, kaip tu, meta iš balno. 
o tokius pėsčiuosius, kaip aš, sodina į balną. Lik sveikas! 

Ir, spustelėjęs pentinais arklį, dingo iš akių. Ilgai jo 
laukė viziris, bet taip ir nesulaukė. Grįžo tuščiomis pas 
šachą. 

— Matei, viziri, kokių protingų žmonių būna? — paklau- 
sė šachas.— Dabar pats pasakyk, katras iš jūsų labiau 
tinka į vizirius — tu ar jis? 

Viziris turėjo sutikti, kad kurpius kur kas už jį pro- 
tingesnis. 

Sachas liepė suieškoti kurpių ir paskyrė jį savo viziriu. 
O kvailą vizirį pasodino batų siūti. 


PASAKA APIE ŠACHĄ ISKENDERĄ 
SS TSSTSSTSTSSTVST TTL UKO 


yveno kartą šachas. Jau ir per keturiasdešimtį per- 
“ siritęs, jis vis dar buvo viengungis. Sachas norėjo 
vesti tokią mergaitę, kuri būtų stipresnė, drąsesnė ir pro- 
tingesnė už jį. Visur ieškojo, bet niekur tokios negalėjo 
rasti. 

Visi žinojo, ko šachui reikia. Vieną dieną atėjo į rū- 
mus kažkoks senas išminčius ir sako: 

— O valdove, kurios tu ieškai — Isiahano šacho duktė. 
Vesk ją. 

Pasakė jis ir dingo. 

Sachas tuojau pasikvietė vizirį, patarėjus, viską papa- 
sakojo ir paklausė, ką daryti. Viziris tarė: 

— Teduoda alachas šachui sveikatos! Šitai padaryti vi- 
sai nesunku. Pasiųsim piršlius, tegu atveža mergaitę. 

— O jeigu jos neleis už manęs, kas tada?— išsigando 
šachas. 

Bet viziris jį tuoj nuramino: 

— Šache, tu garsus visoje žemėje. Išgirdę tavo vardą, 
nemiega karaliai ir šachai. Kas drįs tavęs nepaklausyti? 
Kas pasipriešins taviesiems norams? Jeigu šachas neleis 
už tavęs dukters, mes nusiaubsim jo valdas. 

Šis patarimas visiems patiko. Ir tą pačią dieną viziris 
su svita ištraukė į Isiahaną. Ilgai jie keliavo, galiausiai 
nukeliavo ir pagal paprotį susėdo ant piršliams skirto 
akmens. 

Tuojau buvo pranešta Isiahano šachui, kad atvykę kaž- 
kokie piršliai sėdi ant akmens. Sachas įsakė juos atvesti. 
Piršliai išklojo savo valdovo norus ir paprašė šacho duk- 
ters rankos. 

Šachas nieko neatsakė, tik liepė pašaukti dukterį. Kai 
princesė atėjo, jis pranešė, ko atvykę pasiuntiniai, ir pa- 
klausė: 

— Kaip manai, dukrele? 

Mergaitė atsakė: 

— Brangus tėve, kokį tik nori man rink jaunikį, aš tau 
ačiū pasakysiu. Tačiau, jei leisi, aš pateiksiu piršliams 
tris sąlygas. 

Viziris sukluso: 

— Kokias sąlygas, gražioji princese? 

Mergaitė atsakė: 

— Pirmoji sąlyga: mudu su tavo šachu turim išbandyti, 
katras geriau jojam ir taikliau paleidžiam iš lanko strėlę. 
Antroji — turim susikauti kardais. Trečioji sąlyga — šachas 
privalo atsakyti į visus mano klausimus. 

Piršliai išklausė ir leidosi atgal į kelionę. Grįžę namo, 
jie viską papasakojo šachui. Išgirdęs tokias sąlygas, ša- 
chas baisiai supyko. Kur girdėta — valdovas ir viešpats 
rungtyniaus, kausis su mergaite. Ką žmonės pasakys? Ne, 
jis nesutinkąs. O už tokį įžūlumą paskelbsiąs Isfahanui 
karą. 

Bet viziris ėmė atkalbinėti: 

— O mano šache, kam kariauti ir lieti kraują? Geriau 
tebus, kaip princesė nori, o jeigu nepasiseks, tada pra- 
dėsim karą. | 

Šachas vis spyriojosi: 

— Nedera man vykti pas mergaitę. 

Tada viziris pasiūlė: 

— O mano šache, tai persirenk paprastu kareiviu. Prin- 
cesei pasakysi, kad tave atsiuntė šachas, kad ji pirma turi 
su tavim susikauti, o jeigu jau nugalės, tada atvyks ir 
pats šachas. 

Toks patarimas šachui patiko, ir dar tą pačią dieną per- 
sirengęs su nedidele kariauna jis patraukė į Isiahaną. 
Sustojęs prie rūmų, liepė pasiuntiniui pašaukti princesę. 

Pasiėmė princesė lanką, skydą ir strėles ir išėjo su savo 
svita į aikštę. 

— Ar tu mane kvietei, šlovingasis šache?— paklausė ji. 

Tačiau šis atsakė: 

— Ne, brangioji, aš ne šachas. Tik mane atsiuntė ša- 
chas. Jeigu tu nugalėsi, tada atvyks jis pats. Dėl kokio 
mažmožio šachas negali palikti sosto. 

Mergaitė įsižeidė ir jau norėjo grįžti į rūmus, bet pas- 
kui pagalvojo: „Žmonės juk nežino, kaip čia yra. Dar sa- 
kys, kad aš išsigandau rungtynių.“ O žmonių iš tiesų 
marios prigužėjo į aikštę. Visi žinojo, kad princesė turi 
rungtis su šachu, kuris jai peršasi. 

Niekas neįtarė, kad čia ne šachas. Ir princesė sutiko 
rungtis su šacho pasiuntiniu. Išėjo abu į aikštę, sėdo 
ant žirgų ir nušuoliavo, bet kits kito niekaip negalėjo pra- 
lenkti. Paskui paleido strėles — vėl abu vienodai taikliai, 
kovėsi kardais, grūmėsi, ir tik einant galėtynių, šachui 
šiaip taip pavyko paguldyti princesę ant menčių. 

— Na, ką dabar pasakysi? 

— Nieko,— tarė princesė.— Tik sakyk man, kas tu esi? 

Ir tada šachas nuoširdžiai viską prisipažino. 

— Jeigu jau taip, tai dar turi išpildyti ir trečią mano 
reikalavimą. Tik tada už tavęs tekėsiu. 

Šachas sutiko. 

— Pasakyk, kas užvis gražiausia pasaulyje? — paklausė 
ji. 

Šachas atsakė: 

— Užvis gražiausia tai, kas miela tavo širdžiai. 

Sie žodžiai labai patiko mergaitei. Ji nuėjo pas savo 
tėvą pranešti, kad jaunikis viską išpildė. Isfahano šachas 
iškėlė gražias vestuves. Septynias dienas ir septynias 
naktis puotavo. O po devynių mėnesių ir devynių dienų 

gimė jiems sūnus. Pavadino jį Iskenderu. Tai buvo ne- 
paprastas berniukas. Jis augo ne dienomis, o valandomis. 
Niekas neprilygo jam nei protu, nei jėga. Tik vieną 
kliaudą turėjo Iskenderas: iš mažumės jam augo ant vir- 
šugalvio ragas. Todėl jis visada nešiodavo aukštą papa- 
chą, kad niekas nematytų to rago. Auklės išaugino Isken- 
derą sveiką, mokytojai visokių mokslų išmokė. Taigi jis 
buvo drąsus ir mokslingas. 

Taip jau atsitiko, kad mirė Iskendero tėvas. Visi nu- 
sprendė, kad į tėvo sostą turi sėsti Iskenderas, bet vienas 
pavydus viziris tarė: 

— Nuo seno mūsų žmonės laikosi išmintingo papročio: 
reikia išleisti į laisvę paukštį, ant kieno galvos jis nutūps, 
tas ir bus šachas. 

Taip ir padarė. Išleistas iš narvelio paukštis paskraidė 
paskraidė ir nutūpė ant Iskendero galvos. Ir Iskenderas 
pradėjo valdyti šalį. Jis buvo labai geras šachas, ir girdas 
apie jį pasklido po visą pasaulį. Tik dėl vieno dalyko 
žmonės buvo nepatenkinti. Kai Iskenderas atsisėdo į tėvo 
sostą ir pradėjo valdyti, mieste kas savaitę mirdavo 
kirpėjas. Ir niekas negalėjo atspėti šios paslapties. 

Mat, Iskenderas pasikviesdavo kirpėją, kad apkirptų, 
o paskui jį nužudydavo. Ilgainiui nė vieno kirpėjo nebe- 
liko mieste. Pasišaukė kartą šachas vizirį ir sako: 

— Aš visas apžėliau, viziri, surask barzdaskutį. 

— Tesaugo tave alachas, valdove,— atsakė viziris,— 
juk tu nepalikai mieste nė vieno barzdaskučio. Ką gi 
aš pakviesiu? 

— Nežinau, surask, iš kur nori. 

Ir išėjo viziris į kaimą. Ten vargais negalais rado kir- 
pėją. Sužinojęs, kam jį kviečia, kirpėjas labai nuliūdo. 
Jis buvo girdėjęs, kad nė vienas kirpėjas negrįžta gyvas 
iš šacho, tik nenumanė kodėl. 

Tas kirpėjas gyveno su sena motina. Atsisveikino su 
ja ir leidosi su viziriu pas šachą. Drebančiom rankom 
jis apkirpo šachą ir pamatė ant viršugalvio ragą. Kai 

tiktai baigė kirpti, prie jo pribėgo sargai, norėjo nukirsti 
galvą, bet jis puolė šachui po kojų ir ėmė maldauti: 

— O šache, didysis šache, nežudyk manęs. Aš turiu 
Dėl motinos paleisk gyvą. Aš viską padarysiu, ką tik 
liepsi. 

Iskenderas pasigailėjo: 

— Gerai, aš tave paleisiu gyvą, jeigu pažadi niekam 
niekada neišduoti manosios paslapties. Bet jeigu nors 
vienas žmogus sužinos, beregint nulėks tau galva nuo 
pečių. 

Kirpėjas prisiekė, ir jį paleido. 

Dar penkis kartus jis buvo atėjęs kirpti šacho ir šven- 
tai saugojo paslaptį. Jis sulyso, išblyško, vis galvojo ir 
krimtosi. Kai motina paklausdavo, kas yra, sūnus tik 
atsakydavo: 

—- Mama, aš niekam negaliu pasakyti savo paslapties. 

Bet šeštą savaitę mato kirpėjas, kad nebeištvers, ta 
paslaptis jį nukamuos. Tada nuėjo į mišką, iškasė duobę, 
prikišo lūpas prie jos ir tris kartus tyliai pakartojo: „Iš- 
kenderui išaugęs ragas.“ 

Prabėgo kiek laiko, ir viršum duobės išaugo nendrė. 
Ėjo kartą pro šalį piemuo, pamatė nendrę, nusipiovė ją,— 
mat, jinai jam labai patiko,— pasidarė dūdelę ir groja. 
Bet kokią melodiją tik pradeda, vis tą patį girdi: „Isken- 
-derui išaugęs ragas.“ Piemuo labai nustebo, bet nesupra- 
to, ką čia galėtų reikšti. 

Kažkas pranešė šachui, kad po visą žemę pasklidęs 
gandas, jog Iskenderui išaugęs ragas. Net piemenų dū- 
delės apie tai grojančios. Išgirdęs Iskenderas įsakė su- 
imti kirpėją ir atvesti. Budeliai beregint surado jaunikaitį 
ir nutempė į rūmus. Šachas buvo piktas. 

— Klausyk,— sušuko jis,— ar aš tavęs neprašiau nie- 
kam neišduoti mano paslapties? Iš kurgi dabar visi žino? 

Bet jaunikaitis prisiekė, kad niekam, net savo motinai 
nesakęs nė žodelio. 


Šachas neatlyžo. 

— Prisipažink, sakyk teisybę. Bus geriau. 

Galiausiai kirpėjas tarė: 

— Tesiunčia alachas mano šachui sveikatos! Aš ma- 
čiau, šache, kad, turėdamas širdyje paslaptį, visai nusi- 
kamuosiu. Nuėjau į mišką, iškasiau duobę, pasilenkiau 
virš jos ir pasakiau tuos žodžius. Paskui vėl duobę už- 
kasiau, užlyginau. Bet nė vienam žmogui neprasitariau 
nė žodžio. 

Šachas viską suprato ir nebaudė kirpėjo. Nuo to laiko 
žmonės jį praminė ,„Raguotuoju Iskenderu“. Tai jį labai 
siutino. Kartą pasišaukė šachas vizirį ir tarė: 

— Įsakyk sušaukti kariauną, žadu kilti tolimon kelio- 
nėn. Girdėjau, kažkur tamsos pasaulyje teka gyvojo van- 
dens šaltinis. Kas atsigeria iš to šaltinio, niekada ne- 
miršta. 

Viziris žinojo, kad Iskendero vis tiek neperkalbės, ir 
ėmė rengtis žygin. 

Sukvietė Iskenderas visus mokslo vyrus bei išminčius, 
tačiau niekas negalėjo jam pasakyti, kaip rasti tą gyvojo 
vandens šaltinį. Kiekvienas vis kitaip sakė. 

Tada Iskenderas paklausė: 

— Kas iš senųjų išminčių čia neatėjo? 

Jam atsakė, kad šiaip visi susirinkę, tik vienas senis 
neatėjęs, jis turįs gal tris šimtus metų ir negalįs paju- 
dėti — gulįs vatoje. 

Iskenderas negaišavo: 

— Einam, viziri, pas tą senį. 

Susiradę senį, jie viską jam papasakojo. Ir senis tarė: 

— Sūneli, ne kiekvienam lemta pasiekti tamsos pa- 
saulį. 

— O aš,—susijaudinęs paklausė Iskenderas,— aš ga- 
liu ten nusigauti? 

Senis atsakė: 

— Tu, sūneli, nueisi ten, bet grįždamas žūsi nuo sa- 
vojo kardo. 

Iskenderas susimąstė. Jis labai nenorėjo mirti, bet nu- 
sprendė žūt būt keliauti. Tada pasiklausė senio, kaip su- 
rasti kelią į tą tamsos pasaulį. 

— Reikės dieną naktį, sūneli, keliauti septynerius mc- 
tus ir septynis mėnesius. Kelyje pasitaikys gyvačių, dra- 
konų. Prikeliausi tokią vietą, kad arkliai nebegalės to- 
liau žengti. Reikės nulipti nuo jų, nuplėšti pasagas. Pas- 
kui prijosi juodą kalną. Ten teka šaltinis. Leisdamasis 
į šią kelionę, pasiimk negyvą žuvį. Įmesi ją į tą šaltinį. 
Jeigu žuvis atgis, žinok, kad ten ir yra gyvojo vandens 
šaltinis. 

Grįžęs namo, Iskenderas surinko visą savo kariauną 
ir patraukė į žygį. Ilgai jie keliavo, ir pamažu jojo, ir šuo- 
liais šuoliavo. Galiausiai atsidūrė dykumoje. Čia knibždėte 
knibždėjo gyvačių, drakonų. Iskendero kariai kardais juos 
kapojo, ietimis smaigstė. Bet nemaža ir karių Žuvo. Pa- 
galiau šiaip taip išsikapstė iš tos prakeiktos dykynės. 
Nespėjo nė atsikvėpti, ir vėl kelią pastojo neįžengiamas 
miškas. Kariai norėjo nusėsti nuo arklių ir kiek pailsėti, 
bet iš visų pusių sulėkė liūtai ir tigrai, meškos ir vilkai, 
ereliai ir pesliai. Kariai gynėsi kiek galėjo, tačiau dauge- 
lis ir galvas padėjo. Iskenderas pamatė, kad visi čia gaus 
galą, jeigu gaišuos. Ir įsakė dar tą pačią naktį toliau 
joti. Jojo jie, jojo, kol pagaliau užjojo ant aukšto kalno. 
Ir čia arkliai sustojo. Kiek juos raiteliai ragino — nė iš 
vietos, lyg būtų pasagos prie Žemės priaugusios. Staiga 
Iskenderas prisiminė senio žodžius. Ir jis liepė nulipti 
nuo arklių, nuplėšti pasagas. Paskui vėl jie sėdo ir nu- 
jojo toliau. Ūmai aplink pasidarė tamsu — nors į akį 
durk. Iskenderas šiaip taip apgraibomis susirado šaltinį 
ir įmetė žuvį. Žuvis beregint atgijo. Nuplaukė. Tada Is- 
kenderas suprato, kad čia ir yra tas tamsos pasaulis, 
o šaltinyje teka gyvasis vanduo. Rieškučiomis jis gė- 
rė gėrė, kiek tik norėjo. O paskui su visa kariauna pasu- 
ko atgal į namus. 

Išjojo jie iš tamsos pasaulio — ogi Iskenderas vėl at- 
jaunėjęs, penkiolikmečiu jaunikaičiu tapęs, paukščių, Žvė- 
rių ir augalų kalbą supranta. Labai apsidžiaugė šachas. 
Tik vienas dalykas jį liūdino: senis pasakė, kad jis, nors 
ir išgėręs gyvojo vandens, vis tiek mirsiąs, kaip ir visi. 
Čia dar ne toks šaltinis esąs. Yra kitas, kuriame teka 
amžinybės gyvasis vanduo, bet jo nepasieksi. 

Ilgai jojo Iskenderas ir jo kariai. Aplinkui stūksojo 
stačios uolos. Pavargo visi ir panoro pailsėti. Iskenderas 
atsigulė didžiulės uolos pavėsyje. Bet po valandos kitos 
ir ten užėjo saulė. 

Pamatė kariai, kad karšti saulės spinduliai krinta ša- 
chui tiesiai ant veido, subedė į žemę savo kardus ir ietis, 
pridengė šalikais. 

Nuo triukšmo atsibudo šachas. Tai štai kokią jam pa- 
vėsinę surentė iš kardų ir iečių. Sukando jis pirštą ir pa- 
galvojo: „Šit ir pildosi senio žodžiai. Netoli manoji mir- 


tis Jis jau norėjo lįsti iš pavėsinės, tik staiga sugriaudė 
perkbnas. švystelėjo žaibai ir griuvo virš Iskendero gal- 


vos kybojusi uola. Subėgo kariai, šiaip taip atkasė jau 
merdintį šachą. Iskenderas giliai atsiduso ir prieš mirtį 
“dar prisakė: 

— Kai numirsiu, prieš mano karstą pirmieji tegul eina 
mokslingi vyrai ir daktarai, paskui juos mano kariai, o to- 
liau — tarnai su padėklais, ant kurių pažerta brangakme- 
nių, perlų ir aukso. Noriu, kad visi žmonės ir mano 
motina suprastų, jog aš turėjau daug mokslininkų, dak- 
tarų ir karių, turėjau turtų — kiek širdis geidė. Ir niekas 
negalėjo išgelbėti manęs nuo mirties. Todėl tegu motina 
nesielvartauja. 

Pasakė ir mirė. Jo kūną viziris, patarėjai ir kariai par- 
gabeno į tėvynę, nes dar anksčiau Iskenderas buvo pra- 
šęs: kad ir kur jis mirtų — palaidoti gimtojoje žemėje. 

Jiems grįžus, gedėjo visas miestas. Iškilmingos buvo 
laidotuvės, ir laidotuvių procesija išsirikiavo taip, kaip 
buvo liepęs šachas. 

Bet atsitiko nelauktas dalykas. Ir šiaip, ir taip dėjo 
velionio ranką, o ji vis slydo laukan iš karsto delnu į vir- 
šų, lyg šachas ir miręs būtų norėjęs kažką pagriebti. 

Visi nustebę žiūrėjo į tą ranką, bet niekas negalėjo 
suprasti, ką tai reiškia. Tada nusprendė eiti pas tą palį 
senį, kuris nurodė Iskenderui kelią į tamsos pasaulį. Se- 
nis pasakė: 

— Įpilkit jam į ranką saujelę žemės. Jis neprisisotino 
žemės. 

Padarė, kaip senis liepė. Ir tikrai, ranka daugiau nekilo 
iš karsto. 

Daug dienų prabėgo po šacho laidotuvių, bet jo motina 
vis negalėjo nusiraminti. Kasdien ji ateidavo prie sūnaus 
kapo ir gailiai verkdavo. Vieną kartą, kai ji šitaip verkė 
prie kapo, giliai iš žemės pasigirdo balsas: 

— O moterie, tu įgrisai mums savo ašarom, pavargom 
mes nuo tavęs. Sakyk, kokį Iskenderą tu apraudi? 

— Šachą Iskenderą. Savo sūnų, — atsakė ji. 

Tada pasigirdo mirusio šacho balsas: 

— O motin, aš maniau, kad šiame pasaulyje tik aš 
vienas šachas Iskenderas. Bet žinok, kad čia, po sep- 
tyniais žemės sluoksniais, tiek Iskenderų, jog nesuskai- 
čiuotum. Ir visi jie buvo šachai, dar drąsesni ir protinges- 
ni už mane. Ir niekas jų nebeverkia. Eik namo. Ašaros 
čia nieko nepadės. 

Ir nuo tos dienos motina daugiau nebeverkė šacho. 


OHAJUS IR ACHMEDAS 


S eniai, labai seniai gyveno vienas varguolis. Ničnieko 
jis neturėjo. Kasdien eidavo prie jūros, užmesdavo 
tinklą. Jei pasisekdavo sugauti kokią žuvelę, jis parduo- 
davo ir šiaip taip stūmėsi. 

Ilgai vargšas neturėjo vaikų. Galiausiai gimė sūnus. 
Ir parinko jam vardą — Achmedas. 

Bėgo laikas. Achmedui jau keturiolika metų suėjo. Tė- 
vas ir sako: 

— Matai, sūneli, aš visą gyvenimą pragyvenau skurde. 
Tai dėl to, kad nieko nesimokiau, nemoku nei skaityti, 
nei rašyti. Visą amželį tiktai tinklą traukiau. O dabar 
pasenau ir jau nė šito nebeišgaliu. Ir mums visai riesta. 
Nenoriu, sūnau, kad ir tu tokios sunkios dalios sulauk- 
tum. Tau reikia mokytis. Gal pramoksi kokio nors amato, į 
žmones prasimuši, nereikės taip vargti, kaip aš vargau. 

Achmedas nepriešginiavo. 

— Tavo valia, tėve, kaip sakysi, taip ir darysiu. 

Apsidžiaugė vargšas tėvas: 

— Ačiu tau, sūneli. Tai ir ruoškis kelionėn. Trauksim 
ieškoti mokyto mirzos, kad padėtų tau mokslus išeiti. 

Kitą rytą jie labai anksti atsikėlė, dar tik rausvavo 
žara danguje. Įsidėjo į krepšį gabalą čureko, džiovintos 
žuvies ir leidosi į kelią. Ilgai jie keliavo, daug kelių ir 
daug kaimų praėjo, bet niekaip negalėjo rasti tokio mo- 
kyto Žmogaus. Beeidami užtiko šaltinį miške. Tėvas sako: 

— Labai pavargom ir išalkom, sūneli. Užkąskim, pail- 
sėkim. 

Ir jie užvalgė truputį duonos su sūriu, atsigėrė šaltinio 
vandens. 

— Ohaj!, koks gardus vanduo!— sušuko tėvas. 

Nespėjo jis šitaip pasakyti, iš vandens iškilo milžinas. 

— Kam tu mane šaukei? — sugriaudėjo jis. 

Achmedo tėvas net žado neteko iš nustebimo. Šiaip 
taip atsigodęs, atsakė: 

— Aš neš-šaukiau tavęs... Kas tu toks? Kodėl tau 
atrodė, kad aš šaukiau? 

Milžinas pasipiktino: 

— Tai argi nesakei „,„Ohaj“? 

— Taip, sakiau „ohaj“. O kas? 

— Ogi tas, kad mano vardas Ohajus. Pašaukei, ir aš 
atėjau. Ką čia veiki? 

Tik dabar Achmedo tėvas viską suprato ir ramiai pa- 
aiškino: 

— Mes stabtelėjom čia pailsėti, iš toli einam, labai 
pavargom. Aš ieškau mirzos, kuris mano sūnų visų moks- 
lų išmokytų. 

— Kur tu rasi geresnį mirzą už mane?— net pašoko 
milžinas.— Atiduok man savo sūnų, ir aš jį visų mokslų 
išmokysiu. Už šimto dienų ateik jo pasiimti. Per tą laiką 
jis visko bus išmokęs, visus mokslus perpratęs. 

Ir ko dar geriau Achmedo tėvui norėti. Iš visos širdies 
jis padėkojo Ohajui, prašydamas gerai prižiūrėti berniu- 
ką, saugoti kaip savo akį, — juk čia jo vienturtis vaikelis. 

Ohajus geraširdiškai sududeno: 

— Būk ramus, nė plaukas jam nuo galvos nenukris. 
Kai ateisi sūnaus, pasilenk prie šaltinio, atsigerk van- 
dens ir pasakyk: „„(Ohaj.“ Tą pačią akimirką pribus Ach- 
medas. 


— 


! Ohaj — pasigėrėjimo šūksnis, 

Tėvas atsisveikindamas pabučiavo sūnų, liepė jam vi- 
sada klausyti mokytojo ir nuėjo. Tada Ohajus paėmė 
Achmedą už rankos, sumurmėjo kažkokius žodžius, ir abu 
pasinėrė į vandenį. Kai Achmedas pravėrė akis, pamatė 
nedidelę tvirtovę. Žiūri — ir jis pats, ir drabužiai sausu- 
tėliai, lyg nebūtų leistasi į šaltinio dugną. Berniukas labai 
nustebo, bet nieko neklausė. 

Kai tik jie peržengė tvirtovės sieną, Ohajus paėmė 
Achmedą už rankos ir nuvedė į vieną kambarėlį. 

— Čia bus tavo kambarys, čia gyvensi. 

Tai pasakęs, milžinas dingo. 

Achmedas irgi tuoj pat išėjo. Jis netvėrė smalsumu 
greičiau apsižvalgyti, kur pateko. Auksu sidabru mūrytos 
tvirtovės sienos kilo beveik iki debesų. Viskas išpuošta 
brangakmeniais, perlais. Net akys raibo nuo žėrėjimo. 

Achmedas paėjo į vieną pusę, žiūri — medžių tankynė, 
gėlės, krūmai. Bet keisčiausia — viskas raudonos spalvos. 
Jis pastoviniavo kiek ir pasuko į kitą pusę. Čia — daugy- 
bė visokiausių žvėrių: liūtai ir tigrai, meškos ir vilkai, 
lapės ir šakalai. Tankioje žolėje šliaužioja gyvatės. Eina 
Achmedas dar toliau, o ten — viena ugnis. Liepsnos ir 
dūmų kamuoliai kyla iki pat dangaus. Pabėgo jis iš čia 
ir atsidūrė jau užu tvirtovės. Vietoje sienos — jūra, galo 
krašto nematyti. O prie pat kranto stovi laivas, tame lai- 
ve — nė gyvos dvasios. 

Nejauku Achmedui pasidarė. Jis pagalvojo: „Tikriau- 
siai Ohajus apgavo tėvą. Nieko jis manęs neišmokys, tik 
užkamuos ir nugalabys. Kol dar gyvas, geriau sėsiu į ši- 
tą laivą ir spruksiu.“ Taip jis ir padarė. Septynias dienas 
ir septynias naktis Achmedas plaukė jūra, kol staiga 
pamatė sieną. Ji kilo nuo pat jūros dugno iki aukščiausių 
debesų. Ir visa buvo sudėta iš žmonių kaukolių. Kai tik 
laivas sustojo, iš visų pusių pasigirdo balsai: 

— O jaunikaiti, pagailėk savęs, nelipk iš laivo. Jeigu 
tiktai koją iškelsi ant Žemės, susilauksi tokio pat likimo, 
kaip ir mes. Mes irgi buvome tokie jauni ir gražūs. Oha- 

jus apgaule įsiviliojo mus į savo tvirtovę, 6 paskui kiek- 
vieną vis už ką nors nužudė, ir štai kuo dabar virtom. 
O jaunikaiti, saugokis, niekur tu nuo jo nepasislėpsi, 
niekur. Iš pradžių Ohajus bus geras, tik paklaus, kur 
buvai išsiruošęs. Žiūrėk, neišsitark, kad norėjai pabėgti. 
Sakyk, susigalvojau paplaukioti po jūrą. Tada jis ne- 
nudės tavęs, tik nuves atgal į tvirtovę. Dar niekam ne- 
pasisekė pasprukti iš tos tvirtovės. Reikia sužinoti tvir- 
tovės paslaptį, tik tada galėsi pabėgti. O tą paslaptį 
žino tik Ohajaus duktė. Pasistenk surasti ją ir viską iš- 
kvosti. Jeigu pavyks — būsi išgelbėtas, jeigu ne — tavęs 
laukia mūsų likimas. 

Tą pačią akimirką jūra subangavo, suputojo, užvirė 
kaip versmė, ir iš vandens išniro Ohajaus galva. Jis 
baisiai užriko ant Achmedo. 

Bet šis nė kiek neišsigando ir ramiai atsakė: 

— Palikai vieną, nuobodu pasidarė, tai ir išėjau pa- 
sivaikščioti, paskui pamačiau šitą laivą ir „susigalvoja 
kiek paplaukioti po jūrą. | 

Ohajus iškart nusiramino ir parsivedė Achmedą į tvir- 
tovę. 

— Čia yra keturiasdešimt kambarių,— meiliai pasakė 
kambarius. Bus smagiau, pamažėle ir visus rūmus ap- 
žiūrėsi. Štai imk raktus nuo trisdešimt devynių kamba- 
rių. Į keturiasdešimtą negalima eiti. 

Achmedas padėkojo ir įsikišo raktus į kišenę. O kai 
Ohajus išėjo, jis tuoj ėmė apžiūrinėti kambarius. Kiek- 
viename kambaryje buvo tiek visokio turto, kad nei ap- 
sakysi, nei aprašysi. Šitiek aukso ir brangakmenių dar 
neturėjo nė vienas šachas pasaulyje. Čia nebent tik gul- 
bės pieno trūko. 

Per keletą dienų Achmedas apėjo visus trisdešimt de- 
vynis kambarius. Prie keturiasdešimtojo kambario durų 
jis ilgai stovėjo ir mąstė. „Įdomu, kas čia yra? Kodėl 

Ohajus nedavė šio kambario raktų? Kas bus — tas, pa- 
mėginsiu ir šitas duris atidaryti.“ 

Pasakyta — padaryta. Achmedas nudaužė spyną ir jėjo 
į vidų. Šis kambarys buvo visiškai kitoks. Čia viskas 
buvo juoda, ant grindų gulėjo stori juodi kilimai. Ir tik 
briliantų žvilgesys gyvino šią juodymę. Net indai kam- 
baryje, ir tie iš juodo agato. 

Priešais duris ant juodos marmurinės pakylos gulėjo 
mergaitė, jos veidas spindėjo lyg deimantas. Išgirdusi šla- 
mesį, mergaitė pakėlė galvą, ir Achmedas pamatė, kad 
ji verkia. Tai buvo neregėto grožio mergaitė. Tiesa, Ach- 
medas irgi buvo dailus jaunikaitis. Pamačiusi savo kam- 
baryje netikėtą svečią, ji iškart jį pamilo. Ilgai jie žiūrėjo 
vienas į kitą, negalėdami žodžio tarti. Pirmasis atsigo- 
dėjo Achmedas ir paklausė: 

— O gražioji mergaite, kas tu esi? Ką čia veiki vič- 
vienaitė šiame puošniame kalėjime? 

Tada prašneko mergaitė: 

— Klausyk, o dailusis jaunikaiti! Šiame kambaryje jau 
lankėsi devynios galybės narsuolių ir karžygių. Ir nė 
vienam iš jų neatskleidžiau paslapties. Tačiau tu, matau, 
doras ir drąsus Žmogus, aš tau viską pasakysiu. Aš esu 
Ohajaus duktė. O šita tvirtovė priklauso mano tėvui. 
Viskas čia užkerėta arba užkeikta. Mano tėvas piktas 
burtininkas. Jis atsivilioja čia daugybę žmonių, o paskui 
juos užkankina. Štai kodėl aš viena sėdžiu šitame juo- 
dame kambaryje. Kai tik tėvas atsiveda naują Žmogų, 
jis užburia mane ir uždaro šičia. O aš sielvartaudama 
išpuošiu juodai kambarį ir verkiu. Bet dabar tu mane 
suradai, ir aš eisiu drauge su tavim. 

Ji paėmė Achmedą už rankos ir išsivedė iš kambario. 
Paskui jie išėjo į kiemą. 

— Matai šitą sodą, Achmedai? Kaip manai, kodėl čia 
viskas raudona? Gali sodint ką nori —vis tiek viskas 
paraus. Ogi štai kodėl. Mano tėvas tiek galvų nukirto 

šitame sode, jog medžius, gėles ir žolę gaivina ne drėg- 
mė, o žmonių kraujas. Todėl viskas ir raudona. 

Beeidami toliau, jie pamatė žvėris. Mergaitė tarė: 

— Visi jie buvo žmonės. Tai tėvas juos užbūrė. 

Paskui ji parodė Achmedui ugnį. 

— O šitos liepsnos — tai užkankintųjų prakeiksmai ir 
dejonės. O jūra, kuria tu plaukei,— nekaltų žmonių aša- 
ros. Esi šaunus jaunikaitis. Man gaila tavęs. Nenoriu, 
kad tėvas ir su tavim pasielgtų kaip su anais. Todėl 
klausyk ir dėkis į galvą. Tėvas, atsigabenęs čia savo 
aukas, pradeda mokyti burtininkystės. Kasdien atskleidžia 
tik po vieną burtų paslaptį. Praėjus devyniasdešimt de- 
vyniom dienom — patikrina. Tuos, kurie viską gerai įsi- 
mena, nužudo. Apsileidėlius paverčia vabzdžiais, paukš- 
čiais arba žvėrimis. O tuos, kurie nieko nesugeba išmokti, 
paleidžia — gali sau eiti, kur akys veda. Žinok, tu priva- 
lai viską gerai įsidėmėti, ko tave mokys tėvas. Bet kai 
jis pradės klausinėti, apsimesk, kad nieko neišmanai. Ko 
tik jis klaus — sakyk: „Nežinau, neatsimenu.“ Tik šitaip 
išsigelbėsi. 

Achmedas padėkojo mergaitei ir pažadėjo jos klausyti. 

Viskas taip ir buvo. 

Kasdien Ohajus mokė Achmedą vis kokio nors naujo 
burto. Jis išmokė pasiversti ir paukščiu, ir šiaip viskuo. 
Taip praėjo devyniasdešimt devynios dienos. Simtąją die- 
ną Ohajus pradėjo klausinėti. Tačiau Achmedas atkakliai 
kartojo: | 

— Usta, nežinau, viską užmiršau. .. 

Iš pradžių Ohajus juokėsi, paskui ėmė grasinti, galiau- 
siai visiškai įširdo, apmušė mokinį ir užriko: 

— Ak tu, nedorėli, tiek laiko dėl tavęs sugaišau, tiek 
mokiau, 0 tu nieko neįsiminei, tavo galva lyg tuščia 
puodynė. 

O Achmedas vis sako: 

— Ką padarysi, usta, pats matote, kad nieko nežinau. 

Labai norėčiau jums įtikti, bet negaliu. Kad nors ką 
atsiminčiau, jums atsakyčiau ir nereikėtų manęs bausti. 

Tuo metu prie šaltinio atėjo Achmedo tėvas. Jis atsigė- 
rė vandens ir ištarė: „Ohaj.“ Ohajus paėmė už rankos 
Achmedą, nuvedė atgal prie šaltinio ir pasakė: 

— Tavo sūnus baisus neišmanėlis, tokio bukagalvio 
dar nebuvau matęs. Stengiaus kaip galėjau, bet nieko 
jis neišmoko. Jeigu ne mano pažadas, seniai būčiau iš- 
vijęs. Gaila, kad anksčiau neatėjai. Nereikia man tokio 
netikusio mokinio. Pasiimk jį, jis niekados nieko neiš- 
moks. 

Ką darys vargšas tėvas? Pasiėmė siinų ir eina susi- 
krimtęs namo. O Achmedas tiesiog džiaugsmu nesitveria. 
Kai jie nuėjo ketvirtadalį kelio, jis tarė: 

-— Tėve, eik pirma manęs, aš tuojau pasivysiu tave. 

Senukas buvo. taip nusiminęs, jog net nepaklausė sū- 
naus, kam šito jam prireikė, tik linktelėjo galva ir nuėjo 
toliau. O Achmedas nubėgo už krūmų, ištarė burtažodį — 
pasivertė raiša kurapka ir krypinėja priešais tėvą. Senis 
šoko ją sugauti, juk namie nėr ko valgyti, tačiau kurap- 
ka, kad ir raiša, išsprūdo ir dingo už krūmų, o po valan- 
dėlės vėl pasirodė Achmedas. Pamatė jį tėvas ir giliai 
atsiduso: 

— Ak sūneli, sūneli, dabar matau, kad tikrai niekam 
tikęs esi, jokios naudos man iš tavęs nebus. Išleidau 
mokytis, kad mirza taptum, užsidirbtum pragyvenimui. 
Ir tau būtų buvę gerai, ir man rami senatvė. Bet tu bu- 
vai toks apsileidęs ir nieko neišmokai. Kad nors šiaip 
man padėtum, bet ir čia jokios naudos. Ką tik ant kelio 
šokčiojo raiša kurapka. Gaudžiau gaudžiau ir nesugavau. 
Žinoma, kur man, senam... Jeigu būtum buvęs šalia, gal 
būtum padėjęs ją sugauti, būtume turėję pietus... 

Achmedas nusikvatojo. Tada tėvas dar labiau supyko. 

— Ko dabar juokiesi? Kas čia juokingo? 

Bet Achmedas nepasakė. 

— Aš tau paskui kaip nors paaiškinsiu, tėve. 

Iš kur jis, vargšas, galėjo nujausti, kad Achmedas žino 
juodosios ir baltosios magijos paslaptis ir ką tik jų galią 
pats išbandė. Todėl ir juokėsi taip linksmai. 

— Nesijaudink, tėve, viskas bus, kaip norėjai. Sėdėsi 
sau ramiai namie, o aš tave maitinsiu. 

— Kuo gi tu mane, sūneli, maitinsi?— liūdnai paklausė 
tėvas. 

Achmedas stabtelėjo ir ryžtingai tarė: 

— Tai tu netiki manim? Gerai. Tada aš dabar viską 
papasakosiu. Ohajus neteisybę tau sakė. Aš įsiminiau 
visas burtininkystės paslaptis, bet jį apgavau, ir jis ma- 
pasiversiu juodu žirgu. Nuvesk mane į turgų ir parduok 
už šimtinę. Nenusimink, mes neišsiskirsim. Nepraeis nė 
diena, ir aš grįšiu pas tave. Tik žiūrėk, neparduok ka- 
manų. Kad ir kaip prašytų, kad ir kiek už jas siūlytų. 
Jeigu kas įkalbės ir tu parduosi kamanas, daugiau nieka- 
da manęs nematysi. 

Tai pasakęs, Achmedas bematant pasivertė grakščiu 
juodu žirgu. Tėvas paėmė už kamanų ir nuvedė į turgų. 
Žirgas buvo toks gražus, kad pirkėjai vos nesusipešė. 
Kiekvienas norėjo pirkti. Bet tėvas be šimto nedavė. Pa- 
galiau kažkoks džigitas suderėjo. Jis labai prašė ir ka- 
manų, bet tėvas nepardavė. Gavęs pinigus, parėjo namo, 
o ten jau jo laukė Achmedas. | 

Taip ir gyveno jie, vargo nežinodami, o kai pinigai 
pasibaigė, Achmedas vėl pasivertė žirgu, dar gražesniu, 
negu pirma. Tėvas nuvedė jį į turgų. Žirgą šiuokart nu- 
pirko aukštas liesas dervišas. Jis laip daug plepėjo, mei- 
likavo, taip gyrė žirgą ir kaulijo. parduoti kamanas, kad 
senis viską užmiršo ir pardavė. Grįžta jis namo, o sūnaus 
nėra. Laukia dieną, kitą, mėnesį — Achmedas nesirodo. 
Tik tada vargšelis prisiminė, kad Achmedas buvo griežtai 
prisakęs neparduoti kamanų. Susigriebė tėvas už gal- 
vos; 

— Oi varge varge, ką dabar daryti? Kam aš parda- 
viau kamanas? Daugiau niekados nebematysiu Achmedo. 

Bet palikim kol kas senąjį tėvą vieną ir pažiūrėkim, 
kas gi nutiko Achmedui. 

Dervišas, nupirkęs žirgą, pasirodo, buvo pats Ohajus. 
Achmedas pakėlė galvą ir iškart pažino savo mokytoją. 
Įniršęs, neapykantos smaugiamas, jis tempė Achmedą 
į tvirtovę. Atitempęs metė dukrai kamanas ir sušuko: 

— Laikyk ir žiūrėk, kad niekur nepabėgtų. Aš einu 
kardo, nukirsim jam galvą. 

Mergaitė, žinoma, tuojau pažino Achmedą. Ji apsi- 
džiaugė, nes labai mylėjo Achmedą ir jo ilgėjosi. Bet 
kartu ir labai nuliūdo, nes žinojo, kad dabar tėvas nė 
už ką nepaleis Achmedo gyvo. Ji galėjo atrišti kamanas 
ir paleisti Achmedą, bet bijojo, kad Ohajus vis tiek jį 
pasivys ir užmuš. Tad ji tik truputį atpalaidavo kamanas 
„ir pasakė: 

— Achmedai, reikia tiktai mostelėti gerai galva, ir ka- 
manos nukris. Kai atsineš tėvas kardą, krėstelk kaklą ir 
bėk. 

Tik ji spėjo pasakyti, Ohajus jau ir čia su kardu. Su- 
stojęs prie žirgo, jis grėsmingai suriko: 

— Na, laikykis, Achmedai! Man jau daug metų, bet 
dar niekam nepasisekė manęs apgauti. Tu pirmas išdrįsai 
pasakyti, kad nieko nežinai. Ką gi, dabar viską iškalsi 
atmintinai. 

Ohajus užsimojo kardu, bet žirgas mostelėjo galva, 
kamanos nukrito, ir Achmedas, ištaręs burtažodžius, pa- 
sivertė elniu. Iš visų jėgų jis pasileido bėgti per kalnus, 
per klonius. Ohajus irgi negaišavo. Jis trenkė žemėn 
kardą ir, pasivertęs medžiotoju, su lanku ir strėlėm puolė 
vytis elnią. Elnias bėga, medžiotojas vejasi. Daug kalnų, 
daug tarpeklių jie prabėgo, iš daugelio šaltinių gėrė ir 
galiausiai abu pavargo. Mato Achmedas, kad Ohajus tuoj 
prisivys. Jis ištarė burtų žodžius, pasivertė auksine Žuve- 

le ir —į vandenį. Ohajus nedelsdamas pasivertė senu 
žveju ir užmetė tinklą. Žuvelė išspruko, jis vėl užmetė 
tinklą. Suprato Achmedas, kad Ohajus neatstos nuo jo, 
pasivertė auksiniu obuoliu ir pasislėpė skrynioje. Bet 
Ohajus ir čia jį susekė. Atidarė skrynią, žiūri — jokio 
obuolio nėra. Tiktai iš panosės purptelėjo pilka paukštytė. 
Ohajus visai įtūžo, pasivertė pesliu ir genasi. Paukštytė 
skrenda, o peslys — iš paskos. Mato Achmedas, kad blo- 
gai, pasivertė rieškučiomis sorinių kruopų ir byra ant 
žemės. Tą pačią akimirką Ohajus virto višta su viščiukais 
ir lesa grūdus. Štai jau paskutinį grūdelį ima ir džiau- 
giasi, kad bus galas Achmedui. Ogi ne, vienas grūdelis 
pasislėpė smėlyje po vištos koja. Kai tiktai Ohajus apsi- 
ramino, iššoko šakalas ir suėdė vištą su viščiukais. 

Taip viskas ir baigėsi. Achmedas nugalėjo Ohajų. At- 
sikvėpęs valandėlę, jis prisiminė, kad Ohajaus duktė pa- 
dėjo jam išsigelbėti. Tai jinai atskleidė visas tvirtovės 
paslaptis. Reikia grįžti ir išvaduoti ją iš burtų. O jeigu 
sutiks — vesti. 

Taip nusprendęs, Achmedas ištarė magiškus žodžius 
ir pakilo aukštai aukštai, o paskui nusileido prie šalti- 
nio, kuris vedė į tvirtovę. O kadangi Achmedas žinojo 
visas paslaptis, tai jam buvo vieni juokai patekti į tvir- 
tovę, durys pačios prieš jį atsivėrė. 

Įėjes jis pasuko tiesiai į keturiasdešimtą kambarį. Ati- 
darė duris — ir savo akimis nepatikėjo. Kurgi tas juo- 
dasis kambarys? Sienos išpuoštos spalvotais audiniais, 
ant grindų — raštuoti kilimai. Tik mergaitė apsirengusi 
juodais drabužiais. 

Achmedas pasisveikino ją ir klausia: 

— Kodėl viskas čia dabar žiba tviska, o tu apsirengusi 
juodai? 

Mergaitė ramiai atsakė: 

— Aš viską žinau, Achmedai. Žinau, kad tu nužudei 
Ohajų. Ir džiaugiuosi, nes jis buvo piktas žmogus ir to 

nusipelnė. Todėl ir išpuošiau kambarį brangiais spalvo- 
tais audiniais. Bet vis dėlto jis buvo mano tėvas, ir aš ne- 
galiu neliūdėti dėl jo mirties. Todėl apsivilkau gedulo 
drabužiais. Bet dabar atėjai tu... 

Nebaigusi sakyti, ji išėjo į kitą kambarį ir persirengė 
auksu siuvinėta suknia. Jau ir anksčiau ji buvo tokia 
graži, kad akių negalėjai atplėšti, o dabar dar šimtą 
kartų atrodė gražesnė. 

— O gražioji mergaite, aš atėjau tavęs pasiimti. Ar 
sutinki eiti už manęs? 

Ohajaus duktė pagalvojo pagalvojo ir atsakė: 

— Sutinku. Bet labai seniai esu prisiekusi, kad tik 
tada tekėsiu, kai sužinosi baltojo divo obuolių paslaptį. 

Achmedas prisidėjo prie akių dešinę ranką, reikšdamas 
pagarbą ir parodydamas, kad mielai išpildys jos valią: 

— Aš sužinosiu baltojo divo obuolių paslaptį... 

Ir jis, palikęs tvirtovę, leidosi į tolimą kelią. Dieną 
ėjo, dvi ilsėjos, dvi ilsėjosi, tris ėjo. Pagaliau nusigavo 
prie tankiausio miško. 

Bet palikim jį čia trumpam ir pažiūrėkim, ką gi veikė 
Ohajaus duktė. 

Kai tiktai Achmedas išėjo, ji pasivertė paukšte ir kaip 
žaibas nuskrido į tą patį mišką, į kurį jis daugelį dienų 
keliavo. Atskridusi ji pavirto neregėto grožio peri. 

Šitaip ji pasitiko Achmedą ir klausia: 

—- O jaunikaiti, teatleidžia man alachas už smalsumą, 
iš kur tu ir ko keliauji? 

Achmedas nenoromis atsakė: 

— Pasiklydau ir atsidūriau štai šitame miške. 

„Jinai nusišypsojo. 

— O Achmedai, nieko neslėpk nuo manęs. Aš esu ga- 
lingo šacho duktė. Man žinomos visos vingrybės .i; pa- 
slaptys. Žinau, kas tu esi, kur ir ko keliauji. Ohajaus 
duktė norėjo atkeršyti tau už tėvo mirtį. Todėl pasiuntė 
ten, iš kur niekas negrįžta. Nepasiduok jos kerams, grįžk 
namo. 

Bet Achmedas buvo atkaklus. 

— O gražiausioji! Aš daviau žodį Ohajaus dukrai, ir 
net jei man grėstų mirtis, vis tiek turiu sužinoti tų obuo- 
lių paslaptį. Jeigu tik liksiu gyvas — tikrai sužinosiu. 

— O gal tu“bijai prarasti Ohajaus dukrą? Pažvelk, 
kuo aš prastesnė? Jei panorėsi, keliausim į mano tėvo 
valdas. Jis jau paseno, tu tapsi mano vyru ir jo sosto 
įpėdiniu. 

Tačiau Achmedas buvo nepalenkiamas. 

— O peri, man nieko nereikia. Aš pažadėjau vesti Oha- 
jaus dukterį ir tik ją vesiu. 

Tai pasakęs, Achmedas nuėjo toliau nė neatsigręžda- 
mas. Netoli jis nužengė, o mergaitė pasivertė galiūnu 
ir vėl prie jo artinasi. 

Achmedas ėjo, nieko nematydamas. Liūdnos mintys jį 
slėgė. Jis galvojo apie tėvą, kuris tikriausiai akis pra- 
žiūrėjo, belaukdamas jo lūšnoje, apie Ohajaus dukterį, 
paliktą vieną tvirtovėje. Staiga kilstelėjo galvą — ogi 
priešais galiūnas sulig medžiu didumo beateinąs. Ranko- 
se jis laiko po septynias girnapuses, lengvai sukiodamas 
jas, lyg tos būtų ne girnapusės, o gintariniai karoliukai. 
Galiūnas užstojo Achmedui kelią ir rūsčiai paklausė: 

— Kas tu esi, jaunikaiti, ir kur keliauji? 

— Einu užburtų obuolių paslapties sužinoti,-- nuolan- 
kiai atsakė Achmedas. 

Milžinas nusikvatojo. 

— Ak tu, vargšeli. Toks galiūnas, kaip aš, ir tai nesu- 
žinojau. O tu lyg vaikas prieš mane. Ar čia tavo jėgoms? 

Achmedas patraukė pečiais: 

— Ką gi, nepajėgsiu, tai nepajėgsiu. Mirsiu, bet kito 
kelio man nėra. Na, o tu kur eini? 

Galiūnas išdidžiai atmetė galvą: 

— O jaunikaiti, ar tu esi girdėjęs, kad burtininkas 
Ohajus turi gražuolę dukterį, kuri esanti labai protinga? 
Sužinojau, kad Ohajus mirė, tad ir einu jo dukters pasi- 
grobti. 

Pyktis pagavo Achmedą: 

— Tai žinok, kad toji mergaitė — mano sužadėtinė. Ir 
kol aš gyvas, niekas jos nepalies. 

Galiūnui akys iššoko ant kaktos. Jis net apsiputojęs 
užriko: 

— Kaip tu drįsti, nykštuke, rungtis su manim?! Štai 
paleisiu vieną girnapusę, ir liks iš tavęs tik šlapia vieta. 

Pamatęs, kad milžinas įtūžo, Achmedas išsitraukė 
kardą. 

— Nesididžiuok savo jėga, milžine. Jeigu nori, susi- 
kaukim. Pažiūrėsim, katras katrą nugalės. 

Mergaitė pamatė, kad Achmedas ištvėrė ir šį bandymą, 
todėl tarė (tai yra milžinas tarė): 

— Jeigu aš galynėsiuos su tokiais vaikais, tai pats 
save imsiu niekinti ir daugiau nieko negalėsiu įveikti. 
Nenoriu pirštų kišti prie tavęs, keliauk sau sveikas. 

Ir milžinas nuėjo. Kiek paėjėjęs — pasivertė baisia ra- 
gana, atsisėdo priešais sugriautą tvirtovę ir laukia Ach- 
medo. 

Priėjo Achmedas prie tvirtovės, žiūri — ragana. Apatinė 
lūpa žemę šluoja, viršutinė — dangų remia. Vos tik ji 
pamatė Achmedą, ėmė šaukti pykčio perkreiptu veidu: 

— O žmonių giminės sūnau, kaip drįsai žengti į ma- 
no žemes? 

Tačiau Achmedas visai neišsigando: 

— Nešauk, sene. Aš atėjau sužinoti baltojo divo užbur- 
tų obuolių paslapties. 

Senė garsiai nusikvatojo: 

— Čia tiek buvo visokių karžygių ir narsuolių, kiek 
plaukų ant mano galvos. Ir nė vienam nepavyko tos pa- 
slapties sužinoti. Visi galvas padėjo. Einam, pažiūrėsim, 
ko tu vertas. 

Ir nuvedė ragana Achmedą į didelį kambarį. Įvedė ir 
paliko jį vieną, o netrukus ir pati grįžo su auksiniu pa- 
dėklu, ant kurio gulėjo trys obuoliai. Visi trys buvo vie- 

nos spalvos, vienodo dydžio. Ragana pastatė padėklą ant 
grindų ir tarė: 

— Užduosiu tau uždavinį, jaunikaiti. Išspręsi — vadi- 
nasi, protingas esi, tada pasakysiu obuolių paslaptį. Galė- 
si grįžti namo. Bet jeigu neišspręsi — galva nulėks nuo 
pečių. 

— Ką gi, aš sutinku. 

Ragana padavė jam obuolius. 

— Žiūrėk: vienas iš jų vienmetis, antras — dvimetis, 
trečias — trimetis. Bet tik aš žinau, kuriam obuoliui kiek 
metų. Jeigu įspėsi — laimėjai, sužinosi paslaptį. 

Achmedas mostelėjo ranka. 

— Vieni niekai. Atnešk man, sene, kokiam nors inde 
vandens. Aš viską pasakysiu. 

Atnešė ragana vandens. Achmedas sumerkė visus tris 
obuolius į indą. Vienas tuoj nugrimzdo į dugną, antras 
liko apie vidurį, o trečias išplaukė į paviršių. 

-— Štai, sene,— tarė Achmedas, rodydamas į indą.—- 
Tas obuolys, kuris nugrimzdo į dugną, šviežiausias, todėl 
ir sunkiausias. Jis vienerių metų. Anas, kuris apie vidurį 
plauko, jau pagulėjęs, padžiūvęs kiek,. todėl lengvesnis. 
Jis dvimetis. O šitas, kuris išplaukė į paviršių, visai iš- 
džiūvęs. Tai trimetis obuolys. 

Ragana turėjo pripažinti, kad Achmedas viską teisingai 
pasakė. Ji iškart pasidarė geresnė. 

— Sūrieli, čia ir yra tų trijų obuolių paslaptis. Tu pats 
ją atspėjai. Matau, kad protingas esi. Todėl nežudysiu 
tavęs. Keliauk sau sveikas. 

Achmedas jau pasuko atgal, tik staiga kažkas jį pa- 
šaukė: 

— Achmedai, Achmedai... 

Jis atsigręžė ir savo akimis netiki: baisioji ragana din- 
gusi, o toje vietoje sėdi Ohajaus duktė. Trindamas akis, 
jis paklausė: 

— Kas čia? Nejaugi sapnas? | 

— Ne, ne sapnas, Achmedai. Ragana, kurią čia buvai 
radęs, — tai aš. Ir šacho duktė, kuri norėjo, kad ją imtum, 
irgi aš. Ir milžinas su girnapusėmis — taip pat aš. Aš 
bandžiau tave. Tu ištvėrei visus išmėginimus. Dabar aš 
tavo. Kaip pasakysi, taip ir bus. 

Achmedas nežinojo, ką daryti iš džiaugsmo. Paskui ap- 
siraminęs jis pasiūlė: 

— Pirmiausia eikim į tvirtovę ir atburkim visus žmo- 
nes. O tada trauksim pas mano tėvą, kuris laukia manęs 
nesulaukia, ten ir atšvęsim vestuves. 

Grįžo jie į tvirtovę, sugriovė Ohajaus kerus, išvadavo 
žmones, prikėlė mirusiuosius. Visi jie puolė ant kelių 
prieš Achmedą ir jo sužadėtinę, sakydami: 

— Tu išgelbėjai mus, dabar mes jums iki gyvenimo 
pabaigos tarnausim. 

Achimedas tarė: 

— Mums nereikia tarnauti. Tik štai ko norėjau pa- 
prašyti. Keliaukit drauge su mumis pas mano tėvą, ten 
atšvęsim mūsų vestuves. Būkit mūsų svečiai. Po vestuvių 
galėsit eiti, kur kas norėsit. 

Iš visų tvirtovės turtų Achmedas su savo sužadėtinė 
pasiėmė tik tai, ką lengva buvo neštis ir kas buvo brangu. 
Paskui Achmedas pasakė atburtiems žmonėms: 

— Imkit, kas ką norit. 

Ir vėl visi puolė jam dėkoti. 

Galiausiai Achmedas, jo sužadėtinė ir išvaduotieji žmo- 
nės paliko Ohajaus tvirtovę. Ilgai jie keliavo, kol pasiekė 
Achmedo tėvo namus. Žiūri vargšas senukas — ateina 
didžiulis žmonių būrys, o priešaky jo sūnus su pasakiš- 
ka gražuole. Iš džiaugsmo jam net žadą užkando. Ach- 
medas priėjo prie tėvo, žemai nusilenkė ir karštai jį pabu- 
čiavo. Tėvas atsigodėjęs paklausė: 

— Kas šitie žmonės, sūneli, ir kur tu taip ilgai buvai 
dingęs? 

Atsisėdo Achmedas šalia tėvo ir viską papasakojo, kas 
jam buvo nutikę. 

O kitą dieną jie pradėjo ruoštis vestuvėms. 

Keturiasdešimt dienų ir keturiasdešimt naktų visi puota- 
vo. Šitokių vestuvių dar niekas nebuvo regėjęs. Ir aš ten 
buvau, plovo ragavau, per barzdą varvėjo, burnoj netu- 
rėjau. 


DNADNADVARDNARARDAADMDADMDAADADMADADVADVAADA 
TRYS MEISTRAI 
S S S L L LI L LS 


iename mieste gyveno kitados trys nagingi meistrai. 

Vienas buvo mūrininkas, kitas stalius, trečias auksa- 
kalys. Gyveno jie labai bičiuliškai. Dieną dirbdavo, o va- 
kare kartu vaikščiodavo, linksmindavosi. 

Vienąkart susiginčijo visi trys, kuris iš jų nagingesnis, 
kuris geresnius daiktus gali padaryti. Muūrininkas sako: 

-— Aš galiu pastatyti tokį namą, kur kiekviena plyta bus 
vis kitokios spalvos. Ir namas vienaip atrodys rytą, kitaip 
vidurdienį, o dar kitaip vakare. Ir jis galės sukiotis, kur 
vėjas pus. 

Stalius tarė: 

— Aš galiu iš medžio ištašyti tokį žirgą, kuris ir van- 
deniu, ir žeme, ir oru lėks. 

O auksakalys pridūrė: 

— Aš iš aukso ir sidabro išliečiau gaidį, kad uodega 
spinduliuotų lyg povo. Ir jeigu tik kas svetimas žengtų 
į namus, į kiemą ar į miestą, gaidys tuoj paleistų savo 
kakarinę, įspėtų apie pavojų. 

Ilgai jie ginčijosi, kiekvienas gyrė savo meistriškumą. 
Vos nesusipešė bičiuliai. 

O tuo metu, persirengę dervišais, po miestą vaikštinėjo 
šachas su viziriu. Praeidami pro tuos namus, jie išgirdo 
ginčą ir sustojo. Sachas labai panoro įeiti vidun pasižiū- 
rėti meistrų. Ilgai jie laužė galvas, kaip čia padaryti, ga- 
liausiai viziris pliaukštelėjo sau per kaktą: jau žino! Ir 

jis užgiedojo. Viziris taip gražiai giedojo, kad ginčininkai 
nutilo, įsiklausė, o paskui mūrininkas pasiūlė: 

— Žinot ką, pasikvieskim tą giedantį dervišą, tegu iš- 
sprendžia mūsų ginčą. 

Ir jie pasikvietė dervišus į vidų, pasodino garbingiau- 
sioje vietoje, pavaišino, pagirdė arbata, o paskui pasisakė, 
dėl ko ginčijasi visą vakarą, paprašė išspręsti ginčą. 
Šachas viską įdėmiai išklausė ir tarė: 

— Visi jūs žadat padaryt labai įdomius daiktus. Stai 
ką aš patarčiau: nueikit rytoj iš ryto pas mūsų šachą. 
Juk žinot, kad jis mėgsta gražius daiktus. Jis ir išspręs 
jūsų ginčą. 

Meistrams labai patiko dervišo pasiūlymas. Išlydėję 
svečius, jie pradėjo taisytis į rūmus. 

Išaušo rytas. ŠSachas apsivilko valdovišku apdaru, atsi- 
sėdo į sostą ir įsakė atvesti pas jį mūrininką, stalių ir 
auksakalį. Kai jie jėjo ir puolė prieš jį ant kelių, šachas 
liepė stotis, o paskui tarė: 

— Aš žinau, garbieji meistrai, ko jūs atėjot. Manyčiau 
štai kaip: tegu kiekvienas ką nors padaro, ko nieks pa- 
saulyje nepadarytų. 

Tik dabar meistrai suprato, kad naktį pas juos buvo 
atėjęs šachas dervišo drabužiais. Jie susižvalgė, bet nie- 
ko nesakė. | 

Mūrininkas nusilenkė šachui ir tarė: 

— Tesiunčia alachas sveikatos ir laimės mūsų valdovui, 
aš galiu pastatyti tokį namą, kad spinduliuos tūkstan- 
čiais spalvų. Per dieną triskart keisis — vienaip atrodys 
rytą, kitaip vidurdienį, dar kitaip vakare. Ir tas namas 
galės sukiotis, kur vėjas pūs. 

Paskui išėjo priekin stalius: 

— Tesiunčia alachas sveikatos ir laimės mūsų valdovui, 
aš galiu ištašyti tokį žirgą, kuris kaip paukštis nuneš jus 
į bet kokią šalį. Jis galės plaukti vandeniu, lėkti žeme, 
skristi oru. 

Stalius pasakė ir pasitraukė į šoną. Tada išėjo auksa- 
kalys: 

— Tesiunčia alachas sveikatos ir laimės mūsų valdovui. 
Aš iš aukso ir sidabro išliesiu tokį gaidį, kad uodega žė- 
rės kaip povo. Jeigu tik kas svetimas žengs į namus, 
į kiemą ar į miestą, jis tuoj paleis kakarinę. Jei priešo 
kariauna pasirodys prie sienos, jis tuojau užgiedos. 

Sachas išklausė visus ir tarė: 

— Ko reikia jūsų darbui, šaunieji meistrai? 

— Tesiunčia alachas sveikatos ir laimės mūsų valdovui, 
čia jau priklauso nuo jūsų gerumo,— vienu balsu atsakė 
meistrai. Tada šachas įsakė: 

— Nuveskit juos į iždinę, tegu pasiima tiek pinigų, 
kiek reikia. 

Iždininkas nusivedė meistrus, šie prisipylė pilnas kiše- 
nes aukso, dar ir užantin įsidėjo ir patraukė namo. 

Pasakoje laikas greit bėga. Po trijų mėnesių jau buvo 
ir namas, ir žirgas, ir gaidys. Palikę žirgą su gaidžiu prie 
namo, meistrai nuėjo pasakyti šachui. Sachas pasiėmė 
savo artimuosius, gimines ir atvyko apžiūrėti naujo namo. 
Namas jam labai patiko. Šitokio dar niekur niekas netu- 
rėjo. Kas minutė vis keitėsi jo spalva. Gaidys, pamatęs 
juos iš toli, užskrido ant prieangio, o žirgas stovėjo pa- 
balnotas. 

SŠachas pagyrė meistrus, paskui pasišaukė stalių ir sako: 

— Na, sėsk ant žirgo, parodyk, kaip jis šuoliuoja. 

Stalius sėdo ant žirgo, pasižabojo jį. Žirgas sužvengė 
ir pakilo į orą. Per valandą jis aplėkė mėnulį, žvaigž- 
des, paskui sugrįžo į žemę. 

Apdovanojo šachas naginguosius meistrus, kad šie vos 
galėjo namo parsiboginti. 

Tą pačią dieną šachas persikraustė į naujus rūmus. 
Niekas svetimas negalėdavo prisiartinti, tuoj gaidys im- 
davo plyšoti. 

Praėjo kiek laiko. Vienąkart kitos šalies valdovas neti- 
kėtai su didele kariauna užpuolė šacho žemes. Buvo nak- 

tis, visi miegojo. Staiga kad ims giedoti gaidys. Sachas 
atsibudo, supyko, kad šis jį prižadino, trenkė pačiupęs 
į grindis ir sudaužė. Bet čia įbėgo viziris: 

— O didysis ir galingasis šache! Ko lauki? Priešo ka- 
riauna mus apsupo, jau įsiveržė į miestą. 

Šachas suprato, kad ne šiaip sau gaidys giedojo, ir labai 
gailėjosi, kad supykęs jį sudaužė. 

Jis įsakė surinkti kariuomenę, pasitikti priešą. Vienas 
karžygys, prisidėjęs pilną maišą akmenų, sėdo ant medi- 
nio žirgo ir pakilo į orą. Tie, kurie buvo žemėje, kapojo 
priešą kardais, o raitelis ant medinio žirgo mėtė akmeni- 
mis iš viršaus. 

Devynias dienas ir devynias naktis truko mūšis, tokio 
niekas dar nebuvo regėjęs. Galiausiai šacho kariuomenė 
sumušė priešus. 

Keturiasdešimt dienų ir keturiasdešimt naktų šventė 
pergalę. Ir tik tas sudaužytas gaidys liūdino šachą. Dar 
nieko niekada jis taip nebuvo gailėjęs. 


DADDVDADVDAADVARAADVDAARDVDAADMAADADMAVAAA 
NE TAS PROTINGAS, KAS SENAS 
ATA AAS ALSA 


yveno kartą vieno šacho valdose labai protingas ir 

mokytas žmogus. Jis buvo daug matęs gyvenime, 
daug knygų skaitęs, daug žinojo. Ir turėjo tas žmogus 
sūnų Fajazą, tokį pat protingą, išauklėtą ir drąsų. 

Kai Fajazas baigė mokyklą, motina pradėjo įkalbinėti 
tėvą: 

— Mūsų sūnui suėjo penkiolika metų. Jis jau suaugęs. 
O koks apsukrus, sumanus. Argi ne laikas kelti jam ves- 
tuves? 

Vyras vis nutylėdavo, bet vienąkart neištvėrė ir pa- 
sakė: 

— Viskas teisybė, motin, ką šneki, bet mūsų sūnus turi 
vieną kliaudą. Pirmiausia jis turi jos nusikratyti, o paskui 
bus galima galvoti ir apie vedybas. 

— Kliaudą?— nusistebėjo žmona.— Eik jau! Kokia gi 
toji kliauda? 

— Jeigu nori sužinoti, daryk, kaip aš sakysiu,— pasiūlė 
vyras.— Kai pareis Fajazas, užsimink apie vedybas. Aš 
sakysiu, kad vestuvėms reikia pinigų, o mes neturim. 
Tada atnešk tūkstantį tumenų ir tark: „Štai pinigai.“ 
Daugiau nesakyk nė žodžio, kad ir ką aš daryčiau. Paskui 
tau viską paaiškinsiu. 

Taip juodu ir susitarė. 

Netrukus parėjo sūnus. Pasišnekėjo jie apie šį, apie tą, 
o paskui motina ir sako: 

— Klausyk, tėvai, mūsų Fajazas jau seniai ne vaikas. 
Ar ne metas būtų jam vesti? 

— Tikra teisybė, motin,— atsakė vyras.— Bet iš ko gi 
kelsi vestuves, reikia susitaupyti pinigų. 

— Tai ne bėda, — nusišypsojo pati —iš tavo duotų 
smulkioms išlaidoms aš šiek tiek susitaupiau. Atiduosiu 
dabar vestuvėms.— Ir ji, ištraukusi iš skrynios gniužulą 
pinigų, padavė vyrui. 

Šis paklausė: 

— Kiek čia yra, motin? 

— Tūkstantis tumenų. 

Vyras paėmė pinigus ir nė neskaičiavęs švystelėjo pro 
langą. 

— Et, argi su šitiek iškelsi vestuves?— numojo jis 
ranka. 

Pati susijaudino, norėjo jau bėgti pinigų, bet vyras 
žvilgsniu ją sustabdė. O Fajazas nė nepajudėjo. Tik pas- 
kui jis atsistojo ir išėjo. Tada vyras, pasišaukęs pačią, 
paklausė: 

— Dabar tu supratai, kokią kliaudą turi mūsų sūnus? 

— Ne,— prisipažino pati. 

— Kaipgi? Mūsų sūnus nežino pinigų vertės. O nežino 
todėl, kad pats jų neužsidirba. Jeigu būtų nutuokęs, kaip 
sunku prasigyventi pinigų, jis būtų jaudinęsis, kaip tu, 
kai aš išmečiau pro langą tūkstantį tumenų. O dabar 
matei — jis net nepajudėjo iš vietos. Reikia išsiųsti jį 
dirbti. Tegu išmoksta savu prakaitu užsidirbti pinigų, ta- 
da ir vertins juos. 

Tą pačią dieną nuvedė tėvas sūnų pas kalvį ir paliko 
mokytis. Fajazas uoliai dirbo, greit perprato visas šio 
amato paslaptis, o mėnesio gale kalvis jam sumokėjo de- 
šimt tumenų. Fajazas parnešė pinigus tėvui, pasakė, kad 
čia jo viso mėnesio uždarbis, ir paprašė juos padėti. Tė- 
vas paėmė pinigus, atidarė langą ir išmetė lauk. Faja- 
zas net pašoko: 

— Tėve, ką darai? Aš visą mėnesį prakaitavau, mosa- 
vau kūju, net rankos pūslėm nuėjo, ir uždirbau tik dešimt 
tumėnų. O tu juos išmetei? 

Išgirdęs tokius žodžius, tėvas mirktelėjo motinai: 

— Matai, motin, kol mūsų sūnus nežinojo, kaip sunku 
užsidirbti pinigų, nesijaudino net dėl tūkstančio tumenų. 
Dabar jis žino, kaip užkalami pinigai. Ir aš dėl jo dau- 
giau nesirūpinu. Gali ieškoti sūnui nuotakos. 

Fajazas tikrai buvo protingas ir darbštus. Visi mieste 
jį gerbė. O vienąkart su juo susidraugavo net šacho si- 
nus. Ir jis pradėjo kviestis Fajazą į rūmus. 

Sužinojo šachas, kad jo sūnus turi naują draugą, ir pa- 
noro. pažiūrėti, koks jis. 

Kartą pasišaukė juos abu ir pradėjo šneką su visokio- 
- mis mįslėmis bei užuominomis. Fajazas gudriai atsakinėjo 
į visus klausimus. Galiausiai šachas davė abiem po tume- 
ną ir tarė: 

— Nueikit į turgų, nupirkit man ką nors saldaus. 

Šacho sūnus nupirko maišelį nogulo, o Fajazas — avi- 
no liežuvį. Apžiūrėjo šachas pirkinius, pačiulpsėjo nogulo 
ir nustebęs klausia Fajazą: 

— Juk aš prašiau, sūneli, nupirkti ko nors saldaus, o tu 
atnešei avino liežuvį. Negi jis saldus? 

— Tesiunčia alachas šachui stiprybės, —+ atsakė Faja- 
zas,— juk nieko negali būti saldesnio už liežuvį. Todėl 
ir nupirkau avino liežuvį. 

Tada šachas vėl davė po tumeną ir liepė nupirkti kar- 
čiausio valgio. Šacho sūnus nupirko visą maišą karčiųjų 
pipirų, o Fajazas ir vėl atnešė avino liežuvį. Šachas stė- 
bisi: 

— Sūneli, prašiau nupirkti ko nors saldaus, atnešei lie- 
žuvį, paprašiau kartaus — tu ir vėl neši liežuvį. Kaip čia 
yra? 

Fajazas nusilenkė valdovui ir atsakė: 

— O didysis šache, kas gali būti kartesnio už liežuvį? 
Pipirų kartumas per valandą praeis, o nuo pikto liežuvio 

visą gyvenimą peršės. Liežuvis gali būti ir saldus, ir kar- 
tus. Viskas priklauso nuo to, ką jis sako. 

Tada šachas pamėgo Fajazą ir pradėjo dažnai kviestis 
jį pasišnekėti. Kartais net pasiimdavo į kelionę. Prabėgo 
mėnesiai, praėjo metai. Mirė vyriausiasis šacho viziris. 
Ilgai laužė galvą šachas, ką paskirti į jo vietą, bet vis 
nerado tinkamo žmogaus. Ir tą jam siūlė, ir kitą, bet vi- 
siems ko nors trūko, ir gana. Kartą kažkas išsitarė: 

— Mūsų mieste yra žmogus, kilęs iš šachų giminės. 
Gal jį paskirti vyriausiuoju viziriu? 

Šachas liepė atvesti tą Žmogų. Tada žengtelėjo į priekį 
Fajazas, kuris kaip tik buvo rūmuose, atsiklaupė ir nuže- 
mintai pasakė: 

— O didysis šache, leisk man žodį tarti. 

Šachas gerbė jaunikaitį ir todėl leido jam šnekėti. 

— O didysis šache,— tarė Fajazas,— jeigu nori išban- 
dyti to Žmogaus gabumus ir protą, nesikviesk į rūmus. 
savo namuose tvarkosi — ar užtenka jam proto ir gabumų. 
Jeigu patiks, tada kvieskis pas save ir klausinėk, ko nori. 
„O jei iškart pasikviesi į rūmus, jis čia mokės išsisukti, 
neparodys savo ydų. 

Fajazo žodžiai šachui patiko. Jis pasiėmė vizirį, Faja- 
zą, persirengė visi dervišais ir nuėjo pas tą žmogų. Kol 
pasiekė jo namus, jau temo. 

Pasibeldė. Ant slenksčio išbėgo trys basakojai vaikiūkš- 
čiai ir juokdamiesi paklausė: 

— Ko jums reikia? 

Sachas atsakė: 

— Pašaukite tėvą! 

Vaikai nubėgo šaukti, bet tėvas, pasirodo, miegojęs ir 
išėjo su vienais apatiniais. Pirmasis prašnekino viziris: 

— Ar nepriimtum valandėlei, brolau? Pavargom ir ke- 
lią pametėm. 

Šeimininkas susiraukė, bet vis dėlto pakvietė juos į vidų. 
Tačiau šičia niekaip nebuvo galima susišnekėti. Vaikai 

taip šūkalojo, kad nors ausis užsikimšk. Tėvas vis rėkė 
ant jų, barėsi, bet nieko nepadėjo. Pagaliau jie šiaip taip 
perrėkė tuos neklaužadas: 

— Brolau, kol prisikasėm iki miesto, visas krautuves 
uždarė. O mes nieko neturim valgyti. Duosim pinigų, gal 
gausi ko nors pas kaimynus. 

Seimininkas nepatenkintas burbtelėjo: 

— Juk žinot, kaip žmonės sako: pavėlavęs svečias iš 
savo krepšio valgo. 

Po valandėlės viziris užsiminė, kad šachas ieško vyriau- 
siojo vizirio. Tada šeimininkas iškart sukruto, prašneko: 

— O dervišai, sveteliai mielieji, negi jūs nežinot, kad 
aš esu kilęs iš šachų giminės? Aš tiesiog apsigimęs vizi- 
ris. Mūsų šachas niekur neras geresnio vizirio už mane. 

Ir jis pradėjo išmaningai dėstyti viską apie vizirio pa- 
reigas,— net seilės tiškėjo. Bet tuo metu vaikai pakėlė 
tokią erzelynę, kad ausyse ėmė spengti. Tėvas šiaip taip 
išbruko juos į kitą kambarį. 

Pasinaudodamas proga, šachas paklausė vizirį: 

— Na, ikaip manai, tiktų jis? 

Bet čia įsiterpė Fajazas: 

— O didysis šache, nedrįstu tau nurodinėti, bet bijau, 
kad nepadarytum didelės klaidos. Reikia žiūrėti šio žmo- 
gaus darbų, o ne žodžių. Netinka jis būti viziriu. 

— Kodėl? — paklausė šachas. 

— Ogi todėl,— atsakė Fajazas,— kad šis žmogus la- 
bai tingus ir neatsargus. Kai mes atėjom, dar tik temo, 
o jis jau kiečiausiai miegojo. Tai rodo, kad jis tinginys. 
O kai vaikai pažadino, jis išėjo pasitikti nepažįstamų 
žmonių tuščiomis rankomis, vienmarškinis. Vadinasi, jis 
neatsargus. O jeigu būtų sutikęs priešą? Ką tada būtų 
daręs? Ir dar: jeigu Žmogus jau namie savo vaikų nesu- 
tvarko, tai kaip jis šalį valdys? Visiems žinoma, kad vizi- 
ris turi būt geras žmogus. O jis net už mūsų pinigus 
kąsnelio duonos nedavė. Kokia nauda iš tokio ir tau, ir 
valstybei? O šitoks pagyrūniškumas irgi rodo, kad jis 

nėra protingas žmogus. Protingas Žmogus niekada nesi- 
girs. 

Mato šachas, kad Fajazo teisybė. Atsistojo jie ir išėjo. 
Staiga Fajazas sustabdė: 

— Tesiunčia alachas šachui sveikatos, štai ten mūsų 
namai, leiskit man eiti namo. 

— Kur tu eisi taip vėlai vienas, sūneli, mes tave paly- 
dėsim,— maloniai pasisiūlė šachas. 

Ir visi trys patraukė prie Fajazo namų. Dar iš tolo jie 
pamatė šviesą lauguose. Šachas nusistebėjo, kas taip vė- 
lai neina gulti? Žvilgterėjo jis pro langą — ogi Fajazo 
tėvas sėdi apsikrovęs knygomis ir skaito, o ant sienos 
prieš jį kabo žemėlapis. 

Panūdo šachas užeiti ir pabeldė į duris. Netrukus ant 
slenksčio pasirodė Fajazo tėvas su kardu ir skydu ran- 
kose. Pamatęs sūnų, jis nusiramino ir pakvietė svečius 
į vidų. Kol jie visi šnekučiavosi, Fajazo motina padengė 
stalą, pakvietė vaišių. Kai pavalgė, šachas ir klausia: 

— Nesupyk tamsta už smalsumą — pro langą mes ma- 
tėm, kad žiūrinėjai kažkokį žemėlapį ir skaitei knygą. Kaip 
čia dabar? Kodėl skaitei taip vėlai? 

Šeimininkas mielai paaiškino: 

— Žiūrinėjau savo krašto žemėlapį ir galvojau: o jeigu 
netikėtai įsiveržtų priešo kariauna? Ką tada daryti, kur 
ir kaip reikėtų pasitikti priešą? 

Šachas nustebo: 

— Betgi tu ne karvedys. Kam tau gilintis į karo da- 
lykus? 

— Teisybė, aš ne karvedys,— sutiko Fajazo tėvas.— 
Tačiau kiekvienas, kas myli savo tėvynę, savo krašto žmo- 
nes, turi žinoti, kaip gintis nuo priešo. 

Pamatė šachas, kad šis žmogus labai protingas, išma- 
nus, daug žinantis. Tada jis nusimetė dervišo drapanas, 
prisipažino kas esąs ir paskyrė Fajazo tėvą vyriausiuoju 
viziriu. Taip protingas sūnus padėjo tėvui iškilti. 


AADAMDDMDVADVA DDRDHDARMDDADDVADADDMDDDAADDVA 
PLIKIS IR PIRKLYS 

p as žiaurų šykštuolį pirklį dirbo vienas tarnas. Jis bu- 
vo plikas. Nuo ryto ligi vakaro šeimininkas stumdė 
visur plikį, nė minutės neleisdavo atsipūsti. O visas už- 
mokestis — gabalėlis sužiedėjusios duonos. 

Kartą, gavęs savo užmokestį, ėjo plikis namo, kur jo 
laukė senelė — vienintelis artimas Žmogus pasaulyje. Ir 
pristojo prie jo tą vakarą jaunėlis pirklio sūnus. Plikis no- 
rėjo parnešti senelei sudžiūvusį duonos kriaukšlį, kad 
toji užpiltų vandeniu. Bet jis buvo toks alkanas, kad neiš- 
kentė, atsikando kąsnelį. Ir tiktai trakšt dantis — išlūžo. 
Plikis susigriebė už žando, sudejavo iš skausmo. O pirklio 
sūnus žiūri į jį, kikena ir dainuoja: 


Plikis sugaluojo — 
katę pabalnojo. 
Pažiūrėkit, sako, 
joju ant išako! 


Taip jie ir ėjo iki pat namų. Senelė piktai dėbtelėjo 
į berniuką ir subarė: 

— Kaip tau ne gėda? Argi. šitaip galima? Negi nema- 
tei, kad jis dantį išsilaužė, net raitosi iš skausmo. .. 

Ilgiau plikis neištvėrė ir tvojo duonos kriaukšliu ber- 
niūkščiui per galvą. Kieta kaip akmuo duona prakirto 
iki kraujo. Berniukas parbėgo pas tėvą. Pirklys pamatė 

apsipylusį krauju sūnų, išsigandęs suplojo delnais ir su- 
šuko: 

— Sūneli, kas gi čia tau galvą prakirto? .. 

— Plikis,— ėmė raudoti išdykėlis, nutylėdamas, kad 
pats erzino tarną. 

Supyko pirklys, pasiuntė pašaukti plikį, bet tas, išvy- 
dęs pirklio žmones, pasislėpė. Sie grįžo ir pasakė, kad pli- 
kis pabėgęs. Pirklys pagalvojo sau: „Nieko, luktersim 
keletą dienų. Ne kur dėsis, valgyt vis tiek įsinorės.“ Stai 
tada pirklys ir primuš jį mirtinai. 

Bet praėjo savaitė kita, o plikis nesirodė. Tada pirklys 
sumanė griebtis gudrybės. Nusiuntė pas tarną berniuką ir 
liepė pasakyti, kad, girdi, kas buvo, tai buvo, sūnui galva 
užgijo, pirklys nebepyksta. Tegu tarnas grįžta dirbti. Pli- 
kis, žinoma, suprato, kad pirklys vis tiek atkeršys, bet 
kitos išeities nebuvo, reikėjo eiti. 

Pirmosios dienos ramiai praėjo. Bet vienąkart plikis 
labai pavargo, nebeturėjo jėgų namo pareiti. Pasiliko nak- 
voti arklidėje. O pirkliui tik to ir reikėjo. Jis pasiuntė 
tris šėrikus, liepė suvynioti plikį į antklodę ir atnešti. 

— Čia,— sakė pirklys,— jį užtvatysim ir pakasim kur 
nors. 

Šėrikų nereikėjo ilgai raginti. Po valandėlės kietai įmi- 
gęs plikis, suvyniotas į antklodę, jau gulėjo pas pirklį 
ant grindų. O šis buvo taip įpykęs, kad norėjo pats pri- 
mušti plikį, ir tarė šėrikams: 

— Jūs eikit. Aš pats jį išvanosiu. 

Jis visą valandą tvatino plikį lazda, spardė kojomis. 
Tas vargšas jau vos kvėpavo. Pirklys visai nusiplūkė ir, 
manydamas, kad tarnas nebegyvas, panoro numigti, atsi- 
pūsti — paskui pabudęs kur nors jį užkas. 

Tik spėjo padėti galvą ant pagalvio, tuoj ir užknarkė. 

Ne veltui žmonės sako, kad plikis labai gudrus ir ga- 
jus. Ir mūsų plikis nebuvo miręs. Šiaip taip išlindo iš 
antklodės, pakišo pirkliui po nosimi migdomųjų žolių, 
paskui suvyniojo jį į antklodę ir metė ant grindų, o pats 

persirengė pirklio drabužiais, nuėjo į arklidę ir pašnabž- 
dėjo šėrikams, kad eitų pribaigti plikio. Trys stipruoliai 
taip vanojo, kad iš antklodės vieni skutai paliko. Tik tada 
šėrikai pamatė, kad savo šeimininką muša. Vargšelis vos 
gyvas buvo. Visą savaitę jį žolelėmis gydė, prie žaizdų 
dėjo. Kai tik pirklys pasveiko, pasikišo po skvernu riebų 
gaidį ir patraukė pas teisėją apskųsti tarno. Teisėjas iš- 
sikvietė plikį ir sako: 

— Tu kaltas. Prisieis sumokėti šimtą auksinių arba 
metus dirbti pirkliui veltui. Kaip nori, rinkis. 

Būtų turėjęs plikis šimtą auksinių, nebūtų reikėję tar- 
nauti pas pirklį, o dabar ką darysi, — dirbs metus už 
dyką. 

O pirklys nesitvėrė piktumu ir dabar vertė plikį dirbti 
ne namie, o lauke. Vargšelis baisioje kaitroje nuo aušros 
lig sutemos nugaros neatitiesdavo, o valgyt, kaip ir anks- 
čiau, tik sudžiūvusios duonos gaudavo. 

Bet vienąkart beariant žambis už kažko užkliuvo. Plikis 
pasilenkė, ogi žiūri — molinis ąsotis, pilnas aukso. Apsi- 
džiaugė plikis, pasičiupo ąsotį ir nunešė senelei. Keletą mo- 
netų įsidėjo į kišenę — bus drapanoms pirkti. Bet lyg 
tyčia pamatė tas monetas pirklio žmona. Kai vakare grįžo 
vyras, ji ir sako: | 

— Klausyk, plikis iš kažkur pinigų turi. Reikėtų kaip 
nors iš jo išvilioti. 

Pirkliui patiko toks pasiūlymas. Kitą dieną jis nuėjo 
į lauką, pasisodino šalia plikį ir tarė: | 

— Matau, geras vaikinas esi, noriu padėti tau kiek 
pinigų užsidirbti. Žinai ką, sugalvokim kokią nors nere- 
gėtą negirdėtą pasaką. Katro bus įdomesnė, tas gaus 
šimtą tumenų. 

Plikis žinojo, kad pirklys vis tiek neatstos, kol nepa- 
matys tų pinigų, ir atsakė: 

— Gerai, šeimininke, aš sutinku, tik raštų patvirtink 
mūsų susitarimą. 

Pirklys viską surašė, o vietoje antspaudo maktelėjo 
pirštą į šafraną ir pridėjo prie popieriaus. Plikis įsikišo 
raštelį į kišenę ir sako: 

— Na tai sakyk, šeimininke. 

Pirklys dar iš vakaro buvo sugalvojęs savo pasaką. 

— Mano senelis turėjo šakes. Tos šakės buvo tokios 
ilgos, kad jokiam svirne netilpo. Tiktai devintame dangu- 
je buvo toks svirnas, tai ten ir laikė šakes senelis. 

Plikis šyptelėjo: 

— Ir viskas? .. O mano senelis nujojo. ant vėžlio į de- 
vintą dangų, ten su skruzdėle pastatė tokį didelį svirną, 
kur galėjai sudėti visas didžiausias šakes, kokios tik yra 
pasaulyje. Stai tame svirne ir laikė savo šakes tavo ve- 
lionis senelis. Tik įsivaizduok, koks turėjo būti didelis 
mano senelio svirnas, jeigu jame tilpo tūkstančiai tokių 
šakių. 

Pamatęs, kad pralaimėjo, pirklys griebėsi gudrybės. 
Šoko įtikinėti, kad abi pasakos nelabai įdomios. Plikis 
nenorėjo sutikti. Ginčijosi jie ligi vakaro, vos nesusipešė 
abu, galiausiai išsiruošė pas teisėją — tegu išsprendžia 
jų ginčą. Plikis viską papasakojo teisėjui ir raštelį pa- 
rodė. O pirklys užsiminė apie kažkada dovanotą teisėjui 
gaidį, atseit, suprask: ir vėl gausi dovanų, tik išspręsk 
ginčą mano naudai. Tačiau teisėjas turėjo kažkokią pa- 
slaptį, kurią tik vienas plikis žinojo, todėl jis palingavo 
galvą ir tarė: 

— Ne, pirkly, šito plikio neapgausi. Jo pasaka, žinomą, 
įdomesnė. Klok šimtą tumenų, kuriuos žadėjai. 

Pirklys paprašė, kad palauktų rytojaus, o namie pa- 
sakė Žmonai: 

— Rytoj rytą plikis ateis pinigų. Pasakyk jam, kad 
aš numiriau. 

Anksti rytą tikrai atėjo plikis. Pabeldė jis į duris ir 
tarė pirklio žmonai: 

— Tegu šeimininkas neša man šimtą tumenų. 

O pirklio žmona apsimetė verkianti: 

— Ak pliki, vargas man: vyras vakar mirė... 

Plikis dėjosi labai užjaučiąs: 

— Vargšas, vargšas pirklys! Dar gyvas būdamas, jis 
prisakė, kad tik aš jį turiu apiplauti. 

Ir, stumtelėjęs moteriškę nuo durų, įėjo vidun. Pirklys 
gulėjo nuogas. Plikis ne veltui tiek metų tarnavo šiuose 
namuose. Jis geriau už pačią šeimininkę žinojo, kur kas 
padėta. Po valandėlės jau virė vanduo katile. Kai pirk- 
lio Žmona, nežinodama, ką daryti, išėjo į kitą kambarį, 
plikis čiupo katilą ir šliūkšt, šliūkšt pirkliui nuo galvos 
ligi kojų. Tariamasis numirėlis neiškentėjo, pašoko rėk- 
damas. O plikis ėmė ploti iš džiaugsmo, trypti, saky- 
damas: 

— Ačiū alachui, prikėliau šeimininką iš numirusių! Jei- 
gu ne aš, rytoj būtų reikėję laidoti. Tai aš jį atgaivinau, 
aš, dabar jis turės man dar šimtą tumenų pridėti. 

Pirklys suprato, kad nepergudraus plikio, geriau jau 
atiduoti jam pinigus, tegu dingsta iš akių. Taip jis ir 
padarė. O plikis parnešė tuos pinigus senelei ir sako: 

— Senele, štai tau du šimtai tumenų, pastatyk gražius 
namus, visko pripirk, aš noriu kelti vestuves. 

Senelė iš nustebimo net žado neteko. Ji tik paklausė: 

— Tai kurgi, vaikeli, tavo nuotaka? 

O plikis atsakė: 

— Įdėk man į krepšelį duonos ir svogūnų, eisiu nuo- 
takos ieškoti. 

Ir išlydėjo jį senelė į kelią. Ilgai ėjo plikis, nuvargo, 
apdulkėjo, pagaliau pasiekė mišką. Žiūri — šaltinis. Tuoj 
jis nusirengė ir pūkštelėjo į vandenį. Išsimaudęs, išsipliuš- 
kenęs išlipo iš vanderis ir pradėjo rengtis, ogi ant galvos, 
kuri nuo mažens buvo plikutėlė, gražiausi tankūs plaukai 
išaugę! Jaunikaitis dar netikėjo, -pasilenkė prie šaltinio, 
mato, kad jis pagražėjęs, net žiūrėt miela, o plikės tikrai 
nė žymės nėra. Tada suprato, kad čia stebuklingo van- 
dens būta. Atsigėrė ligi soties ir eina toliau. Sutemo, 
tamsu pasidarė, nors į akį durk. Žiūri — tolumoje žibu- 

rėlis spingso, ir patraukė tenai. Priėjęs rado olą, o švie- 
sa sklido kažkur iš vidaus. Ilgai jis ėjo urvu, juo toliau, 
juo ola darėsi žemesnė, pačiame gale plikis priėjo kam- 
barį. O ant slenksčio sėdi ragana. Pamatė ji plikį ir labai 
apsidžiaugė: 

— O žmogaus sūnau, kaip gerai, kad tu atėjai. Tai 
jau apraudos tave motina. Aš turiu septynis sūnus divus. 
Jie tuoj grįš ir lieps valgyt duoti, o nieko nebuvau pa- 
gaminusi. Dabar išvirsiu tave — bus vakarienė. 

Bet plikis neišsigando. Jis ramiai žiūrėjo, kaip senė 
kuria tendirą. Kai jau ugnis įsiliepsnojo, jis stumtelėjo 
tenai raganą ir uždengė iš viršaus dideliu akmeniu. Ra- 
gana ėmė šaukti, bet niekas neatėjo gelbėti. Taip ji ir 
sudegė. Staiga sudundėjo perkūnas, sužaibavo žaibai, ir 
iš baltų ūkanų išniro septyni divai. Įeidami į olą, jie 
sušuko: 

— Motin, kur tu?.. Čia kepta žmogiena kvepia ir ric- 
biais migdolais. Mes norim valgyt... 

Mato plikis, kad vis tiek suras divai, kad tik gudrumu 
galima dar išsigelbėti, tad išėjo aikštėn ir sako: 

— O divai, jūsų motina nuėjo prie šaltinio, o man 
liepė pasakyti, kad jus tuoj užpuls septyni priešai. Jūs 
turit atbogint septynis didžiulius akmenis ir užnešt į vir- 
šų, kai tiktai priešai eis, paleisit ir užmušit visus. 

Divai patikėjo. Jie atvilko septynis didžiulius akmens 
luitus, užkėlė į viršų, o plikis jiems ir sako: 

— Dabar pažiūrėkime, divai, ar geri šitie akmenys, 
ar galima jais priešus užmušti? 

Vyriausiasis divas paklausė: 

— O kaipgi tu žinosi, ar jie geri, ar ne? 

— Stai kaip, — atsakė plikis.— Jūs sustokit į eilę prie 
Įėjimo, aš užlipsiu viršun ir nuridensiu tuos akmenis jums 
ant galvų. Jeigu akmenys bus geri jums, tai bus geri ir 
priešams. 

Išsirikiavo divai prie jėjimo, o plikis negaišuodamas už- 
lipo į viršų ir nustūmė akmenis jiems ant galvų. Iš divų tik 

šlapia vieta paliko. Tada plikis nulipo žemyn ir pradėjo 
apžiūrinėti olą — jis žinojo, kad kur nors turi būti paslėp- 
tos brangenybės. Pačiame galiniame kambaryje rado mer- 
gaitę, pakabintą už plaukų. Mergaitė buvo tokia graži, 
gaitei jis patiko — juk nebebuvo plikas. 

Abu jie surado raganos brangenybes, pasiėmė tiek auk- 
so sidabro, kiek panešt galėjo, ir iškeliavo namo pas sene- 
lg. Senelė jau buvo pastačiusi gražiausius namus, kokių 
nė vienas pirklys mieste neturėjo. Nepažino ji savo vai- 
kaičio, šitokio gražuolio. O kai jis viską jai papasakojo, 
senelė labai apsidžiaugė, apkabino vaikaitį ir jo nuotaką 
ir pradėjo ruoštis vestuvėms. Septynias dienas ir septy- 
nias naktis puotavo. Seniai kada buvo tokios smagios ir 
didelės vestuvės. 


NANANADADVADDDAADAADADADMDDMARAAARAARAA 
VERTINGAS PATARIMAS 
AAA LSS LS LAA SS 


iename kaimelyje gyveno, vargo pats su pačia. Jie 
turėjo vienturtį sūnų Achmedą. Tėvas rinko miške 
žabus, pardavinėjo turguje ir šiaip taip maitino šeimą. 

Bėgo laikas. Achmedui suėjo aštuoniolika metų. Ir jis 
vedė kaimynų mergaitę. 

Vienąkart susiginčijo jie abu. Supyko žmona ir sako 
Achmedui, kad ji geresnė, nes moka skaityti ir rašyti. 
Jos žodžiai labai užgavo Achmedą. „Ak šitaip!— tarė jis 
pats sau.— Na tai dar pažiūrėsim.“ 

Ir pradėjo jis ruoštis į tolimą miestą, kur galėtų moks- 
lus eiti. 

Pasakyta — padaryta. Achmedas iškeliavo. Mieste jis ir 
dirbo, ir mokėsi pas mirzą. Pusę pinigų siųsdavo namo, 
o kitą pusę sumokėdavo mokytojui. 

Taip praėjo keletas metų. Achmedas viską išmoko, ką 
galėjo, ir grįžta namo. Kelyje sutinka Žmogų — ne jauną, 
bet ir ne seną — ir įsišneka. Eina jie dieną, eina kitą, 
kol atsiduria dideliame kaime. Čia jie apsistoja nakvynei, 
o pakeleivis ir sako Achmedui: 

— Sūneli, tu mokeisi mieste, dabar esi raštingas. Tai 
pasakyk man, ką supykęs pirmiausia turi daryti? 

Ir šiaip spėliojo Achmedas, ir taip, o paskui paprašė: 

— Aš viską padarysiu, tik pamokyk mane šios išminties. 

Žmogus pažiūrėjo į jį, pagalvojo ir tarė: 

— Na gerai, pasilik pas mane metams, padėsi sėti ir 
piauti, padirbėsi sode. Aš užmokėsiu tau tūkstantį, o gal 
dar ir paslaptį pasakysiu. 

Susimąstė Achmedas. Namo jis grįžta tuščiomis ran- 
komis. Visus pinigus išsiuntinėjo žmonai ir atidavė už 
mokslą. Verčiau jau likti čia, užsidirbti tūkstantį. O jeigu 
dar ir paslaptį pasisektų sužinoti, tai visai būtų gerai. 

Taip Achmedas ir pasiliko. Jo padedamas, šeimininkas 
vos ne trigubai visko daugiau susikrovė. O kai praėjo 
metai ir Achmedas pradėjo taisytis į kelionę, šeimininkas 
tarė: 

— Sūneli, kol tu dirbai pas mane, aš kasdien turtėjau. 
Pasilik dar vienerius metus. Sumokėsiu tau dar du tūks- 
tančius. 

Galvojo galvojo Achmedas ir nusprendė: jau ką grįžti 
su tiek pinigų, verčiau prakentėti dar metus ir parsinešti 
namo tris tūkstančius. Praėjo ir tie metai. Duoda jam 
šeimininkas tris tūkstančius ir sako: 

— Va tavo pinigai, sūneli. Dorai juos užsidirbai. O da- 
bar, jeigu nori, aš tau duosiu du vertingus patarimus. 
Pirmasis — atsakymas į tą klausimą, kurį tau uždaviau, 
kai grįžai tada iš mokslų. 

— Žinoma, noriu,— net pašoko Achmedas. 

— Bet klausykis. Tas patarimas kainuoja tūkstantį. Jei- 
gu negaila šitiek pinigų — pasakysiu. 

Achmedas sutiko. 

— Kai tu įpykęs norėsi ką nors padaryti — išplūsti ar- 
ba tvoti — palauk truputėlį, pakentėk, o paskui, jeigu jau 
neapsigalvosi, daryk, kaip norėjai. 

— Ir viskas? — paklausė nusivylęs Achmedas. 

— Sūneli,— šyptelėjo šeimininkas.— Jeigu šie mano 
žodžiai neatneš tau daugiau naudos, negu tūkstantis, 
grįžk, aš tau atiduosiu tuos pinigus. 

— Antrasis patarimas, — dėstė jis toliau — kainuoja du 
tūkstančius. Jei nori, ir tą pasakysiu. Ir atsimink, jeigu 

jis neatneš tau daugiau naudos, negu tie du tūkstančiai, 
ateik, aš tau grąžinsiu pinigus. 

Mieste Achmedas daug ko išmoko, jis panoro sužinoti 
ir šį patarimą, todėl sutiko. Šeimininkas tarė: 

— Jeigu sutiktum, sūneli, kelyje nepažįstamą žmogų, 
niekada neišsuk iš karavanų tako. 

Achmedas padėkojo šeimininkui, nors vienas pats nusi- 
stebėjo, kad šis patarimas taip brangiai kainuoja. Bel 
nesiginčijo. Seimininkas įdavė jam kelionei du naminės 
duonos papločius. Vieną suvyniojo į skepetaitę ir įbruko 
Achmedui į kišenę, kitą padavė nesuvyniotą. 

— Žiūrėk, sūneli,— prisakė jis,— kai išalksi, valgyk tik 
šį nesuvyniotą paplotį, kitą namie su žmona suvalgysit. 

Achmedas atsisveikino ir išėjo. Kelyje sutiko du ne- 
pažįstamus žmones: seną dervišą ir keliaujantį maldinin- 
ką. Didelį kelio galą jie ėjo drauge. 

Ten, kur kelias šakojosi, jie sustojo. Iš čia į Achmedo 
kaimą vedė du keliai. Vienas — karavanų, kuriuo nuolat 
ėjo Žmonės, o kitas — pavėsingas -— kirto mišką. Dervišas 
pasiūlė: 

— Eikim mišku, čia taip karšta. 

Tačiau Achmedas prisiminė savo šeimininko patarimą 
ir atsisakė, o dervišas su maldininku pasuko į mišką. 

Išaušo rytas, Achmedas žvaliai sau žingsniuoja keliu, 
ogi žiūri — šalikelėje ant didelio akmens sėdi vakarykštis 
maldininkas — basas, be čalmos — ir verkia. 

— Kas gi tau? — paklausė Achmedas. 

Maldininkas dar labiau pravirko: 

-— Prakeiktas dervišas apgavo mane, atėmė pinigus, 
drapanas ir dar primušė. 

Achmedas labai jį užjautė, o pats pagalvojo: „Jeigu 
nebūčiau davęs dviejų tūkstančių ir nesužinojęs to pata- 
rimo, ir man būtų atsitikę, kaip maldininkui.“ 

Jis dar tris dienas ir tris naktis keliavo, kol pasiekė 
namus. Parėjęs žvilgterėjo pro langą, ogi kažkoks jauni- 
kaitis padėjęs galvą žmonai ant kelių. Išsitraukė Achme- 

das peilį ir jau smogs. Bet staiga prisiminė savo šeimi- 
ninko žodžius, ir ranka nusileido. Achmedas įėjo į vidų, 
pasisveikino ir paklausė: 

— Sakyk, koks čia jaunikaitis? 

— Čiagi tavo sūnus,— ramiai atsakė Žmona. 

Achmedas nepatikėjo ir nuėjo paklausti tėvų. 

— Tavo sūnus, — patvirtino šie. 

Tada gerai įsižiūrėjo Achmedas ir tikrai pažino sūnų. 
Tik labai jis išaugęs. Kai tėvas išėjo, buvo dar visai 
vaikas, o dabar — džigitas, tikras Achmedas. Jis vėl pri- 
siminė išmintingą šeimininko patarimą ir pagalvojo: „Jei- 
gu jis nebūtų išmokęs mane kantrybės, kokią bėdą dabar 
būčiau užsitraukęs!“ 

Achmedas išsiėmė iš kišenės duoną, išvyniojo ir laužia 
pusiau, ogi žiūri — viduje daugybė pinigų prikimšta. Su- 
skaičiavo — lygiai trys tūkstančiai. Tie patys, kuriuos jis 
"buvo atidavęs šeimininkui. Prie pinigų dar raštelis pri- 
dėtas: „Sūnau Achmedai, niekada nepamiršk mano pa- 
mokymų.“ 

Ir gyveno sau visa šeima laimingai, kasdien dėkodama 
žmogui, kuris davė tokius išmintingus patarimus. 


DANDVDVADMAMDMADVDVADVADADMADARDVDDAADDA 
GERASIS ŠACHAS 
SSSSSTUSSSSS STSSTSSTASLSSSTSSTSAULAKS 


Vaja karalystėje, vienoje viešpatystėje gyveno tei- 
singas ir geras šachas. Ir jis tiek turėjo savo ižde auk- 
so, sidabro ir visokių brangakmenių, kad niekas nebūtų 
suskaičiavęs. 

Gražiausių šacho rūmų bokštai dangų rėmė. Rūmuose 
buvo keturiasdešimt durų, prie kiekvienų sėdėjo tarnas. 
Kas tik eidavo pro šalį — elgeta, pavargėlis, keliaujantis 
dervišas,— tarnas pasišaukdavo ir duodavo pinigų. 

Šachas buvo labai patenkintas savimi, jam atrodė, kad 
jis dosniausias, geriausias valdovas Žemėje. Kartą taip ir 
pasakė viziriui: 

— O šaunusis mano viziri, kaip manai, ar yra dar kur 
pasaulyje teisingesnis, geresnis ir turtingesnis šachas? 

Viziris droviai nuleido akis ir tarė: 

— O mano viešpatie ir valdove, netoli tavo valdų yra 
viena valstybė. Ją valdo šachaitė. Tai ji geresnė ir tur- 
tingesnė už tave. Nerūstauk ant manęs, būk gailestingas, 
leisk pasakyti teisybę. Tavo rūmuose keturiasdešimt du- 
rų, o jos — aštuoniasdešimt. Per dieną tu išdalini ketu- 
riasdešimt maišelių sidabrinių pinigų, o ji — aštuoniasde- 
šimt maišelių auksinių. 

Šachas nesupyko. Jį pagavo smalsumas, ir jis šūktelė- 
jo: | 
— O išmintingasis viziri! Žūt būt aš turiu pamatyti tą 
šachaitę. Ruoškis, keliausime pas ją... 

Ryto metą šachas ir viziris, persirengę paprastais der- 
višais, leidosi į kelionę. Septynias dienas ir septynias nak- 
tis keliavo jie be atodvasčio, kol priėjo šachaitės sostinę.. 
Žiūri — nuostabiausi iš aukso sidabro statyti rūmai. 
Juose aštuoniasdešimt durų. Prie kiekvienų durų sėdi 
tarnas ir visiems, kas tik eina pro šalį, duoda po maišelį 
auksinių pinigų. 

Pastoviniavo šachas su viziriu prie rūmų, pasigrožėjo 
jų puikumu, pasistebėjo šachaitės dosnumu ir pasuko į 
vilkstinių kiemą. Visą savaitę jie pragyveno šitame mies- 
te. Ir kiekvieną dieną, eidami pro rūmus, vis gaudavo po 
maišelį pinigų. Aštuntąją dieną šachas nepriėmė pinigų, 
sakydamas: 

— Man nereikia aukso. Aš noriu pamatyti jūsų šachą. 

Sėdįs prie durų tarnas nieko neatsakė ir pašaukė sar- 
gybinį, parodė ranka į dervišus, išdėstė jų prašymą. Šis, 
irgi nieko netaręs, nuskubėjo pas vadą. Šitaip galiausiai 
buvo pranešta šachaitei apie dervišus. Kiek pagalvojusi, 
šachaitė liepė įleisti keliauninkus. Pagarbus tarnas įvedė 
šachą su viziriu į salę, kur buvo sostas. Keliauninkus 
tiesiog apakino jos grožybė. Jie parkniubo prieš sostą, 
tačiau geroji šachaitė liepė stotis. Išklausinėjo, iš kur 
jie keliauja, ką matė, ką girdėjo ir kuo ji galėtų pa- 
dėti. | 

— O gražiausioji valdove, — nuolankiai atsakė ša- 
chas,— mes norim sužinoti tavo turtų paslaptį. Iš kur 
tiek imi, kad rieškučiomis gali dalinti auksinius pinigus? 

Sachaitė nusijuokė, tačiau vis tiek atsakė: 

— Pačiame mano žemės pakraštyje yra miestas. Ten 
prie turgavietės sėdi senis, grūda grūstuvėje auksą ir 
leidžia jį pavėjui. Jeigu iškvosite jo paslaptį ir pasakysite 
man, tada aš ir savąją jums pasakysiu. Jeigu nepasiseks 
to padaryti, nelaukite, nesužinosite ir mano paslapties. 

Ir vėl šachas su viziriu leidosi į kelionę. Čia per kalnus, 
čia per klonius, per upes ir per balas, kur tiesiai, kur 
apsukui, trumpai sustodami, veik nemiegodami. 

Galiausiai jie pasiekė šachaitės minėtą miestą. Ir tikrai 
turgaus pakraštyje sėdi senis, grūda grūstuvėje auksą ir 
leidžia pavėjui. 

Šachas su viziriu nulipo nuo arklių, pagarbiai, kaip 
dera, pasisveikino senį, pasiteiravo, ar sveikas. Paskui 
šachas tarė: 

— O dabar klausyk: mes atkeliavome sužinoti tavo 
paslapties. Ką nori liepk — padarysim, tik pasakyk ją 
mums. 

Susimąstė senis, net liovėsi grūdęs grūstuvėje auksą. 
Ilgai jis mąstė, galiausiai atsakė: 

— Netoli nuo čia yra miestas. Septynias dienas reikėtų 
keliauti. Ten gyvena kurpius. Sužinokite jo paslaptį, tada 
ir savo jums pasakysiu. 

Negaišuodami šachas ir viziris vėl išsirengė kelionėn. 
Dieną keliauna, dvi ilsisi, dvi ilsisi, tris keliauna. Vis po 
kaimą per dieną praeina.O po septynių dienų jie atsidūrė 
mieste, į kurį buvo senis siuntęs. Šalia sėdėjo kurpius 
ir taisė batus, bet kažkaip keistai: įduria adatą į batą, 
į kelį, paskui į liežuvį ir vėl smeigia į batą. Taip iki pat 
vakaro. O kai sutemo, jau taisosi namo, nors batas dar 
nebaigtas. Tada priėjo prie jo šachas su viziriu, pasisakė 
ko atkeliavę, paprašė, kad jis išduotų savo paslaptį. 

Kurpius pagalvojo ir tarė: 

— Norėčiau išpildyti jūsų norą, bet negaliu, pirma jūs 
turit štai ką padaryti: nukeliauti į tą miestą, kur gyvena 
aklas jaunikaitis; jis nuo ryto ligi vakaro daužo sau galvą 
ir rauda. Jei sužinosit jo paslaptį, grįžkit pas mane. Ne- 
sužinosit — neverta nė kojų varginti. Vis tiek nieko ne- 
sakysiu. 

Atsisveikino jie kurpių ir vėl patraukė tolyn. Keliavo 
dieną, keliavo kitą, kol prikeliavo didelį miestą. Pirmas 
sutiktas Žmogus ir buvo tas jaunikaitis. Priėjo šachas su 
viziriu prie jo ir paklausė: 

— Kas tau yra, brolau? Kodėl vis daužai sau galvą ir 
taip kankiniesi? 

Aklasis apčiupinėjo jų veidus, drabužius, norėdamas 
įsitikinti, kas jie, ir atsakė: 

— O dervišai, iki šiol aš niekam neišdaviau savo pa- 
slapties. Bet tiek širdgėlos prisikaupė many, kad ilgiau ty- 
lėti negaliu. Jeigu neišsipasakosiu jums — mirsiu. Tai 
klausykitės. .. 

Šachas su viziriu padėkojo jaunikaičiui, atsisėdo pato- 
giau ir pasiruošė klausytis. O jaunikaitis taip prabilo: 

— Aš esu varšas sodietis vargingo sodiečio sinus, 
Gyventi man buvo labai sunku. Žemės teturėjau lopinėlį, 
ir toji kasmet vis mažiau derėdavo, išsikėliau į miestą, 
maniau, lengviau ten bus. Bet kur tau. Tarnavau pas 
svetimus, šiaip taip verčiausi. Paskui sugalvojau į kitą 
miestą dangintis. Kelyje susitikau dervišą. Įsišnekom. Vis- 
ką sužinojęs, dervišas ir sako: „Žinai ką, brolau, aš iš- 
sirengiau į tolimą kelią, einam kartu, nesigailėsi. Duosiu 
tau tiek turto, kad iki gyvenimo pabaigos užteks.“ O aš 
juk apie tai tik ir svajojau. Visur ieškojau tokio žmogaus, 
kuris padėtų man praturtėti. Be abejo, tuoj sutikau. Der- 
višas nupirko turguje tris arklius, vieną sau pasibalnojo, 
ant kito pasodino mane, o trečią šiaip nusivedė už pava- 
džio. Jojom tris dienas ir tris naktis, kol pagaliau prijo- 
jom mišką. Dar kiek pajojom mišku, paskui dervišas įvedė 
į kažkokią didžiulę olą. Pačiame gale stovėjo didžiausia 
kaustyta skrynia. Ir ten buvo tiek aukso sidabro, tiek 
brangakmenių, kad galėjai tūkstantį arklių nešuliais ap- 
krauti, ir tai dar pusė būtų likę. Mes nulipom, prisikro- 
vėm didžiausius maišus, užkėlėm ant arklių. Aš ir kišenes 
prisikimšau aukso. 

Kai pradėjo temti, palikom tą olą ir pasukom atgal. 
Jojom visą naktį, o auštant dervišas tarė: „Sūnau, du 
arklius pasiimk sau, man ir vieno užteks. Aš jau senas, 
man daug nereikia.“ Aš sutikau. Dervišas paėmė arklį 
už apynasrio ir nusivedė savu keliu. O aš stovėjau, žiū- 
rėjau įkandin ir jaučiau, kaip man į širdį vis labiau smel- 
kias godumas. Užmiršau ir teisingumą, ir gėdą, ir sąžinę. 

Piktas kipšas šnibždėjo man: „Dervišas jau senas, kam 
jam tiek turto? O tu jaunas, tau dar visas gyvenimas 
prieš akis. Pagąsdink jį ir atimk viską.“ Nežinau, kaip 
man liežuvis apsivertė, bet aš staiga šūktelėjau: „Ei der- 
višai, klausyk! Tu senas, ne šiandien, tai ryt ištiesi kojas. 
Kam tau tiek aukso? Atiduok man.“ Dervišas atsisuko ir 
tarė: „Negi tau maža, sūneli, dviejų arklių su visais 
nešuliais?“ Bet mane jau buvo velnias apsėdęs, ir aš rik- 
telėjau: „,„Neplepėk daug. Jei neatiduosi geruoju, atimsiu. 
Aš jaunesnis, stipresnis.“ 

Jis nė žodžio daugiau nepasakė, privedė man arklį su 
visais aukso maišais, o pats nudūlino toliau. Rankoje tu- 
rėjo auksinę lazdą, išpuoštą brangakmeniais. Iš tos olos 
buvo pasiėmęs. Aš žiūrėjau, kaip jis eina, nuleidęs galvą, 
pasiremdamas lazda, ir godumas vėl man sušnibždėjo: 
„Atimk iš dervišo tą gražiąją lazdą. Ne jam, o tau dera 
turėti brangakmenius ir auksą.“ 

Aš vėl jį pašaukiau. Dervišas klusniai priėjo prie manęs, 
ir aš atėmiau iš jo lazdą. Jis pažvelgė į mane liūdnomis 
akimis ir pasakė: „,Sūneli, žmogus neturi būti toks gobšus 
ir piktas. Šitiek turto daviau, bet tau vis atrodo, kad 
maža, net lazdos man nepalikai, o be jos aš negaliu eiti. 
Tu jaunas, joji raitas. Aš nors lazda būčiau pasiramsčia- 
vęs. Bet ir ją atėmei.“ Aš supykau ir riktelėjau: „Seni, tu 
vis tiek tuoj mirsi. Kam liks tokia graži lazda? Geriau 
jau aš ją pasiimsiu.“ 

Dervišas nieko neatsakė, tylėdamas atsisėdo ant dide- 
lio akmens ir susimąstė. Staiga pajutau, kad noriu gerti. 
į kairę, puoliau į dešinę, bet vandens niekur nebuvo. O, ro- 
dos, mirsiu, jei tuoj neatsigersiu. Tada pribėgau prie 
senio: „„Derviše, tu viską žinai, parodyk, kur šaltinis... 
Nebegaliu daugiau... Jei nori, grąžinsiu tau vieną arklį 
su visais nešuliais.“ Senis palingavo galvą: „Dabar man 
nieko nebereikia. Parodysiu, kur galima atsigerti.“ Ir jis 
nuvedė mane prie šaltinio. Priklupęs ilgai ilgai gėriau. O 

kai atsikėliau, supratau, kad esu apakęs. Verkiau, malda- 
vau dervišą, niekas nepadėjo. Parpuolęs ant kelių, prašiau 
parvesti mane namo, žadėjau viską atiduoti, ko tik jis pa- 
norės. Bet dervišas nieko nepriėmė ir nuėjo sau. 

Nuo tos dienos aš vis verkiu ir daužau sau galvą. 
Kodėl buvau toks gobšus? Kam užmiršau ir teisybę, ir 
teisingumą? 

Stai kokia mano paslaptis. Dabar jūs žinot, ir man 
pasidarė lengviau. 

Jis nutilo, o šachas su viziriu atsisveikino ir sugrįžo 
pas kurpių. Tas įdėmiai viską išklausė, o paskui tarė: 

— Iš jaunumės verčiuos šiuo amatu. Seima didelė. Nuo 
ryto lig vakaro dirbdavau, ir vos galą su galu sudurda- 
vom. Dieną naktį galvodavau: negi visą amželį teks taip 
skursti, negi niekados neprasigyvensiu? 

Ir štai vieną dieną ateina kažkoks Žmogus, atneša batus 
pataisyti, o už darbą duoda man auksinį. Aš sakau jam: 
„Klausyk, brolau, iš kur aš, vargšas, tau tiek grąžos paim- 
siu.“ Bet jis ramiausiai atsako: ,„Aš neprašau iš tavęs 
grąžos. Čia tavo pinigai. Dar ne kartą ateisiu pas tave. 
Ir mokėsiu auksu.“ 

Žmogus tas pradėjo dažnai ateidinėti, beveik kasdien, 
atneša tai kulną pakalti, tai lopą užsiūti, ir kiekvieną- 
kart vis auksu užmoka. Aš tiek gavau iš jo auksinių, kad 
visam gyvenimui būtų užtekę. 

Rodos, turėjau būti patenkintas. Tai ne. O nedėkinga- 
sis, aš ėmiau įtarinėti jį: gal koks vagis, iš kur, šiaip 
tiek aukso imtų. Si mintis nedavė man ramybės, galiau- 
siai nuėjau pas šachą ir viską jam išpasakojau. Sachas 
įdėmiai išklausė, liepė grįžti namo. ir pasiuntė kartu savo 
kareivius. Tik spėjom ateiti, ir pasirodė mano geradarys. 
Aš viską padariau, ko jis prašė, o kai padavė man auk- 
sinį, mirktelėjau kareiviams. Tie-puolė jį su kardais, bet 
jis beregint pasivertė balandžiu, nutūpė ant medžio ir 
iš ten šūktelėjo man: „O nedėkingasis žmogau! Aš norė- 
jau palengvinti tau gyvenimą, norėjau, kad praturtėtum, 

išsivaduotum iš kankynės. Turėjai dieną naktį man dėkoti. 
O tu išdavei mane.“ 

Tada lyg iš sunkaus sapno atsibudau. Ir pasidarė taip 
gėda, kad apsakyti negaliu. Kai šacho kareiviai išėjo, pa- 
sižiūrėjau, kur mano auksiniai pinigai. Ogi visas auksas 
geležimi virtęs. .. 

Ir nuo to laiko dabar, kai taisau batus, vis įsiduriu 
į kelį ir sakau: „„Kodėl aš netapau luošiu? Kodėl man 
kojų nesusuko, kai ėjau pas šachą?“ Paskui įsiduriu į lie- 
žuvį, sakydamas: „Liežuvi, piktadėjau tu mano, geriau 
būtum nudžiūvęs! Kam tu viską išpasakojai šachui?“ 
Štai ir visa mano paslaptis. 

Padėkojo šachas su viziriu kurpiui už atvirumą ir pa- 
traukė tolyn. Septynias dienas ir septynias naktis jie ke- 
liavo, kol vėl atsidūrė pas tą patį senį, kuris grūdo grūs- 
tuvėje auksą ir leido pavėjui. Viską jam papasakojo apie 
kurpių. Senis klausėsi, nė žodžio nepraleisdamas, o kai 
jie baigė, tarė: 

— Jūs išpildėte mano prašymą, tai dabar klausykitės, 
ir aš papasakosiu, ko norėjote. 

Sachas ir viziris atsisėdo patogiau, o senis taip pradėjo: 

— Tai buvo seniai. Einu vienąkart mišku. Žiūriu — dvi 
gyvatės: viena balta, graži, o kita juoda, baisi, abi su- 
sivijusios į kamuolį, lyg grumtųsi. Čiupau akmenį, svie- 
džiau į juodąją gyvatę, bet pataikiau baltajai ir ją sužei- 
džiau. Man buvo labai gaila, bet ką padarysi, kad taip 
atsitiko. Pastovėjau, pažiūrėjau, kaip sužeistoji gyvatė 
šliaužia į savo urvą, ir nuėjau namo. Nepraslinko nė dvi 
valandos, tik staiga atsliuogė prie manęs dvi didžiulės 
gyvatės, apsivyniojo aplink rankas ir prašneko Žmogaus 
balsu: „Ar žinai, seni, kad ta baltoji gyvatė, kurią tu su- 
žeidei, yra mūsų šacho duktė? Jis atsiuntė mus, kad tave 
atgabentumėm.“ Sudrebėjau iš baimės ir ėmiau maldauti 
pasigailėjimo. „Aš netyčia sužeidžiau jo dukterį. Norėjau 
užmušti juodąją gyvatę, bet pakliuvo baltajai.“ Gyvatės 
nuramino mane: „Nebijok, šachas nepyksta, kaip tik jis 

labai patenkintas ir nori tau atsilyginti.“ Aš nepatikėjau: 
„Kaipgi čia dabar: sužeidžiau jo mylimą dukterį, o jis 
dar už tai atsilygins?“ Tačiau gyvatės paaiškino: „Klau- 
sykis, šacho duktė pamilo jo priešą. Sachas supyko ir 
norėjo uždaryti dukterį į tamsiąją, bet ji pabėgo pas 
savo mylimąjį. Štai tada ir sutikai juos. Tavo akmuo juos 
išskyrė. Užtat šachas nori tau atlyginti.“ 

Po šitokių žodžių aš nusiraminau ir leidausi vedamas 
pas šachą. Kelyje gyvatės mokė mane: „Kai šachas pa- 
klaus, ko nori, sakyk, tegu atiduoda tau vieną savo kani- 
barį, ir ne bet kurį, o keturiasdešimtąjį.“ 

Taku, paskui slaptu požemiu nuvedė jos mane į gyvačių 
šacho rūmus. 

Čia buvo tiek gyvačių, net akys raibo. Ir skraidančių, 
ir dvigalvių, auksinių ir sidabrinių. Visi rūmai spindėjo. 
Viskas brangakmeniais, perlais išpuošta, viskas auksu si- 
dabru išsiuvinėta. Privedė mane prie šacho, aš nusilen- 
kiau ir tariau: „Tebus pašlovintas šachas! Ką jis man įsa- 
kys?“ Sachas maloniai pažvelgė į mane ir sako: „Baltoji 
gyvatė, kurią sužeidei akmeniu — mano duktė. Galėčiau 
bausti tave, bet aš nepykstu. Gerai padarei, ji norėjo už- 
traukti man gėdą. Ir už tai, kad apgynei mano garbę, 
gali prašyti dabar, ko tik širdis trokšta.“ Aš atsakiau, 
kad man nieko nereikia, bet šachas neatlyžo. Tada pa- 
sakiau, kaip buvo mokiusios gyvatės: „Atiduok man vieną 
savo kambarį.“ Šachas vėl pašaukė dvi gyvates, padavė 
keturiasdešimt raktų ir tarė: „Tegu atrakina visus kam- 
barius. Rinkis, kuris tau patiks, tą ir atiduosiu.“ 

Nuvedė apžiūrėti kambarių. Jau pirmajame kambaryje 
man apsisuko galva! Ko tik čia nebuvo. Sienos nukabinė- 
tos kilimais, šilkais išpuoštos. Ant marmurinių stalų auk- 
sinės žvakidės, krištoliniai indai. Atidarėme antrą kambarį. 
Sis buvo dar gražesnis ir turtingesnis. Ir taip visi kiti. Vis 
gražesni, vis prabangesni. Kai atidarėme trisdešimt de- 
vinto kambario duris, pamačiau, kad ten du malūnai be 
paliovos mala auksą. Ne, galvoju, didesnių turtų jau 

negali būti, ir pasirinkau tą kambarį. Kai grįžau į rūmus, 
prie manęs prišliaužė tos dvi gyvatės, kurios atlydėjo 
pas šachą, ir tarė: „,„Ak tu, juk mes sakėm, kad prašytum . 
keturiasdešimto kambario. Kodėl nepaklausei?“ Atsakiau, 
kad man patiko trisdešimt devintas, bet vis tiek paklau- 
siau, kas tame keturiasdešimtame kambary. 

Gyvatės atsakė: „Ten keturiasdešimt malūnų dieną 
naktį mala auksą, deimantus, rubinus.“ Nuo jų žodžių 
man protas aptemo. Kaip aš gailėjausi, kad pasiskubinau. 
Jeigu būtų užtekę kantrybės, koks dabar būčiau turtingas 
ir nereikėtų taip krimstis visą gyvenimą. 

Senis atsiduso ir nutilo, nuleidęs galvą. 

Šachas su viziriu dar laukė, bet mato, kad senis nesi- 
ruošia toliau pasakoti, tada jie paklausė: 

— Bet kodėl gi tu grūdi auksą grūstuvėje ir leidi pa- 
vėjui? 

Senis atsigodo ir tarė: 

— Ką gi, papasakosiu jums ir tą. Dar anksčiau, kol 
neturėjau tų aukso malūnų, buvau paveldėjęs iš tėvo šiokį 
tokį palikimą. Ir tuomet iškart aplipo mane visi, kaip 
musės medų. Ištisas dienas gėrėm, puotavom, kol vieną- 
kart pamačiau, kad nieko nebeturiu. Tada beregint vis1 
nuo manęs atstojo. Ką tik prašydavau padėti, visi slaps- 
tėsi. Todėl dabar jų pykčiui grūdu auksą ir leidžiu pavėjui. 
Jie vėl norėtų draugauti su manim. Bet aš nė artyn jų 
neprisileidžiu. O jie pavydi. Stai ir visa mano paslaptis. 

Padėkoję seniui, šachas su viziriu sugrįžo pas šachaitę. 
Jie viską smulkiai papasakojo. Sachaitė įdėmiai išklausė, 
o paskui tarė: 

— Jūs tiek daug patyrėt, dervišai, kantriai ieškodami 
tų Žmonių, sužinojot jų paslaptis. Tai dabar ir aš jums 
atskleisiu savąją paslaptį. 

Aš buvau varguolio duktė. Mums teko sunkiai gyventi, 
kartais eidavom gult nevalgę. Aš galvodavau: „Kodėl tur- 
tingieji nepasigaili vargšų? Kodėl jie tokie šykštūs, nie- 
kados niekam nepadeda? Jeigu aš praturtėčiau, visus 

savo turtus išdalinčiau varguoliams.“ Kartą, šitaip gal- 
vodama, ėjau mišku ir nešiausi glėbį malkų. Staiga su- 
tinku senį, iš pradžių aš jo nė nepastebėjau. Jis sustabdė 
mane ir sako: „Ko, dukrele, tokia susirūpinusi? Nė galvos 
nepakeli eidama.“ Aš tik sunkiai atsidusau: „Nieko tu 
man, seneli, nepadėsi.“ Tačiau jis toliau šnekina: ,„„Pasa- 
kyk, dukrele. O gal ir padėsiu.“ Aš prisipažinau jam, kad 
norėčiau turėti daug turtų ir norėčiau išdalinti juos varg- 
šams. Senis maloniai pasižiūrėjo į mane. „Tu geros šir- 
dies, dukrele. Tad klausykis: užu šito miško kalno papėdė- 
je auga sultinga žolė. Nuskink, nunešk ją kitapus kalno, 
kur kunkuliuoja raudonas šaltinio vanduo. Pamirkyk žolę 
vandenyje, ir ką tik palaistysi tuo vandeniu — varį ar 
geležį — viskas pavirs auksu.“ 

Aš padariau, kaip liepė senis. Nuo tada laistau tuo 
vandeniu vario kalnus, ir jie virsta man grynu auksu. 
Kaip matote, tapau turtinga. Turiu puošnius rūmus, daug 
tarnų. Ir aš pildau savo pažadą — visą šį auksą dalinu 
vargšams. Ir kuo daugiau išdalinu, tuo labiau turtėja 
mano iždas. 

Kai tiktai ji baigė pasakoti, šachas nusimetė dervišo dra- 
bužius, prisipažino, kas esąs, ir paprašė šachaitę būti jo 
žmona. 

— Drauge kaupsime turtus, viską dalinsim varge- 
toms, — tarė jis. | 

Sachaitė sutiko. Keturiasdešimt dienų ir keturiasdešimt 
naktų šventė vestuves. O paskui jie gražiai ir laimingai 
gyveno, savo turtus dalindami vargšams, ligoniams, se- 
niams ir našlaičiams. 


DMDMNMDVMDMADMMADMARMDDMADDMIDDMADAADMAADDA 
ŠACHAS IR SENIS 
SAS LTUVUVUVLS TTLLLULULS 


S eniai, labai seniai, net neatmena mūsų tėvai, vieną 
šalį valdė šachas Zangimeras. Visame pasaulyje ne- 
buvo už jį Žiauresnio valdovo. Nei už šį, nei už tą jis 
bausdavo žmones mirtimi, o jų turtą pasiimdavo sau. 
Žmonės neapkentė šacho, tačiau bijojo, todėl niekas nė- 
drįso jam priešintis. 

Toje šalyje gyveno keturiasdešimt plėšikų. Vieną naktį 
jie apiplėšė šacho iždą — išnešė visą auksą ir sidabrą. 
Ryto metą atbėgo pas šachą išsigandęs viziris: 

— O galingasis šache, kol tu miegojai, apvogė iždą. 

Sachas baisiai įtūžo. Tuoj pat išsiuntinėjo po visą šalį 
savo žmones vagių ieškoti. Ilgai šie visur ieškojo, bet taip 
nieko ir nesurado. Tuomet sukvietė šachas miestelėnus ir 
pareiškė: 

— Duodu keturiasdešimt dienų. Kas suras mano iždą, 
tas gaus tiek aukso, kiek pats sveria. O jeigu nerasit, 
liepsiu visus pakarti. 

Žmonės gerai pažinojo šachą. Jeigu iždas neatsiras, jis 
tikrai iškars miestą nedvejodamas. Ir puolė visi ieškoti. 
Bet, žinoma, niekas nieko negalėjo rasti. Tada jie nuėjo 
pas daug mačiusį, daug patyrusį senį. | 

— O seni, — sakė jie,— tik tu vienas gali išgelbėti 
miestą nuo nelaimės. Sakyk, ką mums daryti? 

Pagalvojo senis, pagalvojo ir tarė: 

— Nedejuokit, žmonės. Rasiu išeitį. 

Išsiskirstė visi patenkinti, o senis ilgai dar mąstė ir 
pagaliau nusprendė: eis pas šachą pats, apsiims surasti 
iždą. Iš ryto nuėjo prie rūmų ir pareikalavo, kad įleistų. 
Iš pradžių sargybiniai nuvijo jį nuo vartų. Bet jis neal- 
stojo, ir galų gale turėjo jį įleisti. Nuvestas pas šachą, 
senis puolė ant kelių, sakydamas: 

— Šlovingasis valdove, aš surasiu jūsų iždą. Bet duokitė 
man keturiasdešimt dienų laiko. 

Sachas atsakė: 

— Jeigu surasi iždą, gausi tiek aukso, kiek pats sveri. 
O jeigu nesurasi, liepsiu pakarti. 

Taip ir išėjo senis. Grįžęs namo, jis dar ilgai tą vakarą 
galvojo, bet nieko gero nesugalvojo. Tačiau nesigailėjo 
ėjęs pas šachą. Jau esu senas, manė sau, atgyvenau savo“ 
amžių, ne šiandien, tai ryt mirt reikės. Užtat kiek Žmonių 
išgelbėsiu. Geriau jau tegu vieną mane pakaria. 

Pamačiusi žmona, kad vyras toks susimąstęs, paklausė: 

— Kas tau yra? 

— Už keturiasdešimt dienų šachas pakars mane. ' 

Žmona taip ir nustėro. Ji buvo sena tamsi moteris. Kiek 
paverkusi, tarė: 

— Aš nemoku suskaičiuoti iki keturiasdešimt. Kada tai 
bus? 

— Gerai, aš tau padėsiu suskaičiuoti, — atsakė senis. 
Nuėjęs į turgų, jis nupirko keturiasdešimt arbūzų, pasi- 
šaukė žmoną ir pasakė: 

— Kiekvieną vakarą mudu suvalgysim po. arbūzą. Kai 
baigsis visi arbūzai, žinok, kad mano mirties valanda iš- 
mušė. 

Tą patį vakarą žmona padėjo ant stalo arbūzą, senis 
supiaustė jį ir gailiai šyptelėjo. 

— Na, atėjo vienas iš keturiasdešimties. 

Bet palikim senius, tegu jie sau valgo arbūzą, o mas 
pažiūrėkim, ką veikia keturiasdešimt plėšikų, dėl kurių 
kilo visas šis neramumas. 

Sužinojo plėšikai, kad senis pažadėjęs šachui surasti 
vagis. Ir atamanas pasiuntė vieną savo žmogų — tegu 
išaiškina senio kėslus. Šis atsidūrė prie senio namų kaip 
tik tada, kai senio žmona dėjo ant stalo arbūzą. Atsisto- 
jęs prie lango, jis išgirdo šeimininką sakant: „Na, atėjo 
vienas iš keturiasdešimties.“ Plėšikas vos nenumirė iš 
baimės. Jis nubėgo pas atamaną ir viską papasakojo. Ata- 
manas nepatikėjo. Kitą dieną jis siunčia antrą plėšiką. 
Tik tas priėjo prie lango — žmona vėl atnešė arbūzą, ir 
senis tarė: 

— O dabar atėjo antras iš keturiasdešimties. 

Tai išgirdęs, plėšikas labai išsigando, nežinojo tiesiog, 
ką daryti. Jis parkūrė nė neatsigręždamas. Taip atama- 
nas visus savo trisdešimt devynis plėšikus siuntė pas se- 
nį. Ir visi tvirtino, jog senis kažkokiu būdu sužinąs, kad 
jie ateina. Galiausiai atamanas ryžosi pats išbandyti. 
Tik jis pasilenkė prie lango, girdi, senis sako: 

— Na, motin, štai ir keturiasdešimtas. 

Atamanas net sustingo visas. Bet jam labai knietėjo 
sužinoti paslaptį, jis užėjo pas senį ir tarė: 

— O gerasis žmogau, prisipažįstu: tai mes apvogėm 
šacho iždą. Mano gaujoje keturiasdešimt plėšikų. Neiš- 
duok mūsų, pinigus ir brangenybes grąžinsim. 

Senis labai nustebo, bet nė akim nemirktelėjo. 

— Gerai. Parodyk man, kur paslėptas iždas, tai neiš- 
duosiu. 

Atamanas sutiko. Rytą, kaip ir buvo sutarta, senis at- 
ėjo pas šachą ir sako: 

— Šlovė didžiajam šachui! Liepkite nešti dovanas, aš 
radau iždą. 

— Kas tie vagys?— rūsčiai paklausė šachas. 

Nenorėdamas išduoti plėšikų, senis atsakė: 

— Tavo iždą buvo pasigrobę keturiasdešimt plėšikų. 
Bet jie gyvena kito šacho valdose. Dabar, kai suradau 
juos, atidavė man iždą ir, bijodami tavęs, pabėgo. Ne- 

verta jų ieškoti, veltui laiką gaišti. Einam, parodysiu, kur 
tie turtai. 

Pasiuntė šachas keturiasdešimt kupranugarių ir visą 
turtą pargabeno į rūmų požemius. 

Bet šachas buvo labai godus, nenorėjo atiduoti seniui 
žadėto aukso. Jis liepė savo tarnams paleisti liesą kup- 
ranugarį — tegu eina sau, kur nori. 

— O paskui,— pridūrė jis,— ateisit ir pasiskųsit man, 
kad kažkas jį pavogė. Toliau ne jūsų reikalas. 

Tarnai padarė, kaip jiems buvo liepta, ir atėjo pranešti, 
kad dingo kupranugaris. Tuo metu pas šachą kaip tik sė- 
dėjo senis. Šachas ir kreipėsi į jį: 

— Kad toks esi išmintingas, taip lengvai suradai mano 
iždą, tai surask ir kupranugarį. Jei nesurasi, nieko tau 
neduosiu. 

Senis suprato, kad šachas gudrauja, tyčia viską taip 
sugalvojo, kad tik nereikėtų aukso duoti. „Gerai, gerai,-- 
pagalvojo sau,— pažiūrėsim, kuris kurį pergudrausim.“ 
O garsiai pasakė: 

— Aš surasiu kupranugarį, tik man reikia žinoti jo 
žymes. 

Tarnas atsakė: 

— Tai liesas šlubas baltas kupranugaris. 

Senis pagalvojo: „Ir kam vagis vogtų liesą šlubą kup- 
ranugarį? Taip ir bus, kaip maniau: jie tyčia jį paleido. 
Tikriausiai kur nors klibikščiuoja pakraščiais.“ Jis priėjo 
prie tarno ir tarė: | 

— Prisipilk, sūneli, kišenes kišmišo, eisim ieškoti kup- 
ranugario. Kai kišmišas baigsis, rasim tą skrabalą. 

Ir išėjo senis su tarnu. Ėjo jie, ėjo, kol priėjo pievelę 
už miesto. Tarnas kyštelėjo ranką kišenėn, žiūri — kiš- 
mišo jau nebėra. 

— Kišmišas baigėsi, o kur kupranugaris? — tik spėjo pa- 
sakyti ir pamatė kupranugarį: guli sau žolėje ir gromu- 
liuoja. | 

Atvedė jie kupranugarį šachui. Sachas pamatė, kad nu- 
ėjo perniek jo gudrystė, ir vėl suka galvą: ką čia dar 
sugalvojus. Nutykojo jis, kai senis Žiūrėjo į šalį, sugavo 
musę ir klausia: | 

— Seni, atspėk, ką turiu saujoje? 

Senis sutriko, nežinodamas, ką atsakyti. Tik staiga ant 
sienos pastebėjo voratinklį: viena gijelė buvo nutįsusi prie 
šacho rankos. 

— Tesiunčia aukščiausias didžiajam šachui sveikatos, — 
tarė jis, — nieko daugiau nematau, tik musę. 

Šachas apstulbo. O senis, norėdamas išvengti naujų 
pinklių, paprašė: 

— O didysis šache, aš pavargau, leisk mane namo. Ry- 
toj vėl ateisiu. Tada ir nuspręsi: duoti man aukso ar ne. 

Šachas irgi nieko daugiau negalėjo sugalvoti ir paleido 
senį. O šis tiesiai pas plėšikus nuėjo. 

— Matau, vyručiai, kad nėra galo šacho žiaurumams. 
Anksčiau ar vėliau jis ir jus nugalabins, ir visus dorus 
žmones išžudys. Geriau jau jį patį užmušti. Ir šiąnakt. 
Amžiams atsikratysim tirono. 

Plėšikai pasitarė ir sutiko. Tą pačią naktį jie užmušė 
šachą jo valdoviškame guolyje. 

Rytą jau visas kraštas žinojo, kad šachas užmuštas. 
Zmonės džiūgavo, linksminosi, o. naujuoju šachu išsirinko 
senį. Ir pradėjo jis valdyti dorai ir teisingai. Visą iždą 
išdalino vargšams, seniams, našlaičiams ir ligotiems žmo- 
nėms. O tie keturiasdešimt plėšikų, kuriuos jis buvo išgel- 
bėjęs nuo kartuvių, liovėsi plėšikavę ir tapo artimiausiais 
jo pagalbininkais. 

artą šachas vaikštinėjo po rūmų požemį, kur buvo 

laikomos skrynios su auksu ir brangakmeniais, ir ant 
aslos užtiko kviečio grūdą sulig vištos kiaušiniu didumo. 
Nustebo šachas. Jau kiek metų pragyveno, bet šitokio 
kviečio niekada nebuvo matęs. Grįžęs į savo menę, šachas 
susišaukė patarėjus ir paklausė, kur galėtų augti tokie 
dideli kviečiai. Bet niekas negalėjo pasakyti. Tada šachas 
tarė vyriausiajam viziriui: 

— O išmintingasis viziri, tu privalai sužinoti šio kvie- 
čio paslaptį. 

Išsigando viziris, puolė ant kelių prieš šachą: 

— Susimilk, visagalis šache, kaipgi aš sužinosiu? 

— Tam tu ir viziris, — pasakė šachas.— Kas man rūpi! 
Duodu keturiasdešimt dienų. Nesužinosi — baigta, liepsiu 
nukirsti tau galvą. 

Ką darys viziris? Nusilenkė šachui, parėjo namo ir 
ėmė rengtis kelionėn. O rytą, atsisveikinęs su žmona ir 
vaikais, sėdo ant arklio — jos žiūrėti, iš kur toks kvietys 
atsirado? Bet kur joti? Kam savo rūpesčiu pasiguosti? Il- 
gai jojo viziris. Ir lygiu keliu, ir kalnais. Kartais ištisus 
mėnesius niekam žodelio netardamas, o kartais nuo ryto ligi 
vakaro su kuo nors maloniai šnekučiuodamas. Kasdien vis 
pro naują kaimą prajodavo. Ir štai prijojo jis kryžkelę. 
Žiūri — ant akmens sėdi žilagalvis senis. Viziris nuolan- 

kiai pasisveikino, nulipo nuo arklio, žemai nusilenkė ir 
pradėjo šneką. Galiausiai išsipasakojo ir savo vargus. Se- 
nis viską išklausė ir tarė: 

— Toli, viename mieste, gyvena trys broliai išminčiai. 
Tik jie gali žinoti to kviečio paslaptį, niekas kitas. O į tą 
miestą reikia štai šituo keliu joti, — ir senis parodė į vieną 
iš keturių kelių. 

Padėkojo viziris, sėdo vėl ant arklio ir nujojo. Tris die- 
nas ir tris naktis jojo, kol pamatė miesto sienas ir bokštus. 
Iš žmonių sužinojo, kad čia ir yra tas miestas, apie kurį 
kalbėjo senis. Turguje jam parodė, kur gyvena jauniau- 
sias išminčius. Paliko viziris arklį karavanų kieme, o pats 
nuėjo prie tų namų. Pasibeldė. Duris atidarė moteriškė. 
Ir, žengusi per slenkstį, iškart pradėjo plūstis: 

— Šėtonas griebtų, savo namuos nėra ramybės! Ko 
tau reikia, prakeiktasis? O ir maniškis — argi vyras? Jei 
jis būtų tikras vyras, tai išėjęs bau galvą sutrupintų. Ge- 
ras, doras Žmogus pas mus niekada neužsuka. 

Viziris atšoko, jau norėjo sprukti šalin, bet paskui prisi- 
minė, ko atėjęs, ir prašneko gražiuoju: 

— Klausyk, brangioji, iš kur žinai, kas aš toks ir ko 
man reikia? Nė burnos nespėjau praverti, o tu jau prakei- 
ki mane, su žemėm maišai. Geriau pasakyk, ar vyras na- 
mie? 

Moteriškė murmėdama nuvedė vizirį pas savo vyrą. 
Pačiame galiniame kambaryje, apsigobęs antklode ir šil- 
tais šalikais, sėdėjo susikūprinęs žilas senis. Viziris pasi- 
sveikino, pasisakė, kokia bėda jį čia atvarė: 

— O gerasis žmogau, esu galingojo šacho vyriausiasis 
viziris. Kartą, vaikštinėdamas po rūmų požemį, kur stovi 
skrynios su auksu ir brangenybėmis, šachas rado kviečio 
grūdą — kaip vištos kiaušinį. Ir panoro jis sužinoti, iš 
kur toks didelis grūdas atsirado. Davė man keturiasdešimt 
dienų laiko. Jeigu per tiek nesužinosiu — nukirs man gal- 
vą. Gal tu žinai ką nors apie tą kvietį. Pasakyk. 

Senis palingavo galvą: 

— Ne, viziri, nieko nežinau. Bet šitame mieste gyvena 
mano brolis. Jis vyresnis ir išmintingesnis už mane, gal 
jis ką žino. Eik pas jį. 

Viziris padėkojo seniui ir išėjo. Ilgai jis klaidžiojo gat- 
vėmis, daug kiemų apėjo, kol surado antrojo brolio na- 
mus. Pasibeldė. Ir čia duris atidarė moteriškė, ir taip 
paleido gerklę, kad viziris gailėjosi atėjęs. Pagaliau šiaip 
taip jam pavyko įterpti: 

— Mieloji, man reikia tavo vyro. .. 

— Kad jūs abu nusprogtumėt, ir tu, ir mano vyras. 
Kam jis tau reikalingas? 

Bet vis dėlto ji nuvedė vizirį į kambarį, kur, susisupęs 
į antklodę ir šiltus šalikus, gulėjo senis — be dantų jau, 
su ilgiausia žila barzda. Pasisveikino viziris, pasidejavo, 
kokį rūpestį turįs. Vos apversdamas liežuvį, senis atsakė 
jam: 

— Ne, nieko nežinau apie tą kvietį. Bet šitame mieste 
gyvena vyriausias mano brolis. Jis iš mūsų trijų išmintin- 
giausias. Tiktai jis gali žinoti. 

Padėkojo viziris ir išėjo ieškoti vyriausiojo brolio. Eina 
jis ir galvoja: jeigu jau šitie broliai tokie perkaršę seniai, 
kad net vaikščioti nebegali, tai kaip atrodys tas vyriau- 
sias? Jis tikriausiai nė žodžio ištart negalės. 

Atėjęs prie vyriausiojo brolio namų, viziris pasibeldė. 
Vėl jam duris atidarė moteriškė. Viziris jau laukia, kad 
ji dar labiau pratrūks burnotis, tačiau moteris maloniai 
jį paklausė: 

— Ko reikia, gerasis žmogau? 

— Aš atėjau pas tamstos vyrą, — atsakė viziris. 

— Mano vyras išėjo į turgų. Bet jis greit grįš. Prašom 
į vidų, luktelkit. 

Ji nuvedė vizirį į gražiausią kambarį, pasodino, pašau- 
kė sūnus, kad pabūtų prie svečio, o pati išskubėjo ruošti 
vaišių. Nusistebėjo viziris, norėjo jau šnekinti berniukus, 

bet tuo metu į kambarį įžengė jaunas gražus vyriškis su 
juodais ūsais, pasisveikino ir klausia: 

— Kuo galiu padėti sveteliui? 

— Ačiū, sūneli,— nusišypsojo viziris, — nieko man iš ta- 
vęs nereikia. Aš atėjau pas vyriausiąjį brolį išminčių. 

Vyriškis nusijuokė: | 

— Tai aš ir esu tas, kurio ieškai. 

Viziris nepatikėjo: 

— Negali būti! Aš mačiau jaunesniuosius brolius. Jie 
tokie senutėliai, nepaeina, vos žodį gali ištarti, o tu sau 
vaikštinėji po miestą, į turgų ir sakaisi esąs vyriausias? 
Juk tau ne daugiau kaip dvidešimt penkeri metai. 

— Netiki manim, — šyptelėjo šeimininkas. — Ne tu 
vienas. Daugelis čia, nors mus nuo seno pažįsta, irgi 
netiki. 

— Tai kokia čia mįslė? Paaiškink man, išminčiau. 

— Mielai. Bet pirmiausia atsakyk, ką išvydai, kai pasi- 
beldei pas mano jaunesniuosius brolius? 

— Duris atidarė tavo brolių žmonos, — atsakė viziris,— 
ir visokiausiais žodžiais išplūdo mane. Ko tik jos nepri- 
šnekėjo. 

— O kaip tave sutiko mano namuose? — vėl paklausė 
vyriausiasis brolis. 

— Tavo žmona svetingai priėmė,— pasakė viziris,— ji 
paprašė užeiti, atsiuntė sūnus, kad aš nenuobodžiaučiau, 
pavaišino plovu ir arbata. 

— Štai ir visa mįslė, išmintingasis viziri,— nusijuokė 
šeimininkas.— Jaunesnieji mano broliai per žmonas taip 
anksti suseno. Šitos šiurkščios, niurzgios, tamsios mote- 
riškės visai jiems gyventi neduoda. Įsivaizduok, jeigu 
jos tau, svetimam žmogui, šitiek prišnekėjo, tai kiek duo- 
da garo saviems vyrams, kaip juos išerzina. O aš išlikau 
jaunas tiktai todėl, kad mano žmona gero būdo. Per visą 
amželį blogo žodžio negirdėjau. Net ir tada, kai namuose 
tik sausą duoną krimtome, ir tai ji visada su šypsena ma- 

ne sutikdavo. Sunkiausiomis dienomis paremdavo. Užtai 
ir einu jaunyn. O dabar klok, kokiu reikalu atėjai. 

Ir viziris papasakojo išminčiui, kaip šachas rado kviečio 
grūdą sulig vištos kiaušiniu didumo, kaip jis labai nuste- 
bo ir išsiuntė vizirį ieškoti žmogaus, žinančio, iš kur toks 
kvietys atsirado. ' 

— Ir davė man keturiasdešimt dienų laiko,— liūdnai už- 
baigė viziris.— Jeigu nesužinosiu šios paslapties — galvą 
nuo pečių nulėks. Žmonės sakė, kad tik tu vienas gali ži- 
noti. Susimildamas, pasakyk, jei Žinai. 

— Žmonės teisingai sakė,— prabilo išminčius.— Tai 
klausykis, viziri. Mūsų kaime gyveno vienas neturtėlis. 
Neturėjo jis nei pinigų, nei gyvulių. Tik lopinėlį Žemės 
jam tėvas buvo palikęs. Bet ir toje Žemėje kviečiai kas- 
met vis menkesni užderėdavo. Galų gale žmogelis taip 
nuskurdo, kad jau šeimos nebegalėjo išmaitinti. Tada jis 
pardavė savo žemę vienam sodiečiui. Tasai išėjo kartą 
arti, tik staiga Žambis atsitrenkė į kažką kieta. Pakasėjo 
jis giliau — ogi septyni ąsočiai aukso! Bet tas žmogus. 
viziri, buvo geras ir sąžiningas. Užkasęs atgal ąsočius, 
jis nuėjo tiesiai pas tą vargšą, iš kurio pirko žemę. „Bro- 
lau,— pasakė jis,— ardamas žemę, kurią tu man pardavei, 
nadau septynis molinius ąsočius aukso. Eik ir išsikask 
savo turtą.“ Bet šis atsakė: „,„Tas auksas ne mano, o tavo. 
Jeigu jis būtų buvęs mano, tai būčiau jį radęs, ardamas 
žemę. O dabar žemė tavo, tai ir auksas tavo.“ Tačiau 
žmogus nenusileido: „Ne, brolau, žemė anksčiau tau pri- 
klausė, todėl ir tas auksas tavo. Eik ir pasiimk.“ 

Ilgai jie ginčijosi, nė vienas nenorėjo imti aukso. Tada 
nuėjo pas seniūną patarimo. Iš šnekos seniūnas sužinojo, 
kad vienas turi sūnų, o kitas — dukterį. Ir šitaip patarė: 
„Išleisk savo dukterį už jo sūnaus, ir visas auksas vai- 
kams atiteks.“ 

Sodiečiai padėkojo seniūnui ir padarė, kaip jis sakė. 
O kadangi jie buvo tokios geros ir kilnios širdies, tai 

pasėtų kviečių grūdai išaugdavo sulig vištos kiaušinių 
didumo. Vieną tokį grūdą ir rado tavo šachas. 

Nustebino vizirį šitokios keistybės, padėkojo jis išmin- 
čiui, kad gelbėjo bėdoje, ir leidosi atgal į kelionę. Ar il- 
gai, ar trumpai jis keliavo, nežinia, bet galiausiai pasiekė 
savąjį miestą ir papasakojo šachui, ką buvo girdėjęs apie 
kviečio grūdą. Sachui labai patiko, jis gausiai apdovanojo 
vizirį. 

yveno kartą šachas. Ir turėjo jisai vienturtę dukterį. 

O ta duktė buvo labai graži. Ir šachas taip ją 
mylėjo, kad ji nespėdavo dar garsiai žodžio tarti, o jau visi 
jos norai būdavo išpildyti. Tėvas pastatė jai pasakišką 
pilį, davė keturiasdešimt tarnaičių. 

Kasdien pas šachą plaukdavo piršliai, bet mergaitė vis 
nenorėjo tekėti, nė vienas jaunikis jai nepatiko. Ir šiaip 
viskas jai nepatikdavo. Amžinai buvo nepatenkinta, vis 
skundėsi savo dalia. 

Vieną dieną, lydima visų tarnaičių, išėjo šacho duktė 
į sodą pasivaikščioti. Dažnai ji ten užsukdavo ir visada 
slėpdavosi nuo savo tarnaičių — susiras kur tykų kampelį 
ir sėdi, liūdi, kažko ilgisi. 

Taip ir šį kartą: mergaitės pradėjo šokti ir dainuoti, 
o šacho duktė sėdėjo susimąsčiusi po medžiu ir gailiai 
aimanavo, kad jokio džiaugsmo gyvenime neturinti. Stai- 
ga iš padebesių nusileido erelis, pagriebė ją ir nusinešė. 
Niekas nė nepastebėjo. Skrenda erelis virš kalnų, virš lygu- 
mų, o mergaitė tyli, bijo net kvėptelti. Atskridęs į mišką, 
erelis nusileido, paguldė mergaitę po medžiu ir dingo. 
Palikim šacho dukterį miške ir grįžkim į sodą, kur links- 
mai sau šoka ir dainuoja keturiasdešimt tarnaičių. 

Staiga tarnaitės apsižiūrėjo, kad nėra princesės. Visą 
sodą išieškojo, bet niekur nerado. Ką darysi. Nuėjo tada 
jos pas šachą ir pranešė, kad dingo duktė iš sodo. 

Šachas raudojo ir daužė sau galvą iš sielvarto. Atbė- 
go viziris su patarėjais, išgirdo liūdną žinią. 

— O didysis ir išmintingasis šache,— sakė jie,— kas iš 
to, kad daužysi sau galvą ir verksi. Reikia kažką daryti. 

Šiaip taip nuraminę šachą, jie išsiuntinėjo į visus kraš- 
tus raitelius ir šauklius. Daug dienų praėjo, tačiau jokios 
žinios apie mergaitę nesulaukė. 

Tegu šachas liūdi rūmuose, o mes pažiūrėkim, kas nutiko 
princesei. 

Atsidūrusi po medžiu, šacho duktė ilgai negalėjo atsi- 
tokėti, paskui atsikėlė ir patraukė, kur akys veda. Dieną 
ji rinkdavo ir valgydavo visokias žolelės, uogas, o nakčiai 
įsiropšdavo kur nors į medį ir miegodavo. Taip ji pragy- 
veno miške keturiasdešimt dienų. Kartą iš aukšto medžio 
pamatė, kad toli toli kalno papėdėje čabanas bandą gano. 
Tuojau nulipo žemėn ir nuėjo pas jį. 

— O brolau,-- prašneko ji, mandagiai pasisveikinusi 
su čabanu,— esu alkana, gal duotum pieno? 

Čabanas beregint primelžė pilną milžtuvę ir padavė 
mergaitei. Toji išgėrė, nusišluostė lūpas ir sako: 

— Gal turi, čabane, senų drabužių, duok man, o aš tau 
paliksiu šitą apyrankę. 

Ji nusiėmė apyrankę ir padavė, o piemuo. atnešė jai se- 
nus drabužius, iš avikailio pasiuvo aukštą kepurę. Mergai- 
tė padėkojo čabanui, apsirengė visai kaip jaunikaitis to- 
mis nudėvėtomis drapanomis ir patraukė tolyn. Tris die- 
nas ir tris naktis ėjo, kol priėjo didelį miestą. Prie miesto 
vartų įėjo į arbatinę ir paklausė šeimininką: 

— Gerasis žmogau, ar nepriimtum manęs patarnau- 
toju? 

Šeimininkas nusišypsojo: 

— O kodėl gi ne? Mielai. 

Tada mergaitė tarė: 

— Tik aš neturiu kur gyventi, leisk man nakvoti arba- 
tinėje. 

Šeimininkas sutiko. Ir pradėjo mergaitė nešioti arbatą. 
Visiems labai patiko žvalus patarnautojas. Bet vieną nak- 
tį, plaudama lėkštes ir stiklines, mergaitė staiga "prisi- 
minė savo namus, tėvą, ir jai taip suspaudė širdį, kad to- 
kia sunki jos dalia, kad nebėr nei turtų, nei pastogės. Be- 
mąstydama ji paėmė padėklą su stiklinėmis, norėjo nešti 
į arbatinę, bet suklupo ir išmetė. Visos stiklinės sudužo. 

Rytą atėjo šeimininkas, pamatė, ką ji padarė, supyko ir 
išvijo. Gailiai verkė vargšė mergaitė, nežinodama, kur eiti, 
pas ką ieškoti prieglobsčio. Tad patraukė keliu, ir tiek. 
Ilgai ji ėjo, kol pasijuto atsidūrusi už miesto. Mergaitė 
apsidairė, žiūri — pirklių karavanas traukia. Ji tuojau nu- 
skubėjo pas pirklius. 

— Išklydau iš kelio, — nedrąsiai prašneko ji.— Aš varg- 
šas keliauninkas, nieko neturiu artimo. Paimkite mane 
drauge, man vis tiek, kur jūs keliaujat. Aš jums patar- 
nausiu. 

Pirkliai pagailėjo ir paėmė. 

Jie keliavo iki sutemos, paskui paleido kupranugarius 
ganytis, o patys atsigulė. Mergaitė drovėjosi gulti kartu, 
paėjėjo tolėliau ir įsitaisė dauboje. 

Auštant karavanas leidosi į kelią, o mergaitė dar mie- 
gojo savo dauboje. Pirkliai apsidairė— nematyti vaka- 
rykščio keliauninko, ir neieškojo. 

Atsibudo mergaitė, o karavano jau nė kvapo. Dūlino ji 
panarinusi galvą, pati nežinodama kur. Ir skubėjo, ir lėtai 
ėjo, per upes brido, kalnuose klydo, kol atsidūrė tankia- 
me miške. Čia ji ir pasiliko. Dieną mergaitė rinko uogas, 
žoleles ir gynėsi nuo bado. Naktį lipdavo į medį ir ten 
miegodavo, drebėdama iš baimės, kad žvėrys ją pajus ir 
sudraskys. 

Kartą to krašto šacho sūnus atklydo į mišką medžioti. 
Vis nei žvėries, nei paukščio. Staiga prieš pat jį pralėkė 
greitakojis elnias. Jaunikaitis pakėlė lanką ir ėmė vytis. 

Ilgai jis šuoliavo paskui elnią, bet taip ir nepavijo. Jau 
nesitikėdamas elnio pavyti, jaunikaitis grįžo žingine atgal. 

Prijojęs šaltinį, sustojo arklio pagirdyti, tik staiga ma- 
to — vandenyje kažkokio jaunuolio atspindys. Pakėlė gal- 
vą — ogi tikrai medyje sėdi jaunuolis ir žiūri į jį spindin- 
čiomis akimis. Jis čiupo lanką ir jau paleis strėlę. Tačiau 
šis pradėjo prašyti: 

— O narsusis medžiokli, pasigailėk manęs, nešauk! Aš 
nieko blogo tau nedarysiu. Neturiu kur gyventi, todėl čia 
sėdžiu. 

— Jei taip, tai lipk iš medžio,— paliepė šacho sūnus. 

Mergaitei belipant, nukrito nuo galvos papacha, ir dvi 
kasos lyg gyvatės nuvinguriavo nugara. Princas iš nuste- 
bimo net žado neteko. Paskui paklausė: 

— O gražioji mergaite, kas tu esi ir kur keliauji? 

Ji viską jam papasakojo, kas nutiko, tik nuslėpė, kad 
esanti šacho duktė. Jaunikaičiui pagailo mergaitės, ir jis 
parsigabeno ją į rūmus. Ten šacho sūnus liepė tarnams 
ją perrengti, nuvesti į gražų kambarį. O pats ruošė pokylį 
ir visai užmiršo savo viešnią. 

Praėjo kelios dienos. Šacho sūnus prisiminė mergaitę 
ir panoro ją aplankyti. Vos tik atidaręs kambario duris, 
jaunikaitis apmirė ant slenksčio, lyg perkūno trenktas. 
Prieš jį stovėjo graži kaip saulė mergaitė. Jis norėjo 
prašnekti, bet žodžio negalėjo ištarti. Norėjo arčiau pri- 
eiti, tačiau kojos nelinko. Tą akimirką šacho sūnus pa- 
juto meilės burtus. Ir nebeteko ramybės, visą naktį negalė- 
jo užmigti. O ankstų rytą nuėjo ir atvėrė mergaitei savo 
širdį. 

Šacho sūnus irgi buvo neapsakomai gražus. Tad ir mer- 
gaitė jį karštai pamilo. Ir nuo to laiko juodu niekur nesi- 
skirdavo. Sužinojo šachas, pasikvietė sūnų ir sako: 

— Sūnau mano, eina girdas, kad tu įsimylėjęs tą mer- 
gaitę, kurią radai miške ir priglaudei mūsų rūmuose. Aš 
neprieštaravau, man patinka, kad tu toks geras. Bet argi 
dera tau mylėti prastuolę? Argi gali vesti mergaitę, ku- 
rios nė kilmės nežinome? Gerai pagalvok, sūnau, aš tau 
išpiršiu vyriausiojo vizirio dukterį. 

Ilgai įkalbinėjo šachas sūnų. Aukso kalnus žadėjo, bet 
nieko neišėjo. Jaunikaitis nenusileidžia, ir tiek. 

— O brangusis tėve,— sako jis, — atleisk man, aš visa- 
da tavęs klausydavau, bet šiuokart negaliu. Jokios kitos 
mergaitės aš nevesiu, tik tą, kurią parsivedžiau iš miško. 
O dabar kaip nori — kark mane ar vestuves kelk. 

Suprato šachas, kad čia didelė meilė ir nieko nepada- 
rysi, tad liepė ruoštis vestuvėms. Keturiasdešimt dienų 
ir keturiasdešimt naktų puotavo. O po devynių mėnesių 
ir devynių dienų gimė jiems sūnus. Šachas vėl surengė 
didelę puotą, sukvietė vizirius, patarėjus, burtininkus, der- 
višus. Ir šiaip pakeleiviams durys nebuvo uždarytos. 

Tarnai labai pamilo naująją ponią, tupinėjo apie ją ir 
jos sūnų. 

Ir vyras ją taip mylėjo, kaip dar niekas savo žmonos 
nebuvo mylėjęs. Tačiau vis tiek ji skundėsi savo dalia, 
buvo nepatenkinta. Taip jie ir gyveno. Tik vieną rytą atsi- 
budusi princesė žiūri — guolis šalia tuščias, vaiko nebėra. 

Verkdama puolė ji pas vyrą. Šią nelaimę sužinojo ir 
šachas. Jis įsakė visur ieškoti berniuko, bet niekas niekur 
jo nerado. 

Po metų jaunajai šachienei gimė dar vienas sūnus. Bet 
vienąkart dingo ir tas. Atsibudusi rytą šachienė pamatė, 
kad jos burna ir rankos kruvinos. Gandas apie tai paskli- 
do po visą kraštą. Visi sakė, kad ji nužudė vaiką. Pasi- 
šaukė ją šachas pas save. Nors ir prisiekinėjo mergaitė, 
dievagojosi esanti nekalta, niekas ja netikėjo. Sachas 
įsakė viziriui: 

— Vesk ją į mišką ir užmušk, o man parnešk parodyti 
kruvinus jos marškinius. 

Viziris prisidėjo dešinę ranką prie akių ir tarė: 

— O šache, dar šiandien tavo įsakymas bus įvykdytas. 

Ir nuvedė mergaitę į mišką. Bet viziris buvo labai gal- 
votas ir teisingas žmogus. Jis suprato, kad motina nežu- 
dys savo vaiko, kad čia yra kažkokia paslaptis. Tad palei- 
do mergaitę, sakydamas: 

— Keliauk, dukrele, iš čia. Išmėgink laimę. Jeigu nežūsi 
kelyje, nesudraskys kur nors žvėrys, gal ir sutiksi savo 
gerąją lemtį. 

Viziris pašovė paukštę, jos krauju suvilgė mergaitės 
marškinius ir parnešė šachui. 

Tas pamatė kruvinus marškinius ir patikėjo, kad mar- 
čios nebėra. 

Bet palikim šachą, vizirį, šacho sūnų rūmuose ir pa- 
žiurėkim, ką veikė vargšė princesė, kuri visko neteko 1r 
dabar iš tiesų galėjo skųstis savo likimu. 

Kai viziris nuėjo, ji ilgai dar sėdėjo, nežinodama, ką 
daryti, kur pasidėti. Paskui pasuko į takelį. Žiūri — prieky- 
je eina kažkoks Žmogus, nešasi žabų glėbelį. Ji norėjo 
pasiklausti kelio. Bet išsigando: o jeigu čia koks vagis 
ar plėšikas? Išgirdęs už savęs kažkieno žingsnius, žmogus 
atsigręžė. Mergaitė šoko slėptis už medžio. Jis suprato, kad 
nuo jo slepiasi, tad netarė nė žodžio ir eina sau toliau. 

Kai jis kiek paėjėjo, mergaitė išlindo iš už medžio ir 
nusekė paskui jį. Žmogus dar kartą atsigręžė, o mergaitė 
ir vėl pasislėpė. Tada nepažįstamasis nusijuokė: 

— Aš gi ne vaikas, ko tu žaidi slėptynes? 

Šie žodžiai padrąsino mergaitę, ji ryžosi prieiti arčiau. 

— Kas tu esi, dukrele, ką veiki šiuose kraštuose? 

— Aš paklydau,— atsakė ji,—ir negaliu rasti kelio 
į miestą. 

Pasižiūrėjo jis į išblyškusį mergaitės veidą, į suplyšu- 
sias drapanas, basas kojas, pliką galvą ir sako: 

— Sakyk teisybę, dukrele, nepanašu, kad tu tik pasi- 
klydus būtum. 

Jis ilgai ją įkalbinėjo, žadėjo bet kur nuvesti, tik tegu 
pasipasakoja, kokia bėda ištiko. 

— Juk aš matau,— baigė jis,— kad tave sunkus siel- 
vartas slegia. 

Mergaitė pravirko ir viską viską išpasakojo, kas nutiko 
po to, kai ją pasičiupęs erelis nusinešė į mišką. Tuomet 
pakeleivis tarė: 

— Dukrele, tu buvai šacho duktė, ištekėjai už šacho. 
Visada turtingai gyvenai, turėjai keturiasdešimt tarnaičių, 
kiekviena užgaidėlė būdavo išpildyta. Ir vis tiek skun- 
deisi likimu. Viskas, ką man pasakojai, atsitiko todėl, kad 
tu tokia nedėkinga. Liaukis verkšlenusi, aimanavusi, ir 
vėl bus gerai. 

Bet mergaitė tik palingavo galvą, netikėdama jo Žo- 
džiais. 

— Klausyk, dukrele, aš tau papasakosiu, kaip man buvo: 
gyvenime. Ir tu tada patikėsi. 

Jis pasidėjo ant žemės pundelį žabų, atsisėdo ir pradėjo 
pasakoti: 

— Aš buvau vargingas malkius. Nuo mažumės kasdien 
vis tempdavau iš miško pundelį malkų ir parduodavau 
už dvi smulkias monetas. Kad ir kaip stengiausi, niekaip 
daugiau neuždirbdavau. Vis skundžiausi ir verkšlenau. 
„O alache,— sakiau.— Kiek dar man lemta taip skursti! 
Arba padaryk taip, kad tų monetų padaugėtų, arba tegu 
jų išvis nebūna, kad galėčiau pagaliau badu mirti.“ 

Tą pačią naktį sapnavau, kad mano uždarbis dar 1a- 
biau sumažėjo, kad dabar tik vieną pinigėlį tegaunu. 
Bet nė kiek nenusiminiau. „Na ir ačiū alachui,— pagalvo- 
jau,— greitai ateis galas.“ 

Tačiau rytą, kaip visada, nuėjau į mišką, prisikirtau 
malkų ir nunešiau į turgų parduoti. Pirkėjų lyg tyčia 
nebuvo. Jau norėjau grįžti namo, pamanęs, kad sapnas 
pildosi, bet tuo metu pravėrė duris vienas pirklys ir pasi- 
šaukė mane. Aš jėjau. Troboje buvo linksma. Vieni grojo, 
kiti šoko, treti garsiai juokėsi. Pasirodo, buvo šeimininko 
dukters vestuvės. O kieme septyniuose variniuose katiluo- 
se virė plovas. Pirklys liepė man sumesti malkas į ugnį. 
Kai sumečiau, jis davė dešimt smulkių monetų ir tarė: 

— Matau, sūneli, mitrus bernaitis esi, padėk tarnams 
indus nešioti, gausi sočiai pavalgyti. 

Aš sutikau. Visą naktį nešiojau ir ploviau indus, o kai ' 
paryčiais pirklio dukterį išgabeno į vyro namus, atsiguliau 

kamputyje ir užmigau. Atsibudęs jau norėjau eiti, bel 
pirklio pati sulaikė mane ir tarė vyrui: 

— Klausyk, tėvai, dukterį išleidom, daugiau vaikų netu- 
rim. Liksim dviese visuose namuose, bus liūdna ir nuo- 
bodu. Gal pasiimkim šitą berniuką? 

Pirklys mielai sutiko. Taip aš ir likau pas juos. Juk 
niekas namie nelaukė, vičvienaitis buvau, nieko neturė- 
jau. Padėdavau pirklio pačiai prie ruošos, kartais likda- 
vau saugoti krautuvės. Tačiau kad ir kokių būdavo darbų, 
"vis tiek kasdien traukdavau į mišką kirsti malkų. Atga- 
benu visą glėbį į miestą ir parduodu. Ir keista: kas tik 
pirkdavo iš manęs malkas, visi duodavo po dešimt smul- 
kių monetų. 

Vieną dieną atėjo pas pirklį jo bičiuliai, pasisakė norį 
keliauti į kitą miestą prekių ir jį kvietė drauge. Tačiau 
pirklys tik sunkiai atsiduso: „Matyt, šiuokart nebegalėsiu 
su jumis keliauti. Kažko nesveikuoju.“ 

O kai svečiai išėjo, pirklio pati tarė: „Klausyk, duok 
vaikui kiek pinigų, ir tegu keliauja vietoj tavęs.“ Pirklys 
palingavo galvą: 

— Bijau, motin, juk jis neišmano prekybos. Paleis vė- 
jais pinigus, o dar ir pats prapuls dėl niekų. 

Tačiau pati spyrėsi: 

— Nieko neatsitiks. Tai kas, kad jis dar vaikas. Tegu 
pratinasi. Tavo bičiuliai jam padės. Pažiūrėsim, kaip bus. 

Galiausiai pirklys sutiko, davė man šimtą tumenų ir 
išleido su karavanu. Ilgai mes keliavome. .. Ir keliu, ir be 
kelio, ir visai be takelio. Pagaliau po keturiasdešimt dienų 
ir naktų prisikapstėm iki to miesto, kur turėjom susipirkti 
prekių. Pirkliai nė tumeno kelyje neišleido, o aš jau ir pu- 
sės pinigų neturėjau. Jie ir gėdino ir plūdo mane: 

— Tave geras žmogus priglaudė, už sūnų priėmė. Da- 
bar išsiuntė prekių pargabenti. Nešvaistyk veltui pinigų, 
neturėsi už ką pirkti. 

Bėt aš jų neklausiau. 

Mieste visiškai susipykau su jais ir apsigyvenau atski- 
rai viename karavanų kieme. Naktį girdžiu — gretimame 
kambaryje kažkas baisingai dejuoja. Neiškenčiau ir nuėjau 
pažiūrėti. Ten gulėjo nepažįstamas man pirklys. Jis buvo 
labai senas ir jau merdėjo. Aš ištryniau jam nugarą, šo- 
nus, sugirdžiau stiklinę karštos arbatos. Ir jis kiek atsi- 
gavo. O rytą, pamatęs, kad aš visą naktį prie jo gaišau, 
ėmė dėkoti ir sako: 

— Sūneli, aš neturiu jokių artimųjų. O šiandien mirsiu. 
Nenoriu, kad visi mano turtai atitektų svetimiems. Matau, 
tu geras žmogus. Tai viską pasiimk. Klausykis. Aš atga- 
benau čia parduoti šimtą maišų ryžių. Jie sudėti šacho 
klėtyse. Kiekviename maiše paslėpiau po kapšą aukso. 
Šito niekas nežino. Tau pirmam sakau. Juk mano siela 
jau tuoj pakils į dausas, o tu padėjai man mirties valan- 
dą. Kai tik sužinos, kad aš miriau, šachas įsakys parduoti 
mano ryžius. Skubėk ten ir užmokėk už maišą, kiek pra- 
šys. Tą maišą parsinešk čia, o šacho tarnams pasakyk, 
kad niekam kitų maišų neparduotų. Kitą dieną ir juos 
pasiimsi. Kai parsineši pirmą maišą, susirask auksą. Už 
tuos pinigus galėsi nusipirkti visus ryžius, o kiekvienam 
maiše vėl rasi po tokį pat kapšą aukso. Tebūnie viskas 
tau. 

Tai pasakęs, pirklys užmerkė akis ir mirė. Aš jį palai- 
dojau kaip dera. 

Ir iš tiesų, kai šachas sužinojo apie pirklio mirtį, tuo- 
jau liepė apskelbti visam miestui, pridurdamas, kad liko 
šimtas maišų ryžių ir kad norintieji pirkti tegu ateina. 
Aš tuoj ir nuėjau: Nusipirkau, kaip buvo pataręs pirklys, 
vieną maišą, o už kitus, sakiau, sumokėsiu rytoj. Parsi- 
nešiau tą maišą, išpyliau ant grindų. Žiūriu — tikrai kap- 
šas aukso yra. Tada už tą auksą paėmiau ir kitus devy- 
niasdešimt devynis maišus. Po dviejų dienų, susikrovęs 
visą mantą ant kupranugarių, leidausi atgal į kelionę. 
Kai grįžau, įsūnijęs mane pirklys labai nustebo. „Sūne- 
li,— sako jis,— aš tau daviau tik šimtą tumenų. Iš kur 

tiek ryžių pripirkai?“ Aš nusijuokiau: „Čia dar ne viskas, 
ką matot, maišuose po kapšą aukso paslėpta.“ 

Pirklys labai apsidžiaugė. Visus pinigus, kuriuos ga- 
vom už ryžius, ir tą auksą pasidalinom. Aš pasistačiau 
namus, tokius gražius, kokių nė pats šachas neturi. Ir 
nuo tada kur tik einu, ką darau — pinigai man tiesiog 
plaukte plaukia. Dabar aš labai turtingas. Bet vis tiek 
kartkartėmis einu į mišką malkų kirsti — juk malkos 
kažkada maitino mane, paskui padėjo iš skurdo išsikapa- 
noti. Paklausyk manęs, dukrele, niekada nebūk nedėkin- 
ga. Ką tik likimas siunčia — už viską jam dėkok. Tada 
būsi laiminga. O jei ne — nebus gera tavo dalia. 

Mergaitė viską išklausė ir tarė: 

— Teisybė, visą gyvenimą aš buvau labai nedėkinga. 

O jis pridūrė: | 

— Dukrele, sakei, kad pasiklydai. Aš kaip tik einu 
į miestą, jeigu nori, einam kartu. 

Bet ji pagalvojo, kad gėda pasirodyti mieste tokiai 
skarmaluotai, ir atsisakė: 

— Ne, ačiū, gerasis žmogau, dabar aš pati rasiu kelią. 
Tamsta eik, aš kiek vėliau atseksiu pėdomis. 

Žmogus atsisveikino ir nuėjo. 

Tik jis nuėjo, žiūri mergaitė — priešais ateina kažko- 
kia senė. Ji apsidžiaugė ir pribėgo artyn. 

— Oi, kaip gerai, senele, kad aš sutikau tave. Ką čia 
veiki miške? 

Senė nusijuokė: 

— Pirma, dukrele, tu pasakyk, ką čia veiki? 

Mergaitė pradėjo viską pasakoti. Bet vos tik ji prašne- 
ko, senė tuoj nutraukė: 

— Dukrele, aš paklausiau, ką čia veiki, tik norėdama 
tave išbandyti. Pati viską žinau. O dabar sakyk man: ar 
vis dar skundiesi savo likimu? 

Mergaitė suprato, kad tikrai senė viską Žino, ir tarė: 

— O ne. Daugiau nesiskųysiu. 

Pamačiusi, kad mergaitė nuoširdžiai šneka, senė paėmė 
ją už rankos ir nusivedė. 

Ji gyveno ant pliko kalno, miško vidury. Joks kelias 
nėjo ten, visi kalno šlaitai buvo statūs. Ir tik vienoje 
vietoje vingiavo vos įžiūrimas siauras takelis. Juo senė 
ir vedėsi mergaitę. Užlipusi į pačią viršukalnę, ji sustojo 
priešais olą, į kurią reikėjo pralįsti pro ankštą plyšį. Šiaip 
taip jos abi prasispraudė. Pirmučiausia jaunoji šachienė 
pamatė savo sūnus. Ji be galo nustebo ir apsidžiaugė. 
Pripuolė, apkabino juos ir apsipylė ašaromis. Paskui, jau 
kiek apsiraminusi, paklausė: 

— Senele, ką tai reiškia? Kas čia atvedė mano vaikus? 

Senė atsakė: 

—- Tavo vaikus, dukrele, čia atvedžiau aš. Ir tave iš 
tėvo namų į šį mišką atvedžiau aš. Visus nedėkinguosius 
šitaip sunkiai išbandau. Tai ar dar skųsies savo likimu? 

Jaunoji šachienė prisiekė niekados daugiau nebūsianti 
tokia nedėkinga. 

Tada senė tarė: 

— Na tai stokis, imk savo vaikus ir eik iš olos. Aš tuo- 
jau pasiversiu paukšte, susėsit ant mano sparnų, ir par- 
gabensiu jus namo. 

Tik senė taip ištarė, ir jos rankos pavirto sparnais, 
o nosis — snapu. Jaunoji šachienė paėmė sūnus ant rankų 
ir atsisėdo ant paukštės sparnų. Ir tegu jie sau skrenda, 
o mes pažiūrėkim, ką veikia šacho sūnus. 

Netekęs žmonos ir vaikų, jis ėmė džiūti iš sielvarto, 
apsivilko gedulo drabužiais ir visą laiką liejo ašaras. 
Tėvas, motina, viziris, draugai ir didikai guodė jį, prašė 
nusiraminti, nesielvartauti. Nieko nepadėjo. Jis sulyso, 
išblyško ir geso kaip žvakė. 

Kartą jis sėdėjo nuošaliai tėvo sode, sunkių minčių 
prislėgtas. Staiga iš kažkur atsirado senas burtininkas. 
Pamatęs susimąsčiusį jaunikaitį, jis paklausė: 

— Ko toks liūdnas, sūneli? Kas širdį spaudžia? 

Jaunikaitis pakėlė galvą: 

-— Klausyk, ir tau ne gėda burtininku vadintis? Jeigu 
būtum tikras burtininkas, neklausinėtum, kodėl aš liūd- 
nas. Pats žinotum, kas man širdį spaudžia. 

Šie žodžiai labai užgavo senį, jis atsivertė knygą, pasi- 
dėjo prieš save ir prabilo: 

— O šacho sūnau, ir pasakysiu tau, kad tu liūdi žmo- 
nos ir vaikų savo. 

Pamatęs, kad senis teisingai atspėjo, šacho sūnus pa- 
klausė: 

— O kaip man išsivaduoti iš to sielvarto? 

Burtininkas pasklaidė knygą ir tarė: 

— O šacho sūnau, kol skysies savo dalia, kol verksi ir 
dejuosi vis, nepaliks tavęs sielvartas. Bet kai tik pradėsi 
linksmintis ir šnekėtis su žmonėmis, viskas praeis. 

Pasakė jis ir vėl nelauktai dingo. Jaunikaitis pagalvo- 
jo: „Na, palauk, pažiūrėsim, ar pildysis burtininko žo- 
džiai.“ Tą pačią dieną jis įsakė suruošti sode puotą. Ir 
ko tik čia nebuvo. Stalai lūžo valgiais. Upeliais liejosi už- 
mario vynas. Šerbetą pilstė tiesiai iš statinių. Kaip ves- 
tuvėse trenkė muzika. Ir labiausiai linksminosi pats ša- 
cho sūnus. Dvariškiai stebėjosi: šitiek laiko net nesišyp- 
sojo, o dabar tokios linksmybės. 

Tegu jis puotauja, o mes pažiūrėkim, ką veikia jo žmo- 
na ir vaikai. Visiems besilinksminant, jie skrido padebe- 
siais ant paukštės kerėtojos sparnų. Galiausiai paukštė nu- 
sileido į šacho sodą, atsargiai pasodino ant žolės keliau- 
ninkus ir dingo. Jaunoji šachienė patyliukais nuėjo ten, 
iš kur sklido muzika, ir pamatė, kad tai josios vyras 
puotauja. Nusiminė ji, sustojo ir žiūri iš tolo. Bet šacho 
sūnus staiga pakėlė galvą, pažino, pribėgo, apkabino ją 
ir vaikus: 

— Kaip tu išlikai gyva? Papasakok man! 

Ji viską jam išpasakojo, o paskui sunkiai atsiduso. 

Šacho sūnus paklausė: 

— O ko dūsauji? Juk žadėjai niekada daugiau nede- 
juoti. 

— Aš tiek privargau,— atsakė ji,— tiek prisikentėjau, 
kelis kartus vos nenumiriau, bet tavęs niekados neužmir- 
šau. O tu čia, pasirodo, puotauji, linksminiesi. 

Jis dar meiliau apkabino savo žmoną ir tarė: 

— Tu klysti. Tik šiandien aš pradėjau šypsotis. Kai 
išėjai, apsivilkau juodais gedulo drabužiais, verkiau nuo 
ryto ligi vakaro. Bet šiandien į sodą užklydo kažkoks bur- 
tininkas ir pasakė: kol verksiu ir liūdėsiu, būsiu nelaimin- 
gas, o jeigu pradėsiu linksmintis, ir man laimė nusišypsos. 
Aš paklausiau burtininko ir surengiau puotą. Matai, teisy- 
bę jis sakė. Juk grįžai tu su vaikais. 

Ir toliau jau visi linksminosi. Ir aš ten buvau. Serbetą 
gėriau, per ūsus varvėjo, burnoj neturėjau. Plovą ran- 
kom ėmiau, ant liežuvio dėjau, labai gardus buvo, tik 
burnon nekliuvo. 


DDNDVADAAAA DDD ADNADVMDDDAAAA 
SAPNAS 
A L S S L S 


S eniai, labai seniai gyveno šachas. Buvo žiaurus, 1r 
žmonės jo nekentė. Sachas tą žinojo ir ką susitikęs 
įtariai šnairavo. Net pralekiantį virš galvos žvirblį laikė 
savo priešu. Dienų dienas šachas suko galvą, kaip apsi- 
saugoti nuo pinklių. 

Ir vienąkart jis susapnavo tokį sapną. Rodos, sukilo 
žiaurumų iškamuoti žmonės, sučiupo šachą ir įmetė į ma- 
lūną. Girmos nutraukė jam rankas ir kojas, o liemenį nu- 
nešė vanduo. 

Atsibudęs susišaukė šachas vizirius, patarėjus, dvariš- 
kius ir papasakojo, ką sapnavęs. Kiekvienas savaip aiški- 
no sapną, bet niekas nedrįso pasakyti šachui, kad jo lau- 
kia mirtis,— visi bijojo žiauriojo valdovo. Tada šachas 
liepė sušaukti burtininkus. Ir vienas senas senas burti- 
ninkas, kuriam jau niekas nebebuvo baisu, tarė: 

— O šache, vargas tau! Tu neteksi sosto, valdžios, vai- 
kų ir žmonos. O tavo vardą lydės nešlovė. 

Leido šachas visiems skirstytis, o pats ilgai sėdėjo ir 
mąstė. Galiausiai jis sugalvojo, kol dar neužgriuvo bėda, 
savu noru atsisakyti sosto ir išsidanginti į svetimus kraš- 
tus. Galgi šitaip pasiseks išvengti nešlovės. Kaip tarė, 
taip padarė. Pasiėmė šachas žmoną, abu sūnus ir naktį 
slapta pabėgo iš rūmų. Ir kalnais kopė, ir lygumom ėjo, 
ilgai keliavo, mažai ilsėjos, kol pagaliau pasiekė mišką. 
O jau temo, ir jie nutarė tame miške apsinakvoti. Tik 

spėjo sumigti vaikai, vos tik žmona atsigulė,— iš tamsos 
išniro kažkoks žmogus ir su ašaromis ėmė pasakoti, kad 
jų karavanas čia netoli apsistojęs ir kad ten sunkiai susir- 
gusi moteriškė. 

— Būk geras, — maldavo nepažįstamasis, — leisk su ma- 
nim savo žmoną, gal ji galės padėti vargšelei. 

Šachas labai nenorėjo išleisti Žmonos, bet, eidamas iš 
namų, buvo davęs sau Žodį, kad bus geras, ir išleido. 
Praėjo viena valanda, kita, trečia. O žmonos vis nėr. 
Lig aušros šachas laukė, nesumerkė akių. Paskui pasi- 
ėmė sūnus ir nuėjo ieškoti. Visur išieškojo — niekur jo- 
kių karavano žymių. Lyg koks sapnas. Ilgai šachas klai- 
džiojo. po mišką, galiausiai, nebetekęs vilties kada nors 
pamatyti žmoną, jis su savo sūnumis patraukė tolyn. 

Ėjo jis, ėjo, nelinksmų minčių prislėgtas, tik staiga jau- 
nėlis sūnus ištraukė ranką ir atsiliko per kelis žingsnius. 
Kur buvęs, kur nebuvęs iššoko didžiulis vilkas ir pasičiupo 
berniuką. Šachas vijosi vijosi, bet niekaip negalėjo pa- 
vyti. Dingo vilkas miško tankumyne, ir baigta. 

Laimė, netoli ėjo medžioklis. Pamatęs jis pP vilką, 
o vaiką pasiėmė. 

Bet šachas šito nežinojo. Jis manė, kad vilkas sudraskė 
jo sūnų. 

Eina toliau jie dviese. Ir vėl nelaimė: brendant per dide- 
lę upę, antrąjį sūnų pasigavo srovė. Sachas dar puolė 
plaukti iš paskos, bet nieko negalėjo padėti. Gailiai jis 
apraudojo paskutinį jam artimą žmogų. Tačiau berniukas 
išsigelbėjo. Kaip tik tuo metu senas malūnininkas apžiū- 
rinėjo upės užtvanką. Jis ištraukė berniuką, atgaivino ir 
parsinešė namo. Senis gyveno vienui vienas. Jis labai apsi- 
džiaugė ir įsūnijo vaiką. 

O šachas, praradęs valdžią, žmoną, vaikus, vičvienaitis 
kiūtino nusiminęs per lauką ir galvojo: „Teisybę seni 
žmonės sako: ką pasėsi, tą ir piausi. Nebūčiau taip spau- 
dęs pavaldinių, savo žmonių, nereikėtų dabar kentėti.“ 

Eina jis taip krimsdamasis ir atgailaudamas, kad tiek 
blogo padarė savo gyvenime, tik žiūri — priešais atpėdina 
žilagalvis senis. Priėjo, pasisveikino. Šachas irgi pasi- 
sveikino ir vėl nuleido galvą. | 

— O svetimšali,— tarė senis,— matau, kad esi kažko 
susisielojęs. Pasidejuok man. Tikrai palengvės. 

— Ne, seni, tu mano sielvarto nesumažinsi. 

Bet šis neatstojo, ir tada šachas ryžosi jam viską pa- 
pasakoti. O galgi neapgaudinėja senis, gal padės, o jeigu 
ne — bent paliks ramybėje. Senis išklausė ir tarė: 

— O šache, todėl taip atsitiko, kad buvai žiaurus savo 
žmonėms. Prisiek, kad jeigu dar kartą tapsi šachu, tai 
nieko daugiau nespausi ir nekankinsi, padėsi neturtė- 
liams, šelpsi vargšus ir našlaičius. 

Pasakė senis ir nuėjo. O šachas iš visos širdies pasiža- 
dėjo būt geras ir gailestingas. Ir eina sau toliau. Galiau- 
siai priėjo didelį miestą. O tame mieste žmonės ką tik 
buvo palaidoję savo šachą. Pagal paprotį susirinko jie 
visi aikštėje, o viziris išleido sakalą. Sakalas ilgai skrai- 
dė ore, o paskui nutūpė ant svetimšalio. peties (tai buvo 
tas pats šachas, praradęs ir valdžią, ir šeimą). Pamatė 
viziris su dvariškiais ir triukšmą pakėlė — girdi, čia ap- 
sirikimas, koks gi bus iš elgetos šachas, kaip jis valdys 
šalį. Ir jie iš naujo paleido sakalą. Sakalas paskraidė 
paskraidė ir vėl nutūpė ant svetimšalio peties. Tada dar 
trečią kartą mėgino, bet ir trečią kartą buvo tas pats. 
Taip ir išrinko šachą. 

Atsisėdęs į sostą, šachas iškart prisiminė savo pasiža- 
dėjimą. Visus neturtėlius jis apdalijo auksu ir sidabru, 
našlaičiams buvo kaip tikras tėvas. Pavaldiniai jį labai 
pamilo. Taip praėjo daug metų. 

Vieną kartą šachas su savo svita ištraukė į medžioklę. 
Žiūri — per mišką eina medžioklis su berniuku. Šachas 
sustabdė arklį ir klausia: 

— Kas jūs esate? 

Senis atsakė: 

— Tesiunčia alachas šachui sveikatos! Aš neturtingas 
medžioklis, šaudau paukščius, žvėris, iš to ir gyvenu. O 
šitas vaikinukas našlaitis, nieko jis neturi, tai ir priglau- 
džiau pas save. 

Pamatęs, kad vaikinukas labai vikrus, linksmas, šachas 
tarė: 

— Tu toks neturtingas, seni, sunku tau pramaitinti ir 
save, ir berniuką. Atiduok jį man, tegu kaimenę prižiūrės. 
O aš tau duosiu aukso. 

Ir jis supylė senajam medžiokliui visą saują aukso. Šis 
nusilenkė ir nuėjo. O šachas dar ilgai medžiojo, paskui, 
grįždamas namo, sustojo prie vieno malūno pagirdyti ark- 
lių ir pailsėti. Ir čia jis pamatė gražų jaunikaitį. Šis leng- 
vai rideno didžiulę girnapusę. Joks galiūnas nebūtų pakė- 
les šitokio akmens, o vaikino rankose tas akmuo buvo 
lyg žaisliukas. Pasišaukė šachas malūnininką ir klausia: 

— Kas tas jaunuolis? 

— Tesiunčia alachas šachui sveikatos, — nusilenkė malū- 
nininkas,— tai našlaitis. Jį nešė srovė, išgelbėjau ir įsū- 
nijau. 

Šachas ir malūnininkui davė daug aukso, o jaunikaitį 
pasiėmė su savim. 

Bėgo dienos, slinko mėnesiai. Vienąkart į miestą atvy- 
ko karavanas. Jo savininkas atsiuntė šachui brangių dc- 
vanų. O vakare šachas pasikvietė pirklį į svečius. Pirklys 
padėkojo, tik paprašė atsiųsti du tris žmones karavanui 
nuo vagių pasergėti. Sachas pasišaukė tuos du berniukus, 
kuriuos parsigabeno grįždamas iš medžioklės, ir liepė eiti 
saugoti karavano. Jie nuėjo, atsistojo prie palapinės ir 
stovi. Praėjo viena valanda, kita. Nuobodu pasidarė, tada 
vienas ir sako: 

— Žinai ką, brolau, kad neprailgtų laikas ir neužmig- 
tume, pasipasakokim ką nors vienas antram iš savo gy- 
venimo. 

Pirmasis pradėjo pasakoti vyresnysis: 

— Mano tėvas buvo šachas. Vieną naktį jis susapnavo 
keistą sapną. Burtininkai išaiškino, kad jis neteks ir val- 
džios, ir sosto, kad pavaldiniai nusigręš nuo jo. Norėda- 
mas išvengti tokios nelaimės, tėvas pats atsisakė val- 
džios, pasiėmė vaikus ir žmoną ir patyliukais danginosi 
į kitus kraštus. Kelyje susitikom karavaną. Karavano sa- 
vininkas apgavo tėvą — jis išsivedė mano motiną. 

Tai išgirdęs, antrasis jaunikaitis pašoko, apkabino įį: 

— Tu mano brolis. Aš irgi esu to šacho sūnus. 

Tada iš palapinės išbėgo moteris ir pripuolė prie jų. Ji 
viską girdėjo ir suprato, kad čia jos sūnūs. 

— Vaikeliai, tai mane tada naktį pirklys išsiviliojo. Vi- 
sus tuos metus raudojau, netekusi jūsų. 

Ir ji įsivedė sūnus į palapinę. Iki pat ryto jie pasako- 
josi, šnekėjo, kol užsnūdo. Auštant grįžta pirklys, žiūri — 
šalio jo žmonos miega du jaunikaičiai. Jis tuoj atgal pas 
šachą, pakėlė triukšmą rūmuose, pareikalavo, kad šachas 
nubaustų tokius sergėtojus. Kur matyta — užuot saugoję 
karavaną, jie miega palapinėje su jo žmona. 

Sachas įsakė atvesti visus tris. Kai juos atvedė, moteris 
puolė ant kelių prieš šachą, ėmė viską pasakoti, kas buvo 
nutikę. 

Išgirdęs šachas pašoko. nuo sosto, apkabino visus tris ir 
sušuko: 

— Aš ir esu tas nelaimingas šachas, o čia mano žmona 
ir vaikai! 

Šachas labai supyko ant pirklio, norėjo jį pakarti. Bet 
buvo prisiekęs nebūti žiaurus, tai dovanojo, tik išvijo iš 
savo valdų. 

Ir gyveno toliau šachas liksmai ir be vargo su šeima, 
o žmonės garbino savo valdovą. 


DAAAAADVDDRADDAAADVDDAADAAADADVDDDVAADDDA 
PASAKA APIE IŠMINTINGĄ MERGAITĘ 
SAS STS TSS LLS 


ojo kartą šachas su viziriu iš medžioklės, žiūri — prie- 
kyje gūbrina senė. Šachas timptelėjo kamanas, pasi- 
vijo ją ir klausia: 

— Ei sene, kas tu esi ir ką čia veiki? 

— Aš moteris, negi nematai? — atsakė ji.— O ką vei- 
kiu? Vieniems gadinu gyvenimą, kitus darau laimingus. 

Sachas nusistebėjo: 

— Iš kur tokia galia, kad kažkam lemtum laimę arba. 
nelaimę? 

— O šache,— nusijuokė senoji, — argi tu nežinai, ką 
gali moteris? Jeigu moteris nesugriaus namų, jie tūkstan- 
tį metų stovės. | 

Nepatiko šachui senės žodžiai. O viziris pritarė, kad 
teisybė. | 

Jau kur senė toli pasiliko, o jie vis dar ginčijosi. Grį- 
žę į rūmus, ir ten dar nebaigė ginčo. ŠSachas turėjo tris 
dukteris. Pasišaukė jis visas tris ir klausia: 

— Dukrelės, pasakykit man, kas stato namus — mote- 
ris ar vyras? 

Vyriausioji duktė atsakė: 

— Žinoma, vyras. 

Sachui patiko dukters atsakymas. 

-—- Ačiū, dukrele, teisingai, — pasakė jis ir kreipėsi į ant- 
rąją dukterį: — O kaip tau atrodo? 

Toji atsakė: 

— Tėve, kas gi ta moteris, kad galėtų namus statyti? 
Žinoma, namus stato vyras. 

Tada šachas pasisuko į savo jaunėlę: 

— O kaip tu manai, dukrele? 

Tačiau jauniausioji duktė jį nuvylė: 

— Tėve, namus stato moteris. 

Šachas buvo labai ūmus žmogus. Supykęs jis pašoko 
nuo sosto: | 

— Jeigu taip, tai aš išleisiu tave už benamio vargetos. 
Pažiūrėsim, kaip tu pastatysi namus! 

Miesto pakraštyje varganoje lūšnoje gyveno senė Faty- 
gary. Ji turėjo vaikaitį Achmedą, kuris buvo didžiausias 
tinginys — jau geriau nevalgys ir negers, kad tik nerei- 
kėtų pasijudinti. Stai šitą senę šachas pasikvietė ir tarė: 

— Klausyk, aš išleidžiu jauniausiąją dukterį už tavo“ 
vaikaičio. O kad vargingai gyveni, nieko neturi, tai ir 
vestuvių nereikia, be jokios muzikos imk ją ir veskis na- 
mo. 

Senė išsigando, puolė ant kelių prieš valdovą: 

— O šache, argi mano vaikaitis tiks jai į porą? Jis 
nė drapanų geresnių neturi. Vaikšto toks apiplyšęs, kad 
net elgetos bijo. Duonos dar niekada nėra sočiai paval- 
gęs. Kaipgi jis išmaitins šacho dukterį? Ne, galingasis 
šache, nedaryk šito. 

— Kas tau rūpi,— supyko šachas.— Pasakiau, kad iš- 
leidžiu dukterį už tavo vaikaičio, tai ir išleidžiu. 

Ką darys senė, pasiėmė šacho dukterį ir parsivedė na- 
mo. Namie ji viską papasakojo Achmedui. Achmedas, nors 
ir labai buvo nustebintas, iš guolio nesikėlė. 

O šacho duktė buvo protinga ir gudri. Nė kiek neišsi- 
gando, kad tėvas supyko, nei kad taip netikėtai ją už 
vyro išleido. Ji ryžosi išvaryti vyrui tingulį. 

Pirmiausia ji pamatė, kad Achmedas iš tingėjimo val- 
go lovoje. Jau pačią pirmą dieną užtiesė stalą ir pašaukė 
jį valgyti. Achmedas ilgai prašė, kad atneštų į lovą. Bet 

ji nenešė. Tada Achmedas nusisuko į sieną ir užmigo. 
Kitą dieną vėl tas pats. Achmedas buvo alkanas, jis su- 
prato, kad niekas jam neatneš į lovą valgyti, nors ir mir- 
tų, todėl šiaip taip, pūkšdamas ir dejuodamas, prišliaužė 
prie užtiesto stalo. Pavalgęs čia pat nuvirto ir užmigo. 
Žmona kasdien vis toliau traukė stalą nuo lovos. Pra- 
ėjo kiek laiko, ir Achmedas jau pats atsikeldavo, kai tik 
pamatydavo, kad atneša valgyti. Tada žmona ėmė tiekti 
pietus kieme ant žalios žolės. Achmedas ir čia jau ateida- 
vo, bet pavalgęs tuoj virsdavo miegoti. 

Vienąkart šacho duktė sugalvojo išvilioti jį į gatvę. Ji 
sužinojo, kad Achmedas mėgsta riešutus. Nusipirko preky-- 
vietėje du svarus riešutų ir išbarstė juos nuo vartelių iki 
pat namų. 

— Achmedai, gana miegoti, šonai prakiurs,— pasakė 
“sugrįžusi. — Ten kieme pilna riešutų, kelkis, susirink ir 
suvalgyk. 

Achmedas labai tingėjo keltis, bet taip norėjosi riešutų. 
Jis išlindo iš guolio, vargais negalais susirankiojo riešu- 
tus prie vartelių ir vėl grįžęs atsigulė. Kitą dieną žmo- 
na naują gudrybę sugalvojo, paskui dar naują, kol pa- 
mažėle įpratino tinginį išeiti į gatvę. Tada ji pradėjo 
siųsti Achmedą ir į turgų. 

Bet Achmedas purtėsi: 

— Aš nieko nemoku, kaipgi susirasiu darbo? 

— Tu tik išeik į gatvę, — sakė žmona,— ir šūktelk: kam 
reikia darbininko! Pamatysi, vis atsiras kas pasamdo. Tik 
žiūrėk, kas prieis, su tuo ir eik, nesiderėk ir nesiginčyk. 
Duos darbo. 

Vargais negalais ji išsiuntė Achmedą į gatvę. Tas atsi- 
stojo vidury kelio ir beveik pašnibždom kartoja: 

— Kam reikia darbininko? 

Staiga prieina prie jo kažkoks žmogus ir sako: 

— Suneli, aš turiu sodą, einam, sukasi Žemę, už tai 
gausi vieną tumeną. 

Achmedas jau norėjo atsisakyti, bet prisiminė, kaip mo- 
kė žmona, ir nuėjo. Iki vakaro jis kasė žemę sode, o va- 
kare gavo tumeną ir traukia namo. Žiūri — kažkoks žmo- 
gus siūlo pirkti katę. Achmedas ir atidavė savo tumeną 
už tą katę. 

Namie šacho duktė paklausė: 

— Na ką, Achmedai, kiek uždirbai? 

— Uždirbau vieną tumeną,— atsakė šis,— bet ir išlei- 
dau, štai katę pirkau. 

Žmona nesibarė, tik pasakė: 

— Kad jau pamėginai dirbti, tai ruoškis dabar į tolimą 
kelionę. Tau reikia po pasaulį pasibastyti. 

Achmedą vėl apėmė tinginys, ir jis mėgino priešintis: 

— Kaipgi aš keliausiu? Nei arklio, nei pinigų, o ir ke- 
lio nežinau. 

Bet šacho duktė buvo atkakli. 

— Rytoj pat nueisi į prekyvietę, atsistosi šalikelėj ir 
lauksi. Pro šalį trauks kupranugarių karavanas. Jeigu 
paprašysi karavano savininką, kad priimtų, ir pasisiūlysi 
padėti, jis priims. Štai ir keliausi kartu. 

Achmedas žinojo, kad vis tiek žmona nenusileis, kaip 
pasakys, taip ir bus, todėl sutiko. Išaušus rytui, jis nuėjo 
ir atsistojo šalia kelio. Tikrai netrukus pasirodė kupra- 
nugarių vilkstinė. Achmedas priėjo prie savininko ir pa- 
klausė: 

* — Gal paimtum ir mane kartu? Už tai padėčiau ke- 
lyje. 

— Žinoma, paimsiu, man tokio žmogaus baisiai reikia. 
Maniau, nė su žiburiu nerasiu, o jis čia pat, ant kelio, 
pasitaikė. 

Taip Achmedas išklydo į pasaulį. Kelias ėjo per dyku- 
mą, ir vidury dykumos jie pristigo vandens. Ilgai kelia- 
vo, kankinami troškulio, kol pagaliau užtiko šulinį. 

Savininkas pasišaukė Achmedą ir sako: 

— Sūneli, mes nuleisim tave į šulinį, pasemk kiek 
vandens. 

Achmedas jau buvo pratęs klausyti, tai ir dabar nesi- 
priešino. Perrišo jį virve ir nuleido. Pasiekęs kojomis šu- 
linio dugną, Achmedas apsidairė: nei sienų, nei šviesos. 
Tik iš viršaus blykčioja lopinėlis saulės. Ilgai jis ėjo, 
kol surado upę. Prisėmė du burdiukus vandens ir grįžta 
atgal. Priėjęs Achmedas ėmė šaukti, kad jį iškeltų į viršų. 
Tik staiga subildėjo sutrinksėjo ir iš kažkur atsirado 
divas. Achmedas išsigando, norėjo bėgti, bet kur tau. 
Divas užtvėrė savo letenomis visus praėjimus, o į viršų 
neišsikapanosi. 

Ir suriaumojo divas: 

— O žmogaus sūnau, matau, nori pabėgti nuo manęs. 
Tai žinok, kad niekur nepabėgsi. Čia dar nebuvo užklydu- 
si nė viena gyva būtybė. Bet tau pasisekė. Šiandien man 
geras ūpas. Tuojau užduosiu tau klausimą. Jeigu teisin- 
gai atsakysi — išsigelbėjai, o jeigu ne — į gabalėlius su- 
draskysiu. 

Ir nusivedė divas Achmedą į savo rūmus. O tie rūmai 
buvo tokie gražūs, kad net akys raibo. Vien auksas ir 
brangakmeniai. Divas ėmė vedžioti Achmedą po kamba- 
rius. Jie praėjo trisdešimt devynis kambarius. O įėjęs 
į keturiasdešimtąjį, divas sustojo prie auksinio padėklo, ant 
kurio buvo varlė, ir paklausė: 

— Dabar pasakyk, žmogaus sūnau: kas pasaulyje gra- 
žiausia? 

Achmedas atsakė: 

— Gražiausia tai, kas malonu tavo širdžiai. | 

Divui labai patiko Achmedo atsakymas, nes jis buvo 
pamilęs tą varlę. Ir jis jau nebeketino jo užmušti. Netgi 
davė jam granatą, didelį riešutą ir paleido. 

Achmedas grįžo prie šulinio ir vėl šaukia. Bet niekas 
neatsiliepė — karavanas jau seniausiai buvo iškeliavęs to- 
lyn. Tiesa, užmiršom pasakyti, kad Achmedas į kelionę pa- 
siėmė ir tą katę, už kurią tada sumokėjo tumeną. Ir dabar 
ji laukė prie šulinio savo šeimininko. Žiūri pasilenkusi 
į šulinio kiaurymę ir miaukia. 

Kitą rytą pro šalį traukė vėl kažkoks karavanas. Žmo- 
nės pamatė, kad katė miaukia, plėšosi, ir pagalvojo: „Čia 
kažkas yra.“ Karavano vedlys priėjo prie šulinio, ogi iš 
ten — balsas: 

— Ei žmonės, padėkite man išlipti. .. 

Tada jis pasišaukė savo bendrus, nuleido virvę į šuli- 
nį ir ištraukė Achmedą. Šis papasakojo, kas jam buvo nu- 
tikę, ir visi leidosi tolyn į kelionę. Galiausiai jie prikelia- 
vo Laibakojų šalį. Čia ir apsistojo nakvynei viename ka- 
ravanų kieme. Tarnai užtiesė stalą, jie jau susėdo valgyti, 
žiūri — ateina šeimininkas su visa savo šeima, atsineša 
po vėzdą ir stojasi jiems už nugarų. Keliauninkai labai 
išsigando, pamanė, kad čia juos nori užmušti. Karavano 
vedlys ir sako: 

— O broliai, jeigu jūs ketinate mus užmušti, tai užmuš- 
kit dabar, prieš valgį, kad nereikėtų laukti ir kankintis. 
Kokie nežmoniški čia papročiai! 

Tačiau namų šeimininkas nuramino: 

— Mes taip nė negalvojom, palaukit, tegu atneša val- 
gyti, tada pamatysit, kas čia bus. 

Tarnai įnešė valgymus, ir tą pačią akimirką iš visų 
pusių pasipylė tiek žiurkių ir pelių, kad lėkštėse nė kaulų 
neliko. Seimininkas su saviškiais puolė jas mušti, bet ne- 
galėjo visų išgalabyti, tik tuziną pribaigė. Kitos išbėgiojo 
] urvus. Svečiai buvo apstulbinti, o Achmedas paklausė 
šeimininką: 

-— Negi jūs neturit katės? 

— Katės? — pakartojo. šeimininkas.— O kas yra katė? 
Mūsų kraštuose nėra tokio padaro. 

Tada Achmedas atsinešė savo katę. Vėl jiems padavė 
valgyti. Ir Achmedas paleido ją. Kai tik Žiurkės išlindo 
iš urvų, katė stryktelėjo ir išsmaugė visas. Seimininkas 
net žado neteko iš nuostabos. Paskui ėmė prašyti Achme- 
dą, kad jam parduotų katę. Daug aukso gavo Achmedas. 

Rytojaus dieną vienas karavanas ketino grįžti į gim- 
tąjį Achmedo miestą. Achmedas paėmė granatą, riešutą, 

kur buvo dovanojęs divas, šiek tiek aukso, kurį gavo 
pardavęs katę, ir pasiuntė žmonai, o pats su savuoju kara- 
vanu iškeliavo tolyn po miestus ir kaimus prekiauti. Tegu jis 
keliauja, tegu prekiauja, o mes pažiūrėkim, kaipgi jo žmo- 
na laikosi. 

Gavusi Achmedo siųstą auksą, ji pasikvietė mūrininkus 
ir pasistatė septynaukščius riimus. Tokius gražius, kad 
šalia jų tėvo rūmai atrodė lyg kokia arklidė. Kai jau rū- 
mai buvo pastatyti, Achmedo žmona panoro suvalgyti 
atsiųstą granatą. Perlaužė jį perpus, ogi viduje ne grū- 
dai, o brangakmeniai, daugybė brangakmenių. Išmainiusi 
tuos brangakmenius, ji prabangiai išpuošė visus rūmus, 
išgražino ploniausiais audiniais. 

Netrukus ir Achmedas grįžo iš kelionių. Patraukė jis 
prie savo lūšnos, o toje vietoje gražiausi rūmai stovi. 
Priėjo prie durų ir klausia tarno: 

— Brolau, anksčiau šičia stovėjo grytelė, ar nežinai, 
kur ji pasidėjo? 

— Tai čia ir yra tas pats namas, kurio tu klausi,— at- 
sakė tarnas. 

Achmedas pamanė, kad tarnas šaiposi iš jo, ir vėl klau- 
sia: 

— Kam tu mane apgaudinėji, brolau? 

Tuo metu išėjo Faty-gary, Achmedo senelė. Pamačiusi 
vaikaitį, ji net sušuko: 

— Sūneli, nejaugi tu manęs nepažįsti? Šiuos namus 
pastatė tavo Žmona. 

Kai Achmedas įžengė vidun ir pamatė, kaip ten viskas 
išpuošta, vėl pradėjo abejoti. Tada žmona papasakojo, 
kaip ji statė šiuos namus. Privalgydinusi Achmedą, ji 
sudaužė jo atsiųstą riešutą. Ogi tame riešute — šilko dra- 
bužiai, kokiais pats šachas norėtų vilkėti. Žmona aprengė 
jais Achmedą ir tarė: 

— Dabar pasikvieskim į svečius tėvą. Kad ir ko jis 
klaustų, sakyk gryną teisybę. 

Rytą ji ir pasikvietė tėvą su visais dvariškiais. Įėjo 
šachas į dukters namus ir žado neteko. Tokių turtų net 
jis neturėjo. Svečius pasodino už stalų, o stalai nukrauti 
skaniausiais valgymais. Prisivalgęs kiek širdis geidžia, 
šachas paklausė Achmedą: 

— Sūneli, kas pastatė šituos namus? Iš kur taip viskas 
žiba tviska? 

Achmedas papasakojo šachui, kaip buvo. 

— Tesiunčia alachas šachui sveikatos,— užbaigė jis,—- 
viskas čia tavo dukters padaryta. Ji ir namus šiuos pasta- 
tė, ir man laimingą gyvenimą lėmė. 

Tada jo žmona paklausė: 

— Na, tėve, dabar įsitikinai, kad namus moteris stato? 

ŠSachas nuleido galvą ir atsakė: 

— Tavo teisybė, dukrele. 

Ir jis įsakė ruošti puotą. Septynias dienas ir septynias 
naktis visi šventė šacho dukters ir Achmedo vestuves. 


AUKSO ŽVAKIDĖ 
AAA LLS 


itados gyveno aklas šachas. Visokių daktarų jis šau- 
kėsi, bet niekas negalėjo išgydyti. Kartą į šacho val- 
das užklydo dar kažkoks gydytojas, apžiūrėjo jį ir tarė: 

— Galvą guldau, didysis šache, žinau vaistą tavo 
akims. Tiktai ne žmogui jį gauti. 

Sachas baisiai nudžiugo, net pašoko nuo sosto. 

— Tik sakyk, kur yra toks vaistas, aš bet ką pasiųsiu 
nors į pasaulio kraštą. 

— Ką gi, bandyk,— atsakė gydytojas.— Toli, baltojoje 
jūroje, plauko dėmėta žuvis. Jeigu pavilgysi akis tos Žu- 
vies krauju, praregėsi. 

Vos išgirdęs tuos žodžius, šachas tuoj įsakė trimituoti, 
sušaukti visus Žžvejoklius, o paskui pasikvietė sūnų ir ta- 
rė jam: 

— Sūnau mano, imk žvejoklius ir trauk su jais prie 
baltosios jūros. Tegu visas žuvis išgaudo, kol paklius ta 
dėmėtoji. Ė 

Ir išsiruošė šacho sūnus su žvejais prie baltosios jūros. 
Kas sugaus dėmėtąją žuvį, tam šachas didelius turtus 
žadėjo. Žvejai leido ir leido tinklus į jūrą. Visas Žuvis 
ištraukė. Galiausiai viename tinkle sublizgėjo ir dėmėto- 
ji žuvis. Šacho sūnus net nustėro pamatęs. Ji buvo tokia 
graži, kad lengviau sau ranką būtum nukirtęs, negu jai 
galvą. Bet ką darysi, juk šachą tegali išgydyti šitos Žu- 

vies kraujas. Su skaudama širdim jaunikaitis pakėlė kar- 
dą, tik staiga žuvis prabilo žmogaus balsu: 

— O puikusis jaunikaiti, pagailėk manęs, nežudyk. Ka- 
da nors ir aš tau pasitarnausiu. 

Susimąstė jaunikaitis: ,,(O jeigu tas gydytojas sumelavo 
ir tėvas vis tiek nepraregės? Visaip juk dar gali baigtis. 
O žuvis tokia graži ir taip ji prašo. Imsiu ir paleisiu.“ 
Ir jis įmetė ją vėl į jūrą, paskui žvejams pasakė: 

— Kas išduos paslaptį šachui — galva nuo pečių nulėks. 

Žvejokliai prisiekė tylėti iki karsto lentos. Jaunikaitis 
dosniai užmokėjo jiems už triūsą ir paleido namo. Grįžęs 
į rūmus, jis pasakė tėvui: 

--— Nors ir labai stengėmės, negalėjom sugauti tos dė- 
mėtosios Žuvies. 

Sachas nuliūdo, akys pasruvo ašaromis ir nuo to dar 
labiau ėmė skaudėti. 

Slinko dienos. Ir kažkas vis tiek įskundė šachui, kad 
dėmėtoji žuvis buvo pagauta, bet sūnus tyčia ją įmetė 
atgal į jūrą. Baisiai užsirūstino šachas, tuoj įsakė nu- 
kirsti sūnui galvą. Atbėgo viziris, patarėjai, puolė jam po 
kojų, maldaudami pasigailėti sūnaus. Bet šachas nieko 
nenorėjo klausyti. 

— Sūnus turi mirti, — atkakliai kartojo,— jis geidė ma- 
no mirties, kad užimtų sostą. Tegu dabar anksčiau už 
mane miršta. 

Tada viziris su patarėjais parkniubo priešais šachą ir 
ėmė dar karščiau maldauti, kad šis nežudytų sūnaus, 
geriau išsiųstų kur nors į tolimus kraštus. Ilgai jie mal- 
davo ir prašė, kol pagaliau šachui širdis suminkštėjo ir 
jis liepė sūnui dingti iš akių, nesirodyti daugiau jo val- 
dose. 

Dar tą pačią dieną šacho sūnus išsirengė į kelionę. 
Užsirūstinęs tėvas nedavė jam nei arklio, nei tarnų, netgi 
valgyti neįdėjo. Keliavo jis, keliavo, kol atsidūrė prie 
baltosios jūros krantų. Čia sutiko kažkokį jaunikaitį. Ne- 
pažįstamasis tarė: 

— Kaip matau, drauguži, mums pakeliui. Tai einam 
kartu, būsim bendrakeleiviai. | 

Šacho sūnus jau buvo iškamuotas liūdesio ir vienatvės, 
todėl labai apsidžiaugė: 

— Ne tik bendrakeleiviai, būkime bičiuliai. 

Jie draugiškai apsikabino ir nužingsniavo tolyn. Kiek 
paėjus, jaunikaitis paklausė: 

— Nepalaikyk, brolau, manęs smalsuoliu, bet ką tu 
moki dirbti? 

Šacho sūnus liūdnai atsakė: 

— Nieko aš nemoku, moku jodinėti, paleist iš lanko 
strėlę. Betgi dabar neturiu nei arklio, nei lanko. 

— Nenusimink,— nuramino jį jaunikaitis.— Aš gydau 
žmones. Vaikščiosim po miestus ir kaimus. Ką uždirbsiu, 
dalinsimės pusiau, kaip nors pragyvensim. 

Ėjo jie, ėjo ir priėjo didelį miestą, kurį valdė šachas, 
vienturtės dukters tėvas. Štai jau septintus metus jo duk- 
tė neištarė nė Žodžio. Ir šachas prisiekė: kas išgydys 
dukterį nuo nebylystės, už to ją išleis. Bet kas imsis 
gydyti ir neišgydys — galvą palydės. Kasdien į rūmus plau- 
kė gydytojai, seni ir jauni. Kiekvienas svajojo apie šacho 
dukterį, bet niekas negalėjo jos išgydyti, ir galvos ritosi 
nuo pečių... 

Užėjo į tą miestą ir abu jaunikaičiai. Kai jie žengė 
per didžiąją aikštę, kaip tik tuo metu budelis kirto kažko- 
kiam Žmogui galvą. Jie paklausė, kas čia yra, už ką mir- 
tim baudžia nelaimingąjį. Vienas praeivis paaiškino: 

— Padišachas turi dukterį. Septintus metus ji neištaria 
nė žodžio, nebylė. Šitas gydytojas, kaip ir daugelis, no- 
rėjo ją išgydyti, bet nepasisekė. Tai ir liepė šachas nu- 
kirsti jam galvą. 

Išgirdęs jaunikaitis paėmė bičiulį už rankos ir nudrožė 
tiesiai į šacho rūmus. Jis nusilenkė žemai ir tarė: 

— Aš atėjau išgydyti tavo dukters, didysis šache. 

O šachas atsakė: 

— Gerasis žmogau! Čia jau be tavęs buvo keturiasde- 

šimt, bet nė vienas nepagydė mano dukters. Ir aš liepiau 
nukirsti jiems galvas. Man gaila tavęs. Tu gražus ir 
narsus, bet jeigu negalėsi jos išgydyti, teks ir tau nukirsti 
galvą. O aš šito nenoriu, todėl išeik. 

Tačiau jaunikaitis buvo atkaklus: 

— Tebūna šlovė šachui, kuo aš geresnis už tuos, kurie 
mirė? Jeigu neišgydysiu, liepk ir man nukirsti galvą. 
Tiktai leisk įeiti pas dukterį. 

Šachas leido. Tada jaunikaitis vėl paėmė už rankos 
savo bičiulį ir nuėjo pas mergaitę. Šachą pagavo smal- 
sumas, kodėl šis jaunikaitis toks užsispyręs. Jis pasišaukė 
vizirį, patarėją, visi trys tyliai nuėjo prie dukters namų, 
pasislėpė ir klauso, kas čia bus. 

Gydytojas jėjo į dukters kambarį, bet jai nė žodžio 
nepasakė. Jis kreipėsi į aukso žvakidę, išpuoštą brangak- 
meniais: 

— O aukso žvakide, sveika! 

Tą žvakidę mergaitė labai brangino. Tai buvo motinos 
palikimas. Mergaitė savo motiną be galo mylėjo ir, kai 
toji mirė, prisiekė septynerius metus su niekuo nesišne- 
kėti. Ji apsimetė nebyle, ir nė vienas gydytojas neprivers- 
davo jos prašnekti. O jaunikaitis, pasisveikinęs su Žvaki- 
de, toliau kalbėjo: 

— Šiąnakt aš tavo svečias, aukso žvakide. Aš paseksiu 
vieną pasaką, o tu klausyk ir paskui man atsakysi. 

Ir jis pradėjo sekti: 

— Vieną kartą ėjo keliu siuvėjas, stalius ir gydytojas. 
Ėjo jie, ėjo, kol sutemo miške. Ir apsistojo nakvynei. La- 
bai marino miegas, bet jie pagalvojo: jeigu visi trys 
iškart užmigs, gali žvėrys sudraskyti. Tad nutarė miegoti 
paeiliui. Metė burtus. Pirmajam budėti kliuvo staliui. 
Jis paėmė piūklą, oblių ir išdrožė iš medžio mergaitę, 
kad ryto metą kelionės draugai pamatytų, koks jis meist- 
ras. Atėjo eilė budėti siuvėjui. Stalius papurtė jį už pe- 
ties, prižadino, o pats atsigulė. Siuvėjas atsikėlęs apėjo 
aplinkui — tylu ramu, jau norėjo sėsti prie laužo, žiūri — 

kažkokia mergaitė atsišliejusi medžio. Siuvėjui pagailo 
jos, prieina artyn — ogi, pasirodo, medžio statulėlė. Su- 
prato jis, kad stalius budėdamas ją išdrožė. Tada ir siu- 
vėjas panūdo parodyti, ką moka. Išsiėmė žirkles, adatą su 
siūlu, pasiuvo gražutėlę suknelę ir apvilko mergaitę. Pary- 
čiais atėjo eilė budėti gydytojui. Ir gydytojas pamatė tą 
mergaitę prie medžio. Priėjęs arčiau, įsižiūrėjo, kad ji me- 
dinė, ir suprato, kieno čia rankų darbas. Tada, norėdamas 
įrodyti savo proto galią, gydytojas davė mergaitei žolelių, 
ir ji atgijo. 

Išaušo rytas. Visi atsikėlė. O stalius ir sako: „Šitą 
mergaitę aš išdrožiau iš medžio, todėl ji mano.“ Bet siu- 
vėjas nesutiko: „Aš aprengiau ją, vadinasi, ji mano.“ Gy- 
dytojas irgi netylėjo: „Aš įkvėpiau jai gyvybę, todėl ji 
man turi priklausyti.“ 

Taip jie ir susiginčijo. O kaip tau, aukso žvakide, at- 
rodo, kuriam turėtų priklausyti mergaitė? 

Aukso žvakidė tylėjo. 

Jaunikaitis vėl paklausė: 

— O aukso žvakide, atsakyk, jeigu neatsakysi, sudau- 
žysiu tave į gabalėlius. 

Bet žvakidė tylėjo. Jaunikaitis žengė žingsnį atgal, už- 
simojo ir jau norėjo trenkti žvakidei, tada mergaitė ne- 
beištvėrė ir prašneko: | 

— O jaunikaiti, argi žvakidė gali kalbėti? Nedaužyk 
jos. Aš už ją atsakysiu. 

— Na tai sakyk, — sutiko jaunikaitis,— žiūrėsiu, ar tei- 
singai atspėsi. 

Mergaitė tarė: 

— Ką gi, stalius pasidarbavo, ir jam turi būti atlyginta 
už triūsą. Siuvėjui reikia užmokėti už pasiūtą suknelę. 
Bet gyvybę mergaitei įkvėpė gydytojas, o gyvybės nenu- 
sipirksi už jokius pinigus. Todėl mergaitė priklauso gy- 
dytojui. 

Sachas, viziris ir patarėjas viską matė ir girdėjo. Jie 

tuojau jėjo į kambarį ir ėmė dėkoti jaunikaičiui, o šachas 
pasakė: 

— Aš buvau žadėjęs, kad išleisiu dukterį už to, kas ją 
išgydys. Dabar ji tavo. 

Nusilenkė žemai gydytojas ir atsakė, kad jis jau turįs 
žmoną ir vaikų. 

— Tai tada atiduok ją kam nori, ji tavo. 

Sachas dar pridėjo didelį kraitį, daug tarnų, vergių ir 
atidavė dukterį gydytojui. Ir jie iškeliavo visi trys: gydy- 
tojas, šacho sūnus ir mergaitė. Galiausiai atsidūrė prie 
tos pačios baltosios jūros. Ir čia mergaitė tarė: 

— O jaunikaiti, tu gudrumu privertei mane sulaužyti 
priesaiką. Pasakyk, kas esi ir kur mane vedi? 

— Aš esu žuvų šacho sūnus, galiu bet kuo pasiversti. 
Vienąkart plaukiojau šioje jūroje ir Žvejai sugavo ma- 
ne — prireikė mano kraujo aklam šachui išgydyti. Šis 
jaunikaitis, to šacho sūnus, pasigailėjo ir paleido mane 
atgal į jūrą. Aš daviau žodį kada nors padėti jam. Štai 
dabar ir dovanoju jam tave su visu tavo kraičiu, tarnais 
ir vergėmis. Nuo šiandien tu būsi mano sesuo, o šacho 
sūnus — mano svainis. Jeigu jums ko prireiks, ateikite 
prie baltosios jūros, pašaukite mane, aš beregint pri- 
būsiu. 

Paskui jis įsipiovė pirštą, prilašino kraujo ir tarė ša- 
cho sūnui: 

— Nugabenk savo tėvui, tegu suvilgo akis. Jis iškart 
'praregės ir atleis tau. 

Ir jaunikaitis pasivertė žuvim ir dingo jūroje. 

O šacho sūnus grįžo su mergaite į savo tėvo valdas, 
žemai nusilenkė tėvui, padavė jam atgabentą indą. Ir ša- 
chas praregėjo. Tuomet jis atleido sūnui ir iškėlė puotą. Vi- 
sas miestas švytėte švytėjo, gėlėmis išdabintas buvo. Sachas 
atidavė sūnui puikius savo drabužius, pasodino jį sostan. 
Keturiasdešimt dienų ir keturiasdešimt naktų šventė jau- 
nojo šacho vestuves. O paskui jis gyveno su savo žmona 
keturiasdešimt metų ir dar keturiasdešimt kartų po tiek. 


DAANAAAAAA MADDDRDMAARARDRADMDAADAAAAAA 
SURŪDIJĘS KARDAS 
RRT IRR 


yveno Istahano mieste šachas. Jis turėjo tris sūnus. 
Ir pajuto. šachas, kad artinasi mirtis. Susikvietė sū- 
nus ir sako: 

— Vaikai, nebedaug man liko gyventi, senas esu, ne 
šiandien, tai ryt mirsiu. Paklausykit, ką norėjau jums 
pasakyti, — jis pasisuko į vyriausiąjį sūnų.— Tau, Achme:- 
dai, palieku sostą, Mahometas taps viziriu, o tu, Hasanai, 
kaip jauniausias, būsi patarėju. Ir dar vienas prisakymas. 
Žiūrėkit, neužmirškit jo vykdyti. Keturiasdešimtame šių 
rūmų kambaryje stovi skrynia — septyniom spynom užra- 
kinta. Toje skrynioje guli surūdijęs kardas. Jeigu jums 
teks kur nors toli keliauti, pasiimkit tą kardą, ir tada niekas 
jūsų nenugalės. 

Šachas pasakė ir numirė. Ir šalį pradėjo valdyti vyriau- 
siasis sūnus. Iš pradžių viskas gerai ėjosi. ŠSachas rūpi- 
nosi valstybės reikalais, teisė Žmones, bet visas šis dar- 
bas nusibodo, ir jis sugalvojo pakeliauti. Susišaukė savo 
karius, valdžią perdavė antrajam broliui ir jau keliaus, 
bet jį sustabdė jaunėlis brolis: 

— Pildyk tėvo prisakymą. Į tolimą kelionę leidies, pa- 
siimk surūdijusį kardą. 

Achmedas pasižiūrėjo į brolį ir prajuko. 

— Aš maniau, kad tu protingas jaunikaitis. Senis prieš 
mirtį pasakė kvailystę, o tu nori, kad visi žmonės juoktųsi 

iš manęs. Argi tinka man, šachui, nešioti surūdijusį kar- 
dą? Aš jį tau dovanoju. 

Ir Achmedas iškeliavo. Ar ilgai jis jojo, ar trumpai, 
bet galiausiai prijojo kažkokią tvirtovę. Apsidairė Achme- 
das aplinkui ir apstulbo: šitokių gražių vietų dar niekad 
nebuvo matęs. Tvirtovę iš visų pusių juosė miškas, o me- 
džiai buvo tokie aukšti, net baisu. 

Jis įsakė savo kariams lipti nuo arklių. Čia jie pasista- 
tė palapines ir apsistojo pailsėti. Pavalgė, pagėrė visi, 
o ryto metą Achmedas patraukė prie tvirtovės. Vartai 
buvo stipriai užrakinti. Bet ne toks Žmogus Achmedas, 
kad spynų paisytų. Išlaužė jis vartus, įėjo vidun, o ten 
dar gražiau. Tuojau už tvirtovės sienos — sodas, visur 
pilna gėlių, kiekviename krūme gieda lakštingala. Sodo 
viduryje — didžiulis baseinas, išklotas aukso sidabro plyto- 
mis, baseine septyniasdešimt septyniomis čiurkšlėmis trykš- 
ta tyras kaip ašara vanduo. Aplinkui nė gyvos dvasios. 

Ir susigalvojo Achmedas išsimaudyti. Bet vos tik jis 
nusirengė ir jau žengs į vandenį — staiga tvykstelėjo 
žaibas, sugriaudėjo perkūnas, dangų aptraukė debesys, ir 
ant sparnuoto žirgo pasirodė milžinas. Dar sėdėdamas 
balne, jis sušuko: 

— Kaip drįsai įsibrauti į mano sodą? Aš užmušiu tave! 

Milžinas išsitraukė kardą, vienu akies mirksniu nukovė 
Achmedą ir vėl žaibiškai kažkur dingo. 

Ilgai laukė Mahometas brolio, bet taip ir nesulaukė. 
Tada surinko karius ir išsiruošė šacho ieškoti. Bet ir jis 
nepasiėmė surūdijusio kardo. Kai atsidūrė prie tos pa- 
čios tvirtovės; pamatė, kad sienos iš žmonių kaukolių 
sudėtos, o visai šalia guli ir jo brolis. Išsigando viziris, 
norėjo grįžti atgal, bet staiga virš galvos pasirodė mil- 
žinas. Ir jam nutiko tas pats, kas ir broliui. 

Jaunėlis Hasanas ilgai laukė brolių grįžtant. Nesulau- 
kęs pradėjo taisytis į kelionę. O buvo jis stipresnis ir 
protingesnis už savo brolius. Dar neatsirado tokio galiū- 
no, kuris -būtų patiesęs jį ant menčių. 

Prieš kelionę pasišaukė jį motina ir tarė: 

— Tu rengiesi ieškoti brolių, sūneli. Laiminu tave. Tik 
paklausyk. Pasiimk surūdijusį kardą. Kol tą kardą turėsi, 
niekas tavęs nenugalės. Jeigu kelyje sutiksi nelaimėn pa- 
kliuvusį žmogų, nepagailėk jėgų ir laiko, padėk jam. Tada“ 
tau visur seksis. 

Tai pasakiusi, ji atidarė skrynią ir išėmė surūdijusį kar- 
dą. Hasanas prisijuosė tėvo paliktą dovaną prie diržo ir 
iškart pajuto, kad rankos pasidarė tvirtesnės. 

Pasiėmė jis nedidelę kariauną ir iškeliavo. Ar ilgai jis 
keliavo, ar trumpai, bet vis tiek pasiekė tą tvirtovę. Žiū- 
ri — aplinkui mėtosi daugybė žmonių kaulų. Tvirtovės var- 
tai plačiai atsidarė, jis įėjo vidun, o ten ir brolių drabu- 
žius rado. Hasanas suprato, kad broliai čia Žuvo. Ėmė 
ieškoti jų kūnų — juk palaidoti reikia. Tik staiga sugriau- 
dėjo perkūnas, tvykstelėjo žaibai, dangų užtemdė nuo miš- 
ko atgriuvęs juodas debesis, o iš to debesies ant spar- 
nuoto žirgo nusileido milžinas, prisidengęs antveidžiu, ir 
sušuko: 

— Kaip tu drįsai ateit į mano sodą? 

Hasanas drąsiai atšovė: 

— Neštūkauk, piktadary! Tu užmušei mano brolius. Aš 
atėjau atkeršyti. Ir aš užmušiu tave. 

Čiupo Hasanas kardą ir puolė milžiną. Keturiasdešimt 
dienų ir keturiasdešimt naktų jie kovėsi, niekaip negalėjo 
įveikti vienas kito. Pagaliau keturiasdešimt pirmąją die- 
ną Hasanas paguldė milžiną ant menčių. Ir milžinui nuo 
galvos nukrito šalmas, žiūri Hasanas — ogi čia neregėto 
grožio mergaitė. Iš nustebimo jis parkrito be žado. O kai 
atsipeikėjo, nieko neberado. Tiktai lapelis popieriaus ša- 
lia padėtas. Tame lapelyje parašyta: „Aš esu irankų ka- 
raliaus duktė Peri. Tėvas norėjo mane išleisti už vyro, 
bet aš nėjau ir daviau sau žodį, kad tekėsiu tiktai už 
to, kuris mane nugalės. Nugalėjai tu.' Jeigu nori, gali 
atvykfi pas frankų karalių ir prašyti mano rankos. Aš 
lauksiu tavęs.“ 

Hasanas su visa kariauna grįžo namo. Namie jis pa- 
pasakojo motinai, kas buvo nutikę, pasodino į savo vietą 
vizirį ir, atsisveikinęs su motina, sėdo ant arklio ir išjojo 
vienas. Jojo jis, jojo ir galiausiai prijojo miško laukymę. 
Mato — guli laukymėje divas ir sunkiai dejuoja. Jis buvo 
toks didelis, kad dejuojant visa žemė drebėjo. Priėjo 
Hasanas arčiau, žiūri, kad divo kojoje rakštis — visas 
medis. Norėjo Hasanas ištraukti tą medį, bet sudvejojo: 
„O jeigu divas pašoks ir sudraskys mane? Reikia kažką 
sugalvoti.“ | 

Jis iškasė duobę po divo koja, pridengė ją žabais, pats 
įlindo į duobę ir iš ten mėgina traukti rakštį. Bet ne taip 
lengva ją ištraukti. Divui, matyt, pradėjo skaudėti. Jis 
suriaumojo: 

— Kas čia mane kankina? Palauk, pakliūsi man į na- 
gus, kaip mat suplėšysiu. 

Bet Hasanas neišsigando, trūktelėjo dar kartą — ir iš- 
traukė medį. Iš divo kojos pliūptelėjo kraujas. Kai krau- 
jas nutekėjo, divas nusiramino ir užmigo. 

Ilgai jis miegojo, o kai atsibudo, pasijuto visiškai svei-+ 
kas. Dairosi divas, kas gi čia jam pagelbėjo, bet nieko 
aplinkui nematyt. Tada jis atsistojo, apėjo visą laukymę, 
tačiau niekur nieko nerado. Ir divas pašaukė garsiai: 

— Ei, kas man padėjo? Pasirodyk! Aš už gerą geru 
šimteriopai atsilyginsiu! 

Hasanas išlindo iš duobės ir priėjo prie divo. Pamatęs 
jį, divas priklaupė ir tarė: 

— O žmogaus sūnau, iu išgelbėjai mane nuo mirties. 
Sakyk, kuo aš galiu tau padėti? 

Hasanas atsakė: 

— Aš noriu, divai, kad mes taptume broliais. Padėk 
man surasti frankų karaliaus dukterį Peri. 

— O žmogaus sūnau,— pasakė divas,— mielai būsiu 
tavo broliu, bet kur gyvena frankų karalius — nežinau. 
Sėskis, raitomis nulėksim pas mano brolį, gal jis žino. 

Vos tiktai Hasanas užsiropštė divui ant nugaros, šis 

tuoj pakilo ir, pralėkęs virš kalnų, virš klonių, nusileido 
miške, kur stovėjo rūmai. O prie durų sėdėjo didžiulis 
baltas divas. Jis šypsodamasis sutiko savo brolį: 

— Sveikas gyvas, brolau, seniai valgiau žmogienos. Tu, 
matyt, jau numanei ir atnešei čia žmogų. Tai pasmagu- 
riausiu! 

Bet jaunesnysis divas atsakė: 

— Brolau mano, jeigu tu paliesi šitą Žmogų, aš tėvui 
pasiskųsiu ir paskui visą amžių būsiu tavo priešas. Sis 
žmogus išgelbėjo mane nuo mirties. 

Tada baltasis divas čiupo Hasaną, pakėlė prie pat vei- 
do ir ėmė bučiuoti: 

— Jeigu tu esi brolis mano broliui, tai ir man brolis. 

Abu divai Hasanui buvo labai malonūs, tačiau ir balta- 
sis divas nežinojo, kur ieškoti princesės. 

— Brolau,— sakė jis,— aš irgi nežinau, kur frankų 
karaliaus valdos. Jas žino vyriausias mūsų brolis. Keliau- 
kit pas jį. 

Hasanas atsisveikino, sėdo ant jauniausio divo, ir vėl 
jie pakilo į orą. Lėkė jie virš kalnų, lėkė jie virš klonių, 
kol pamatė aukštą kalną. To kalno papėdėje stovėjo gra- 
žiausi rūmai, o prie rūmų sėdėjo didžiulis pilkas divas. 
Čia jie ir nusileido. Pamatęs brolį, pilkasis divas nusi- 
juokė: 

— Sveikas gyvas, brolau, kur taip ilgai buvai dingęs? 
Ar žmogų man vakarienei atnešei? 

— Broli,— atsakė jauniausias divas,— niekada neliesk 
šito Žmogaus. Jis mane nuo mirties išgelbėjo, dabar jis 
man ir baltajam divui broliu tapo. 

Tada pilkasis divas apkabino Hasaną, prispaudė prie 
krūtinės ir parodė kelią į frankų karaliaus valdas. 

Keturiasdešimt dienų ir keturiasdešimt naktų lėkė Ha- 
sanas su jauniausiuoju divu, o keturiasdešimt pirmąją 
prie frankų karaliaus valdų divas davė Hasanui kuokštelį 
gaurų ir tarė: 

— Kai tau bus sunku, padek šituos gaurus, ir aš tuoj 
pat pribūsiu. 

O Hasanas išsitraukė iš kišenės peilį ir padavė divui: 

— Jei ant šio peilio ašmenų pamatysi kraują, Žinok, 
kad man blogai. Ir skubėk į pagalbą. 

Taip juodu ir atsisveikino. Kiek paėjęs, Hasanas su- 
sitiko piemenį. 

— Sveikas, vyruti,— tarė jis,— gal parduotum aviną? 

— Matau, brolau, kad svetimšalis esi,— atsakė pie- 
muo,— 0 mūsų krašte svetimšaliai godojami. Aš tau 
dovanoju aviną, išsirink, kokį nori. 

Padėkojęs Hasanas išsirinko aviną, papiovė, išskrodė jį, 
o išvalytą vėdarą užsimovė ant galvos. Ir iškart pasidarė 
panašus į plikį. 

Toks jis įėjo į frankų karaliaus sostinę. Žiūri — miesto 
vidury nuostabus sodas, o ten visokiausių grožybių pil- 
na, gal iš viso pasaulio. Hasanas įlindo į sodą, išsimaudė 
tvenkinyje, paskui pavalgė vaisių ir atsigulė po medžiu. 
Rytą sargai jį nutvėrė, nuvedė pas karalių. 

Karalius rūsčiai paklausė: 

— Kas tu esi, pliki? 

— Jūsų didenybe,— atsakė Hasanas,— keliauju per pa- 
saulį, ieškau darbo. O pastogės nakvynei neturiu. Štai ir 
užsnūdau sode. Jei kuo prasikaltau, liepk nukirsti man 
galvą. 

Pamatė karalius, kad žmogus protingas, ir pasigailėjo. 

— Tu, pliki, gudrus — ganyk mano žąsis, už tai gausi 
pastogę ir valgį. 

Hasanas sutiko. Vienąkart į sodą atėjo princesė. Žiū- 
ri — po medžiu miega kažkoks Žmogus. Priėjusi arčiau, 
iškart pažino Hasaną, tik jis buvo persirengęs, ant galvos 
užsimovęs avino vėdarą. Nieko nesakiusi, Peri nubėgo 
į savo kambarį. Bet nuo tos dienos ji pasidarė liūdna ir 
susimąsčiusi. Tą pastebėjo karalius. Nuėjo jis pas žmoną 
ir klausia: 

— Kas yra mūsų dukrai? Kodėl ji tokia liūdna? Pasi- 
šnekėk su ja. Man rodos, metas už vyro leisti. 

Radusi patogią progą, karalienė užkalbino princesę: 

— Kodėl tu, dukrele, nei pajuokauji, nei pašoki? Koks 
liūdesys tau širdį ėda? 

Bet princesė atsakė, kad joks liūdesys jai širdies neėda. 

Karalienė toliau šnekino: 

— Tu jau ne maža, kiek gali su mumis gyventi? Tėvas 
nori išleisti tave už vyro. Kaip manai, dukrele? 

Mergaitė klusniai atsakė: 

—— Pasakyk tėvui, jeigu jis nori išleisti mane už vyro, aš 
nesipriešinsiu. Tik tegul išleidžia pagal mūsų papročius. 

O šiame krašte buvo toks paprotys: pro nuotakos bal- 
koną turėjo eiti jaunikaičiai; kuris nuotakai patikdavo, 
į tą ji mesdavo obuolį. 

Karalius tuojau įsakė, kad visi jo karalystės jaunikai- 
čiai praeitų pro princesės balkoną. Tačiau nė vienas jai 
nepatiko. Tėvas labai užsirūstino, o Peri nuleido galvą 
ir atsakė: 

— Tas, kurio aš laukiau, neatėjo. 

Ilgai laužė galvą karalius, kas gi dar galėtų būti likęs 
jo šalyje, bet niekaip neprisiminė. Galiausiai jam viziris 
priminė: 

— Liko tik plikis, tas žąsigonis. 

.— Ką gi, atvesk, tegu ir jis praeina pro mano dukters 
balkoną. 

Viziris atvedė Hasaną. Kai tiktai princesė jį pamatė, 
iškart metė obuolį. Hasanas sugavo jį, pabučiavo ir prisi- 
dėjo ranką prie širdies. O karalius baisiai supyko, liepė 
išvaryti iš miesto ir dukterį, ir plikį. Tačiau jie nenusimi- 
nė: nusidangino į mažą kaimelį ir gyveno meiliai, susi- 
klausydami. 

Po kiek laiko susirgo karalius. Šaukėsi visokių daktarų, 
bet niekas negalėjo pagydyti. Sužinojo apie tai Hasanas, 
nuėjo į miško laukymę ir uždegė divo gaurus. Beregint 
pribuvo divas. 

— Ko prireikė, broli?— paklausė jis, pabučiavęs Ha- 
saną. 

— Mano žmonos tėvas, irankų karalius, sunkiai susir- 
„go. Kaip jį išgydyti? 

Divas pagalvojo pagalvojo ir atsakė: 

— Reikia nušauti džeiraną, išvirti galvą ir duoti to 
nuoviro ligoniui. Kai tik išgers — tuoj bus sveikas. 

Hasanas negaišuodamas nušovė džeiraną, išvirė jo gal- 
vą, pripylė pilną dubenį nuoviro ir persirengęs patraukė 
pas karalių. Tas nepažino savo žento ir paklausė: 

— Kas tu esi, gerasis žmogau? Ką pasakysi? 

Hasanas atsakė: 

— Linkiu sveikatos karaliui! Aš gydytojas, vaistų at- 
nešiau. 

— O jaunikaiti,— sušuko karalius,— jeigu mane išgy- 
dysi, galėsi prašyti, ko tik nori. Bet jeigu tavieji vaistai 
nepadės, aš liepsiu nukirsti tau galvą. 

Hasanas nuolankiai atsiklaupė, padavė karaliui dubenį 
su gydomuoju nuoviru. Karalius išgėrė ir pajuto, kad li- 
gą kaip ranka atėmė. Tada jis pakilo, pasirąžė ir tarė: 

— O jaunikaiti, kaip tau atsilyginti? Prašyk nors pu- 
sės karalystės. 

Bet Hasanas nusilenkė ir kukliai atsakė: 

— Gyvuok per amžius, karaliau, nereikia man jokių 
turtų. Tik' vieno prašau — susitaikyk su savo dukterimi ir 
žentu. 

Karalius labai nenorėjo, bet buvo davęs žodį ir sutiko. 
Kitą dieną jis liepė pašaukti dukterį su vyru. Žiūri kara- 
lius, kad su princese ateina vakarykštis gydytojas. 

— Dukrele,— paklausė jis,— tai tu išvarei savo plikj? 
Kaip čia dabar? 

Tada Hasanas užsimovė ant galvos avino vėdarą ir 
vėl tapo panašus į plikį. Karalius nustebo. 

— Tėve,— pasakė Peri atsiklaupdama,— čia ir yra tas 
jaunikaitis, kuris nugalėjo mane... Jis Isfahano šacho 
sunus. 

Atsiprašęs Hasaną, karalius iškėlė vestuves. Septynias 
dienas ir septynias naktis jie puotavo rūmuose, ir visas 
pasaulis sužinojo, kad frankų karaliaus duktė ištekėjo. 

O jai piršosi dar kitos šalies karalius, bet princesė jį 
atstūmė. Tą naktį, kai baigėsi vestuvės, tas karalius su- 
sapnavo sapną, kad frankų karalius išleido dukterį už 
paprasto jaunikaičio. Jis nepatikėjo ir atsikėlęs rytą pa- 
siuntė piršlius. Tačiau piršliai grįžo tuščiomis. „Princesė 
jau ištekėjusi“, — pranešė jie. ĮŽeistas jaunikis surinko di- 
delę kariauną ir užpuolė frankus. Hasanas paprašė ka- 
ralių, kad jam vienam leistų pasitikti priešą. Ir užvirė 
tokia kova, kokios pasaulis dar nebuvo matęs. Hasanas 
čiupo į rankas grandines ir priešų kalnus priklojo. Ta- 
čiau kariauna nemažėjo. 

Keturiasdešimt dienų ir keturiasdešimt naktų grūmėsi 
Hasanas. Mato priešas, kad nejįveiks galiūno, ir nutarė 
griebtis gudrybės. Susišaukė karalius visas raganas ir 
tarė: 

— Jeigu kuri apgaus ar užkerės Hasaną, tai duosiu 
tiek aukso, kiek ji pati sveria. 

Pirmiausia pasisiūlė senoji ragana: 

— Duok man dešimt stiprių galiūnų, ir aš atvesiu jį 
tau. 

Karalius davė jai dešimt galiūnų. 

Ragana susodino juos į molinį puodą, pati užsiropštė 
arit viršaus ir nulėkė į frankų žemę. Ten nusileido miške, 
paslėpė puodą su galiūnais, o pati patraukė per miestus 
ir kaimus duoneliauti. Klaidžiojo ji, klaidžiojo, kol atsi- 
dūrė prie Peri rūmų. Kai toji išėjo į balkoną, senoji ra- 
gana paklausė: 

— Kieno čia namai, dukrele? 

— Negi nežinai? Karaliaus žento Hasano. 

— Oi dukrele,— sušuko senė,— tesaugo jį alachas, jei- 
gu ne jis, mus visus priešai seniai būtų išgalabiję. Šitoks 
galiūnas. Ir iš kur jis tiek jėgų ima? 

Ir Peri išdavė vyro paslaptį. 

Sužinojusi, kad Hasanui galią teikia surūdijęs kardas, 
ragana grįžo į mišką ir laukia vakaro. Kai visi sumigo, 
ji nusivedė galiūnus prie Hasano namų. Vėlai naktį, kuo- 
met ir Hasanas jau kietai miegojo, jie nusegė nuo jo diržo 
kardą, ir Hasanas dar kiečiau užmigo. Surišo galiūnai 
jam rankas ir kojas, pagrobė Peri, sukišo į tą patį molinį 
puodą ir pargabeno savo karaliui. Karalius Hasaną įmetė 
į belangę, o Peri uždarė į savo haremą. 

Tą dieną divas paėmė peilį ir pamatė, kad nuo ašmenų 
laša kraujas. Subruzdo jis, susišaukė visus brolius. Ir ap- 
supo divai Irankų karaliaus sostinę. Rytą atsibudo ka- 
ralius, Žiūri — visas miestas divų apsuptas. Siunčia jis 
karius sužinoti, ko jiems reikia, bet niekas nedrįsta ar- 
čiau prieiti. Paskui mato, kad vienas divas tiesiai į rūmus 
suka. Visi išsislapstė. Karalius irgi jau norėjo lįsti už sos- 
to, bet divas šūktelėjo jam: 

— O žmogaus sūnau, nebijok, pasakyk tiktai, kur mūsų 
brolis Hasanas? Kas jam nutiko? " 

Karalius viską papasakojo. Tada divas įsakė savo bro- 
liams apsupti priešų miestą. O paskui pranešė tam kara- 
liui: jeigu tuoj pat negrąžins Hasano su žmona sveikų 
ir gyvų, jo Žemėje akmens ant akmens neliks. Karalius 
labai išsigando, negaišuodamas atidavė ir Hasaną, ir Peri. 
Tačiau Hasanas vis dar kietai miegojo. Divai sunerimo, 
tada princesė pasakė: | 

— Pavogė iš jo stebuklingą surūdijusį kardą. Kol to 
kardo negrąžins, Hasanas neatsibus. 

Ir divų divas įsakė nors iš Žemių iškasti surūdijusį 
kardą. Divai puolė priešą, atėmė surūdijusį kardą ir at- 
nešė savo valdovui. Kai tiktai prijuosė kardą Hasanui, 
jis sučiaudėjo ir atsibudo. 

Smagiai linksminosi divai, išgelbėję Hasaną ir jo Žmo: 
ną. 

O jaunoji pora grįžo į gimtuosius Hasano namus ir 
gražiai, laimingai gyveno. 


DADADVADRDMADDDADVADDADADADADADADDADA 
PAMOTE IR NAŠLAITĖ 
AA LL ALSA LSS 


yveno kartą malkius, vardu Selim-kiši. Dieną jis 

kirsdavo malkoms medžius, rinkdavo žabus miške, 
o rytais pardavinėdavo turguje. Mažai uždirbdavo, bet 
vis šiaip taip išmaitindavo šeimą. Viskas dar būtų buvę 
pusė bėdos, bet vienąkart susirgo malkiaus žmona ir mirė. 
Liko maža dukrytė Giulnisa. Selim-kiši pamatė, kad be 
-moteriškų rankų neišsivers, nebus kas našlaitę prižiūri, ir 
vedė. 

Praėjo mėnesiai, prabėgo metai. Selim-kiši namuose 
vėl gimė duktė. Ir dabar. pamotė visai nesirūpino Giulni- 
sa, mušė, stumdė ją, valgyt neduodavo. 

Taip slinko laikas. Juo tikroji duktė didesnė augo, juo 
labiau pamotė neapkentė Giulnisos. O kai romus, lėtas 
Selim-kiši bandė užtarti našlaitę, pamotė dar labiau šėlo, 
reikalavo greičiau išvesti mergaitę į mišką ir palikti. Bel 
Selim-kiši jokiu būdu nesutiko. Tada pamotė palaukė, kol 
vyras išeis malkų kirsti, paėmė Giulnisą už rankos ir iš- 
vedė į kalnus. Tyčia meilingu balsu šnekėjo: 

— Dukrele, tu eik šituo keliu tiesiai, o aš eisiu aukš- 
tyn, ir mes susitiksim. Tėvas dabar prie daubos malkas 
kerta. Eisim pas jį. 

Bet mergaitė bijojo viena eiti į mišką. Tada pamotė 
ėmė rėkti ant jos, trypti kojomis: 

— Kad tu nusprogtum, tėvas netoli malkas kerta, ir 
aš pasitiksiu, tai ko bijai? 

Giulnisa nežinojo, ko labiau bijoti — ar pamotės riks- 
mo ir kumščių, ar gūdaus miško. Ji nusileido į gilią dau- 
bą ir patraukė, kur akys veda. Ėjo ėjo, kol sutemo ir 
miške pasidarė tamsu, nors į akį durk. Atsisėdo Giulnisa 
po medžiu, susirietė iš baimės ir sėdi. Aplinkui staugia 
šakalai ir vilkai. Pučia smarkus vėjas, net medžiai braš- 
ka. Sėdi vargšė mergaitė ir verkia tyliai — nei kur eiti, 
nei ką daryti. Tik staiga žiūri — toli toli ugnelė žybčioja. 
Giulnisa labai apsidžiaugė ir nubėgo ten. 

Atbėgusi pamatė, kad giliai oloje šviesa dega. Mergaitė 
stabtelėjo, bijojo toliau eiti, bet paskui ryžosi, nors ir drė- 
bėjo iš baimės. Eina ji gilyn, o ten — durys. Atidarė mer- 
gaitė duris ir nustėro: prie židinio sėdi ragana, apatinė 
lūpa žemę šluoja, viršutinė — lubas siekia, o iltys kaip 
dramblio, rodos, griebs ir suplėšys į gabalėlius. Jos vei- 
das baisesnis už naktį. Giulnisa norėjo bėgti, bet neturėjo 
jėgų. Kojų negalėjo pakelti. Ir ji suvapėjo maldaujančiu 
balseliu: 

— Brangioji senele, aš pasiklydau, padėk išeiti iš miš- 
ko. Mane čia paklaidino piktoji pamotė. 

— Tavo laimė, — sumurmėjo ragana,— kad pavadinai 
mane senele. Jeigu ne — būčiau išsikepusi vietoje šašliko. 
O dabar nebijok, pagyvenk čia kiek, paskui išvesiu iš miš- 
ko. 

Ragana turėjo tris mažus vaikaičius. Jei senė kur išei- 
davo, jie likdavo vieni. O dabar ji liepė Giulnisai prižiūrėti 
mažuosius. Mergaitė jau buvo paaugusi, ji atjautė našlai- 
čius ir rūpinosi mažyliais kaip motina. Pati kąsnio nesu- 
valgydavo, kad tik jie būtų sotūs. Kai senė grįždavo na- 
mo, vaikaičiai pasakodavo ir džiaugdavosi Giulnisos ge- 
rumu. 

Kartą ragana pasisodino Giulnisą šalia ir tarė: 

Prašyk dabar, ko nori. 

— Senele, palydėk mane namo. Daugiau aš nieko neno- 

riu,— atsakė Giulnisa. 

Nieko nesakiusi, ragana išėjo ir atsinešė skrynelę. Kai 
ją atidarė, visa ola nušvito. 

— Čia tau už tai, kad tokia gera esi,— pasakė ji ir pa- 
davė mergaitei skrynelę. Paskui parodė kelią, dar palydėjo 
kiek ir sugrįžo namo. O Giulnisa ilgai keliavo per kalnus, 
per miškus, kol pasiekė savo trobelę. Kaip apsidžiaugė 
tėvas, ją pamatęs. Net ir pamotė atrodė patenkinta, kad 
grįžo mergaitė, nors pačią smaugė pavydas. Mato Giul- 
nisa, kad tėvas, kaip ir anksčiau, vos galą su galu sudu- 
ria, pluša nuo ryto lig vakaro, o šeima vis tiek skursta. 
Atidarė savo skrynelę ir sako: 

— Tėve, nereikės tau daugiau kirsti malkų, rinkti žabų. 
Imk šias brangenybes ir auksą, man nieko nereikia, kad 
tik jums visko užtektų. 

Pamačiusi auksą, pamotė puolė prie Giulnisos, tik bu- 
čiuoja, tik glėbesčiuoja. 

Tėvas su pamote ėmė klausinėti, iš kur mergaitė tiek 
turto gavo. Giulnisa nieko neslėpė, viską jiems išpasako- 
jo. „Tai būtų gerai, — pagalvojo pamotė,— po -dviejų trijų 
dienų ir mano dukterį ten nusiųsti. Tegu ir jai senė dova- 
notų skrynelę su auksu ir brangakmeniais.“ 

Praėjo kelios dienos. Ir vėl pamotė kankina Giulnisą, 
badu marina, stumdo visur dirbti. Ir vėl ji spiria vyrą, 
kad šis išvarytų podukrą. Bet Selim-kiši atsakė: 

— Klausyk, turėk sąžinę, nors tu ir pamotė esi. Mes 
badavom, o Giulnisa atidavė visą skrynelę brangakmenių 
ir aukso, iš skurdo padėjo išsikapstyti. Dabar ir valgom, 
ir geriam už jos pinigus. Tai ko dar nori iš vargšės naš- 
laitės? 

Bet pamotė nenurimo: 

— Labai čia man reikia tos skrynelės! Pasiųsiu savo 
dukterį pas senę, ir ji dar daugiau aukso parneš. Jei ne- 
nori išvaryti Giulnisos, žinokis, aš pati susitvarkysiu. 

Praėjo dar kiek laiko. Ir vienąkart ji slapta nuvedė savo 
dukterį į mišką, parodė, kur gyvena ragana, liepė klausyti 
jos ir neužmiršti skrynelės su brangenybėmis. 

— O kai sugrįši, mes įmesim Giulnisą į tendirą, tegu 
sudega,— pasakė ji. 

Ėjo mergaitė, ėjo, kol priėjo raganos namus. Ragana 
"pasižiūrėjo į ją ir pakvietė vidun. Bet čia ne tokia mergai- 
tė buvo. Jai nelabai patiko senė, ir ji suraukė nosį. Raga- 
na, žinoma, pamatė, bet nieko nesakė. 

Ir paliko ji mergaitei globoti savo vaikaičius, o pačios 
dienų dienas namie nebūdavo. Bet mergaitė buvo tokia 
pat žiauri ir pikta, kaip motina. Ji viską suvalgydavo, o 
vaikai likdavo alkani. Kai senė grįždavo namo, jie skųs-' 
davosi. Ragana vis ramindavo: 

— Nieko, vaikeliai, neverkit, aš jai atsilyginsiu. 

Vieną rytą mergaitė pasakė raganai: 

— Sene, aš noriu namo. Atnešk man skrynelę su bran- 
genybėmis. .. 

Nė žodžio netarusi, ragana atnešė uždarytą skrynelę, 
padavė mergaitei ir parodė kelią į namus. Toji laiminga 
parbėgo pas motiną, o motina didžiai džiaugėsi, bučiavo 
ją. Paskui abi patyliukais, kad nematytų tėvas ir Giulnisa, 
pasiėmė skrynelę, išėjo į kitą kambarį. Čia jos atidarė 
skrynelę ir atšoko iš siaubo. Viduje vien gyvatės. Bel 
nebuvo kada ilgai gąsčiotis: gyvatės sliuogtelėjo iš skry- 
nelės, apsivyniojo apie jas ir pasmaugė. Išgirdęs atbėgo 
Selim-kiši. Kai pamatė tokią baisybę, jis sukliko, bet di- 
džioji gyvatė prašneko žmogaus balsu: 

— O gerasis žmogau, nesigailėk jų. Jos teisingai nu- 
baustos, nes buvo labai žiaurios Giulnisai. Jeigu tavo 
pati būtų mylėjusi Giulnisą kaip savo dukterį, nebūtų 
taip atsitikę. Dabar ji susilaukė bausmės. O tu eik ir žiū- 
rėk Giulnisos. Ji gera ir protinga mergaitė. 

Tai pasakiusi, gyvatė nušliaužė. 


NANDANDADVRADRAMADADADDDMAADADADVADVADDADA 
ŠACHAS IR VIZIRIS 
SSSSTASTSTTSS6 SSSSTATTSTAALT LSLASLALS 


S eniai, labai seniai valdė vieną šalį šachas. O jo žiau- 
rumas buvo neapsakomas. Kasdien vis po du tris žmo- 
nes nužudydavo. Bet ir šito jam atrodė per maža. Tada 
įsigijo vilkšunis, tokius piktus, kad Žmogų jie iškart į ga- 
balėlius suplėšydavo. Jei tik šachas ant ko labai supyk- 
davo, tuoj įmesdavo šunims sudraskyti. 

Kartą šachas išleido įsakymą: kas parodys jam pranašą 
Chizirą, tas gaus tūkstantį 'tumenų. Šis girdas pasiekė 
ir nelaimingą beturtį Achmedą, kuris tik sausos duonos 
kąsnį šeimai teuždirbdavo. Atėjo jis pas šachą ir sako: 

— Tesiunčia sveikatos alachas, didysis šache, aš tau 
parodysiu pranašą Chizirą, bet su viena sąlyga. 

Šachas sukluso: 

— Kokia? 

— Ogi tokia, — atsakė Achmedas,— kad pusę žadėtų pi- 
nigų duosi iš anksto. Už keturiasdešimt dienų atvesiu 
tau pranašą. Tada sumokėsi kitą pusę. 

Pagalvojo šachas, pagalvojo ir sutiko. „Gerai, — pama- 
nė sau,— duosiu jam tuos pinigus, bet jei nesuras prana- 
šo — devynis kailius nulupsiu.“ 

Achmedas pasiėmė pinigus, nupirko žmonai ir vaikams 
drapanų, pripirko grūdų, trisdešimt devynias dienas ska- 
niausiai valgė ir gėrė, o keturiasdešimtąją — atsisveikino 
su namiškiais ir liūdnas iškiūtino pas šachą. Tas pamatė 
nelaimingąjį ir klausia: 

— Kurgi Chiziras? 

— Nesuradau,— atsakė Achmedas. 

Sachas piktai riktelėjo: 

— O kur pinigai, kuriuos tau daviau? 

— Mano šeima badmiriavo. Ką aš turėjau daryti? Nors 
kurį laiką už tuos pinigus maitinau žmoną ir vaikus. O da- 
bar tavo valia, šache. 

Buvo trys viziriai. Sachas ir klausia pirmąjį: 

— Viziri, kaip man jį nubausti? 

— Tesiunčia alachas šachui sveikatos,— atsakė vizi- 
ris, — reikia jį kirviu į dvi dalis padalinti. 

— Į tėvą!— tarė Achmedas. 

Šachas antrąjį klausia: 

— Viziri, kaip nubausti šitą žmogų? 
uodegos ir paleisčiau žemyn nuo kalno. 

Achmedas ir jam tarė: 

— Į tėvą! 

Tada šachas kreipėsi į vyriausiąjį vizirį: 

— O kaip tu pasakysi? 

— O šache,— atsakė viziris,— tavim dėtas, aš paleis- 
čiau šitą Žmogų, nes jis garbingai prisipažino, kad apga- 
va gelbėdamas šeimą. Teisingai sakoma: alkanam ir mirtis 
nebaisi. O ką tau reiškia pusė tūkstančio tumenų? Lašas 
jūroje. Sakykim, vienu lašu jūroje vandens sumažėjo. Ar- 
gi už tai galima žudyti žmogų? 

Ir vėl Achmedas šūktelėjo: 

— Ir tu į tėvą! 

Šachas nustebo: | 

— Klausyk, seni, kodėl vis sakai: „Į tėvą, į tėvą!“ Pa- 
aiškink, ką tai reiškia? 

Achmedas atsakė: 

— Pirmasis viziris siūlė mane kirviu į dvi dalis pada- 
linti, aš nusprendžiau, kad jis mėsininko sūnus. Todėl ir 
siūlė kapoti. Antrajam viziriui tą patį pasakiau, kai jis 
patarė pririšti mane prie mulo uodegos. Aš pagalvojau, 

kad čia arklininko sūnus. Iš vyriausiojo vizirio žodžių su- 
pratau, kad jis kilnaus vizirio sūnus. 

Tada šachas paklausė savo vizirius, kas buvo jų tėvai. 
Ir visi patvirtino, kad Achmedas teisingai įspėjo. 

Šachui patiko Achmedo nuovokumas, bet jis vis tiek 
negalėjo atleisti, kad šis išdrįso apgaudinėti. Todėl įsakė 
vyriausiajam viziriui pasodinti Achmedą į tamsiąją, o kitą 
dieną atiduoti šunims. 

Viziris klusniai vykdė įsakymą: nuvedė Achmedą tar- 
nams ir liepė įmesti į tamsiąją. 

Čia Achmedas pamatė dar du uždarytus žmones. 

— Kas jūs esat?— paklausė jis.— Už ką šachas paso- 
dino į tamsiąją? 

Vienas atsakė: 

— Šįmet buvo sausra, kviečiai visai neužderėjo, nega- 
lėjau atiduoti duoklės šachui, todėl ir įmetė čia. 

— Turguje,— pasakė kitas,— kažkoks maištininkas kal- 
bėjo apie šacho žiaurumus. Ėjau pro šalį ir stabtelėjau 
pasiklausyti. Pasirodė sargyba, norėjo tą maištininką su- 
gauti, bet jis pabėgo, tada pačiupo mane ir atvilko šičia. 
Visaip teisinausi, kad aš nekaltas, bet niekas nepatikėjo. 

Jie permiegojo naktį, o anksti rytą atėjo sargybiniai ir 
išsivedė visus tris. Pirmiausia įmetė šunims tuos du, ir 
beregint iš jų nieko neliko. Kai jau norėjo mesti Achme- 
dą, jis puolė ant kelių ir ėmė maldauti: 

— O viziri, pasigailėk, tau dar prireiks manęs. 

— O kuo tu gali būti man naudingas?— paklausė vi- 
ziris. 

— Aš moku žvėrių ir paukščių kalbą, — atsakė Achme- 
das. 

Viziris kiek pagalvojo, apsidairė, ar nėra ko arti, ir tarė: 

— Gerai, šiandien dar neatiduosiu tavęs šunims, o pas- 
kui pasakysiu šachui. Jeigu jis sutiks, nieko tau nedary- 
siu. 

Perdavė viziris šachui Achmedo žodžius. Tas ir sako: 


166 


— Tegu jis išmoko tave paukščių kalbos, paskui jį nu- 
galabysi. : 

Viziris sugrįžęs tarė: 

— Aš išgelbėjau tave nuo mirties, dabar išmokyk ma- 
ne paukščių kalbos. 

— O viziri, tu protingas žmogus, daug matęs savo 
gyvenime. Argi kas moka paukščių kalbą? Iš kur aš galė- 
čiau ją mokėti? 

— Tai kam tu mane apgavai?— įpyko viziris. 

— Kai mano akyse šunys sudraskė tuos du žmones,— 
atsiduso Achmedas,— aš pagalvojau: jeigu pasisektų nors 
vieną dieną tolyn nustumti šią bausmę — būtų didelis da- 
lykas. Todėl ir sumelavau. 

Vizirį pribloškė Achmedo protingumas ir drąsa. Ir jis 
paleido Achmedą. Šis puolė ant kelių dėkoti, o paskui tarė: 

— Viziri, tu tarnauji žiauriam ir piktam šachui. Vieną 
gražią dieną ir tave jis lieps įmesti šunims. Prisipratink 
juos, kad jie tave pažintų. | 

„Tai išmintingas patarimas“, — pagalvojo viziris ir nuo 
tos dienos pradėjo penėti šunis. Po mėnesio šunys visai 
priprato ir tiktai glaustydavosi, kai jis ateidavo. 

Vienąkart šachas prisiminė, kad jis laiko uždaręs žmo- 
gų, mokantį paukščių kalbą. Pasišaukė vizirį ir tarė: 

— Viziri, atvesk man tą paukščių kalbos mokovą. Tegu 
pasišneka su tavim, noriu pažiūrėti, kiek tu išmokai. 

Viziris dar norėjo griebtis apgaulės, bet mato, kad nie- 
ko iš to neišeis, ir viską garbingai prisipažino šachui. 
Sachas labai įširdo ir liepė įmesti vizirį šunims. Sargy- 
biniai tuojau įvykdė jo įsakymą. Bet kaip šachas nustebo, 
pamatęs, kad šunys visai nepuola vizirio, dargi laižo 
jam rankas ir veidą. 

— Kodėl šunys nesudraskė tavęs? — suriko šachas. 

— Net šunys žino, kad aš nekaltas, todėl ir nedrasko 
manęs, — atsakė viziris. 

Tada šachas viską dovanojo viziriui, bet perspėjo: 

— Žiūrėk, jeigu dar kartą taip padarysi, liepsiu pa- 
karti! 

Praėjo kiek laiko. Pasikvietė šachas vizirį: 

— Ruoškis, kilsim į medžioklę. 

Sukvietė viziris vyrus, pasibalnojo jie arklius. Ir me- 
džioklių būrys leidosi į kelionę. Ilgai jie medžiojo, ir kal- 
nais jojo, ir upėmis plaukė, ir skardžiais kopė, prišaudė 
daugybę elnių ir džeiranų. Galiausiai prijojo du apgriu- 
vusius namus. Žiūri — ir ant vieno, ir ant kito stogo pelė- 
da tupi. Staiga šachas tarė: 

— Viziri, kažkada tu mokeisi paukščių kalbos, tai da- 
bar turėtum suprasti, ką jos šnekasi. 

— Taip, suprantu, didysis šache,— pamelavo viziris. 

— Na tai pasakyk. 

Viziris apsimetė bijąs šacho: 

— Tesiunčia alachas šachui sveikatos, bijau sakyti, su- 
pyksi. 

Šachas pasižadėjo būti atlaidus. 

Tada viziris tarė: 

— Viena pelėda sako: „Leisk savo dukterį už mano 
sūnaus.“ O kita jai atsako: „Leisiu, jeigu duosi man sep- 
tynis griuvėsius.“ Gal ji pagalvojo, kad pelėda negalės 
tiek griuvėsių duoti. Bet toji tik nusijuokė: „Klausyk, 
brangioji, jeigu šachas ir toliau mus taip valdys, tai ne 
septynis, o septyniasdešimt septynis griuvėsius aš tau duo- 
siu.“ 

Pelėdų pašnekesys labai paveikė šachą. Jis lyg iš mie- 
go atsibudo. 

— Nejaugi tikrai aš toks žiaurus? 

Viziris atsakė: 

— Taip, šache, jeigu nori sužinoti, ką apie tave žmonės 
galvoja, pavaikščiok persirengęs, tai išgirsi visą teisybę. 

Grįžęs iš medžioklės, šachas vietoje savęs paliko vizirį, 
o pats persirengė dervišu ir patraukė per kaimus ir mies- 
tus. Ilgai jis klaidžiojo, vis klausinėdamas žmones. Vie- 
nas skundėsi, kad šeima išmirusi iš bado. Kitas bėdojos, 

kad šachas tokius didelius mokesčius paskyręs, jog niekas 
negalįs išsimokėti. Trečias verkė, kad šachas nei už šį, 
nei už tą užmušęs sūnų. Visi skundėsi šacho žiaurumu. 
Suprato šachas, kad jis tikrai savo šalį pavertė griuvėsiais, 
o Žmones vargetomis. O supratęs nusprendė grįžti atgal 
ir pradėti kitaip gyventi. 

Kelyje jis sutiko senį, jo akys buvo pasruvusios ašaro- 
mis. Šachas priėjo ir tyliai paklausė: 

— Kas atsitiko, gerasis žmogau, kokie vargai suspaudė? 

— O derviše, kam tau žinoti mano vargus, — atsiduso 
senis, — vis tiek nieko man nepadėsi. 

Bet šachas tol neatstojo, kol senis pasakė: 

— O gerasis derviše, turėjau vienintelį sūnų, visas ma- 
no džiaugsmas buvo. Besileidžiantį iš kalnų, jį užklupo 
pūga. Nebuvo kur pasislėpti, ir jis sušalo. O aš net laido- 
tuvėms neturiu pinigų. 

Šachas davė jam pilnas rieškučias aukso ir nuėjo tolyn. 

Grįžęs į rūmus, jis tuoj įsakė prie visų kelių pastatyti 
vilkstinių kiemus, per didžiąsias upes nutiesti tiltus, be- 
turčiams, ligotiems, našlaičiams ir seniams duoti duonos 
ir pinigų. Dabar jis pats išklausydavo visų nusiskundi- 
mus, teisingai bausdavo kaltuosius. 

Praėjo kiek metų, ir visas kraštas pamilo šachą. Dainiai 
kūrė apie jį dainas, senieji sekė pasakas. 


ŠACHAS IR KALVIS 
AAA AS 


yveno kitados šachas. Ir jis buvo toks turtingas, kad 
nei apsakysi, nei aprašysi. Vien paminėjus jo vardą, 
kiti valdovai drebėdavo. | 

Bet niekas nedžiugino galingojo šacho, jis visada būda- 
vo liūdnas, susimąstęs. Kartą jis pasišaukė vizirį ir sako: 

— O viziri, tu juk žinai, turtingesnio už mane, tur būt, 
visam pasauly nerasi. Šitokios kariuomenės neturi nė vie- 
nas šachas. Man pavaldžios septynių klimatų valstybės. 
Su kuo susikaunu, tą nugaliu. Ir vis tiek man visados 
liūdna. Dieną dar juokiuos, šnekuosi, o naktimis sunkios 
mintys užgula. Štai jau žilti pradedu. Ateis diena, kai 
teks į dausas iškeliauti. O juk neturiu nei sūnaus, nei duk- 
ters, kam galėčiau palikti visus savo turtus ir sostą. Ar 
yra nelaimingesnis žmogus pasaulyje? 

Sachas giliai atsiduso ir nuleido galvą. O viziris tarė: 

— Tesiunčia alachas tau ilgą gyvenimą, didysis šache. 
Šiame pasaulyje. nėra nė vieno žmogaus, kuris neturėtų 
sielvartų, kurio nekankintų mintys. 

Bet šachas tiktai purtė galvą: 

— Ne, viziri, mano žemėje vargo prispaustų žmonių 
nėra, visi laimingi. 

Ilgai jie ginčijosi ir niekaip negalėjo sutarti. Galiausiai 
šachas liepė surasti kur nors be rūpesčių gyvenantį žmo- 
gų ir atvesti. Išsiuntinėti po visą kraštą žygūnai keliavo 
per miestus ir kaimus, ieškojo žmogaus, neturinčio rūpes- 

čių, vargų. Bet ką tik jie užkalbindavo, kiekvienas vis 
skysdavosi savo bėdomis. Grįžę žygūnai taip ir pranešė 
šachui, kad visas žemes apkeliavę, tačiau tokio žmogaus 
neradę. Sachas nenorėjo sutikti. Jis piktai aprėkė žygūnus, 
o paskui pasikvietė vizirį: 

— Niekaip nepatikėsiu, kad nėra laimingų Žmonių. Jie 
tiesiog tingėjo ieškoti. Matyt, man pačiam teks leistis 
į kelionę. Ką gi, persirengsim keliauninkais ir eisim. 

Jei šachas pasakė, reikia vykdyti. Ir patraukė jie per 
miestą. Visų pirma užsuko į turgų. Įėjo į vieną krautuvę, 
pasisveikino su šeimininku. Šis pagalvojo, kad atėjo pir- 
kėjai, ir maloniai sutiko. 

— Sveiki, sveiki, prašom vidun, sėskitės... Ko jums 
reikia? Tik pasakykit — tuoj pat atnešiu. 

Viziris tarė: 

— Ne, nieko nereikia, mes tik pavargom ir užėjom pa- 
ilsėti, pasišnekėti su tavim. 

Šeimininko nuoširdumas beregint dingo, jis paniuręs 
sumurmėjo: 

— Man darbų ir rūpesčių iki kaklo, neturiu kada su 
jumis liežuviu malti, noriu greičiau uždaryti krautuvę ir 
išeiti. 

Bet čia įsiterpė šachas: 

— Klausyk, mielasis, o kokie gi rūpesčiai, bėdos? 

Krautuvininkas sunkiai atsiduso: 

— Et žmogau, kaip aš nesirūpinsiu, nesielvartausiu, 
jeigu niekas nieko neperka. Nėra pinigų, jeigu kam ko 
prireikia, prašo duoti skolon. Pilna krautuvė brangių 
prekių, o vaikai sėdi alkani, nė duonos neturiu už ką nu- 
pirkti. 

Mato šachas, kad krautuvininkas tikrai turi bėdų, tad 
nekvaršino ilgiau galvos, atsisveikino ir traukia tolyn su 
viziriu. 

Kelyje sutinka sodininką. Šachas pasisveikino ir klau- 
sia: 

— Na, kaip gyveni tamsta? 

Sodininkas tiktai sudejavo: 

— O brolyčiai, koks čia gali būti gyvenimas! Visas 
mano turtas — nedidelis sodas, iš jo visa šeima pragy- 
vendavo. Augindavau visokius vaisius, parduodavau, taip 
ir vertėmės. Bet dabar viskas kitaip virto. Sacho džuvarai 
neduoda man vandens. Džiūsta sodas, nyksta medžiai. 
Ir ką reikės daryti? .. 

Nieko neatsakė jam šachas su viziriu ir nuėjo toliau. 
Girdi — kažkoks šurmulys iš vieno namo sklinda. Įėjo 
jie vidun. Pasirodo, šermenys tuose namuose. Pasistumdė 
šachas su viziriu tarp Žmonių, pasišnekučiavo. Vienas 
žmogus skundėsi jiems: 

— Vienturtį sūnų, vienintelę mano paguodą, šachas lie- 
pė pakarti... 

Kitas guodėsi, kad duktė sunkiai susirgusi. Trečias vėl 
dėl kažko dejavo. Timptelėjo šachas vizirį į šalį ir su- 
šnabždėjo: 

— Einam iš čia. Kas gi šermenyse ieško laimingo žmo- 
gaus? Čia renkasi visi, kuriuos slegia sielvartas. Geriau 
traukim kur nors į vestuves. 

Ilgai jie klaidžiojo po miestą. Galiausiai pataikė ir į 
vestuves. Įeina vidun, o ten visi šoka, dainuoja, juokiasi. 
Stalai lūžta valgiais. 

Sachas iškart pagyvėjo. 

— Man rodos, čia rasim, ko ieškom,— džiugiai pasakė 
jis viziriui. 

— Teduoda alachas, kad taip ir būtų. Bet prisimink, 
mano valdove, dabar nesužinosi, kas dedasi šių žmonių 
širdyse. Tik po vestuvių jie viską atvirai išklos. 

Sachas pamatė garbingiausioje vietoje aukštą su ūsais 
vyriškį. Jis visąlaik juokėsi, o kai stodavosi, keistai iš- 
mesdavo prieš save rankas. Jį prašė, ragino valgyti, bet 
jis vis atsikalbinėjo, kad sotus. 

Sachui pasirodė, kad tokio linksmo žmogaus niekada dar 
nebuvo matęs. Jis palaukė, kol baigsis puota, o paskui 
nusekė su viziriu įkandin ūsočiaus. Kai tik šis jėjo į sa- 

vo namus, viziris patyliukais pabeldė į duris. Ir jiems 
atidarė. Tada viziris paprašė: 

— Mes iš svetimos šalies, pasiklydome, ar nepriimtu- 
mėt nakvynei? 

Tas pats vyriškis šūktelėjo iš vidaus: 

— Įleisk juos. Naktį svečių nieks tolyn nesiuntinėja. 
Užeikit, užeikit, gerieji žmonės, labai malonu. 

Šachas su viziriu įėjo. Žiūri, kad šis žmogus labai tur- 
tingas. Dar ne kiekvienas šachas su juo susilygintų. Pasi- 
šnekėjo jie apie šį, apie tą, paskui svečiams buvo atnešta 
visokių valgymų, arbatos. Viziris ir sako: 

— Brolau, tu šeimininkas. Tau pirmajam dera tiesti 
ranką prie valgio. Kol tu nepradėsi, ir mes negalim val- 
gyti. 

Šeimininkas nieko neatsakė, tik giliai atsiduso. 

Šachas užjausdamas paklausė: 

— Ko taip dūsauji? 

— Šiaip sau. 

Ir paskui kiek šachas kamantinėjo, nieko daugiau nesu- 
žinojo. Tada viziris tarė: 

— Jeigu nepasakysi, brolau, koks sielvartas tave slegia, 
mes nevalgysim. 

Mato šeimininkas, kad svečiai nuo jo neatstos, atsiduso 
ir tarė: 

— Ką gi, žino alachas, tegu žino ir žmogus. Aš dėl to 
sielvartauju, kad rankų neturiu. | 

— Kaip čia dabar, juk mes matom, štai tavo rankos,-- 
nustebo viziris. 

— Ką jūs matot, tai ne rankos. Marškinių rankovės, 
prikimštos šiaudų. 

Pasirodo, iš tiesų šeimininkas buvo be rankų. 

— Tai kaip čia atsitiko? — užjausdamas paklausė ša- 
chas. 

— Man rankas nukirto žiaurus ir neprotingas mūsų ša- 
chas, kuris tiki kiekviena paskala. 

Šachas supyko, išgirdęs tokius žodžius, bet nutylėjo, 
bijojo, kad neatpažintų. Jis tiktai paklausė: 

— Ir kam prireikė šachui nukirsti tau rankas? 

Šeimininkas vėl atsiduso ir ėmė pasakoti: 

— Aš buvau kalvis. Ir ne bet koks, o garsus kalvis. 
Kartą atvyksta pas mane šacho žirgininkas ir valdovo var- 
du įsako nukalti tokį kardą, kad vienu kirčiu bet kokį ak- 
menį pusiau padalintų ir nė per plauką neatbuktų. Prisa- 
kyta — padaryta. Nukaliau kardą, kokio nė vienas šachas 
dar neturėjo. Kitą dieną Žirgininkas ir pasiėmė jį. Pra- 
ėjo dar diena. Staiga į kalvę įsiveržia budeliai, nė žodžio 
netarę, išsitraukia kardus — čakšt, čakšt nukerta man po 
ranką ir išsidangina. Nieko neprisišaukiau padėti. Plūs- 
damas kraujais, tada dar paklausiau: „Žiaurieji Žmonės, 
nors pasakytumėt, kuo aš nusikaltau? Už ką šitaip mane?“ 
Vienas budelis atsisuko ir pasakė: ,,Tu apgavai šachą, pa- 
darei negerą kardą. Štai jis ir nubaudė tave.“ Aš sušu- 
kau: „O piktieji Žmonės, pasakykit savo šachui, kad jį 
apgavo. Aš nukaliau tokį kardą, kuris perpus perkirstų 
bet kokį akmenį, bet kokią geležį. Tas kardas negalėjo 
nulūžti.“ Bet budeliai nė nesiklausė mano žodžių. Nuo 
tada visiems pasakojau apie šacho žiaurumą ir keikiau 
prakeikiau jj. 

Ilgiau šachas nebeištvėrė, pertraukė šeimininką: 

— Bet klausyk, turėdamas tokį sielvartą, tu visą laiką 
juokiesi? 

— Ogi štai kaip, sveteliai, — atsakė šeimininkas.— Kai 
tik pradėjau keikti šachą, tuoj jam kažkas pranešė. Kar- 
tą jis atsiuntė pas mane vizirį perspėti: jeigu dar nors 
vieną blogą žodį pasakysiu apie šachą, keiksiu jį arba 
verksiu — lieps pakarti. O jeigu būsiu linksmas ir vis 
girsiu jį, tai nieko nedarys. Kai viziris perdavė tokį šacho 
įsakymą, aš ir pradėjau rodyti dantis — ar reikia, ar nerei- 
kia. Juokiuosi, džiūgauju, šneku, o širdyje dvigubai įį 
keikiu. 

— Matyt, čia viską žirgininkas padarė,— pridūrė vizi- 
ris, kai šeimininkas baigė pasakoti. 

Sachas pritarė: 

— Be abejo, be abejo. Sachas tikriausiai nieko nežinojo. 
Jį apgavo. Tai kuo jis tada kaltas, kam jį taip keikti? 

Bet šeimininkas atsakė: 

— Na, kaip tu nesupranti, brolau? Žinoma, čia tik 
šachas kaltas. Jeigu kas ims ir pasakys, kad gaidys padė- 
jo penkiolika kiaušinių. Tai šachas irgi patikės? Jei pati- 
kės, jį visi kvailiu apšauks. Aš tik paprastas kalvis, bet 
žinau: prie šacho turi būti protingi Žmonės, jie turi daug 
išmanyti ir atsargiai patarinėti. O pats šachas privalo tik- 
rinti jų žodžius, kitaip kiekvienas kvaiša jį apgaus. Kodėl 
šachas neišsikvietė manęs? Būtų visą teisybę sužinojęs. 

Šachas su viziriu žvilgterėjo vienas į kitą ir be Žodžių 
suprato, kad šį žmogų didžiausia nelaimė ištikus. Tą nakįį 
jie abu negalėjo užmigti, gulėjo kaip ant adatų. Kadanci 
jiems paklojo gretimai, vidurnaktį viziris pašnabždomis 
paklausė šachą: 

— O didysis ir galingasis šache, prisimeni, kaip įsakci 
nukirsti šitam kalviui rankas? 

— O viziri, perdaug gerai prisimenu,— atsiduso ša- 
chas.— Ąš tik dabar supratau, kad va taip, nė kiek nesu- 
simąstydamas, duodavau visus įsakymus. Aš viskuo tikė- 
davau, ką man sakydavo artimieji, ir nė karto neišklau- 
siau pasmerktųjų. Matau, kad dėl daugelio žmonių nelai- 
mių pats esu kaltas. Tik pagalvok, ką sutikom, visi sako, 
kad šachas žiaurus. Ne! Daugiau nebūsiu žiaurus. Kad ir 
kas ateitų skųstis — nepatikėsiu, kol nepasišnekėsiu su kal- 
tinamu žmogum. Su visais elgsiuos vienodai — ar tai bus 
koks nors iš mano artimųjų, ar paprastas dervišas. Padė- 
siu vargšams, ligoniams, seniems ir našlaičiams. Bet pir- 
miausia, viziri, grįžę į rūmus, paseksim žirgininką. Gal ir 
šitas žmogus ne visur teisybę sakė. 

— O valdove! Aš pats viską patikrinsiu, ir tu pamatysi, 
ką aš galiu! 

— Viziri, ką čia tikrinti?— karščiavosi šachas.— Aš 
liepsiu jam atnešti kardą. Ir jeigu jis atneš, jeigu kardas 
bus toks, kaip sakė kalvis, įsakysiu budeliams tuo pačiu 
kardu nukirsti jam galvą. 

Bet viziris nesutiko: 

— Čia ir klysti, didysis šache, pasitikėdamas žirgininko 
teisingumu. Jis neatneš kardo. Juk jeigu atneštų, išaiškė- 
tų jo piktadarybė. Ne, reikia ką nors gudriau sugalvoti. 
Ir aš sugalvosiu, tik duok man laiko. 

Išaušo rytas. Šachas su viziriu atsisveikino svetingąjį 
šeimininką ir grįžo į savo rūmus. Viziris dvi valandas 
sėdėjo vienas užsidaręs kambaryje, vis galvojo. O paskui 
nuėjo pas šachą ir tarė: 

— Valldove! Įsakyk rytoj miesto aikštėje surengti žirgų 
lenktynes. Tegu rungiasi narsiausi džigitai. Reikia pa- 
skelbti: kieno žirgas bus greičiausias, kieno kardas bus 
aštriausias — tas gaus brangių dovanų. Nėra abejonės, žir- 
gininkas norės gauti brangią dovaną. Ir atsineš kardą. 
Jeigu iš tiesų toks kardas yra. Štai tada ir sužinosim 
teisybę. 

Sachas tuoj pat įsakė viską suruošti. Ir anksti rytą 
į miesto aikštę suplaukė daugybė žmonių. Čia buvo ir 
dvariškiai, ir garsūs didikai, ir turtuoliai. Po gražiausiu 
šilkiniu baldakimu sėdėjo pats šachas. Nuaidėjo trimitai, 
ir narsuoliai pradėjo kovą. Šachas su viziriu įdėmiai sekė 
žirgininką. Tikrai jo kardas švytėjo — net akys raibo. Joks 
skydas negalėjo atlaikyti smūgių. 

Kai baigėsi rungtynės, šachas liepė atvesti žirgininką. 
Šis nedrįso priešintis ir atėjo su tuo kardu. Ant blizgan- 
čio paviršiaus net užrašas buvo iškaltas: „Šitą kardą nu- 
kalė kalvis Ali didžiajam ir galingajam šachui.“ 

Teismas buvo greitas ir teisingas. 

Tuo pačiu kardu šachas liepė nukirsti melagiui galvą. 

aldė vieną šalį šachas. Ir toks namisėda, kad niekur 

kojos iš savo rūmų nekeldavo. Bet vienąkart jis per- 
skaitė kažkokioje senovinėje knygoje, jog seniau šachai 
dažnai persirengdavę dervišais ir vaikščiodavę po savo 
valdas, eidavę per miestus ir kaimus, šnekindavę preky- 
vietėse ir krautuvėse žmones, užsukdavę pas varginguo- 
sius pasižiūrėti, kaip kas gyvena, ką galvoja. 

Perskaitęs tą knygą, šachas pasikvietė vizirį: 

„— Išmintingasis viziri, aš noriu apeiti savo valdas, pa- 
sižiūrėti, kas dedasi mano žemėse. Kaip tu manai? 

— Tesiunčia alachas mano šachui sveikatos!-— tarė vi- 
ziris.— Gera mintis, tą jau seniai reikėjo padaryti. Bet... 

Šachas nekantriai nutraukė: 

— Viziri, ką reiškia tas tavo „bet“? 

Viziris žinojo savo šacho būdą, tad nedrąsiai tarė; 

— O šache, pasakyčiau, bet bijau tavo rūstybės. 

— Nebijok,— nuramino jį šachas,— klok viską iš šir- 
dies. 

Pamatęs, kad šachas vis tiek neduos ramybės, viziris 
atsakė: 

— O didysis šache, nerūstauk, leisk žodį tarti. Aš norė- 
jau pasakyti, kad keliauti, matyti žmonių sielvartus ir var- 
gus gali kiekvienas. O štai padėti ne kiekvienas gali. Aš 
noriu, kad tu ne tik žmonių lūkesčius ir vargus sužinotum, 

bet ir padėtum jiems, kad jie visi būtų tavimi patenkinti. 
O jeigu tik šiaip keliausi — jokios naudos iš to. 

— Viziri, matau, tu netiki mano teisingumu, mano ge- 
rumu,— pasakė šachas.— Na, palauk, pamatysi, ką aš pa- 
darysiu. 

— O didysis šache, tebūnie, kaip sakai. 

Sachą įžeidė vizirio žodžiai, bet jis neburnojo, negra- 
sino bausti: Apsitaisė dervišu ir leidosi į kelionę. Ėjo jis, 
ėjo, galiausiai miesto pakraštyje aptiko kurpių. Šis buvo 
gerai nusiteikęs, taisė batus ir dainavo sau, juokėsi. Sa- 
chas pasisveikino, pasakė norįs kiek pailsėti ir atsisėdo ša- 
lia. Jie pasišnekėjo apie šį, apie tą, o paskui šachas pa- 
klausė: 

— Nepalaikyk, brolau, manęs smalsuoliu, bet kiek tu 
uždirbi? 

— O derviše,— atsakė kurpius,— užtenka mėsai, ry- 
žiams, sviestui, pati kasdien plovą verda. Kol turiu svei- 
kas rankas, užsidirbu plovui. 

Ligi pat vakaro šachas prasėdėjo su kurpium, o paskui 
nuėjo pas jį į svečius. Ir tikrai ant ugnies virė katilas su 
plovu. Sachas pasėdėjo, pavalgė plovo, pagėrė arbatos, 
o grįždamas vis galvojo apie šeimininko pasakytus žo- 
džius, begalvodamas taip susierzino, kad staiga nusprendė: 
„Žiūrėk, paprastas kurpius, o kaip pagyrūniškai su manim 
šneka. Na palauk, aš tau parodysiu, ir rankas turėsi svei- 
kas, ir katilas bus tuščias.“ 

Rytą, vos įžengęs į sostą, jis prisakė, kad nuo šiol jo 
valdose uždraudžiamas kurpiaus amatas, kas nepaklau- 
sys — bus pakartas. Šaukliai tuoj pat išėjo į gatves, į 
aikštes ir paskelbė šacho įsakymą. 

Išgirdęs tokią naujieną, kurpius pasiėmė virvę, kirvį ir 
nuėjo į mišką. Susirinko pundelį sausšakių, persimetė per 
petį, nunešė į turgų, pardavė, paskui nusipirko mėsos, ry- 
žių ir sugrįžo namo. Vakare šachas vėl persirengė dervišu 
ir nuėjo pas kurpių. Žiūri — ant ugnies verda plovas. Nu- 
stebo šachas: 

— Klausyk, brolau, girdėjau, kad uždrausta-siūti batus, 
tai ką tu dabar darysi? 

— Et derviše,— nusijuokė šis,— jeigu Žmogus nebijo 
darbo, neliks alkanas. Sachas uždraudė siūti batus, tai 
pradėjau malkas kirsti, ir vėl man katilas verda ant ug- 
nies. 

Rytą šachas išleido naują įsakymą: „Kas kirs miške mal- 
kas, bus griežtai baudžiamas.“ Sužinojęs naują įsakymą, 
kurpius pasiėmė tinklą ir patraukė prie jūros. Prisigaudė 
žuvų, pardavė —ir vėl yra plovui. Atėjo šachas pasižiū- 
rėti, kaip dabar gyvena šis prastuolis. Ogi ir dabar plovą 
verda. Supyko jis, bet susivaldė, tiktai paklausė: 

— O iš kur šiandien pinigų ėmei, brolau? 

Kurpius atsakė: 

— Kai sužinojau, kad negalima kirsti malkų, išėjau 
žvejoti. 

Sachas gallvoja: „Prisiekiu, aš vis tiek padarysiu, kad 
negalėsi jokiu amatu verstis. Pažiūrėsim, iš ko tada virsi 
plovą.“ 

Rytą šachas liepė pašaukti kurpių. Šis nustebo: „Ir 
kam dabar prireikė šachui manęs?“ Bet nuėjo į rūmus. 
Pamatė šachą ir iškart suprato, kad tai jis, persirengęs 
dervišu, pas jį ateidavo. Kurpius pasisveikino, kaip pride- 
ra, ir klausia: 

— Tesiunčia alachas ilgą amžių šachui, kuo galiu tar- 
nauti? 

— Brolau, tu, matyt, sumanus žmogus,— atsakė ša- 
chas.— Aš noriu paskirti tave budeliu. 

— O šache, koks gi iš manęs budelis? — išsigando kur- 
pius. 

Ilgai jis prašė šachą, kad atleistų nuo šito darbo, bet 
neišprašė. Per prievartą aprengė jį budelio drabužiais, 
į rankas įdavė kardą. O savo tarnams šachas prisakė nie- 
kur jo neišleisti. 

Mato, vargšelis, kad blogai. Jis čia sėdi, o šeima be 
duonos kąsnio liks. Tada patyliukais išslinko gatvėn ir 

nuėjo į kalvę netoli rūmų. Išsitraukė kardą, tarė kalviui: 

— Brolau, matai, kokį brangų kardą turiu, jeigu nori —- 
parduosiu. Prie rankenos man štai pritaisyk medinius 
ašmenis, o geležtę galėsi sau pasiimti. 

— Tai kiek nori už geležtę? — paklausė kalvis. 

— Nė kiek. Tiktai turėčiau vieną prašymą, jeigu išpil- 
dysi — veltui atiduosiu. 

— Kokį prašymą? 

— Nupirk turguje sviesto, ryžių ir nunešk mano žmo- 
nai. 

Kalvis sutiko. Jis tuoj padarė kardui medinius ašmenis, 
pakeitė vietoje plieninių ir nuėjo į turgų. Ten visko nu- 
pirko ir nunešė į kurpiaus namus. O vakare šachas vėl ap- 
lankė kurpių, žiūri — vėl plovas verda. Grįžo jis į rūmus 
ir susimąstė: ,,Kaipgi čia dabar, aš laikau kurpių uždarytą 
rūmuose, o jis, mat, vis vien gavo pinigų plovui. Čia kaž- 
kas yra.“ Ilgai suko galvą šachas, bet nieko nesugalvojo. 

Rytą jis įsakė budeliui pasiruošti — reiks bausmę vyk- 
dyti. Visa svita susirinko miesto aikštėje. Šacho tarnai 
atvedė surištą jauną karį ir numetė budeliui prie kojų. 
Šauklys perskaitė įsakymą, kad šitas priklydęs keliaunin- 
kas įjojęs į šacho draustinį, ištrypęs žolę. Budelis turįs 
nukirsti jam galvą. Pasižiūrėjo kurpius į nusikaltėlį, ir 
širdį suspaudė gailesys. Jaunikaitis buvo toks gražus, kad 
negalėjai jo nepamilti. Ir tada jis tarė: 

— O šache, kuo gi kaltas šis jaunikaitis? Jis užsnūdo, 
arklys ir įėjo į draustinį. Negi galima už tai bausti žmo- 
gų? Neteisingai pasielgsi, didysis šache. 

Bet valdovas nutraukė jį: 

— Neplepėk niekų, daryk, kas tau įsakyta. 

Tada kurpius pridėjo ranką prie kardo, sakydamas: 

— O mano karde, jeigu šis jaunikaitis kaltas, tegu nu- 
kirsta jo galva per septynis metrus nulekia, o jeigu ne- 
kaltas — pavirsk medžiu mano rankose. 

Jis išsitraukė kardą ir užsimojo virš nuteistojo galvos. 
Staiga visi parnatė, kad kardo ašmenys mediniai. 

— O šache,— sušuko kurpius,— kai aš tau sakiau, ne- 
tikėjai. Dabar pats matai, kad jaunikaitis nekaltas. Štai 
kardas sumedėjo. 

Visi labai nustebo. Sachui nebuvo ką daryti — reikėjo 
paleisti jaunąjį keliauninką. O tas jaunikaitis buvo kito 
šacho sūnus. Jis suprato kurpiaus gudrybę, karštai padė- 
kojo jam ir iškeliavo namo. Kai viską papasakojo tėvui, 
tas be galo supyko. | 

— Kaip,— riktelėjo jis,— kažkoks nususęs šachas norė- 
jo mano sūnui galvą nukirsti! Negi jis nežino, kad man 
pavaldžios septyniasdešimt septynios šalys, kad visi ša- 
chai siunčia man brangiausias dovanas. Aš sunaikinsiu jo 
šalį, tai žinos, kaip reikia elgtis su mano sūnum. 

Jis pasišaukė vyriausiąjį karvedį ir įsakė nusiaubti to 
įžūlaus šacho valdas. Kariauna išsiruošė, ištraukė į žygį. 
Kaip vėjas lėkė lygumomis, kaip upių srautas leidosi nuo 
kalnų. Kariauną vedė jaunasis šacho sūnus. Galiausiai 
įsiveržė į žiauriojo šacho valdas. 

Pranešė šachui, kad priešo kariauna apgulė miestą. 
Subruzdo išsigandęs šachas, išsiuntė savo karius. Sugriau- 
dė kovos būgnai, nuaidėjo trimitai, į aikštę suėjo abiejų 
pusių karžygiai ir sukryžiavo kardus. Ilgai jie grūmėsi, 
bet negalėjo vieni kitų įveikti. Tada užvirė mūšis. Krau- 
jas upeliais tekėjo. Septynias dienas ir septynias naktis 
truko kova, kokios dar pasaulis nebuvo matęs. Ir jaunojo 
princo kariuomenė nugalėjo. Kas žuvo, kas pabėgo. O 
princas su karžygiais įsiveržė į šacho rūmus, iškėlė virš 
jo galvos kardą, bet šachas puolė ant kelių ir ėmė mal- 
dauti: 

— O prince, kas tu esi, kodėl nori mane nužudyti? 

— Tu neteisingas, žiaurus ir piktas žmogus, krauge- 
rys,— atsakė princas.— Ir dabar gausi, ko nusipelnei. 

Jis liepė įmėsti šachą į belangę. O paskui atsisuko į 
kurpių: 

— Na, o tu, budeli, irgi, matyt, nemažai galvų nukapo- 
jai! Atlyginta bus ir tau su kaupu. 

— O šacho sūnau,— sušuko kurpius,— aš nebijau mir- 
ties, bet leisk pasakyti teisybę. Kol kas nė vienos galvos 
nesu nukirtęs. 

— Tai vis tiek aš savo kardu nukirsiu tau galvą. Jeigu 
jau tikrai toks nekaltas, kaip sakai, tai šitas kardas 
nenukirs tau galvos. 

O princas turėjo du kardus. Vieną tikrą, kitą medinį. 
Užsimojo jis netikru kardu virš belaisvio galvos ir sušuko: 

— Klausyk, kaip čia yra, mano kardas pasidarė medi- 
nis? Matyt, tikrai tu nekaltas. 

Kurpius įsižiūrėjęs atpažino princą. Jis suprato, kad 
princas tyčia šitaip su kardais padarė. 

Šachas buvo įmestas į belangę, jo karūną princas uždė- 
jo viziriui, o kurpių paskyrė vyriausiuoju viziriu. 


NANADVANADVADDVDADVMADMADVDADADAADAADMDDADADA 
IBRAHIMAS 
AAA AAA AS LLA S 


al taip buvo, o gal ir ne. Gyveno kartą du kaimynai: 

Achmedas ir Mamedas. Ir taip juodu susibičiulia- 
vo — kaip tikri broliai. O buvo jie pirkliai. Ir nė vienas 
žmogus mieste nebūtų galėjęs susilyginti su jais. Visą 
prekybą jie laikė savo rankose. 

Kaimynų reikalai vis geriau klostėsi. Ir tiek jie susi- 
krovė turto, kad namai lūžo. Nei vargo, nei ašarų jie 
nepažino, tik vaikų neturėjo. 

Kartą Mamedas, nebegalėdamas vienas nusėdėti namie, 
atėjo pas Achmedą. Pamatęs tokį prislėgtą bičiulį, Ach- 
medas ir klausia: 

— Kas tau yra, brolau? Gal kokių nuostolių turi? 

Mamedas tik liūdnai atsiduso: 

— Ne, broli, prekiauti gerai einasi. 

Achmedas, žinoma, viską suprato. Jį patį graužė toks 
sielvartas. Pakilo įbroliai, pasibalnojo arklius, sumanę 
kiek pajodinėti, prasiblaškyti. | 

Ir leidosi jie į kelią. Palikę miestą, jojo jojo ir prijojo 
šaltinį. Abu nusėdo nuo arklių, — nusipraus, truputį pa- 
ilsės. 

Vos tik Mamedas pasėmė rieškučiomis šalto vandens, 
vos prie šaltinio pasilenkė ir Achmedas, staiga iš vers- 
mės išniro raudonas raudonas obuolys ir — tiesiog į rankas 
Achmedui. Žiūri jie šen, žiūri ten — iš kur tas obuolys būtų 

galėjęs nukristi, o prie šaltinio ne tik obels, jokio krū- 
melio, jokios šakelės nematyti. Aplinkui tuščia, plika. 

— Iš kur tas obuolys? — stebėjosi broliai. Ilgai jie lau- 
žė galvas, spėliojo, pagaliau Achmedas tarė: 

— Kalbėk tu šiaip, brolau, kalbėk taip, šitas obuolys — 
mūsų laimė. Matyt, jame slypi mūsų likimas. Imkim pa- 
sidalinkim obuolį pusiau, vieną pusę tu su Žmona su- 
valgysi, kitą — aš. 

Sėdo broliai ant arklių ir nušuoliavo į miestą. Parjojo, 
supiaustė obuolį į keturias lygias dalis. Dvi skilteles 
suvalgė Mamedas su žmona, kitas dvi — Achmedas su 
žmona. 

Slinko dienos, savaitės. Praėjo devyni mėnesiai. Ir štai 
Achmedui gimė sūnus, o Mamedui — duktė. Ir tokie vai- 
kai buvo panašūs vienas į kitą — kaip dvi vieno obuolio 
pusės. Broliai iškėlė didžiulę puotą, sukvietė visus miesto 
žmones ir čia pat paskelbė savo vaikų sužadėtuves. 

Vaikai augo. Tėvai pasamdė jiems geriausius auklėto- 
jus ir mokytojus. Taip abi šeimos gražioje santarvėje 
pragyveno dar penkerius metus. 

Bet vienąkart Achmedas susirgo. Nebepadėjo jam nei 
gydytojai, nei vaistai. Mirė jis ir, kaip Žmonės sako, 
padovanojo savo gyvastį sūnui Ibrahimui. 

Mirus Achmedui, Mamedas persikėlė į kitą miestą, jam 
buvo sunku pasilikti čia ir matyti visam laikui. uždarytą 
bičiulio krautuvę. Jis viską išsipardavė, ką galėjo, nu- 
sipirko reikalingų daiktų kelionei ir leidosi toli toli. Ten 
atidarė krautuvę ir vėl pradėjo prekiauti. 


Tegu sau Mamedas pakol kas prekiauja, o aš jums 
papasakosiu apie Achmedo žmoną. 

Liko ji našlauti, paveldėjusi iš savo vyro visus turtus. 
Ir pradėjo pirštis jaunikiai. Tiesiog ramybės nėra. Beveik 
kas vakarą piršliai ir piršliai, nespėji vartų užkelti, durų 
uždaryti. Bet niekam ji nepasižadėjo. Pradėjo motina au- 
ginti ir mokyti sūnų, 

Ir išaugo Ibrahimas gražus kaip Jusifas, stiprus kaip 
Rustamas, protingas kaip Logmanas. Kai jam suėio 
aštuoniolika metų, motina atidarė mainų krautuvėlę, kad 
sūnus ten dirbtų. Ištisas dienas, mėnesius, metų metus 
Ibrahimas mokėsi mainininko meno. Galiausiai jis tapo 
tikru pirkliu. 

Sūnus pasekė tėvo pėdomis, ir netrukus jau nė vienas 
prekijas negalėjo susilyginti su juo. Tada motina atidavė 
Ibrahimui visą auksą, kurį jai buvo palikęs velionis vyras, 
ir vienąkart pasakė: 

— Sūneli, toli toli, visai kitam mieste gyvena tavo su- 
žadėtinė. Mes jus sužadėjome, kai dar buvote vaikai. 
Dabar jinai jau suaugusi mergina, o ir tu tikras vyras. 
Keliauk ir parsigabenk čia savo nuotaką. 

Motina parašė du laiškus ir prisakė sūnui: 

— Šitą, kai tik surasi Mamedą, tuoj pat jam paduok, 
o šitą — kai apsižvalgysi. 

Jaunikaitis pasiėmė daug prekių, susiruošė karavaną ir 
leidosi į kelią. Ilgai ilgai keliavo karavanas — kalnų kal- 
nais, klonių kloniais, kol atkeliavo ten, kur gyveno Ma- 
medas. 

Išsiklausinėjo Ibrahimas miestiečių, kur prekiauja pirk- 
lys Mamedas. Tada įėjo į krautuvę, pasisveikino, padavė 
dėdei motinos rašytą laišką, o pats nuolankiai pasitraukė 
į šalį. 

Mamedas perskaitė laišką, pakėlė galvą, pažiūrėjo 
į Ibrahimą. Susitiko jų žvilgsniai, ir Mamedui iš akių 
pabiro ašaros. Puolė jie vienas antram į glėbį, stipriai 
stipriai apsikabino. Ir šnekoms jau nebuvo galo. 

Žodis po žodžio Ibrahimas išsipasakojo, kad atkeliavęs 
dėdės aplankyti ir norįs kai ką parduoti. Bet antro laiško, 
kurį buvo parašiusi motina, jis dar nerodė. Mamedas 
pakilo, ir juodu su Ibrahimu nuėjo į vilkstinių kiemą, kur 
buvo apsistojęs karavanas, partempė visus nešulius į krau- 
tuvę ir pradėjo prekiauti. Nepraėjo nė kelios valandos, o 
jau viskas buvo parduotą. 

Atėjo vakaras. Prekijai pasuko namo. Pamačiusi Ibra- 
himą, Mamedo žmona prispaudė jį prie krūtinės kaip tikrą 
savo vaiką, paglamonėjo, pamylavo. Paskui jie pavakarie- 
niavo, pagėrė arbatos, o kai jau buvo metas gulti, Ibra- 
himas ištraukė antrąjį motinos laišką ir padavė dėdei. 
Šis perskaitė, pažvelgė į Ibrahimą ir tarė: 

— Tas teisybė, sūnau, — jūs sužadėti. Tik štai, kai aš 
tave pamačiau, galvoju galvoju — ir nieko negaliu sugal- 
voti. Nežinau nė ką sakyti. Nepasisekė man, neturėjau 
aš tokios laimės, kaip velionis mano įbrolis. Netinka tau 
į porą mano duktė. 

-— Kodėl gi, dėde Mamedai? 

— Sūneli, mano duktė nemato viena akim ir raiša. Be 
to, rečiuota dar ir plika. Ne, netinka ji tokiam gražiam, 
protingam jaunikaičiui, kaip tu. Mūsų mieste daug gražių 
su ta supiršiu ir vestuves iškelsiu. 

— Ne, dėde,— atsakė Ibrahimas.— Tavo duktė — mano 
lemtis. Aš ją imsiu. Ir nereikia man jokios kitos mer- 
gaitės. 

Ilgai atkalbinėjo dėdė Ibrahimą. Bet kuo daugiau jis 
patarinėjo, tuo atkaklesnis darėsi jaunikaitis. Norom ne- 
norom turėjo Mamedas sutikti. Ir pradėjo ruoštis vestu- 
vėms. Bet Ibrahimas dar pareikalavo, kad vestuvės būtų 
atšvęstos ir čia, ir pas motiną: tegu ir ji pamatanti, kad 
jos norai išsipildė. 

Suskambėjo tambūrai, sudūdavo dūdos — septynias die- 
nas ir septynias naktis žmonės linksminosi. Valgė ir gėrė, 
šoko ir dainavo. Galiausiai įvedė jaunąjį nuotakos kam- 
barin. Ibrahimas įėjo, apsidairė, ogi žiūri — sėdi neregėto 
grožio mergaitė, balta ir skaisti lyg pilnatis. Nieko ne- 
sakęs, Ibrahimas apsisuko ir išėjo. 

Tuojau žmonės pranešė Mamedui, kad Ibrahimas paliko 
nuotaką. 

Ateina pas jį Mamedas ir klausia: 

— Kas atsitiko, sūneli? 

O Ibrahimas atsako: 

— Ką padarei, dėde? Ir kam? Juk aš tau sakiau: man 
jokios kitos nuotakos nereikia. Manoji sužadėtinė, nors 
ir rečiuota, ir akla, man mielesnė net ir už padišacho duk- 
terį. 

Nusijuokė tada Mamedas ir tarė: 

— Aš norėjau išbandyti tave, sūneli. Čia ir yra mano 
duktė, tavoji sužadėtinė. Tyčia sakiau, kad ji negraži — 
norėjau pažiūrėt, ką darysi. 

Suprato Ibrahimas, kad tikrai Mamedas tik bandė įį, 
ir tiesiog nežinojo, kaip džiaugtis — lyg būtų antrąkart 
gimęs. Nuėjo jis į turgų, prisipirko visokių prekių, kurias, 
žinojo, greit išpirks jo mieste. O ant vieno kupranugario 
Ibrahimas iš kilimo padarė palankiną savo sužadėtinei, 
kad būtų patogiau keliauti. Paskui atsisveikino su tėvu 
ir su motina — metas jau buvo traukti atgal į namus. 
Mamedas prispaudė Ibrahimą prie krūtinės, nusijuosė dir- 
žą ir padavė jam: 

— Imk, sūneli. Ir niekada nenusijuosk. 

Susijuosė Ibrahimas dėdės diržu, dar kartą atsisveikino, 
ir karavanas leidosi į kelią. Keliavo jie, keliavo ir tems- 
tant prikeliavo šaltinį. Čia jie sustojo, nukėlė nuo kup- 
ranugarių nešulius, — nutarė apsinakvoti. 

Visi užmigo, tik Ibrahimo miegas neima. Jis apsfvilko, 
išlindo iš palapinės ir eina. Nei mėnulio, nei žvaigždžių 
danguje, o aplink — šviesiausia. Nustebo Ibrahimas — kas 
čia dabar? Stabtelėjo valandėlę, ogi žiūri — šviesa nuo 
jo diržo sklinda. Tada jis suprato, kad šis diržas užbur- 
tas, ir panoro išbandyti jo galią. 

Atsilapojo Ibrahimas viršutinius drabužius — viskas ap- 
linkui sutvisko. Bet tą pačią akimirką sudrebėjo žemė ir 
dangus, pasigirdo toks baisus riaumojimas, kad Ibrahimui 
net plaukai ant galvos pasišiaušė! Kilstelėjo akis — ogi 
tiesiai į jį atlekia divas, ir toks siaubingas, kad žodžių 
nėr... 

Ibrahimas prišliaužė, pasislėpė po šalimais augančia 
činara, išsitraukė kardą ir laukia. 

Prilėkė prie jo divas ir suriaumojo: 

— Terauda tavo šermenyse motina, Ibrahimai! Juk tu 
mano diržą pavogęs! O kiek metų aš jo ieškojau! 

Čiupo divas jaunikaitį už pečių, pakėlė ir jau tėkš 
žemėn, tačiau Ibrahimas išsisuko. Atšoko jis šalin, už- 
simojo ir taip smogė kardu, kad divas iškart krito ne- 
gyvas. Tada Ibrahimas nukirto divui gallvą, iškasė gilią 
duobę, įmetė ją tenai ir užkasė. O visą divą nutempė 
tolėliau, apkasė, sulygino žemę, kad ir žymės neliktų. 

Paskui Ibrahimas nusiprausė šaltinyje veidą, rankas 
ir pasuko į nuotakos palapinę. Atėjęs mato, kad ši nemie- 
ga, jo laukia. Susėdo abu greta viens kito ir taip pra- 
šnekėjo iki aušros. Brėkštant išėjo Ibrahimas iš palapinės, 
liepė krauti nešulius, ir karavanas vėl nulingavo tolyn. 

Baigėsi kita diena. Ir vėl jiems pasitaikė šaltinis. Mato 
Ibrahimas, kad vos kojas velka ir mulai, ir kupranuga- 
riai — reikia jau sustoti nakvynei. 

Visi sumigo, kaip ir prie pirmojo šaltinio, o Ibrahimas 
atsikėlė ir vaikščioja aplinkui stovyklą. Tik staiga, kaip 
ir aną naktį, tuo pačiu laiku sudrebėjo žemė, sugrumėjo 
dangus — pasirodė divas, dar baisesnis — su trim galvom! 
Nespėjo Ibrahimas nė susizgribti, divas taip supurtė jį 
už pečių, kad net kardas iškrito iš rankų. 

— Terauda motina tavo šermenyse!-— suriaumojo di- 
vas.— Tau lemta mirt nuo mano rankos! Tu praeitą naktį 
užmušei mano brolį. Užtat aš tave sudraskysiu, tavo 
kraują išgersiu! 

Ir susirėmė jie nejuokais... Paryčiais Ibrahimas šiaip 
taip priveikė divą. Parbloškė žemėn, užsimojo kardu ir 
taip kirto, kad iškart visos trys galvos nulėkė. Užkasė jis 
galvas skyrium, nusiprausė upokšnyje ir ramiai sau grįžo 
pas nuotaką. 

Rytą karavanas patraukė tolyn, galiausiai jie jau pa- 
siekė tas vietas, iš kur iki gimtojo miesto tebuvo likę vos 

keli agačai. Čia irgi tekėjo šaltinis. Keliauninkai sustojo, 
įsirengė stovyklą. „Na, jeigu šiąnakt nieko neatsitiks, tai 
tada jau viskas baigsis laimingai“,— galvojo sau Ibrahi- 
mas. 

Kai tik visi sugulė, jis išėjo pasidairinėti. Vaikščiojo 
Ibrahimas po stovyklą iki paryčių. Niekur nieko. Dar va- 
landėlę jis palaukė — ne, niekas nesirodo; taip ir praėjo 
naktis. 

Tada Ibrahimas nusiramino ir nuėjo atsigaivinti šal- 
tinio vandeniu. Prie šaltinio jis nusirengė, diržą pasidėjo, 
kad šviestų, o pats įbrido į vandenį. 

Jam pasinėrus, kažkas lyg sušnarėjo. Ibrahimas greii 
išniro iš vandens, pakėlė galvą ir nustėro: kažkokia paukš- 
tė pagriebė jo diržą ir kaip strėlė šovė į viršų. 

Šoko Ibrahimas iš vandens, užsimetė drabužius ir — 
vytis. Jis žeme, o ji padange, jis bėga, o ji — skrenda. 
Nuskrido ir nuskrido paukštė, dingo iš akių. 

Ibrahimas apsidairė: jau aplink šviesu, saulė teka. Kri- 
to jis kniūbsčias ant žemės ir ėmė dejuoti. O varge, var- 
ge, ar dėl to jis naktimis nemigęs, su divais kovojęs, dir- 
žą saugojęs, kad paskui kažkokia paukštė jį iš pačios 
panosės nusineštų?! Kaip dabar Ibrahimas į akis nuotakai 
pažiūrės, ką jai pasakys?! 

Jau visai įdienojo. Saulė pradėjo kaitinti. Pakėlė Ib- 
rahimas galvą. Žiūri — atsidūręs netoli kažkokio miesto. 
Atsikėlė jis ir patraukė ten: kas bus — tas... 


Pakol Ibrahimas žingsniuoja į miestą, aš jums papasa- 
kosiu apie jo nuotaką. Pasiklausykite. 

Ilgai ji laukė Ibrahimo, vis galvojo — tuoj tuoj ateis. 
O jo kaip nėr, taip nėr. Neiškentė mergaitė, atsikėlė ir 
išėjo ieškoti. 

Pirmučiausia žvilgterėjo į Ibrahimo palapinę. Nėra. 
Perėjo visą stovyklą — nėra. Laužo galvą mergaitė: kas 
galėjo atsitikti sužadėtiniui? 

Taip ji ėjo, visaip spėliodama, ir priėjo prie šaltinio. 
Žiūri — guli Ibrahimo batai, papacha, o jo paties nėr. 
Surinko mergaitė sužadėtinio daiktus, dar kartą gerai ap- 
sidairė ir pamatė — Ibrahimo pėdos veda tolyn į plyną 
stepę. Ir tada ji pagalvojo: jeigu karavano žmonės suži- 
nos, kad šeimininko nėra, kad nuotaka viena liko, kas žino, 
kaip jie su ja pasielgs? 

Mergaitė greitai atbėgo į Ibrahimo palapinę, atrišo 
vieną nešulį, išsitraukė vyriškus drabužius ir sugrįžo į 
savo būstą. Persirengė sužadėtinio rūbais, žvilgterėjo į 
veidrodį ir pati nustebo: nei pridėt, nei atimt — Ibrahimas. 
Taip abu panašūs, kaip dvi vieno obuolio pusės. Tiktai 
Ibrahimo akys juodos, o jos — mėlynos. 

Uždegė ji vatos pluoštelį, brūkštelėjo suodžiais per akis, 
pažvelgė į veidrodį: ne, ne tas. Ir sugalvojo prisidengti 
akis raiščiu. Pasakyta — padaryta. Ji persirišo akis, įslin- 
ko į Ibrahimo palapinę, atsigulė ir laukia. 

Atsibudo, sukilo visa stovykla, pririšo nešulius; vienas 
tarnas dirstelėjo į Ibrahimo palapinę, mato — šeimininkas 
guli, tikriausiai miega. | 

Tarnas ėmė žadinti: 

— Kelkis, pone, jau saulė aukštai, metas keliauti. 

Mergaitė atsikėlė, nieko nesakydama, išėjo iš palapinės. 
Čia privedė Ibrahimo žirgą. Sėdo ji į balną, ir karavanas 
pajudėjo. 

Pamatė tarnai, kad šeimininko akys užrištos, ir klausia: 

— Kas yra, pone? 

O mergaitė, pakeitusi balsą, atsako: 

— Krislelis papuolė naktį prie šaltinio. 

Ir taip žingsnis po žingsnio karavanas pasiekė gimtąjį 
Ibrahimo miestą. Mergaitė sako tarnams: 

— Negaliu atsimerkti, veskite karavaną tiesiog prie na- 
mų. 

Išgirdo Ibrahimo motiną džiaugsmingą žinią: sūnus 
grįžta! Išbėgo pasitikti, žiūri — sūnaus akys užrištos. Iš- 
sigando motina, prisispaudė jį apglėbusi, klausia: 

— Sūneli brangusis, kas tavo akims? 
— Nieko, mama, krislelis papuolė. 
Ir įėjo jie vidun. 


Tegu tarnai dabar sau riša karavano nešulius, o aš 
tuo tarpu papasakosiu apie Ibrahimo motiną. 

Pripuolė ji prie palankino, žiūri vidun — tuščia. 

Grįžta motina į trobą: 

— Tai kurgi, sūneli, tavo nuotaka? 

O mergaitė atsako: 

— Kokia nuotaka?! Pasiuntei mane pas raišą, aklą ir 
dar pliką baidyklę,— girdi, vesk, jūs sužadėti. Negi tik ji 
viena pasaulyje? Ar nėra daugiau mergaičių? 

Motina sunerimo: 

— Tu kalbėk aiškiai, sūneli. Kaip tai — raiša? Kaip 
tai — akla? Nieko nesuprantu. 

Ir pradėjo mergaitė pasakoti: 

— Dėdės duktė šlubakojė, viena akim akla ir tokia re- 
čiuota — kaip vištų sulesiota arbūzo žievė: papilk jai ant 
veido maišą sorų — nė vienas grūdas nenuriedės žemėn. 
Ir dar plikagalvė. 

Motina susimąstė, prisidėjusi pirštą prie kaktos. 

— Ne, vaike, čia kažkas ne taip. Matyt, dėdė nenorėjo 
leisti už tavęs dukters. Aš puikiai žinau, kad negali būt 
jos nei galva šašuota, nei veidas rečiuotas. Ji turėtų būt 
graži kaip saulė. Kas gi jai būtų pasidarę?! Čia kažkokia 
gudrybė. Tave apgavo. 

— Šiaip ar taip,— atsakė mergaitė — bet aš jos nė- 
ėmiau. Atsisakiau. Geriau čia kokią išsirinksiu. 

Pavalgė jie, pagėrė, tada ir sako Ibrahimui motina: 

— Na, eik, vaike, gulk, pailsėk: išvargęs po kelionės. 

Bet kur mergaitei eiti? Iš kur ji gali žinoti, kuris Ibra- 
himo kambarys? 

— Mama,— sako ji,— aš negaliu atmerkti akių. Nu- 
vesk mane. 

Moteriškė paėmė ją už rankos, nuvedė į kambarį. Kai 
tik jinai išėjo, mergaitė užsirakino, nusirengė ir atsigulė. 
Ryto metą ji atsikėlė anksti, vėl užsirišo akis, paskui 
pagėrė arbatos ir šūktelėjo tarnui: 

— Nagi einam į krautuvę! 

Tarnas išvedė už rankos mergaitę gatvėn, nulydėjo iki 
krautuvės. Ji įėjo, išsidėliojo prekes, truputį pakėlė raištį 
nuo akių ir pradėjo prekiauti. 

Vidurdienį mergaitė perėjo turgų, užsuko pas vieną 
prekiją, nusipirko juodų dažų, paskui grįžo atgal ir, už- 
sidariusi duris, nusidažė akis. Žiūri, kad jos kiek pajuodo, 
tačiau vis dar ne tokios juodos, kaip Ibrahimo. 

Nenorėjo. mergaitė nieko pasakoti Ibrahimo motinai, 
bijojo, kad neištvers moteriškė, sužinojusi, jog dingo 
jos mylimiausias sūnus. 

Vakare ji uždarė krautuvę ir patraukė namo. O kelią 
rytą buvo slapta įsiminusi. Priėjo prie namų. Kaip visada, 
išbėgo pasitikti motina. Įsižiūrėjo gerai į sūnų ir stebisi: 
rodos, lyg akys mėlynesnės. Bet tyli: matyt, sūnus bė 
ūpo. 

Žodžiu, mergaitė pradėjo viską tvarkyti už Ibrahimą. 
Ir dar geriau prekiavo, dar didesnės pagarbos susilaukė. 
Niekas negalėjo rungtis su ja. 


Tegu ji sau laimingai prekiauja, o aš jums paporinsiu 
apie jos jaunikį — Ibrahimą. 

Mes palikom Ibrahimą kelyje. Jis žingsniavo į miestą, 
liūdnas godas gododamas. Priėjo, vargšelis, žiūri — pa- 
čiame pakraštyje lūšnelė stovi. Įėjo vidun: sėdi senė ir 
kepa tendire čureką. O dūmų, dūmų — tiesiog ašaras varo 
iš akių. | 

Ibrahimas pasisveikino: 

— Saliam aleikum)! 

— Aleikes saliam,— atsakė jam senė. 

Paskui ji, parinkusi patogesnę vietą, metė Ibrahimui 
čiužinėlį: 

— Sėskis. 

Ibrahimas atsisėdo. Mato senė, kad šis labai liūdnas, 
ir klausia: 

— Kas tau yra, jaunikaiti, ko toks nusiminęs? Sakyk, 
gal galėsiu kuo nors padėti? 

Ir Ibrahimas išpasakojo, kas jam nutiko. 

— Sūnau mano,— tarė senė,— tavo diržą pasigrobė 
septynsparnė ragana. 

— O kas toji septynsparnė ragana? 

— Ta ragana gyvena ant aukščiausio kalno,— atsakė 
senė.— Ir pasiekti ją labai sunku. Ne kiekvienas gali. Jei- 
gu ten eisi — galvą palydėsi: dar nė vienas gyvas iš ten 
negrįžo. Bet aš tau pasakysiu paslaptį. .. 

— Sakyk greičiau, senele,— ragina ją Ibrahimas.—Mal- 
dauju tave! 

— Aš viską pasakysiu, sūneli, bet atsimink,— perspėja 
senė,— net žinodamas šią paslaptį, retas drąsuolis nugą- 
lės raganą. | 

— Na, tik sakyk, — ragina Ibrahimas,— o paskui jau aš 
pažiūrėsiu. 

— Tai gerai klausykis, sūneli,— sako senė.— Toji raga- 
gana turi didelį didelį katilą. Po juo pakurtas baisus 
laužas. Ir liepsnoja jis dieną naktį. Jeigu nori prieiti 
prie raganos, pirmiausia reikia mokėti užgesinti ugnį po 
katilu. Ir aš tave pamokysiu, ką reikia daryti. 

Nuo čia ligi to katilo reikia keliauti septynis mėnesius. 
Kai liks jau tik dešimt dienų, eiti bus neapsakomai sunku. 
Pradės tave svilinti liepsnos, dusins karštis. Bet tu eik 
toliau ir nedrįsk grįžti, supratai, sūneli? 

— Supratau, senele, supratau. 

— Toliau klausykis. Kai prieisi katilą, dešinėje pusėje, 
vienoje uolos properšoje, ant skardžio, pamatysi obelį, 
o ant jos — vieną vienintelį obuolį. Turi numušti tą obuo- 
lį žemėn. Jeigu numuši — ugnis užges, nenumuši — pasi- 
rodys ragana ir tave patį į katilą įmes. Bet ir tai dar ne 

viskas. Kai numuši nuo obels obuolį — iš visų pusių ty- 
kos pavojai. Būk gudrus ir nesileisk apgaunamas. 

Ibrahimas atsistojo, padėkojo senei, davė jai kiek pini- 
gų, pasiklausė kelio ir išėjo. 


Kol Ibrahimas keliauja, aš jums papasakosiu apie jo 
nuotaką, tai yra apie mūsų tariamąjį Ibrahimą. 

Mergaitė tvarkėsi supratingai ir netrukus visus pirkė- 
jus paviliojo. Kitų pirklių krautuvės tuščios, o Ibrahi- 
mo — sausakimšai žmonių. Tokio gero vardo dar nė vie- 
nas pirklys.nebuvo pelnęs. 

Gandas apie jauną, malonų ir apsukrų pirklį pasiekė 
dargą — prekybinių sutarčių vyriausiąjį gynėją. Darga 
suruošė vaišes ir pasikvietė Ibrahimą. 

Matyt, šeimininkui patiko jaunasis pirklys. Pasodino įį 
garbingoje vietoje — šalia savęs, pasišnekučiavo abu. 

„Pasižmonėjęs mūsų „Ibrahimas“ grįžo namo. Praėjo 
dvi trys dienos, ir vėl jį darga kviečiasi į svečius. 

Nutaikęs momentą, šeimininkas pradėjo tokią šneką: 
girdi, taip ir taip — noriu pats tave apvesdinti. Neleisiu, 
kad toks jaunas sutiktum kokią prasčiokę merginą. 

Ką jam galėjo atsakyti Ibrahimo sužadėtinė? Parėjo 
namo, o iš galvos neišeina mintis: kas bus, jeigu iš tiesų 
darga pradės ieškoti nuotakų? Ką tada reiks daryti? 

Vargšė mergaitė iki pat ryto nesumerkė akių. 

Vos prabrėško — jinai jau prie savo krautuvės. Girdi —- 
ogi kaimynas dar anksčiau už ją atėjęs, atidaręs krautu- 
vę, prekes dėlioja. 

Tik mergaitė įžengė į krautuvę — paskui ją ir kaimynas 
įeina, priveria duris, sėdasi. 

— Senų Žmonių pasakyta: artimas kaimynas geriau už 
tolimą giminaitį. Štai jau keletas mėnesių mes kaimynai, 
krautuvės mūsų šalimais. Iki šiol, ačiū dievui, nėkart ne- 
buvom susipykę, blogo žodžio vienas kitam nepasakėmi. 
Dargi padėdavom kits kitam. O dabar su svarbiu reikalu 
pas tave atėjau. Tik nežinau, sakyti ar ne. 

— Ką čia šneki, kaimyne?— atsako mergaitė— Kaip 
tai: „Sakyti ar ne“? Žinoma! Klok viską. 

Kaimynas nunarino galvą, susimąstė. Galiausiai ryžosi: 

— Be abejo, mudu dar ne taip seniai kaimynaujamės. 
Juk aš atsikrausčiau ir atidariau čia krautuvę, kai tu bu- 
vai išvykęs pas savo dėdę. Ir susipažinom tik tau grįžus. 
Va aš ir noriu, kad mes liktume draugai, bičiuliškai gy- 
ventume, nepradėtume vaidytis. 

— Dieve gink!— sušuko mergaitė.— Apie kokius čia 
vaidus galima kalbėti! 

— Tai klausyk,— sako kaimynas.— Tik pirma duok žo- 
dį, kad niekam neprasitarsi apie mano prašymą. Viskas 
telieka tarp mūsų. 

— Gerai, — sutinka mergaitė. 

Ir kaimynas ima pasakoti: 

— Kai atsikėliau į šį jūsų miestą ir atidariau krautuvę, 
už dviejų dienų padišachas nušalino čionykštį dargą ir 
atsiuntė naują — tą patį, pas kurį tu spėjai jau dukart 
pasisvečiuoti. Manęs dabar nekvietė. Bet aš dar prieš tau 
grįžtant ten esu buvęs. Nugirdau, kad vakar darga kal- 
bėjo tau tuos pačius žodžius, kaip ir man kadaise. 

— O kokius gi žodžius jis tau kalbėjo? 

— Jis parinko mane jaunikiu savo dukrai. 

Mergaitė jau norėjo kažką sakyti, bet kaimynas neleido: 

— Tu tuoj paklausi, iš kur aš žinau, ką tau vakar 
darga šnekėjo. Pasakysiu ir tą. O kai išeisiu, pasėdėk 
vienas, viską apsvarstyk, šimtąkart atmatuok, apgalvok 
gerai ir ką sugalvosi — man pasakysi. Apie vakarykštį 
jūsų pokalbį man pranešė pati dargos duktė. Matai, prieš 
tau grįžtant, aš čia buvau jauniausias ir turtingiausias 
iš visų pirklių. Darga tą žinojo ir panūdo išleisti už ma- 
nęs savo dukterį. Todėl ir į svečius kviesdavosi. O vieną- 
kart liepė man užeiti pas dukterį — parodyti jai briliantus. 
Aš užėjau. Ir ji tokia graži man pasirodė, tokia kilni, 
kad aš ją pamilau visa širdimi. Ir ji mane pamilo... Mu- 
du prisiekėm nesiskirti. Bet grįžai tu. Pamatė darga, kad 

yra turtingesnis jaunikis už mane, ir pakeitė savo už- 
mačias. .. Štai aš ir prašau tave... 

— Gana, kaimyne!-— neleido jam baigti mergaitė.-- 
Daugiau gali man nesakyt nė žodžio. Aš viską suprantu 
ir pažadu: ta mergaitė — tavo, o tu — jos. Jūs priklausote 
vienas kitam. 

Nieko nepasakė kaimynas, tik pažvelgė kupinomis dė- 
kingumo akimis, tyliai atsistojo ir išėjo. O mergaitė su- 
susimąstė: „„Tai dargos duktė turi mylimąjį? Ką gi, reikia 
padėti jiems, veikti išvien su jais.“ 

Ir kaip tik tarpdury pasirodė prižiūrėtojas: 

— Darga liepė atnešti geriausias brangenybes: jo duktė 
nori kai ką išsirinkti. 

Ibrahimo nuotaka pažadėjo išpildyti šį dargos norą. Ir 

Tada ji nubėgo pas kaimyną ir viską jam papasakojo. 

— Dabar nunešiu dargos dukrai brangenybių ir, nutai- 
kęs momentą, pasakysiu, ką esame sutarę. Tegu ir ji pa- 
suka galvą. Čia negalima šauti pro šalį. Jeigu kas — dar- 
ga beregint susidoros ir su tavim, ir su manim: žmogus, 
kuris tikrą dukterį už briliantus ir auksą parduoda, gali 
bet kokią piktybę padaryti. 

Taigi prisidėjo mūsų „Ibrahimas“ dėžutę brangių bri- 
liantų, žiedų, auskarų ir prisistatė pas poną dargą. Tas pa- 
šaukė tarnaitę ir liepė nuvesti pirklį pas dukrą. O „pirk- 
liui“ pasakė: 

— Tegu ji ten išsirenka, kas patiks, o tu paskui užeik 
pas mane, šnektelėsim, arbatos išgersim. 

Veda tarnaitė „pirklį“ pas savo ponią. O „pirklys“. 
nors juodu nė žodelio nebuvo tarę, pastebėjo, iš veido 
atspėjo, kad tarnaitė ne dargą, o jo dukterį palaiko. Tas 
jį pradžiugino. 

Jie perėjo daugybę kambarių ir menių, kol atsidūrė pas 
dargos dukterį. Mato Ibrahimo nuotaka, kad šioji sėdi ir 
laukia, čadra apsigobusi, veidą prisidengusi. 

Parodė ji, kur sėstis. Viešnia atsisėdo, atidarė dėžutę, 
išdėliojo priešais šeimininkę žiedus, auskarus, apyrankes, 
briliantų vėrinius. Dargos duktė nė nepalietė tų daiktų, 
tik buvo matyti, kad jai labai patiko vienas brangus žie- 
das ir dar auksinė juosta — tiesiog akių atplėšti negali. 
O pati sako: 

— Tavo kaimynystėje gyvena toks juvelyras Achmedas. 
Tu jį pažįsti? 

— Pažįstų,— atsako mergaitė. 

Tada dargos duktė ištraukė iš po čadros ranką: 

— Matai? Šitą žiedą jis man atnešė. Žiūrėk: tyriausi 
briliantai. O tavo brangakmeniai blausūs lyg purvinas 
stiklas. 

Jau kas kas, o Ibrahimo nuotaka išmanė apie brangak- 
menius. Akies krašteliu ji žvilgtelėjo ir pamatė, kad josios 
atneštasis žiedas šimtąkart brangesnis už Achmedo. A, 
tai dargos duktė tyčia taip sako; girdi, tas žiedas, kurį 
Achmedas užmovė, jai už viską pasaulyje brangesnis. 

Paskui ji mostelėjo ranka į auksinę juostą: 

— Ir šitos negalima lyginti su ta, kurią man atnešė 
Achmedas. Ne, aš negalėčiau juosėti tavo juosta: ji tokia 
netikra. O ir tavo poelgiai man nepatinka. Kas iš to, kad 
tu turtingas pirklys? Argi dera kaimynui klasta? 

— Ne, chanum,— tarė. jai viešnia.— Aš ne iš tų, kurie 
žodį laužo. Prieš eidamas čia, kalbėjausi su kaimynu. Jis 
man viską nuoširdžiai papasakojo. Patikėk, chanum, už- 
vis labiausiai trokštu, kad Achmedo žiedas visada žėrė- 
tų ant tavo rankos, o juosta — puoštų liemenį. 

— Tai ko tada čia atėjai su savo blizgučiais? Kam jie 
man?— nepasitikėdama paklausė dargos duktė. 

— Chanum,— atsakė jai mergaitė.— Tavo tėvas susi- 
galvojo mudu supiršti. Aš tą žinau. Zino ir pirklys Ach- 
medas, žinai ir tu — kam slėpti? Ir jeigu aš išdrįsiu ne- 
paklausyti dargos — pati supranti: jis pražudys ir mane, 
ir Achmedą, ir gall net tave. Mes visi trys turime susitarti 
ir viską kitaip pakreipti. 


—. 

Ir jie ėmė veikti išvien. Tačiau nei jaunasis pirklys 
Achmedas, nei jo numylėtinė neįtarė, kad ištikimasis jų 
draugas — ne jaunikaitis, o mergaitė. 

Tegu jie sau tariasi, o mes tuo tarpu pažiūrėsim, ką 
veikia tikrasis Ibrahimas. 

Mes palikome jaunikaitį kelyje, kai jis, sužinojęs iš 
senės aukščiausio kalno paslaptį, išsiruošė ten ieškoti 
stebuklingo diržo, kurį buvo pagrobusi septynsparnė ra- 
gana. 

Susisupo labiau Ibrahimas, susiveržė ir — į kelią! Kal- 
nų kalnais, slėnių slėniais jis eina skuba į raganos bu- 
veinę. .. 

Štai išėjo į lygumą; o tvanku čia, o karšta, gerklę tiesio;š 
smaugia — ir kas žingsnis dar karščiau darosi. Jau ir ug- 
nies verpetai, liepsnos ėmė svilinti... nebegalima iškęsti. 
Suprato Ibrahimas, kad senė teisybę sakė. Dar žengtelėjo 
į priekį — kojos neklauso. .. 
simerkė ir puolė tolyn: kas bus — tas! 

„..Prakaitas upeliais liejasi, bet Ibrahimas vis eina -— 
nėra jam kelio atgal. Dar vieną žingsnį, dar... Jaučia 
jaunikaitis, kad karštis lyg ir lėgsta... 

Suprato Ibrahimas, kad pirmoji kliūtis, apie kurią jam 
kalbėjo senė, — nugalėta. O štai ir laužas — pusę dangaus 
liepsnos dengia, dūmai kamuoliais virsta. Viršum laužo — 
katilas, visai toks, kaip senė nupasakojo: didelis didelis, 
tik verda, dunda, kunkuliuoja. | 

Įsidrąsinęs jaunikaitis puolė tiesiai prie laužo, paskui 
pasuko į dešinę, kaip senė buvo mokiusi, žiūri — kalnų 
plyšyje obelis auga, o ant tos obels obuolys raudonuoja. 

Išsitraukė Ibrahimas kardą, pribėgo prie uolų, pasišo- 
kėjo iš visų jėgų, tvokstelėjo kardu — numušė nuo šakos 
obuolį! 

Skilo obuolys ir ištiško ant žemės. Ir tuo pat metu 
griausmingai pliūptelėjo ugnies stulpas, viską aplinkui 
užtemdė dūmai. 


198 


Sudrebėjo žemė, lyg ji būtų visa suaižėjusi. Ibrahimas 
pamanė, kad jau pasaulio pabaiga. Tik žiūri — lekia iš 
visų pusių divai, drakonai, šliaužia baisingos gyvatės. 

Prisišliejo Ibrahimas prie uolos, tvirčiau suspaudė kar- 
dą rankoje ir stojo kautis. Su įtūžiu kerta kairėn, dešinėn. 
Užvirė baisios grumtynės, aplinkui jau tįso daugybė siau- 
būnų. Žiūri Ibrahimas — didžiulis drakonas, pražiojęs ašt- 
riadančius nasrus, taikosi jį pagriebti. Neišsigando jau- 
nikaitis, laiku atšoko į šalį, suvarė drakonui kardą į kairį 
šoną. Pasipylė kraujas iš žaizdos, o drakonas taip su- 
staugė — net šiurpas nuėjo per visą kūną. Ibrahimas už- 
simerkė. O kai atsimerkė — nei drakono, nei divų, nei 
pabaisų; nei katilo, nei laužo. Tylu ramu. Tik šaltinis 
bėga gurgena. O toje vietoje, kur upelis platėja — sieliai. 
Ant tų sielių — išsvajotasis diržas. 

Pribėgo Ibrahimas prie upelio, užšoko ant sielių ir 
jau tiesia ranką prie diržo. Bet kur tau, brolyti! 

Kažkieno aštrianagė letena čiupo jaunikaitį už peties, 
ir jis atsidūrė ore. Pakelia Ibrahimas galvą, ogi — sep- 
tynsparnė ragana: apatine lūpa žemę šluoja, viršutine — 
dangų braukia. Ir nunešė ragana jaunikaitį iki pačių 
padebesių. 

„Dabar man galas atėjo,— mąsto Ibrahimas,— matyl, 
toks jau mano likimas.“ Jis užsimerkė, net nekvėpuoja — 
rodos, ims ragana ir numes jį žemėn. O septynsparnė ra- 
gana nunešė jį virš debesų ir sako: 

— Tevilki tavo motina gedulo drabužiais, Ibrahimai! 
Negana, kad pavogei diržą iš mano sūnaus, atėmei jam 
gyvybę, negana, kad ir antrąjį sūnų užmušei, tu dar iš- 
drįsai užgesint mano laužą! Nesitikėiau nė danguje tavęs 
surasti, o tu žemėje man į rankas pakliuvai. Matau, nar- 
sus esi. Tad rinkis: arba mane iš bėdos turi išgelbėt, ar- 
ba aš tave stačia galva žemyn paleisiu. 

— O kokia ta bėda? — klausia Ibrahimas. 

— Aš turiu aršų priešą — baltąjį divą. Jis nuodija 
man visą gyvenimą. Niekas nemiela. Pati negaliu jo įveik- 

ti, bet Žinau, kad jam gresia mirtis nuo to, kas įstengs 
užgesinti mano laužą. Tu užgesinai laužą, tai tik tu vie- 
nas ir gali su baltuoju divu kautis. Užmuši jį — atiduosiu 
diržą ir dar pati į gimtą kraštą pargabensiu. Neužmuši — 
žūsi nuo mano rankos. 

—" Gerai, aš kausiuos su baltuoju divu,— sutiko Ibra- 
himas. 

Pasisodino ragana jaunikaitį ant vieno sparno, pakilo 
virš debesų aukščiausių ir nunešė toli toli į rytus. 

Ar ilgai jie skrido, ar trumpai — Ibrahimas nežino. 

Staiga ragana jam sako: 

— Žiūrėk, Ibrahimai, štai kur jis — baltasis divas. 

Žvilgtelėjo Ibrahimas žemyn — ir apmirė iš baimės. Ne 
divas, o didžiulis baltas kalnas slenka žeme. 

Ragana nuskrido toliau, nusileido miesto pakraštyje 
ir tarė: 

— Baltasis divas kalno oloje gyvena. Ten jį ir rasi. 

Tai pasakiusi, mostelėjo visais septyniais sparnais ir 
nuskrido. 

Ibrahimas panarino galvą ir dūlina miesto link. Jau ir 
vakaras, sutemo — nors akin durk. Kur dabar eisi naktį? 

Pasibeldė jaunikaitis į pirmas pasitaikiusias duris. Iš- 
ėjo baltabarzdis senis. Ibrahimas nusilenkė jam. 

— Saliam-aleikum. Ar nepriimtumėt į svečius? — klau- 
sia. 

— Svečias į namus — laimė į namus. Labai prašom, — 
atsako senis. 

Ir įsivedė jis Ibrahimą vidun. Čia jį pasitiko jaunikaitis: 
pasisveikino, pagarbiai atsistojęs, paprašė sėstis. Ir jie 
susėdo visi trys. 

Senis pradėjo klausinėti, iš kur jis, kaip, kur keliauja. 
Viską viską išsipasakojo Ibrahimas, tik nutylėjo, ko čia da- 
bar atsidangino. 

Senis vis klausia, Ibrahimas atsako, o įaunikaitis, kuris 
irgi kartu sėdi, tik klauso ir dūsauja. 

Neiškentė Ibrahimas: 

— Aš viską papasakojau. O dabar norėčiau paklausti, 
ko tu toks liūdnas, ko vis taip dūsauji? 

Jaunikaitis vėl giliai atsiduso: 

— Ir man beveik viską tą patį teko pergyventi, ką ir 
tau. Tik vienas skirtumas: tu narsesnis už mane. 

Tuo metu senis pakilo ir sako: 

— Jūs pačiu laiku susitikote. Pasišnekučiuokit, o aš 
eisiu paieškosiu ko nors užkąsti. 

Ir jis išėjo į kitą kambarį, o jaunikaitis atsisėdo pato- 
giau ir ėmė pasakoti: 

— Aš irgi esu turtingo pirklio sūnus. Gimiau toli nuo 
čia. Po keleto metų mano dėdė, kuris gyveno šitame mies- 
te, susilaukė dukters. Ir mus tuoj pat sužiedavo. 


Atidavė mane tėvas mokytis pas žymiausią mūsų krašto 
išminčių. Tas išminčius mokė mane ir šio, ir to po truputį, 
ką pats išmanė. O išmanė jis, matyt, daug. Tiktai moterų 
negalėdavo pakęsti. „Moteris — bailus, klastingas, gudrus, 
piktas sutvėrimas, — sakydavo jis.— Iš moters gero nieka- 
da nelauk.“ Tol mokytojas kartojo šią mintį, kol ir man 
ją įkalė į galvą. Ir aš pradėjau neapkęsti moterų, ėmiau 
jų vengti ir jas niekinti. 

Nieko nėra amžino šioje žemėje. Mirė tėvas. O išmin- 
čius buvo išmokęs mane tik knygas skaityti ir vyną. gerti. 
Nieko daugiau. Kiek tada motina vargo, plūkėsi, kad aš 
pirkliu tapčiau arba šiaip kokiu amatu užsiimčiau — nie- 
ko nepadarė. O draugai ir bičiuliai visai mane išvedė iš 
kelio. Kas dienelė — linksmybės, kas naktelė — vynas ir 
dainos. Ir pradėjo pamažėle slyst iš rankų turtai. 

Motina nepakėlė šito ir iškeliavo į aną pasaulį. Išgirdęs, 
kad tokia bėda nutiko, atvažiavo dėdė. Visaip jis stengėsi 
atvest mane į tikrą kelią — nieko neišėjo: juk mokytojas 
pirma dar daugiau triūso buvo įdėjęs, kol įkalė man į gal- 
vą, kad šis pasaulis -— permainingas, o moterys irgi nepa- 
stovios kaip pasaulis. Priminė man dėdė: girdi, mudu 
su jo dukra sužieduoti. Bet aš nenorėjau nė girdėti. 

Taip ir išvažiavo dėdė tuščiom. Per kelerius metus visą 
palikimą pragėriau su draugais. Neliko nė duonos kąs- 
niui. Tada visi nusigręžė nuo manęs. Pardaviau pusdy- 
kiai paskutines savo drapanas, nusigėriau ir nuėjau va- 
kare į kapines. Susiradau tėvo kapą, sakau, atsisveikinsiu 
su juo dar čia, žemėje, kol susitiksim aname pasaulyje. 
Prisiverkęs iki valios, išsitraukiau durklą, užsimojau ir 
jau smogsiu sau į širdį, tik staiga iš užpakalio kažkieno 
stipri ranka capt man už alkūnės. 

Pašokau, įsitempiau visas, bet ištrūkti neužteko jėgų. 
Atsisuku — ogi kažkokia juodai apsirengusi žmogysta sto- 
vi. Aš norėjau jau jai smogti, bet tokį gavau antausį, kad 
kūliais nulėkiau, išsitiesiau ir guliu. O kai atmerkiau akis, 
žiūriu, kad aš jau atsidūręs štai čia, šitame kambaryje, 
kur mudu dabar sėdim. O prie manęs pasilenkęs senis. 

Klausiu jį: 

— Kur aš esu? Kas čia mane atgabeno? 

O senis aiškina: 

— Pusseserės namuose. Ji pati ir atgabeno tave. 

Ir kaip tik tuo metu atsidaro durys, įeina kažkas juodais 
rūbais. Aš iškart pažinau: toji pati žmogysta, kuri sugrie- 
bė mane už rankos prie tėvo kapo. 

Moteris juodais rūbais oriai priėjo prie manęs, atsisėdo 
šalia ant suolelio ir sako: „Tebūnie tau žinoma, kad aš — 
tavo dėdės duktė, tavo pusseserė.“ Tai pasakiusi, ištraukė 
mano durklą ir metė ant grindų. Staiga aš prisiminiau: tą 
vakarą kapinėse buvo mėnesiena, ir man krito į akis, kad 
ant rankos, šėrusios per žandą, švystelėjo žiedas su bri- 
liantu. 

Pusseserė pasėdėjo, patylėjo kiek, o paskui tarė: 

— Tu atstūmei mane, kai mano tėvas, o tavo dėdė buvo 
atvažiavęs ir įkalbinėjo, kad vestum. Tada sakei, kad vi- 
sos moterys — neištikimi, bailūs, kvaili padarai. Ir kad 
moteris — visų blogybių priežastis. Tėvas nepakėlė tavo 
žodžių. Jis mirė. Tarp tų, su kuriais bičiuliavais, nebuvo nė 
vienos moters. Vien tik vyrai, tavo nuomone, tokie pat pro- 

tingi, drąsūs, ištikimi, kaip ir tu pats. Ir ką gi? Štai iki 
ko privarė. 

Būčiau skradžiai Žemės prasmegęs iš gėdos. O mano 
pusseserė kalbėjo toliau, rodydama į senį: 

— Sitas Žmogus kadaise išaugino, išauklėjo mūsų tė- 
vus —ir tavo, ir mano. Paskui jis augino mane. Ir dabar 
visus savo turtus į jo rankas atidaviau. Dieną kartu su 
juo eisi į krautuvę, o vakare — kartu grįšit. Aš išvažiuoju 
į kitą miestą. Bet visada teirausiuosi apie jus. Jeigu vėl 
grįši į senas vėžes, prisiekiu mirusių tėvų — ir tavo, ir ma- 
no — dvasia, neleisiu, kad terštum mūsų giminės garbę: 
ta pačia ranka, kuria išgelbėjau nuo mirties, nusiųsiu ta- 
ve pas protėvius! 

Tai pasakiusi, ji atsistojo ir išėjo. Durklas liko. Bet ką 
ten durklas? Jos žodžiai skaudžiau vėrė ir už durklą. 

Po keleto dienų aš jau atsikėliau. Kol gulėjau, senis 
nė minutės nepalikdavo manęs vieno. Paskui, kaip buvo 
prisakiusi pusseserė, rytais jis mane išsivesdavo į krau- 
tuvę, vakarais grįždavom namo. O naktimis senis pasa- 
kodavo man, ką jam teko patirti per savo ilgą gyvenimą. 

Praslinko dar kiek laiko, pas mus atvyko gražus vai- 
kinas. Senis man paaiškino, kad tai jo sesers sūnus, dide- 
lis medžioklės mėgėjas. Ištisas savaites, mėnesius jis klai- 
džiodavo po kalnus ir lygumas. O kai grįždavo į miestą, 
vis pas „mus būdavo. Aš pasakodavau jiems, ką Žinojau 
iš knygų, o jie man — ką patys pergyveno. 

Vieną vakarą, kai mudu su seniu sėdėjom namie ir šne- 
kučiavomės, atsidarė durys, ir ant slenksčio pasirodė ma- 
no buvusi sužadėtinė. Ji tebevilkėjo juodais rūbais, jos 
veidą dengė šydas. Tarytum kokios paslaptingos jėgos 
pastūmėtas, aš pašokau. Pagarbiai pasisveikinau. O ji pra- 
ėjo pro šalį ir atsisėdo. 

— Ačiū tau, dėdule!-— prašneko ji į senį. — Tu išaugi- 
nai, išmokei tėvą ir dukterį. O dabar į protą vedi mano 
pusbrolį. 

Senis nieko neatsakė. 

— Ir tau ačiū, kad gerbi dėdulės patarimus, — kalbėjo 
toliau mergaitė, kreipdamasi į mane.— Sakyk, brolau, o ką 
tu dabar galvoji apie moteris? Nepakeitei nuomonės? 

Aš sutrikau, išraudau. 

— Jūs man įrodėt, kad tarp moterų, kaip ir tarp vyrų, 
yra blogų, bet yra ir labai gerų,— atsakiau.— Ir tie įro- 
dymai tokie įtikinantys, jog nepasiginčysi, nes yra gera 
moteris — jūs, ir blogas vyras — aš. 

Pusseserė prajuko. Dėdulė ėmė girti mane. 

— Žinai ką?— sako jis mergaitei.— Jeigu tu sutiktum — 
apvesdintume tavo brolį. | 

O šioji atsakė: 

— Jūsų reikalas. Norite — vesdinkite. Aš visada galiu 
iškelti jam vestuves. 

Ji atsikėlė ir išėjo. O aš tariau seniui: 

— Betgi aš turiu sužadėtinę. 

Senis lyg būtų nesupratęs, apie ką aš kalbu. 

— Kas ta tavoji sužadėtinė? — klausia jis mane. 

— Taigi ji. Mudu dar vaikystėje sužadėjo. 

Ir sako man senis: 

— Ji ištekėjusi. . . 

O kas buvo toliau, aš tau keliais žodžiais papasako- 
siu, Ibrahimai, jau vėlu, o tu iš kelionės pavargęs, pail- 
sėti reikia. Taigi,— vėl pradėjo jis,— mūsų namas labai 
didelis. Viena pusė priklauso mums, kita — svetimiems. 
Pro tą pusę eina gatvė. Senis vis pravesdavo mane ta gat- 
ve, ir vienąkart aš pamačiau lange merginą, tikrą gražuolę. 

Pamačiau ją —ir tarsi kojos į žemę įaugo. Ne vien 
todėl, kad ji patiko. Mergaitė taisė užuolaidą, ir ant jos 
piršto sužibo Žiedas, toks panašus į mano pusseserės Žžie- 
dą. O ir pati buvo truputį į ją panaši. Ir dar labiau atrodė 
panaši — kaip tu manai, į ką? — į senio seserėną, su ku- 
riuo mes prasėdėdavom ilgiausius vakarus. 

Mergaitė skubiai užtraukė užuolaidą. Man pasirode, kad 
ir senis spėjo ją pamatyti. Klausiu: 

-— Dėdule, kas ji? 

O jis man: 

— Kaimynė. O ką, patinka tau? 

— Labai,— sakau. 

Senis apsidairė, ar kas mūsų negirdi, ir šnibžda man 
į ausį: 

— Neprasitark nei pusseserei, nei mano seserėnui, tegu 
tik mudu žinosim: aš sutinku, kad tu vestum šitą kaimy- 
nę. Ji labai gera mergaitė. Rytoj paprašysiu pakviesti 
tavo pusseserę, tegu ateina, pasišnekėsim. Tiktai neduos 
ji sutikimo. Ir mano seserėnas priešinsis. Bet tu nenusi- 
leisk. Taip ir pasakyk: arba šitą mergaitę, arba iš viso nie- 
ko nevesiu. 

— Gerai,— sakau.— Bet kodėl gi nesutiks mano pusse- 
serė ir tavo seserėnas? Kas jiems? 

— Matai, čia paslaptis, — atsako senis. 

— Kokia paslaptis? Ar negalima jos sužinoti? 

— Ne,— sako, — dabar negalima. 

— Tai kada bus galima? 

— Po tavo vestuvių. 

Tą pačią dieną senis pasiuntė žinią mano pusseserei. 
Vakare atėjo tas jo seserėnas ir pradėjo visaip atkalbi- 
nėti mane nuo vedybų. Ilgai jis atkalbinėjo, bet aš jo ne- 
klausiau. 

Rytą atvažiavo pusseserė. Iki išnaktų mes prakalbė- 
jom su ja. 

Ginčijomės ginčijomės, kol nebeištvėriau: 

— Aš neparsisamdžiau jums už tarną, kad viską čia 
už mane spręstumėt. Nesiginu, daug kuo esu nusidėjęs, 
betgi ir jūs kaip pasielgėt: pametėt sužadėtinį, už kito 
išėjot! | 

Čia jau ji nieko negalėjo pasakyti. Atsikėlė išeiti, bet se- 
nis pirma jos pašoko: | 

— Palauk!— šaukia.— Sėskitės abu. Ar aš turiu teisę 
tarti bent žodį šiuose namuose, ar ne? Žinokit: jeigu da- 
bar judu manęs nepaklausysit, kojos daugiau čia nekelsiu! 

Matom, kad prasti reikalai. Senis nejuokais supyko. 
Tad sėdim ir tylim abu. 

O jis toliau šneka: 

— Tai aš jam patariau vesti mergaitę, kuri mūsų kaimy- 
nystėje gyvena. Net tyčia keletą dienų vedžiojau ta gatve, 
kad jis ją pamatytų. 

Mano pusseserė vėl norėjo kažką sakyti, bet senis ne- 
leido: 

— Palauk! Tik pabandyk prasižioti, nors pusę žodžio 
tark — nė minutės ilgiau čia nepasiliksiu. 

O paskui atsisuko į mane ir sako: 

— Tai žinok, sūneli: tavo pusseserė — tai ir yra mana- 
sis seserėnas. Ji yra ir toji mergaitė, kuri taip tau patiko. 
Ir ji visai neištekėjusi. 

Po šių žodžių senis nutraukė nuo jos veido šydą ir 
numetė šalin. Pasirodo, būta durų į kitą namo galą. Ir 
mano pusseserė niekur nebuvo išvažiavusi, visą laiką ten 
gyveno. Galima sakyti, drauge su mumis. Vienąkart ji 
užeidavo pas mus juodais rūbais, kitąkart — persirengusi 
jaunikaičiu, tuo senio seserėnu medžiotoju. 

Atšventėm vestuves ir laimingai gyvenom. Bet ta lai- 
mė neilgai truko... 

— O kas atsitiko? — klausia Ibrahimas.— Kur dabar 
tavo nuotaka? | 

— Štai jau praėjo du mėnesiai,— sako jaunikaitis,-- 
o jos nėra. Dingo ir dingo. Visur jos ieškojau, visko grie- 
biausi — nėr, ir baigta. Jokio pėdsako. | 

Tik spėjo jaunikaitis tą pasakyti, įėjo senis su valgy- 
mais ir gėrimais. Trise jie pavakarieniavo, ką alachas da- 
vė, ir nuėjo gulti, netarę vienas kitam nė žodžio. 

Ryto metą ir sako Ibrahimas jaunikaičiui: 

— Sunki man bus ši diena. Išeinu. Jeigu lig vakaro 
negrįšiu — nebelaukit. Vadinasi, jau nebėra manęs šiame 
pasaulyje. O jeigu sveikas gyvas grįšiu, tol neišeisiu iš 
čia, kol suieškosiu tavo nuotaką ir grąžinsiu jus vieną 
kitam. 

Ir Ibrahimas išėjo. Ejo jis, ėjo, kol galiausiai priėjo ka!- 
no papėdę. Paieškojęs rado šulinį, apie kurį buvo ragana 
pasakojusi, nusileido žemyn. Žiūri — takas suka į kairę. 
Eidamas tuo taku, jis pateko tiesiai į olą. Ogi ten — mer- 
gaitė parišta už kasų palubėj kabo. Jos kairės kojos kul- 
nas lyg adata pradurtas, iš žaizdos lėtai sunkiasi kraujas. 
Ir krinta kraujo lašai į apačioje pastatytą auksinę taurę. 

Pamatė mergaitė Ibrahimą, išsigando: 

— Išeik iš čia, jaunikaiti, bėk greičiau, pagailėk sa- 
vęs, nelaimingasis, tuoj pasirodys divas, jis išgers tavo 
kraują, apgrauš kaulelius. 

O Ibrahimas, nė žodžio netaręs, atsisėdo ir laukia divo. 
Štai susiubavo sudrebėjo po kojomis žemė, viskas subraš- 
kėjo sudundėjo — atlėkė divas. Pamatęs Ibrahimą, ištiesė 
letenas ir puolė prie jo. 

Iki pat vakaro jie grūmėsi. Tai divas prilenkia Ibrahi- 
mą prie žemės, tai Ibrahimas divą. Tačiau nei vienas, nei 
kitas nepasiduoda. Galiausiai Ibrahimas iš paskutinių jėgų 
čiupo divą už kaklo ir permetė per save. 

Znektelėjo divas žemėn, o Ibrahimas, kol spėjo šis vėl 
pašokti, čiupo auksinę taurę ir, kaip buvo mokiusi ragana, 
šliūukštelėjo kraują tiesiai jam į akis. 

Divas iškart apako. Tada Ibrahimas puolė jam ant krū- 
tinės, išsitraukė kardą... Bet kas tai? Kurgi pasidėjo di- 
vas? Žiūri Ibrahimas — toje vietoje guli apalpusi jo nuo- 
taka! 

Suvirpėjo kardas jaunikaičio rankoje, bet tuo metu iš 
anapus debesų pasigirdo raganos balsas: 

— Kirsk jam, negailėk! Jei nekirsi — beregint tave su- 
draskys! 

Ibrahimas užsimerkė, smeigė kardą savo nuotakai į akis, 
nukirto galvą. Žiūri — ne, iš tiesų čia divo būta. Į olą nusi- 
leido ir septynsparnė ragana, paėmė ji didesnį indą, pri- 
pylė divo kraujo ir duoda Ibrahimui: 

— Imk. Ką apšlakstysi šiuo krauju, viskas pavirs auk- 
su. Tu užmušei baltąjį divą, nors ir norėjo jis tave apgau- 

ti, pasivertęs nuotaka. O šita mergaitė — pusseserė to 
jaunikaičio, kur šiąnakt nakvojai ir kuris taip sielvartauia 
dėl jos. Piktasis divas buvo pagrobęs ir paslėpęs ją čia 
oloje. 

Parvedė Ibrahimas mergaitę namo. Paskui sėdo ant ra- 
ganos sparno ir kaip mat atsidūrė savam krašte. Čia ra- 
gana ir stebuklingąjį diržą jam atidavė. 

Parsirado į namus tikrasis Ibrahimas, perėmė iš ano 
Ibrahimo — savo nuotakos — visus darbus. Galiausiai iš- 
sipildė ir jų, ir pirklio Achmedo troškimai. 

Tai bent buvo vestuvės! Keturiasdešimt dienų ir ketu- 
riasdešimt naktų žmonės puotavo. Ir aš ten buvau, plovą 
rankom graibiau, per barzdą varvėjo, burnoj neturėjau. 
Šveiskit ir jūs į sveikatą! 

Gyvenkit šimtą metų, o aš — dukart po penkias dešimtis. 
Būkit sveiki, o aš ir taip sveikas. 


DDAAADVDDAADMDDVADADMDAAADAADVANDDVAAADAA 
ŠYKŠTUOLIS DŽULFA 

itą kartą gyveno plikis Džulia. Jis buvo be galo šykš- 

tus. Nei grašio, nei duonos kąsnelio iš jo niekas nė- 
gaudavo. Gyveno šykštusis Džulia su žmona Fatma, kuri 
buvo gera, užjaučianti, tai ne jos vyras. 

Tame mieste gyveno ir našlaitis berniukas, vardu Tei- 
muras. 

Teimuro tėvas buvo geraširdis žmogus. Jis visiems pa- 
dėdavo, kuo tik galėdamas. Daug gero jis padarė ir Fat- 
mai, kuri visai mažytė liko našlaite. Teimuro tėvas pasiėmė 
ją į savo namus, įdukrino. 

Kai Fatma užaugo, pasipiršo jai Džulia. Teimuro tėvas 
sukrovė kraitį ir išleido Fatmą už jo. 

Bet po kiek laiko mirė Teimuro tėvas. O paskui mirė 
motina, ir liko Teimuras vienas, jokio artimo žmogaus 
mieste neturėjo, tik Fatmą. Berniukas laikė Fatmą už sese- 
rį ir dažnai ateidavo pas ją. 

Džuliai tas labai nepatiko. Mat, kai ateidavo Teimu- 
ras, Fatma vis jį valgydindavo, o kartais ir kokį drabu- 
žėlį pakišdavo. Gobšusis Džulia tą žinojo ir, vos pama- 
tęs Teimurą, raukė antakius, bambėjo. 

Kartą Teimuras buvo labai išalkęs. „Eisiu pas seserį 
Fatmą, ji duos man kąsnelį duonos“,— pagalvojo berniukas, 

O Džulia kaip tik buvo namie. Jis audė vilnonį audek- 
14 šarovarams. Teimuras nėjo vidun, sustojo prie slenks- 
čio ir stovi. 

Pamatęs, kad atėjo Teimuras, Džulia, kaip visada, susi- 
raukė nepatenkintas. Fatma ėmė sukti galvą, kaip čia ir 
berniuką pavalgydinti, ir vyro niurzgėjimų išvengti. Su- 
galvojo. | 

— Teimurai,— pašaukė ji berniuką, — eikš vidun, prie 
vaiko pabūsi. Aš turiu išeiti. Kai grįšiu, valgyti tau duo- 
siu. 

Džulia išgirdo ir net išbalo visas. 

— Nereikia,— piktai pasakė jis.— Paguldyk vaiką į lop- 
šį, atnešk virvę: vieną galą pririši prie lopšio, o kitą man 
prie kairės rankos. Vis tiek ranka mostaguoju, kai audžiu. 
Lopšys supsis, ir vaikas užmigs. 

— Gerai,— atsakė Fatma, neparodydama, jog nepasi- 
sekė jos sumanymas. Paguldė ji vaiką į lopšį, atnešė ilgą 
virvę, vieną galą pririšo prie lopšio, kitą — Džuliai prie 
rankos. Džulia audžia, o lopšys supasi. .. 

Fatma vėl galvoja. 

— Teimurai,— pagaliau tarė ji,— čia yra kiek čaltiko, 
aš papilsiu ant stogo, o tu pasaugok, kad vištos ir žvirb- 
liai nelestų. Paskui duosiu tau valgyti. 

Nesuspėjo Teimuras pasakyti „gerai“, tuoj pasigirdo pik- 
tas Džulios balsas: 

— Nereikia. Atnešk ilgą kartį, vieną galą iškišk per 
dūmtraukį, o kitą — pririšk virve man prie dešinės rankos. 
Vis tiek ir šita ranka mosuoju, kai audžiu. Kartis linguos, 
ir Žvirbliai, vištos bijos artintis prie grūdų. 

Ką darys Fatma? Atnešė ilgą nendrinę kartį, surado 
virvę, vieną jos galą pririšo prie karties, kitą — Džuliai 
prie rankos. Džulia audžia, o kartis juda, baido vištas ir 
žvirblius. 

„Ak tu nage!— pagalvojo sau Fatma.— Kaipgi čia man 
šiandien pavalgydinti Teimurą?“ 

— Teimurai,— pašaukė ji berniuką,— vienas svečias at- 
vežė mums kiek grietinės, jau gest pradėjo, o aš vis 
neturiu laiko. Supilsiu į muštuvį, sumuši sviesto. Kai 
baigsi, gausi valgyti. 

Ir vėl pasigirdo piktas Džulios niurzgėjimas: 

— Klausyk, jau tu mane iš kantrybės išvarei! Supilk 
grietinę į muštuvį ir pririšk man prie nugaros. Vis tiek 
nugara lankstosi, kai audžiu. Iki vakaro sviestas bus su- 
muštas. 

— Gerai,— tiek tegalėjo pasakyti Fatma. š 

Ji supylė grietinę į muštuvį ir pririšo Džuliai prie nuga- 
ros. 

Džulia audžia, nugara lankstosi, o grietinė pamažu te- 
liūuskuojasi muštuvyje. 

Teko Fatmai dar pasukti galvą. 

— Teimurai,— tarė ji, — suminkyk molio. Mūsų židinys 
sutrūkinėjo, reikia užtepti. O paskui aš tau duosiu valgyti. 

Džulia nebegalėjo daugiau ištverti. 

— Nereikia!-— suriko jis.— Nešk čia smėlio ir vandens!, 
Smėlį papilk man po kojomis ir užliek vandeniu. Juk vis 
tiek, kai audžiu, vieną koją keliu, kitą statau. Galiu pri- 
minkyti molio tiek ir tiek. 

Pamačiusi, kad ir ši gudrybė nepavyko, Fatma nuėjo at- 
nešti smėlio su vandeniu. Ji papylė smėlį Džuliai po ko- 
jomis, užliejo vandeniu. Džulia audžia, baido kartimi 
paukščius, supa lopšį, minko molį. 

Fatma gerai matė, kad vyras jau vos laikosi, kad tuoj 
gali pradėti plūstis, todėl tylėjo, nors ir labai krimtosi, 
jog negali pamaitinti alkano berniuko. 

Teimuras, supratęs, kad Fatma nebegalės duoti jam val- 
gyti, atsisveikino ir išėjo. 

Eina jis gatve ir galvoja: „Kaip būtų gerai, jeigu kada 
tektų Džuliai pasibelsti į mano duris. Štai tada aš pamo- 
kyčiau šitą gobšų gudruolį.“ 

Jau buvo jis netoli turgaus, žiūri — bėga žmonės prie 
tvirtovės vartų. 

— Kur jūs visi bėgate?— užklausė Teimuras, pamatęs 
minioje kaimyno sūnų Alį. 

— Padišachas pametė prie tvirtovės vartų brangakme- 
nį iš savo žiedo, — atsakė šis nesustodamas.— Dabar šauk- 

liai paskelbė, kad tas, kuris suras ir atneš brangakmenį, 
gaus tiek pinigų, kiek pats sveria. 

Ir Teimuras kartu su visais įniko ieškoti brangakmenio. 

Ilgai žmonės ieškojo. Paskui pamažu jau pradėjo skirs- 
tytis. Niekas nesurado padišacho brangakmenio. 

— Aš einu namo, o tu? — paklausė Teimurą Alis. 

— Aš dar truputį paieškosiu,— atsakė Teimuras. 

„Pirma ieškojau išilgai kelio, o dabar pamėginsiu sker- 
sai“, — nusprendė berniukas. 

Kiek paėjėjus, kažkas sužibo po kojomis. Teimuras pasi- 
lenkė, ogi — brangakmenis! Berniukas skriste nuskrido 
į padišacho rūmus. 

— Ei kečalai, ko reikia?— sustabdė jį sargybinis prie - 
rūmų vartų. 

— Tik daryk vartus greičiau, aš radau brangakmenį iš 
padišacho žiedo. 

Bet sargybinis nesiskubino daryti vartų. 

— Aš noriu pažiūrėti. Kur tas brangakmenis? 

— O kam tau apžiūrinėti padišacho žiedo brangakme- 
nį!-— atsakė Teimuras. 

— Kečalai, atiduok man brangakmenį, o aš tau duosiu, 
ko tik paprašysi,— pasiūlė sargybinis. 

— Ne, neatiduosiu. Aš pats jį nunešiu padišachui. 

— O aš neįleisiu tavęs į rūmus. 

— Jeigu tuojau man neatidarysi vartų, aš taip imsiu 
šaukti, kad pats padišachas ateis čionai, — pagrasino Tei- 
muras. 

darė vartus. Teimuras jau norėjo drožti tiesiai pas padi- 
šachą, bet prie antrų vartų jį vėl sustabdė: 

— Stok! Kas esi? Ir ko nori? 

— Aš suradau brangakmenį iš padišacho žiedo,— atsa- 
kė Teimuras. 

Ir šis sargybinis visaip stengėsi išvilioti iš berniuko 
brangų radinį, bet nieko neišėjo. 

— Leisk mane, arba aš taip imsiu šaukti, kad pais 
padišachas ateis čia,— pagrasino ir jam Teimuras. 

Pamatęs, kad vis tiek SEpnBS neapgaus, antrasis sar- 
gybinis pasakė: 

— Lauk čia, o aš nueisiu ir pranešiu. 

Sargybinis nuėjo pas vizirį ir pasakė, kad pas padiša- 
chą nori patekti kečalas, atnešęs surastą brangakmenį. 

— Atvesk jį pas mane,— įsakė viziris. 

Sargybinis nuvedė Teimurą pas vizirį. 

— Tai kas nutiko, berniuk? Kokios bėdos atvijo čia? — 
paklausė viziris. 

— Nieko nenutiko,— atsakė Teimuras. 

— Kaip nieko? Tai ko tada atėjai? — vėl paklausė vi- 
ziris. 

— Aš visai ne pas tave atėjau. 

— O pas ką? 

— Pas padišachą. 

— Kas tu toks? Ir ko tau reikia iš padišacho?— toliau 
kamantinėjo viziris. 

— Tik leisk pas padišachą, tada ir sužinosi, ko man iš 
jo reikia, — tarė Teimuras. 

Matydamas, kad neperginčys kečalo, viziris nuvedė jį 
pas padišachą. 

— O pasaulio valdove,— kreipėsi viziris į padišachą,— 
šitas berniukas atėjo su kažkokiu reikalu. 

Padišachas pasisuko į Teimurą ir paklausė: 

— Koks tas reikalas? 

— Aš suradau brangakmenį iš tavo žiedo, — pasakė Tei- 
muras. 

— Kur jis? — apsidžiaugė padišachas. 

Teimuras žengė keletą žingsnių ir atkišo padišachui 
brangakmenį. 

— Tikrai čia tas pats brangakmenis, kurį buvau pa- 
metęs!— sušuko padišachas.— Ačiū. Viziri, palydėk ber- 
niuką. | 

— Telaimina alachas padišachą, manęs nereikia lydėti, 
aš ir pats galiu išeiti, — tarė Teimuras.— Betgi tu, valdo- 
ve, nepildai savo įsakymo. Išėjęs į aišktę, aš sušauksiu 
žmones ir padarysiu tau gėdą. 

Pamatęs, kad taip lengvai neatsikratys berniuku, padi- 
šachas paklausė: 

— O ko tu nori? 

— Tavo pinigų man nereikia,— atsakė Teimuras.— Bet 
išpildyk vieną mano prašymą. 

— Kokį gi?— paklausė padišachas. 

— Išleisk įsakymą, kad kiekvienas mūsų mieste gyve- 
nantis plikis sumokėtų man po šimtą tumenų. 

Padišachas nustebo. Bet paskui pagalvojo: „O kodėl gi 
neišleisti tokio įsakymo? Juk manęs jis nelies.“ 

Paėmė viziris popieriaus lapą ir parašė, kad kiekvienas 
plikis privalo duoti kečalui šimtą tumenų. 

Pasisukęs į berniuką, padišachas paklausė: 

— Ką dar? 

— Įsakyk dar, kad kiekvienas šio miesto gyventojas, 
kurio vardas Džulia, taip pat duotų man šimtą. 

Padišachas liepė viziriui ir šitą įrašyti. 

Kai viziris baigė rašyti, padišachas vėl paklausė Tei- 
murą: 

— Ko dar nori? 

— Kad kiekvienas, kurio žmonos vardas Fatma, taip 
pat duotų man šimtą. 

— Gerai. Rašyk, viziri. 

Viziris parašė. O padišachas, pažvelgęs į berniuką, vėl 
klausia: 

— Ką dar? 

— Dar įsakyk, kad visi, kas turi po vieną asilą, duotų 
man šimtą tumenų. 

— Gerai, tegul bus taip. 

Kai viziris ir tą parašė, kad kiekvienas, turįs asilą, pri- 
valo duoti kečalui šimtą tumenų, padišachas vėl kreipėsi 
į Teimurą: 

— O ko dar nori? 

— Dar įsakyk: kas kilęs iš Sarchanbeilio, tas privalo 
duoti man šimtą tumenų. 

— Įrašyk, viziri, ir tą,— liepė padišachas, o paskui atsi- 
suko į Teimurą: 

— Ar dar ko nori? 

— Įrašyk dar šitaip: kas išdrįs nepildyti tavo įsakymo, 
tas privalės duoti man tūkstantį tumenų. 

Padišachas susimąstė, bet, kadangi čia jo paties nic- 
kas nelietė, liepė viziriui įrašyti ir šį kečalo prašymą. 

— Na, dabar jau viskas? Daugiau nieko nenori prašy- 
ti?— paklausė padišachas berniuką. 

— Dar įrašyk, kad jeigu kas matys tavo įsakymo pa- 
žeidėją ir jo nenubaus, turės duoti man tūkstantį tumenų. 

— Gerai,— sutiko padišachas.— Ko dar prašytum? 

— Tesiunčia alachas padišachui sveikatos, dabar jau 
viskas. Tik pasirašyk savo įsakymą, uždėk antspaudą ir 
duok man. 

Padišachas pasirašė, užantspaudavo įsakymą ir padavė 
Teimurui. 

— Telaimina alachas padišachą, dabar aš eisiu,— tarė 
Teimuras,— o po valandos grįšiu su nepaprasta žinia. 
Įsakyk sargybiniams, kad praleistų mane. 

„Įdomu, su kokia nepaprasta žinia jis grįš po valan- 
dos“,—pagalvojo padišachas ir liepė viziriui tuojau pra- 
leisti kečalą, kai tik ateis. 

O Teimuras, gerai paslėpęs padišacho įsakymą, pavaikš- 
tinėjo valandą po miestą ir vėl sugrįžo į rūmus. Sargy- 
binis nuvedė berniuką pas vizirį, o viziris — pas padiša- 
chą. Teimuras sustojo, nulenkęs galvą. 

— Tai kokią žinią atnešei, kečalai?— paklausė padiša- 
chas. 

— Telaimina alachas padišachą, aš atėjau pasakyti, kad 
mūsų mieste yra Žmogus, pažeidęs tavo įsakymą. Ir tas 
žmogus neduoda man tūkstančio tumenų. 

Padišachas labai užsirūstino. 

— Girdi, viziri,— sušuko jis.— Matai, ko sulaukėm — 
neklauso mano įsakymo! Sužinok, kas tas žmogus, ir at- 
vesk jį čia. Tegu pirma atiduos vaikiščiui tūkstantį tume- 
nų, o paskui liepsiu nukirsti jam galvą. 

— Telaimina padišachą alachas, įsakyk pašaukti bu- 
delius, nes tas žmogus yra čia, — tarė Teimuras. 

Padišachas liepė pašaukti budelius, o kai šie atėjo, pa- 
klausė Teimurą: 

— Tai kur tas žmogus, neklausęs mano įsakymo? 

— Telaimina alachas padišachą, ar buvai išleidęs tokį 
įsakymą, kur pasakyta, kad tasai, kuris suras tavo 
pamestą brangakmenį, gaus tiek pinigų, kiek pats sve- 
ria?— paklausė Teimuras. 


— Taip, buvau. 

— Tai kodėl man nė surūdijusio skatiko nedavei? Tu 
pirmasis sulaužei savo įsakymą. Arba duok tūkstantį tu- 
menų, arba liepk nukirsti tau galvą. 

Išgirdęs tokius žodžius, padišachas baisiai įširdo. 

— Ei pliki, sugalvojai juoktis iš manęs?! Aš tuoj liep- 
siu... 

— Telaimina alachas padišachą,— pertraukė jį Teimu- 
ras,—- gali įsakyti, kad primuštų mane arba net galvą nu- 
kirstų. Bet atsimink, kad šitame mieste yra keturiasdešimt 
tokių plikių, kaip aš. Jiems ir perdaviau tavo -pasirašytą, 
užantspauduotą įsakymą. Jeigu čia man kas nors atsitiks, 
tai jie visur skaitys žmonėms tą įsakymą ir užtrauks tau 
gėdą. Protingiausia būtų atiduoti tūkstantį tumenų. O jei- 
gu neatiduosi, tai nusižengsi dar ir šiandieniniam savo 
įsakymui, tada turėsi dar tūkstantį sumokėti. 

Mato padišachas, kad visai įkliuvo. Padavė jis -Teimu- 
rui tūkstantį tumenų ir tarė: 

— Imk pinigus ir nešdinkis iš čia. Žiūrėk, kad aš dau- 
giau tavęs nematyčiau! 

— Telaimina padišachą alachas,— atsakė Teimuras,— 
juk aš saugau tavo įstatymus, tai ko pyksti? Negaliu dar 

išeiti, nes čia yra dar vienas žmogus, kuris nusižengė tavo 
įsakymui ir nesumokėjo man tūkstančio tumenų. 

Teimuras kreipėsi į vizirį: 

— Matei, kad padišachas nusižengė savo paties įsaky- 
mui? 

— Mačiau,— vos apversdamas liežuvį, atsakė viziris. 

— Tai kodėl jo nenubaudei? 

— Kaipgi aš galėjau bausti padišachą?— išsigandęs va- 
peno viziris. | 

— Nežinau kaip. Ir ne mano čia reikalas. Juk tu pats 
parašei, kad tas, kas pamatys žmogų, neklausantį padi- 
šacho įsakymo, ir nenubaus jo, turės duoti man tūkstantį 
tumenų. Nešk čionai tūkstantį tumenų arba nubausk padi- 
šachą. Jeigu nepadarysi šito, tai dar kartą nusižengsi 
padišacho įsakymui, kurį pats parašei. 

— Duok jam, viziri, tūkstantį tumenų, nes jis užtrauks 
dar mums gėdą,— pasakė padišachas. 

Gavęs iš vizirio tūkstantį tumenų, Teimuras išsidangi- 
gino. Jis nuėjo ten, kur buvo paslėpęs padišacho įsakymą, 
pasiėmė jį ir patraukė tiesiai pas Džulią. 

Atėjęs jis rado šykštuolį prakaito išpiltą: ir audžia, ir 
lopšį supa, ir paukščius baido, ir sviestą muša, ir molį 
minko. 

— Klausyk, svaini,— kreipėsi Teimuras,— atsipūsk va- 
landėlę, aš atnešiau paties padišacho įsakymą. 

— Kokį įsakymą?— nustebęs paklausė Džulia. 

— Pirma geriau pasakyk, ar tavo galva plika, ar ne? 

— O kas tau rūpi? — supyko Džulia. 

— Tiesiai atsakyk: tu plikas ar ne? — vėl paklausė Tei- 
muras. 

— Na, sakysim, plikas, ir kas iš to? 

— Ogi tas, kad turi duoti man šimtą tumenų! 

— Klausyk, kečalai, kokį šimtą?— nieko nesuprasda- 
mas, Džulia žiūrėjo į Teimurą. 

— Tai negi tu ne plikas? 

— O gal tave paskyrė rinkti mokesčius iš plikių? 

— Taip, paskyrė, — atsakė Teimuras. 

— "Ar turi raštą? 

— O kaipgi, turiu, — ir Teimuras parodė pirmą punktą 
padišacho įsakyme. 

Pamatęs, kad čia menki juokai, Džulfa pradėjo mal- 
dauti: 

— Vaikeli, juk tu mums kaip tikras sūnus, pats matai, 
kad dėdulė Džulia vargiai užsidirba duonai! 

— Ką? Tavo vardas Džulia? 

— Lyg nežinotum, kad aš — Džulita. 

— Tai tada dar šimtą turi man duoti. Užtat, kad esi 
ir plikas, ir Džulia,— tarė Teimuras, rodydamas antrą 
punktą padišacho įsakyme. 

— Fatma, Fatma!-— ėmė šaukti Džulia,— pažiūrėk, ką 
tavo brolis čia daro... 

— Kaip? Tavo žmonos vardas Fatma?— paklausė Tei- 
muras, lyg pirmą kartą girdėdamas. 

— Negi nežinai, kad ji Fatma? 

„— Tuomet turi duoti man dar šimtą,— pasakė Teimuras 
ir parodė Džulfai trečią punktą padišacho įsakyme. 

Džulia suprato, kad blogai, kad reikės mokėti. 

— Klausyk, kečalai,— tarė jis, — šiandien aš neturiu pi- 
nigų. Rytoj nuvesiu į turgų asilą, parduosiu, tada ir gausi. 

— Tai ir asilą turi? 

— Lyg nežinotum, kad aš turiu asilą. 

— Tada privalai man duoti dar šimtą,— pasakė Tei- 
muras, rodydamas Džuliai ketvirtą punktą padišacho įsa- 


kyme. 

Pamatęs, kad tikrai taip įsakyme parašyta, Džulia su- 
dejavo: 

— O negailestingasis! Tu nori visai susmukdyti sar- 
chanbeilietį. .. 


— Kaip, tu iš Sarchanbeilio? 

— Negi nežinojai? 

— Tai turėsi man duoti dar šimtą tumenų,— parodė 
Teimuras penktąjį punktą padišacho įsakyme. 

— Tu nori į kapus mane nuvaryti? — net sukliko Džul- 
fa.— Jeigu aš tau atiduosiu tiek pinigų, širdis neišturės! 

— Ak neduosi? Jei taip, tai už padišacho įsakymo pažei- 
dimą privalai sumokėti man dar tūkstantį tumenų. 

Džulia įsitikino, kad tikrai taip įsakyme parašyta. Jis 
atnešė visus tuos pinigus ir drebančiom rankom padavė 
Teimurui. 

— Gerai, o dabar pasakyk, kodėl man atskaičiavai tą 
paskutinįjį tūkstantį? Tikriausiai todėl, kad pažeidei pa- 
dišacho įsakymą? Ar ne taip? 

— Taip,— nedrąsiai patvirtino Džulia. 

— Tai paskaityk paskutinį įsakymo punktą,— tarė Tei- 
muras.— Dar tūkstantį turi duoti man už tai, kad matei 
įsakymo pažeidėją ir jo nenubaudei. 

Visas drebėdamas, Džulia pradėjo skaičiuoti ir tuos 
pinigus. 

— Čia tau, Džulia, bus pamoka už šykštumą,— pasa- 
kė Teimuras. 

--—- Džuliai dar ir šito per maža,— nusišypsojo Fatma. 


DMANMAADMADMHADMAANADDVDVDVRDADVDAADDRADDDA 
PLIKIŲ TEISMAS 

al taip buvo, o gal ir ne. Gyveno kartą du broliai. 

Vyresnysis — Valechas, 0 jaunesnysis — Salechas. 
Kai mirė tėvas, Valechas pasiglemžė visą turtą, Salechui 
ničnieko nedavė. Turėdamas pinigų, jis žymiu pirkliu pa- 
sidarė. O vargšas Salechas vos galėjo išmaitinti savo dide- 
le šeimą. 

Vienąkart Salechas tarė žmonai: 

— Įdėk į krepšį čurekų ir sūrio, eisiu kur nors į kitą 
miestą darbo ieškoti. 

Žmona atsakė: 

— Darbas — visur darbas. Dirbk čia. Kam dar kitan 
miestan dangintis? 

Bet Salechas nesutiko: 

— Ne, motin, negaliu čia dirbti. Brolis turtingu pirkliu 
pasidarė, o aš — padienis darbininkas. Ar į darbą einu, 
ar iš darbo, vis sutinku tai jį, tai jo sūnus. Snairomis jie 
žiūri į mane. O man apmaudu. Negana, kad visą turtą 
susiglemžė, dar tyčiojasi iš manęs. Aš darbo nebijau. Bet 
sunku tverti, kai jie taip pučiasi prieš mus. 

Žmona nepasakė daugiau nė žodžio, įdėjo į krepšį duo- 
nos su sūriu ir išlydėjo Salechą kelionėn. Ar ilgai jis 
keliavo, ar trumpai, bet galiausiai prikeliavo vieną miestą. 
Pavaikščiojo porą dienų, o trečią — parsisamdė dirbti pas 
pirklį. Susiderėjo, kad pirklys kasdien duos valgyti, o kai 
pasibaigs metai — atlygins už visą darbą. 

Salechas buvo labai darbštus. Nuo ryto ligi vakaro jis 
plušėjo, viską gerai darė. Kartais net už tris, už keturis 
dirbo. O pirklys pasitaikė tikras nagas — ničnieko dau- 
giau neduodavo, tik pavalgyt. Ir visas valgymas — duona 
su sūriu. 

Kartą per mėnesį išprašydavo Salechas iš pirklio kiek 
pinigų ir nusiųsdavo žmonai. Taip ir praėjo metai. Žiūri 
Salechas, kad jis nė pusės jau negaus, kiek tikėjosi. 

Susimąstė Salechas: kaip grįši namo tiek mažai už- 
dirbęs? 

O pirklys ir sako jam: 

— Trauksiu metams į kitus miestus prekiauti. Jeigu 
nori — ir tave pasiimsiu. Atmokesčio pridėsiu. 

Salechas nesutiko. Jis žinojo, koks pirklys gobšus ir 
nesąžiningas: dirbsi už penkis, o nieko negausi. Galvojo 
Salechas, galvojo ir sugalvojo išeiti, parsisamdyti kur nors 
kitur. Taip ir padarė. Ieškodamas vietos, klaidžioja jis 
po turgų, žiūri — ir brolis Valechas čia besąs. 

Broliai susitiko. Bet kaip susitiko? Vienas — turtingas 
"pirklys, kitas — vargšas tarnas. Vieno drabužiai žiba tvis- 
ka, kito — lopas ant lopo... Pirklys Valechas sutiko brolį 
kaip ponas tarną. Nužvelgė Salechą nuo galvos ligi kojų, 
paskui šyptelėjo: 

— Jeigu niekam daugiau netinki, tik tarnauti, tai ko 
klaidžioji po miestus? Tarnas — visur tarnas, jam ir mū- 
sų mieste darbo atsirastų. Ką svetimiems tarnauji, geriau 
saviems dirbtum, mes tau padėtume, gyventum sau pu- 
sėtinai. .. | 

Lyg ugnis nudegino šitokie brolio žodžiai. Kaip turtas 
gadina žmogų! Nieko neatsakė jam Salechas, tik pagal- 
vojo: geriau badu mirsiu, bet neisiu pas tokį brolį lenktis, 
prašyti išmaldos. 

Valechas paklausė: 

— Tai kaip tavo reikalai? Uždirbi kiek nors? 

Salechas nė trupučio neparodė, kad skursta: 

— Kodėl ne? Gyvenu neblogai. 

Valechas vėl šyptelėjo: 

— Matau. Iš drapanų... Rytoj aš grįžtu. Jeigu iš tiesų 
taip gerai einasi — gali įduoti pinigų savo žmonai. Jai 
jau odos ant rankų nebeliko — plauna kilimus tai vie- 
niems, tai kitiems... 

Salechui širdis krauju pasruvo. Nieko nesakydamas, jis 
pasuko tiesiai pas pirklį: 

— Šeimininke, aš sutinku dar metus tarnauti. Bet ko- 
kius darbus dirbsiu, kad ir sunkiausius. Bet pirma išpildyk 
vieną mano prašymą. 

Pirklys apsidžiaugė: 

— Kokį? Sakyk. 

— Čia yra vienas žmogus iš mūsų miesto,— tarė Sale- 
chas.— Rytoj jis grįžta. O, sako, mano namiškiai sirginėja. 
Užmokėk už praėjusius metus ir .priskaičiuok pusę dar 
už būsimus — noriu nusiųsti namo pinigų. 

Pirklys surašė raštelį. 

— Pasirašyk čia,— liepė jis. 

Salechas pasirašė. Gavęs pinigus, jis nuėjo pas juvely- 
rą, nupirko briliantą ir atnešė Valechui: 

— Aš susiderėjau, brolau, dar metus čia prabūti. Imk 
šitą briliantą, pargabenk mano žmonai, tegu parduoda ir 
šiaip taip verčiasi su vaikais, po metų aš grįšiu. 

Valechas paėmė briliantą ir įsikišo kišenėn. Taip broliai 
ir išsiskyrė. Salechas iškeliavo su pirkliu. Valechas, bai- 
gęs prekiauti, surinko karavaną ir patraukė namo. 

Jo vos neapakino brolio briliantas. Ir jis nusprendė 
nieko nesakyti nei Salecho žmonai, nei kam nors kitam — 
pasilikti sau tą briliantą. | 

Bėgo savaitės, mėnesiai, baigėsi ir metai. Salecho šeimi- 
ninkas, sutvarkęs savo prekybinius reikalus, grįžo namo. 
Grįžęs jis atsiskaitė su Salechu. Ir šis, gavęs kiek dar jam 
priklausė, leidosi į kelią. Ilgai jis keliavo, ir skubėjo, ir 
pamažu ėjo, kol galiausiai priėjo gimtąsias vietas. 

Jau buvo vakaras, kai Salechas įėjo į miestą. Visos krau- 
tuvės uždarytos. Todėl nieko jis nesutiko, niekas jo nepa- 
matė. 

Salechas pasuko tiesiai į namus. Sustojo prie vartų, 
įsiklausė. Girdi — kieme vyriškas balsas: 

— Tai štai. Šiandien tu paėmei duoną skolon iš mūsų 
krautuvės. Tėvas sakė: neatneši rytoj pinigų už duoną — 
atsiųs Žmones, viską iš tavo namų iškraustys. 

Balsas lyg ir girdėtas. Salechas pasilenkė prie vartų 
plyšio — ogi vyresnysis brolio sūnus. Kraujas mušė į gal- 
vą. Salechas jau norėjo įeiti, bet išgirdo žmoną sakant: 

— Kad jau nieko neliko namuose, ką gi jūs rasit? Kaip 
mane gyvą matai, visas mūsų turtas — vienintelė antklo- 
dė. Ir tą šiandien nešiojau nešiojau po turgų — niekas 
neperka. O kam gi aš ėmiau duoną skolon? Tavo pusbro- 
liams, tikro dėdės vaikams. 

— Nežinau aš jokių vaikų ir jokio dėdės! Rytoj atnešk 
pinigus už duoną. Neatneši — kaltink save... 

Salechas plačiai atidarė vartus. Pamačiusi žmona puolė 
prie jo, garsiai raudodama. Pakirto vargšei kojas, ir kri- 
to ji ant žemės. 

Pažvelgė Salechas į sūnėną: 

— Kiek mes jums skolingi? 

Šis pasakė. Salechas sumokėjo jam ir tarė: 

— Jeigu tu nepripažįsti nei dėdės, nei jo vaikų, tai ir 
aš nenoriu pažinoti nei brolio, nei sūnėno. Eik lauk! 

Sūnėnas pradėjo plūstis. Bet Salechas išvijo jį ir už- 
trenkė vartus. 

Išbėgo vaikai, apsupo tėvą. Ziūri Salechas — visi skar- 
malėliais apsikarstę. Įėjo į trobą. Ir tikrai plikos sienos, 
nieko nėra, tik tas nudtyžęs apklotas. 

Salechas paklausė žmoną: 

— Kodėl taip greit viską iššvaistėt, ką atsiunčiau? Kaip 
čia tiek nusigyvenot? 

Žmona nustebo: 

— Nesuprantu, apie ką tu šneki? Ką tu mums siuntei? 

Dabar jau Salechas nustebo: 

— Taigi aš nupirkau ir pasiunčiau jums per brolį bri- 
liantą, sakiau, parsiduosit čia ir turėsit po truputį pinigų. 

Vargšė vos iš galvos neišėjo. 

Buvo aiškų, kad Valechas neatidavė to brilianto. 

Salechas atrišo savo churdžiną, išėmė vaikams viską, 
kas buvo valgomo. Vaikai pavalgė, pasisotino ir nulindo 
kiekvienas į savo kampą miegoti. 

Atsikėlęs anksti rytą, Salechas išsiruošė pas brolį. Pri- 
ėjo prie krautuvės ir aiktelėjo: tai bent krautuvė! Brolis, 
matyt, dar dvigubai ar trigubai praturtėjęs. Dabar jis gar- 
bingiausias, žymiausias pirklys visame mieste. Tai štai 
kodėl-sūnėnas toks sujžūlėjęs. 

Salechas jėjo į vidų, pasisveikino. Pirklys Valechas sė- 
dėjo su tokiais pat, kaip jis, pirkliais ir šnekučiavosi. Jis 
nė galvos nepasuko į brolio pusę. 

Salechas dar kartą pasisveikino. Šiuokart Valechas jau 
atsigręžė, bet dėjosi jo nepažįstąs. Jam buvo gėda 
turėti tokį brolį. Salechas tą suprato ir išėjo iš krautuvės. 

Jis palaukė, kol išeis pirkliai. Valechas liko vienas. Ta- 
da Salechas vėl įėjo ir trečiąkart pasisveikino. Valechas 
perpykęs užriko ant jo: 

— Vakar sakei mano sūnui, kad nė pažinti manęs ne- 
nori! Tai ko čia dabar atėjai?! 

Salechas atsakė, kad jį labai papiktinęs sūnėno šiurkš- 
tumas. 

Pirklys visai įširdo: 

— Ir kaip tu drįsai? Mano sūnus turėjo teisę taip kal- 
bėti, o tu kokią teisę turėjai? 

Salechas tarė: 

— Kodėl gi jis turėjo teisę, o aš — ne? 

— Todėl, kad jūs mums skolingi, o mes jums — ne. Ta- 
vo namiškiai, velniai juos rautų, ėmė iš mūsų duoną, 
valgė, tai tegu užmoka. 

Atsiduso Salechas: 

— Tavo teisybė, broli. Bet kodėl tu neatidavei jiems 
brilianto, kurį tada pasiunčiau žmonai? 

Valechas iš pradžių kiek sutriko, bet tuojau susitvardė: 
ir, dėdamasis labai supykęs, užriko: 

— Kokia čia šneka? Kaip neatidaviau? Atidaviau tą 
pačią dieną, kai tik grįžau, štai šitoje krautuvėje, prie 
liudininkų. Jei nori — ateik rytoj, pašauksiu juos, galėsi 
pats paklausti. 

Salechas prislėgtas grįžo namo, papasakojo viską žmo- 
nai. O ryto metą vėl nuėjo pas brolį. Sis pašaukė liudinin- 
kus. Žiūri Salechas, kad tie patys pirkliai, kurie vakar 
buvo. Visi jie vienu balsu tvirtino: „Valechas prie mūsų 
akių atidavė briliantą tavo žmonai.“ 

Pamatė Salechas, kad geruoju nieko neišeis, ir padavė 
į teismą. Teismo dieną Valechas atsivedė savo liudinin- 
kus — pirklius. Šie, žiūrėdami tiesiai į akis vargšei mot2- 
riškei, tvirtino, kad tikrai matė, kaip Valechas atidavė jai 
briliantą. 

Salechas nusiuntė skundą šachui. O šachas, nė neišsi- 
kvietęs, nepasiklausinėjęs Salecho, patvirtino teismo spren- 
dimą. Vargšas visai nebeteko vilties. 

Salechas sielvartauja, Valechas puotauja. O mes tuo 
tarpu žvilgterėkim, kas dedasi šacho rūmuose. 

Vos tik šachas jėjo į savo menę, atsisėdo į sostą, tuoj 
prisistatė viziris. 

Šachas paklausė jį: 

— Kas girdėti? 

— Tesiunčia alachas šachui sveikatos!— atsakė vizi- 
ris.— Nuo aušros prie vartų stovi vienas kečalas, sakosi 
būtinai turįs pamatyti šachą. Labai keistas žmogus. Ant 
galvos neregėta popierinė kepurė, per petį persimetęs me- 
dinį šautuvą, prie diržo — medinis kardas. Aš tyčia nelie- 
piau vyti jo šalin, norėjau jus prablaškyti. 

Sachas mėgo linksmas pramogas ir tarė: 

— Kviesk jį čia, žiūrėsim, ko jis nori. 

Viziris atvedė kečalą į rūmus. Tikrai jis taip atrodė, 
kaip buvo sakyta. Sachas laukė, kada šis žmogus puls, 
pabučiuos jam kojas. Tačiau plikis nenusilenkė šachui, ne- 
batlaižiavo, tiktai pasakė: 

— Stokis, einam, tave šachas kviečia. 

Šachas nusišypsojo: 

— Koks tas šachas? 

— Ne šnekėt mane čia atsiuntė, — pertraukė jį plikis.— 
Atsiuntė tave nuvest pas šachą. Stokis, einam, paskui 
paaiškės. 

Šachas pažvelgė į vizirį, viziris — į šachą. 

„Jeigu jau kečalas toks juokingas,— pagalvojo šachas,-- 
tai jo šachas tikriausiai dar juokingesnis.“ Ir jis tarė vi- 
ziriui: 

— Einam, pažiūrėsim, kas ten yra. 

Persirengė jie paprastais drabužiais ir drauge su ke- 
čalu išėjo iš rūmų. Ėjo ėjo ir priėjo turgaus aikštę. 

Šachas apsidairė ir pamatė aikštėje akmeninę pakylą. 
Ant tos pakylos — apie dvidešimt plikių susėdę ratu. 
Matomiausioje vietoje padėtas akmuo. O ant akmens sėdi 
išdidus kečalas su popierinė karūna. 

Atlydėjęs šachą su viziriu, plikis nuėjo tiesiai pas jį 
ir nusilenkė: 

— Tebūna šlovė šachui, aš atvedžiau tą žmogų, kurio 
siuntėt. 

Karūnuotasis kečalas tarė: 

— Kviesk čionai. 

Pasiuntinys atsisuko į šachą: 

— Eik, mūsų šachas tave kviečia. 

Netaręs nė žodžio, šachas su viziriu palypėjo aukštyn, 
sustojo priešais kečalą, sėdintį ant akmens, ir laukia, 
kuo čia baigsis šitas žaidimas. 

Praėjo keletas minučių. 

Šachas su viziriu stovėjo ir tylėjo. 

Pagaliau kečalas su popierine karūna pakėlė galvą: 

— Tai tu tas šachas? 

Viziris perpyko, bet šachas rūsčiai pažvelgė į jį ir at- 
sakė plikiui: 

— Taip, aš. 

Plikis paklausė: 

— Tu Salecho skundą išsprendei Valecho naudai? 

Šachas pašnabždėjo viziriui: 

— Viziri, čia kažkas labai įdomu. Pakentėk truputį, 
pažiūrėsim, kuo viskas baigsis.— Ir atsakė: 

— Taip, aš patvirtinau nuosprendį. O ką? Gal jis ne- 
teisingas? 

Kečalas mostelėjo ranka: 

— Prisėskite čia ir paklausykite. Tuoj pamatysit, ar 
jis buvo teisingas, ar ne. 

Šachas su viziriu įsitaisė ten, kur jiems nurodė. Tada 
tas kečalas davė ženklą, ir visi plikiai beregint kažkur 
dingo. Ant pakylos liko tik šachas, viziris ir juos atlydėjęs 
plikis. 

Viziris pašnabždėjo šachui į ausį: 

— Tesiunčia alachas šachui sveikatos, eikim iš čia. 
Nedera čia tau būti. Ką pasakys žmonės, jeigu pamatys? 

Šachas jį nuramino: 

— Juk persirengę esam. Niekas mūsų nepažins. Reikia 
pažiūrėt, kuo čia baigsis. Paskui aš juos taip pamokysiu, 
kad daugiau nenorės. 

Tuo metu grįžo plikiai. Šachas žvilgtelėjo — ogi iš vi- 
so turgaus žmonės plaukia. Ir tuoj prigužėjo pilnutėlė 
aikštė. Kečalas su popierine karūna atsikėlė ir iškilmingai 
apreiškė: 

— Zmonės, jūs jau žinote apie Salecho ir Valecho bylą. 
Šiomis dienomis visas miestas apie tai tik ir šneka. Dabar 
mes šičia surengsime teismą. Klausykitės. 

Jis vėl atsisėdo ant akmens ir liepė vienam kečalui 
atvesti Salechą. 

Šis nuėjo ir netrukus atsivedė kitą tokį pat plikį. Sėdįs 
ant akmens kečalas paklausė, koks jo vardas, kokiu ama- 
tu verčiasi. Žmonės suprato, kad tas plikis ne pats Sa- 

lechas, o šiaip Žmogus. Kečalas su popierine karūna iš- 
klausinėjo jį ir apie briliantą. Plikis viską papasakojo, ką 
mes jau žinom. 

Tada kečalas dar kartą paklausė: 

— Vadinasi, briliantą įdavei savo broliui pirkliui Va- 
lechui, kad perduotų tavo žmonai? 

Plikis ,„Salechas“ linktelėjo galvą: 

— Taip. 

Sėdįs ant akmens kečalas parodė vietą šalia savęs: 

— Sėskis. Ir sėdėk, kol baigsis teismas. 

Paskui įsakė: 

— Atveskite pirklį Valechą. 

Ir atvedė dar vieną plikagalvį. Šis nebuvo toks liesas, 
kaip pirmasis. Tiesiog storulis, o po drabužiais jam buvo 
dar kažkas pakišta. Todėl jis atrodė juokingai pilvotas. 
Ypač visus juokino popierinė pirklio kepurė, styranti 
ant galvos. 

Sėdįs ant akmens kečalas paklausė: 

— Pirkly Valechai, kur dėjai briliantą, kurį tau įdavė 
brolis? 

Storapilvis kečalas atsakė: 

—- Atgabenau ir atidaviau. 

— Kam? 

— Jo Žmonai. 

Plikių vadas dar paklausė: 

— O kokio didumo buvo tas briliantas? 

Pilvočius atsakė: 

— Kaip soros grūdelis. 

Kečalas su karūna vėl paklausė: 

— Liudininkų turi? 

— Turiu. Keturis. 

— Kur jie? 

— Laukia. 

Sėdįjs ant akmens kečalas kreipėsi į greta stovintį plikį: 

— Jo liudininkai atėjo? 

— Taip. Atėjo,— atsakė šis.— Visi keturi — pirkliai. 

Plikis su karūna pasižiūrėjo į plikį „„Valechą“: 

— Sako, visi liudininkai — pirkliai, kaip ir tu pats. Ne- 
jaugi negalėjai pasikviesti nors vieną paprastą varguolį? 

„Valechas“ atsakė: 

— Aš esu pirklys ir bendrauju tik su pirkliais. Kam 
man dėtis prie kokių plikšių, nuskarėlių? 

Plikis „teisėjas“ įsakė vienam savo žmogui: 

— Nuvesk jį toliau ir žiūrėk, kad nematytų liudininkų. 

„Valechą“ nuvedė. 

Tada „teisėjas“ pareikalavo: 

— Atveskite čionai Salecho žmoną. 

Į priekį išstūmė kažką su skraiste — čadra. Tai irgi 
buvo plikis, tik apsigobęs čadra — vaizdavo Salecho 
žmoną. 

Plikių vadas paklausė: 

— Ar davė tau pirklys Valechas briliantą? 

Persirengėlis atsakė: 

— Ne. Nieko jis man nedavė. 

Sėdįs ant akmens kečalas griežtesniu balsu prašneko: 

— Tai kodėl nesakei teisme? 

Tačiau šis savo ruožtu paklausė: 

— O kas ten mane leido? Ar kas kvietė? Ar klausė? 

— O šachas? Negi jis nesikvietė pirmiau tavęs, kai by- 
1ą išsprendė pirklio Valecho naudai? Negi šiaip sau, aklai, 
pasirašė? — paklausė kečalas su popierine karūna. 

Jam atsakė: 

— Manęs ir prie šacho rūmų vartų niekas neprileistų. 

Plikis su popierine karūna, nesikeldamas nuo akmens, 
pasisuko į šachą, į vizirį, pažvelgė į juos tylėdamas, pas- 
kui tarė plikiui su čadra: 

— Sėskis. 

Ir davė naują įsakymą: 

— Atveskite pirmąjį liudininką. 

Plikiai atvedė. Jis, kaip ir „Valechas“, buvo pilvotas, 
ant galvos — pirklio popierinė papach3. 

Kečalas pradėjo apklausą: 

— Ką gali pasakyti apie Valechą ir Salechą? 

„Liudininkas“ ėmė dėstyti: 

— Pirklys Valechas prie manęs perdavė Salecho žmo- 
nai briliantą, kurį buvo siuntęs jos vyras. .. 

Kečalas jį pertraukė: 

— Klausyk, o gal tu klysti? 

Storulis įsižeidė: 

— Kodėl klystu? 

— Todėl, kad pirma čia ir Salechas, ir jo žmona, ir Va- 
lechas tvirtino, jog Salechas perdavė Valechui, o Vale- 
chas — jo žmonai visai ne briliantą, bet deimantą. Gal 
ir tu matei deimantą, ne briliantą? 

Storulis susimąstė: 

— Nejaugi ten buvo deimantas? 

Sėdįs ant akmens plikis tarė: 

— Taip, ten buvo deimantas. 

Ir jis kreipėsi į plikį ,„Salechą“: 

— Juk tu deimantą davei Valechui? 

Plikis „Salechas“ patvirtino: 

— Taip, deimantą. 

Tada kečalas su karūna pasisuko į plikį, apsigobusį 
čadra: 

— Tau Valechas deimantą perdavė? 

Plikis su čadra linktelėjo galvą: 

— Taip, deimantą. 

Tuomet kečalas vėl kreipėsi į „liudininką“: 

— Na matai. O tu sakai... 

„Liudininkas“ neleido jam baigti: 

— Taigi aš ir sakau, kad ten buvo deimantas. 

Kečalas su karūna dar kartą pažvelgė į šachą ir vizirį, 
bet vėl nieko nesakė. 

— O kokio didumo buvo tas deimantas? — toliau jis 
klausinėjo. 

„Liudininkas“ parodė: 

— Štai šitoks. Kaip ryžių grūdelis. 

Plikis su karūna tarė: 

— Gerai. Veskite jį ten, kur Valechas. Tik neleiskit 
šnekėtis. O čia atveskit antrą liudininką. 

Šachas ir viziris tylomis susižvalgė. 

Kai tą „liudininką“ išvedė, atvedė antrą. Ir antrasis 
prisiekinėjo, kad savo akimis matęs, kaip Valechas per- 
davė Salecho žmonai briliantą. 

Plikis ant akmens perspėjo: 

— Tu gerai pagalvok. Visi čia tvirtino, kad Salechas 
davė Valechui, o Valechas perdavė jo žmonai aukso. 

Ir pažvelgė į šalia sėdintį: 

— Ar ne taip, Salechai? Ne briliantą, o aukso? 

„Salechas“ linktelėjo: 

— Taip. Valechui aš daviau aukso. 

Tada karūnuotasis kečalas atsisuko į plikį su čadra: 

— O tu ką pasakysi? 

— Pirklys Valechas man perdavė aukso. 

Karūnuotasis kečalas griežtai pasižiūrėjo į „liudininką“: 
— Matai? Visi tą patį sako. Gal ir tu matei auksą? 
„Liudininkas“ sumurmėjo: 

— Na taip... aš ir sakau, kad auksą!.. 

„Teisėjas“ dar kartą pažvelgė į šachą su viziriu ir toliau 
klausinėjo: 

— O kokio didumo buvo tas aukso gabalas? 

Šis visai sutriko: 

— Dievaži, neprisimenu dabar gerai. Rodos, kaip smul- 
kus pinigas. .. 

Plikių vadas liepė jį išvesti ir atvesti trečią liudininką. 
Šį „liudininką“ jis privertė prisipažinti, kad Valechas 
įteikė Salecho žmonai ne briliantą, o sidabro. Kai atvedė 
paskutinį, ketvirtą liudininką, tas galiausiai buvo privers- 
tas sutikti, kad Valechas perdavė Salecho žmonai popie- 
rinių pinigų. 

Teismas baigėsi. Šachas sėdėjo ir degė iš gėdos. Pra- 
kaitas jį pilte pylė. Kečalas su karūna įsakė atvesti „,Valė- 
chą“ ir „liudininkus“. Tada jis pakilo nuo akmens ir pa- 
skelbė: 

— Mūsų teismas baigtas. Nustatyta, kad visi keturi 
pirklio Valecho liudininkai — melagiai. Jie nieko nematė 
ir negalėjo matyti, kadangi pirklys Valechas jokio brilian- 
to Salecho žmonai nedavė, sau jį pasiėmė. Mūsų nuospren- 
dis toks: Valechas turi grąžinti briliantą Salechui; už teis- 
mo apgaudinėjimą išreikalausime iš Valecho penkių bri- 
liantų pabaudą ir atiduosime Salechui. Už melagingus pa- 
rodymus teisme kiekvienas liudininkas privalo sumokėti 
tiek, kiek tas briliantas kainuoja, visus pinigus atiduoti 
Salechui. Teisėją, nagrinėjusį šią bylą, nubausti kaip kyši- 
ninką. Šachas, neperžiūrėjęs bylos, patvirtino nuosprendį, 
todėl dabar jam tokia bauda: tegu pasikviečia Salechą su 
žmona ir juos atsiprašo. Mūsų nuosprendį šachas turi įvyk- 
dyti per tris dienas. 

Viziris vos nesprogo iš piktumo: 

— Tesiunčia alachas šachui sveikatos, kaip tu gali kęs- 
ti? Stai ko sulaukėm: kažkokie plikiai ėmė tau įsakinėti. 

Šachas atsakė: 

— "Tai kas, kad plikiai? Tačiau jų teisybė. 

Ir jis viską padarė, kaip buvo nusprendęs plikių teis- 
mas. 

eniai, labai seniai vienoje šalyje gyveno padišachas. 
Jis negailėjo pinigų savo sūnums išmokslinti, ir šie 
daug ko išmoko. 

Vieną gražią dieną gavo padišachas žinią, kad sūnūs, 
baigę mokslus, grįžta namo. Kaip per didelę šventę išsi- 
puošęs miestas sutiko jaunuosius princus. 

O po kelių dienų padišachas pasišaukė vyriausiąjį sū- 
nų ir sako: 

— Sūnau, dabar jūs visus mokslus išėję, o aš jau senas. 
Nuo rytdienos noriu perduoti valdžią tau, jaunesnįjį brolį 
paskirsiu viziriu, o jaunėlį — patarėju. 

Bet šis buvo išmanus vyras. Jis atsakė tėvui: 

— Tėve, aš daug laiko praleidau svetur, visai neseniai 
grįžau namo. Kol kas dar nesugebėsiu deramai valdyti 
šalies. 

Padišachas nesitikėjo tokio atsakymo. 

— Eik,— tarė jis,— bet broliams nesakyk, ką čia šne- 
kėjom. 

Kitą vakarą padišachas liepė pašaukti antrąjį sūnų. 

— Sūnau, — pasakė jis,— aš noriu perduoti tau valdžią; 
vyriausiąjį brolį paskirsiu viziriu, o jaunėlį — patarėju. 
Kaip tu manai? 

— Ne, tėve, aš nesutinku, — atsakė sūnus.— Valdžią tu- 
ri perimti vyriausiasis brolis. 

Padišachas liepė eiti ir jam, perspėjęs, kad nieko nesa- 
kytų broliams. 

Trečią vakarą, pasišaukęs jauniausiąjį sūnų, jis tą patį 
pasiūlė. 

— Kol gyvi vyresnieji broliai, nesiimsiu valdyti ša- 
lies, — atsakė jaunėlis. 

Padišachas leido eiti ir šiam sūnui, tik liepė nieko nesa- 
kyti broliams. 

Broliai kurį laiką tylėjo, slegiami savos paslapties. Ga- 
liausiai nebeiškentė ir pasisakė vienas kitam. Paaiškėjo, 
kad tėvas visiems tą patį siūlė. 

Gerai pagalvoję, broliai nusprendė, kad atsisakydami, jie 
užrūstino tėvą ir kad geriausia dabar būtų išklysti kur nors 
į tolimus kraštus, kol atlėgs tėvo pyktis. 

Jie nusiuntė tarną pas padišachą, ir šis sutiko juos iš- 
leisti. 

Kai viskas jau buvo paruošta, broliai atėjo atsisveikinti. 

Padišachas pabučiavo vyriausiąjį sūnų į kaktą ir pa- 
sakė: 

— Sūnau, atsimink, niekada nereikia niekinti to, ką 
likimas duoda! 

Pabučiavęs jaunesnįjį sūnų į kaktą, jis tarė: 

— Įsitikinęs, kad tikslas netoli, — neskubėk! 

Pabučiavęs jaunėlį į kaktą, pasakė jam: 

— Kai bus sunku, klauskis išmintingų senių patarimo. 

Atsisveikinę su tėvu, visi trys broliai sėdo ant žirgų ir 
išjojo. Netrukus jie atsidūrė jau kito padišacho valdose. Sio 
miesto žmonės negalėjo atsistebėti jų protu, išmanumu. 

Girdas apie tris brolius pasiekė tos šalies padišachą, 
ir padišachas pasikvietė juos į svečius. Kiek pasišnekėjus, 
prasidėjo vaišės. Padišachas pakilo nuo stalo. 

— Brangūs svečiai, — kreipėsi jis į brolius, — aš dar ne- 
spėjau išalkti, jūs man atleiskit ir vieni čia vaišinkitės, 
"jauskitės kaip namie. 

Ir padišachas išėjo į kitą kambarį. Jis sugalvojo slapta 
pasekti brolius, įsitikinti, kokie jie iš tikrųjų. 

Padišachas užlindo už durų ir žiūri pro plyšį. 

Atsipiovęs gabalėlį keptos ėrienos, vyriausiasis brolis 
įsidėjo į burną ir tuoj išspiovė. 

— Kas yra? — paklausė broliai. 

— Čia ne ėriuko mėsa, čia šuniena,— susiraukęs pasakė 
jis. 

Padišachas išgirdęs užsirūstino: kaip svečias drįso jo 
virtuvėje iškeptą ėriuko mėsą pavadinti šuniena! Jis jau 
norėjo suimti brolius, bet žiūri, kad vyriausiasis įsipylė 
vyno, gurkštelėjo ir vėl išspiovė. 

— Kas yra? — paklausė jį broliai. 

— Čia ne vynas,— atsakė šis,— čia žmogaus kraujas. 

Broliai labai nustebo. Kiek pagalvojęs, vyriausiasis pri- 
dūrė: 

— Nėra ko stebėtis, juk padišachas — virėjo sūnus, o ne 
šacho. 

Tai išgirdęs, padišachas baisiai supyko ir jau norėjo pa- 
šaukt budelius, nukirsti visiems trims galvas, bet paskui 
pagalvojo: „Ne, pirma geriau išsikviesiu virėją ir vyndarį, 
pasiklausiu, o tada žiūrėsiu, ką daryti.“ 

Ir padišachas liepė pašaukti virėją. Kai šis atėjo, padi- 
šachas paklausė: 

— Sakyk, iš kur ėmei ėriuką, kurį kepei svečiams? 

— Tesiunčia alachas ilgą gyvenimą padišacžkui, jį atnoe- 
šė čabanas. 

Padišachas išsikvietė čabaną: 

— Iš kur buvo tas ėriukas? 

— Tegul alachas laimina padišachą, iš avių bandos. 

— Gerai pagalvok, čabane, mėsa šuniu atsiduoda. Kaip 
čia yra? 

Čabanas ėmė drebėti kaip epušės lapas. 

— Nebijok, sakyk viską,— padrąsino jį padišachas. 

— Ilgus metus gyvuok, padišache,— tarė čabanas,— kai 
tas ėriukas buvo dar tik. dviejų dienų, vilkas papiovė jo 
motiną. Pagalvojom, kad vis tiek iš jo nieko gero nebus, 
palikom, ir tiek. O tuo metu ganykloje, teatleidžia man 

alachas, kalė atsivedė šuniukus. Kartą žiūriu — ogi tas 
ėriukas žinda kalę. Dabar, kai pasakėt, kad mėsa šuniu 
atsiduoda, pamaniau, kad tikriausiai čia ir buvo tas ėriu- 
kas! 

Padišachas įsitikino, kad teisingai spėjo vyriausiasis 
brolis. Paleidęs čabaną, jis išsikvietė vyndarį: 

— Iš kur atnešei vyno šiandien svečiams? 

— Tesiunčia alachas ilgą gyvenimą valdovui, iš vyno 
rūsio! 

— O sakyk, iš kur buvo imtos vynuogės vynui? 

— Iš rožių sodo. 

— Kas jį sodino? 

— Jūsų tėvas, amžiną jam atilsį. 

— O nepasakytum, kas buvo anksčiau toje vietoje? 

— Telaimina alachas padišachą, anksčiau ten buvo ka- 
pinės. Paskui jūsų tėvas įsakė toje vietoje užveisti sodą. 

Pamatęs, kad ir antras svečio spėjimas pasitvirtino, padi- 
šachas pagalvojo: „Na gerai, tebūnie taip, betgi negaliu 
aš būti virėjo sūnus! Mano tėvas žinomas, motina — irgi.“ 
Jis jau norėjo liepti, kad pašauktų budelį, bet paskui su- 
abejojo: „Jeigu du svečio spėjimai pasitvirtino, tai gal ir 
čia teisybė? Kas žino... Palauk, eisiu pas motiną!“ 

Pasiėmė jis kardą ir įėjo į motinos kambarį. 

— Sakyk teisybę, kas mano tėvas? — paklausė įėjęs. 

— Koks čia klausimas, sūneli? Tavo tėvas šios šalies 
padišachas Aslanas. Kodėl tu klausi? 

— Jeigu nepasakysi teisybės, motin, aš kitaip su tavim 
pašnekėsiu, štai — matai kardą. Man pranešė, kad aš ne 
šacho, 0 virėjo sūnus. 

Motina suprato, kad blogai, kad kažkas jam viską pa- 
pasakojo, ir turėjo atskleisti paslaptį. 

— Ką gi, sūnau, nėra prasmės daugiau apsimetinėti,—- 
tarė ji.— Man vis gimdavo dukterys, o šachas Aslanas no- 
rėjo sūnaus. Kartą jis pasakė man: „Jeigu ir dabar gims 
duktė, tai ruoškis mirti.“ Deja, ir tuokart gimė mergaitė. 
O aš tada turėjau geraširdę auklę, ji man pasakė, kad ką 

tik virėjo Žmona pagimdžiusi sūnų, gal galima būtų ap- 
keisti. Mes taip ir padarėm. Tai tu ir buvai tas berniukas. 

Padišachui net akys iššoko ant kaktos iš nustebimo. 

— Tai kur dabar tikrieji mano tėvai? — paklausė jis. 

— Tavo tėvus ir mano dukterį nuvarė į kapus maro 
metai. 

Nieko daugiau nesakęs, padišachas atėjo tiesiai pas bro- 
lius. 

— Kai jūs valgėt,— pasakė jis,— aš žiūrėjau pro durų 
plyšį ir viską girdėjau. 

Broliams nesmagu pasidarė. 

Padišachas tarė vyriausiajam: 

— Nesijaudink! Visi tavo spėjimai pasitvirtino. Bet man 
įdomu, iš kur tu viską galėjai žinoti? 

— Gyvuok daug metų, padišache!— atsakė vyriausiasis 
brolis.— Kai atsikandau ėriuko mėsos, aš pasakiau, kad 
ten šuniena, nes jokio avienos skonio nepajutau. Matyt, 
kokio kito gyvulio būta. O kas dar būna ganyklose, be 
pačių avių? Šunys. Štai kodėl aš ir pasakiau, kad ten tik- 
riausiai šuns mėsa. 

— Gerai,— tarė padišachas,— o iš ko tu sprendei, kad 
tas vynas panašus į žmogaus kraują? 

— Tesiunčia alachas tau ilgus metus, padišache!-— at- 
sakė vyriausiasis brolis.— Paprastai vynas žadina žmogui 
džiaugsmą, o nuo to vyno visai nebuvo linksma, dargi su- 
gedo ūpas. Todėl ir pagalvojau, kad ten, ko gero, žmo- 
gaus kraujas. 

— Na gerai, o kaip tu drįsai pasakyti, kad aš ne šacho 
sūnus? 

— Telaimina alachas padišachą! Gal ir negražu buvo 
taip sakyti, bet, man regis, tikrai taip yra. Kai atvykę pa- 
sisakėm esą pirklio sūnūs, mes melavom. Mūsų tėvas pa- 
dišachas, valdo dar didesnę šalį, negu šioji. Jis apie daug 
ką šnekasi su svečiais, bet niekada neaptarinėja valgių. 
O tu visą laiką tik ir šnekėjai, kad, girdi, kiuita-bozbašą 
reikia taip gaminti, dolmą — šitaip, sviestą į plovą reikia 

tada ir tada dėti, o kiaušinienę — taip ir taip kepti. Kai aš 
pamačiau, kad niekas kitas daugiau tavęs nedomina, tai 
ir supratau, kad čia turėtų būti kažkokia giminystė su vi- 
rėju. 

Padišachas viską išklausė, ir jie išsiskyrė. Bet naktį“ 
jis vėl pasikvietė vyriausiąjį brolį ir tarė: 

— Matau, kad esi labai protingas jaunikaitis. Aš jau 
susenau. Turiu vienturtę gražią dukterį. Norėčiau, kad 
vestum ją, tada užleisčiau tau sostą. Laikas jau ir pailsėti 
mano metuose. 

Vyriausiasis brolis pasipasakojo kitiems savo broliams, 
bet šie visai nepritarė. 

Tada jis tarė: | 

— Tėvas man prisakė neniekinti to, ką likimas duoda! 
Tokia, matyt, mano dalia, aš pasiliksiu. 

Broliai prisiminė tėvo žodžius ir sutiko. 

Keturiasdešimt dienų ir Keturiasdešimt naktų puotavo. 
Padišachas išleido savo dukterį už vyriausiojo brolio, per- 
davė jam sostą. Kiti du broliai atsisveikino ir leidosi to- 
liau į kelionę. 

Ar ilgai jie keliavo, ar trumpai, bet galiausiai sustojo, 
kur keliai šakojasi. Čia abu broliai atsisveikino ir išsiskyrė. 

Tegu jaunėlis traukia savo keliu, o aš jums papasako- 
siu, kas nutiko vyresniajam broliui. 

Keliavo jis, keliavo, kol prikeliavo vieną miestą. Atsi- 
dūręs miesto aikštėje, brolis pamatė prie sienos prikaltą 
atvaizdą ir daugybę žmonių susirinkusių. Priėjo arčiau, 
žiūri — ten mergaitė, ir tokia graži, jog akių atplėšt ne- 
galima. Brolis žengtelėjo prie vieno ir paklausė: 

— Sakyk, kieno šis atvaizdas? 

— Tu, matyt, pirmąkart mūsų mieste. 

— Taip, aš neseniai čia. 

— Tai mūsų padišacho dukters. 

— O kam jis čia pakabintas? 

— Padišachas nori išleisti dukterį už vyro. 

Princas iš pirmo žvilgsnio pamilo mergaitę. 

— Vis tiek aš nesuprantu,— tarė jis,— kodėl čia ky- 
bo jos atvaizdas, negi tokiai gražuolei jaunikių maža? 

— Ne, jaunikių netrūksta. Daug karžygių, daug princų 
jai piršosi. Bet čia yra kažkokia paslaptis. Kas įeina į rū- 
"mus jai pirštis, tas jau nebeišeina. Visi miesto vyrai įsi- 
mylėję tą mergaitę, bet nė vienas nedrįsta pirštis. 

— Aš ją vesiu,— pasakė princas. 

— Pagailėk savęs. Matyt, kad esi narsus jaunikaitis. 
Atsižadėk šios išmonės. 

— Ne, nors čia kažin kas, vis tiek aš ją vesiu,— nenu- 
sileido princas. 

Visi jį atkalbinėjo, bet veltui. 

Ryto metą jaunikaitis nuėjo pas padišachą ir tarė: 

— Gyvuok ilgus metus, padišache, aš atėjau prašyti 
tavo dukters rankos. 

Padišachas maloniai jį sutiko. 

-— Ką gi,— pasakė jis,— galų gale taip lemta, kad mer- 
gina ištekėtų. Mano duktė niekada nepriešginiauja man. 
Bet aš nenoriu, kad per mane paskui jaustųsi nelaiminga. 
Tu man patinki, bet šito maža. Gal jai nepatiksi. O gal ir 
tau pačiam širdis nelinks prie jos. Pagyvenk keletą dieniį 
rūmuose. Viziris supažindins tave su mergaite, pasišneku- 
čiuokite, jeigu patiksite vienas kitam, mielai iškelsiu ves- 
tuves.— Ir jis kreipėsi į vizirį: — Kaip, viziri, teisybę sa- 
kau? 

— Tesaugo padišachą alachas! Labai išmintingai sugal- 

vota,— atsakė viziris, nulenkdamas galvą. 
Princas buvo protingas žmogus. Jis tuoj sumojo, kau 
čia kažkas yra, juk pagal papročius musulmonai neparodo 
jaunikiams mergaitės. Gal čia ir glūdi toji paslaptis, ko- 
dėl nebegrįždavo jaunikaičiai, atėję pirštis padišacho duk- 
rai. Ką sugalvojo gudrus šachas su viziriu? 

Padišachas pajuto, kad princas kažką nutuokia. Jis mirk- 
telėjo viziriui: atseit, tai į keblią padėtį pakliuvo svečias! 

Viziris šyptelėjo — girdi, suprantu. 

Princas tą pastebėjo, ir dabar jau jam buvo aišku, kad 
jie tikrai kažką sumanė, bet dėjosi nieko nematęs. 

Dar kartą susižvalgęs su viziriu, padišachas tarė: 

— Na gerai, šaunus jaunikaiti, o dabar sakyk man, ar 
užtenka trijų devyniems? 

"Princas suprato, kad nori jį išbandyti, ir atsakė: 

— Užtekt užtenka. Tik niekas negausėja. 

-— Kodėl? — paklausė padišachas. 

— Čia kalti trisdešimt du,— atsakė jaunikaitis. 

Ir šachas, ir viziris, atrodo, buvo patenkinti atsakymu. 

Paskui padišachas tarė: 

— Matau, kad su galva esi. Sakyk: daugėjant mažėja 
ar mažėjant daugėja? 

— Kol mažai, tai daug,— atsakė jaunikaitis.— Daugė- 
jant mažėja. 

— Verta pagirti tave,— pasakė šachas.— O kas geriau: 
nuo keturių prie dviejų ar nuo dviejų prie trijų? 

— Nuo keturių prie dviejų — nebrendęs,— atsakė jauni- 
kaitis,— o nuo dviejų prie trijų — perbrendęs. Geriausia -- 
du. 

Šachas vėl pasižiūrėjo į vizirį. Viziris reikšmingai jam 
linktelėjo. 

Kaip tik tuo metu tarnas įnešė auksinę lėkštę su trim 
obuoliais. Šachas vieną obuolį padavė jaunikaičiui, kitą 
viziriui, o trečią sau pasiėmė. Bet apsidairė, kad nėra 
peilio. Tarnas išskubėjo atnešti. Laukia jie, laukia, o tarno 
kaip nėr, taip nėr. Sachas pradėjo pykti. Tada jaunikaitis 
išsitraukė iš kišenės savo peilį ir padavė jam. 

O peilis buvo labai gražus, brangus, dailiai padarytas. 
Padišachas slapta žvilgterėjo į vizirį, ir šis linktelėjo. 

Jaunikaitis ir tai pastebėjo. Jis suprato, kad kažkas prieš 
jį kėslaujama, bet šito neparodė. 

Padišachas ilgai apžiūrinėjo peilį, o paskui paklausė: 

— Sakyk teisybę, iš kur ėmei šitą peilį? 

Tas peilis buvo tėvo užsakytas. Lygiai tokius peilius 
turėjo visi trys broliai. Daugiau niekas pasaulyje šitokių 

neturėjo. Bet šito negalima buvo sakyti, tada iš karto 
būtų paaiškėję, kad jis šacho sūnus. O jaunikaitis neno- 
rėjo išsiduoti. Ir reikėjo būti labai atsargiam. „Jie spen- 
džia pinkles,— pagalvojo princas,— ir net menkiausios 
užuominos gali nusitverti.“ Ir jis paklausė, nerūpestingai 
šypsodamasis: 

— O ką? Gal jums šis peilis matytas? 

— Ką reiškia ,„,matytas“?— piktai šūktelėjo padiša- 
chas.— Šitą peilį pavogė iš mano iždo. Aš seniai ieškau 
vagies. O vagis, pasirodo, pats tiesiai į rankas atėjo. 

Durys atsidarė, ir jėjo du sargybiniai. 

— Nuveskit jį j tamsiąją!— įsakė padišachas.— O tu, 
viziri, rytoj rytą sušauksi teisėjus. Aš pats jį teisiu ir 
liepsiu pakarti. 

Jaunikaitis nė burnos nepravėrė. Sargybiniai -nuvedė jį 
į tamsiąją. | 

Čia princas ilgai laužė galvą. Jis prisiminė, kokie pa- 
tenkinti ir džiaugsmingi buvo šacho ir vizirio veidai, kai 
jis atsakinėjo į klausimus. Širdis sakė, kad jį tiesiog nori 
išbandyti ir kad reikia būti tvirtam. Taip galvodamas, prin- 
cas užsnūdo. 

Vidurnaktį pajuto, kad jį budina. Pramerkė akis — ogi 
kažkokia žmogysta stovi, apsimuturiavusi nuo galvos ligi 
kojų. Princas pašoko. 

— Klausyk, jaunikaiti!-— tarė nepažįstamasis.— Rytoj 
šachas pakars tave. Reikia jį užmušti, kol nevėlu! Tada 
tu gausi šacho dukterį, tapsi padišachu, ir mes atsikraty- 
sim šituo piktadariu. 

Balsas princui pasirodė girdėtas, tik jis niekaip negalė- 
jo prisiminti kur. 

— Aš atėjau čia vestuvių švęsti. O tu siūlai užmušti 
žmogų ir užtraukti gedulą. Jeigu norėčiau, pasidaryčiau 
dar didesniu šachu, negu jūsiškis. O pakarti šachas ma- 
nęs negalės. 

— Arba tu privalai būti mano bendrininkas,— tarė ne- 

pažįstamasis,— arba aš turėsiu užmušti tave, kad neišduo- 
tum paslapties. Rinkis! Skaičiuoju iki šimto, .apsigalvok. 

— Nėra ko man galvoti,— atsakė jaunikaitis,— ir už- 
mušamas aš nesileisiu! 

Tai pasakęs, griebė nepažįstamąjį už gerklės ir prispau- 
dė prie sienos. Kairiąją ranką užkišęs už skraistės, ištrau- 
kė kardą, tada žengtelėjo atgal ir tarė: 

— Klausyk! Tavo kardas pas mane. Tegu nors tūkstan- 
tis budelių ateina, nė vieno čia neįleisiu. Išeik geruoju, 
kol sveikas esi! 

Juodoji žmogysta šiaip taip išsidangino. Durys trinkte- 
lėjo, ir vėl viskas nutilo. 

Visi miegai princui išlakstė. Iki pat ryto jis negalėjo 
sumerkti akių. 

Ryto metą sargybiniai nuvedė jaunikaitį pas padišachą. 
Be šacho ir vizirio, čia sėdėjo keletas baltabarzdžių senių 
su baltomis čalmomis. Šacho kaklas buvo aprištas. 

Atsisukęs į senius, šachas tarė: 

— Čia ir yra tas jaunikaitis, apie kurį jums kalbėjau. 
Prieš kiek laiko dingo labai dailus mano peilis, visur 
išieškojau — nėr. Pasirodo, štai kur — pas jį! Aš noriu 
jį pakarti, kad daugiau niekas nevogtų mano šalyje! 

Šachui prašnekus, jaunikaitis iškart pažino jo balsą. 
Tai štai kas buvo atėjęs naktį! Ir kaklą jis tikriausiai apsi- 
rišo, kad nebūtų matyti, jog buvo čiuptas už gerklės. 

Princas suprato, kad šachas nori jį tik išbandyti, ir pa- 
galvojo: „Na, laikykis, būsimasis uošvi. Aš tuoj tau paro- 
dysiu, kur pipirai auga, neapsidžiaugsi!“ | 

Seniausiasis iš: visų senių tarė: 

— Jaunikaiti, mes esam teisybės sergėtojai. Žiūrim, kad 
niekas nekaltai nenukentėtų. Stai šachas kaltina tave. Jei 
įrodysi, kad nevogei peilio, mes neleisim tavęs pakarti. 
Na, drąsiau! 

— Pirmiausia pasakykit,— paprašė jaunikaitis,— ar jūs 
tik padišacho skundo žiūrite, ar galima paduoti skundą ir 
prieš padišachą? 

— Mūsų žodžio turi klausyti ir pats padišachas,— atsa- 
kė senis.— Bet kodėl tu klausi? Negi gali apskųsti padi- 
šachą? 

— Savo skundą aš išklosiu paskui,— pasakė jaunikai- 
tis,— o dabar štai ką pasakykit: ar ir jūs tvirtinat, kad 
šis peilis tikrai padišacho? 

— Taip,— linktelėjo senis.— Ir mes, ir viziris žinom, 
kad šitas peilis padišacho, jis buvo jį pametęs. 

— Labai džiaugiuosi,— tarė jaunikaitis,— kad ir jūs, ir 
viziris, ir pats padišachas — visi palaikote mane. 

— Apie ką tu šneki? — paklausė jie jaunikaitį. 

— Mes buvom du broliai,— pradėjo pasakoti jaunikai- 
tis:— Tėvas didelius turtus paliko mirdamas. Mes visas 
brangenybes pardavėm, sakom, atidarysim krautuvę, pra- 
dėsim prekiauti. Prisikimšom churdžiną pinigų ir leidomės 
į kelionę. Vieną vakarą mudu atsidūrėm prie jūsų miesto 
vartų. Buvo jau tamsu, vartai uždaryti, į vidų niekas nelėi-. 
džia, tad įsitaisėm prie miesto sienos. Iš vakaro aš kiek pri- 
guliau, o brolis pinigus saugojo. Apie vidurnaktį jis paža- 
dino mane. Dabar brolis atsigulė, o aš perėmiau pinigus 
saugoti. Prieš rytą taip ėmė marinti miegas, ir užsnūdau. 
Pašokau išgirdęs kažkokį šnaresį, žiūriu — prie brolio sto- 
vi juodai apsigobusi Žmogysta, o churdžinas su pinigais 
jau jos rankose. Pripuoliau, čiupau už gerklės nepažįsta- 
mąjį. Bet išgirdau, kad brolis sudejavo. Atsisuksiu pažiū- 
rėti, o tuo metu nepažįstamasis ir paspruko. Brolis mirė, 
Pinigai mūsų prapuolė. Išaušus radau šitą patį peilį, ku- 
riuo žudikas perpiovė broliui gerklę. Matyt, kai čiupau jį, 
tai ir išmetė iš rankų. Palikęs jis buvo ir kardą. Ką gi, pa- 
laidojau brolį, paslėpiau tą kardą, o peilį įsidėjau kišenėn. 
Dabar keliauju per žmones ir visur tyčia išsiimu peilį, 
kad matytų. Sakau, gal kas prisipažins, tada žinosiu, kas 
nužudė mano brolį ir pinigus pasigrobė. 

Jūs visi patvirtinot, kad šitas peilis padišacho. Be to, 
matau, kad padišachas neturi kardo ir kad jo kaklas apriš- 
tas. Aš prašau nurišti. Jeigu bus pirštų Žymės, vadinasi, 

padišachas — pikčiausias mano priešas. Aš pareikalausiu, 
kad jis atsakytų už mano brolio mirtį ir grąžintų mūsų 
auksą. | 

Visi susižvalgė. Padišachas patenkintas pasižiūrėjo į vi- 
zirį, ir šis vėl reikšmingai mirktelėjo. Tada jis atsikėlė, 
nusiėmė nuo galvos karūną ir uždėjo princui. Pasodinęs 
jaunikaitį į sostą, padišachas įsakė ruoštis vestuvėms. 

— Na, sūnau,— tarė viziris, — įrodei, kad esi ne tik drą- 
sus, bet ir protingas. Pasakyk man, kaip tu supratai padi- 
šacho klausimus ir ką jam atsakei? 


— Padišachas paklausė mane, ar apsirūpinu devyniems 
mėnesiams, kai dirbu tris. Aš atsakiau, kad apsirūpinu, 
tik nieko nesutaupau. Padišachas paklausė kodėl. Atsa- 
kiau, kad kalti trisdešimt du dantys, kad viską pravalgau. 

Toliau padišachas paklausė, ar neina akys silpnyn, kai 
metų vis daugyn. Atsakiau, kad kol kas matau labai gerai, 
bet su metais akys silpnės. Tada padišachas dar paklausė: 
ar aš, vaikščiojęs keturpėsčias, dabar pereinu jau į jaunys- 
tės metus, vaikštau dviem kojom, ar iš jaunystės — į se- 
natvę, kai jau ir lazda reikalinga. Atsakiau, kad kol kas 
vaikštau dviem kojom, esu dar jaunas. 

Visi pagyrė jaunikaičio supratingumą, ir padišachas iš- 
leido už jo savo dukterį. Bent buvo vestuvės — keturiasde- 
šimt dienų ir keturiasdešimt naktų puotavo. 

Dabar palikim juos čia ir pažiūrėkim, kaip viskas klojosi 
jaunėliui broliui. 

Ar ilgai jis keliavo, ar trumpai, bet prikeliavo vieną 
miestą. Apsistojo princas karavanų kieme, pailsėjo kiek, 
paskui pasišaukė tarną ir ėmė klausinėti apie tą miestą. 

— Daug visokių nuostabių dalykų yra mūsų mieste,— 
pasakojo tarnas.— Bet nuostabiausia — tai padišacho duk- 
tė. O jau graži, o protinga, net ir burtininkė kartu. Nar- 
siausius karžygius padišachas jai piršo, bet princesė už 
nieko nesutiko tekėti. Sako, tik tam atiduosianti širdį, kas 
būsiąs už ją protingesnis ir drąsesnis. Ir ji pasistatė pilį, 

užsidarė ten ir užbūrė save. „Kas jeis į pilį, nugalės bur- 
tus ir atsakys į mano klausimus,— pareiškė princesė,-- 
to ir būsiu.“ 

Princas klausė klausė, o paskui tarė: 

— Ji bus mano. 

Ryto metą jis nuėjo pas padišachą. Padišachas maloniai 
jį sutiko, paklausė, ko atėjęs. Princas išklojo savo ketini- 
mus. 
— Labai džiaugiuosi, — pasakė padišachas.— Bet, prisie- 
kiu alachu, čia viskas ne mano galioje. 

— Aš burtus nugalėsiu,— pažadėjo jaunikaitis.— Tik 
pirma, kaip pridera, atėjau pas jus, princesės tėvą. 

Ir princas, pasiklausęs žmonių, kur gyvena senas išmin- 
čius, patraukė pas jį. 

— Sūnau mano,— tarė senolis, kai jis paprašė patari- 
mo,— jeigu nori nugalėti burtus, turi sužinoti iš princesės 
tarnaičių tų burtų paslaptį. Jos čia kas savaitė atvažiuoja 
į turgų. Papirk kurią nors ir iškvosk viską. 

Jaunikaitis nudrožė į turgų, susirado ten vieną prince- 
sės tarnaitę. Daug vargo buvo, kol jis šiaip taip išgavo 
paslaptį. 

Kitą dieną pranešė jaunikaitis padišachui, kad eina at- 
burti jo dukters. 

Padišacho duktė gyveno miesto pakraštyje. Čia jau bu- 
vo suplaukę Žmonės — jiems rūpėjo, kuo viskas baigsis. 
Princas atėjo ne tuščiomis rankomis: ant pečių nešėsi du 
papiautus avinus. Taip ir žengė į pilį. Žiūri — prie laiptų, 
kaip ir buvo sakiusi tarnaitė, guli pririšti liūtas su pantera. 
Jis numetė jiems, kaip mokė tarnaitė, po aviną ir užlipo 
į viršų. | 

Jau princas buvo netoli durų, tik staiga prieš jį nusilei- 
do užburtas kardas. Bet jaunikaitis spustelėjo spragtuką 
sienoje, kardas beregint lūžo ir džerkštelėjo žemėn. 

Įėjo princas vidun, o ten — viena liepsna. Paskui stai- 
ga iš liepsnos išaugo drakonas ir puolė jį. Bet jaunikaitis, 

kaip buvo mokiusi tarnaitė, griebė pabaisą už gerklės, 
pradėjo smaugti. Viskas aplinkui padūmavo. Burtai dingo. 

Žmonės gailėjo jaunikaičio, manydami, kad jis jau žuvo. 
Bet paskui žiūri — išeina princas į balkoną, o kartu su juo 
ir padišacho duktė. Koks buvo visiems džiaugsmas — nei 
apsakyti, nei aprašyti gali. Princesė priėjo prie tėvo, pa- 
bučiavo jam į ranką ir tarė: 

— Norėjai, tėve, už bet ko išleisti mane, bet aš nesuti- 
kau. O dabar štai, man rodos, suradau tą, kurio ieškojau. 
Leisk man užduoti tris klausimus. Jeigu jis atsakys, — su- 
tiksiu būti jo žmona. 

Padišachas leido. Tada mergaitė pasakė princui: 

— Dabar išeik ir lauk manųjų klausimų. 

Rytą ji atsiuntė princui smaragdą. Princas nuėjo į tur- 
gų, nupirko dar vieną brangakmenį ir kartu su smaragdu 
pasiuntė atgal princesei. 

Kitą dieną ji atsiuntė deimantą. Princas paėmė du akme- 
nis, sugurino deimantą ir grąžino atgal. 

Trečią dieną princesė atsiuntė briliantą. Jaunikaitis nu- 
pirko dar gražesnį briliantą, pridėjo du rubinus ir pasiun- 
tė jai. 

Padišacho duktė pranešė tėvui, kad jaunikaitis atsakęs 
į visus jos klausimus. Ir padišachas iškėlė vestuves. Pas- 
kui jis pasikvietė juos abu pas save. 

— Na, dabar jau po viskam,— tarė jis jaunikaičiui.— 
Papasakok, kaip tau pasisekė nugalėti burtus? 

— Tėvas man prisakė kreiptis į daug mačiusius, paty- 
rusius senius, jeigu bus kada gyvenime sunku,— atsakė 
princas.— Aš taip ir padariau: susiradau vieną seną išmin- 
čių, kuris patarė, kaip nugalėti burtus. 

Tada padišachas kreipėsi į dukterį: 

— O dabar tu pasakyk, kokie buvo tie klausimai ir ką 
jis tau atsakė. 

— Pirmiausia aš jam nusiunčiau smaragdą,— prašneko 
duktė, — norėdama pasakyti, kad esu brangi tėvams kaip 
tas smaragdas. Ne tau mane paimti už žmoną. 

— Aš perpratau tavo mintį, — tarė jaunikaitis.— Todėl 
nupirkau brangakmenį ir pasiunčiau atgal su smaragdu. 
Suprask: ir mane tėvai ne mažiau vertina. 

— Kitą kartą nusiunčiau deimantą,— aiškino duktė, — 
atseit, žinok: esu tvirta kaip deimantas, ne tau išpildyti 
mano norus. 

— Aš ir tą supratau, — atsakė jaunikaitis,— sugurinau 
deimantą ir grąžinau tau, norėdamas perspėti, kad jeigu 
tavo norai bus pernelyg dideli, galiu ir su jais taip pasi- 
elgti. 

— Paskui aš nusiunčiau jam briliantą,— pasakė duk- 
tė,— leisdama suprasti, kad esu graži kaip tas brangak- 
menis. 

— Supratau ir tą,— atsakė jaunikaitis.— Todėl nupir- 
kau dar didesnį briliantą ir grąžinau kartu su atsiųstuoju: 
atseit, ir aš ne prastesnis. Be to, dar pridėjau du rubinus, 
norėdamas pasakyti, kaip būtų puiku, jeigu mums gimtų 
du gražūs berniukai. 

Neatsistebėdamas jaunikaičio protu, padišachas nusi- 
ėmė karūną ir uždėjo jam ant galvos. 

Praėjo kiek metų. Broliai vėl susirinko pas tėvą. 

Padišachas labai garbingai sutiko sūnus. O kai šie vis- 
ką papasakojo, jis pabučiavo juos į kaktą ir tarė: 

— Aš tyčia tada taip pasielgiau, norėjau, kad išeitu- 
mėt savo laimės ieškoti ir išmoktumėt patys rūpintis sa- 
vimi. Kas iš tokių, kurie visą gyvenimą sėdi tėvui ant 
sprando ir tikisi jo palikimo! 


NADDMDVMDVMRADDVAANDMADADMADDMDRAADMDADAA 
PASAKA APIE NAšLAITĮ 


yveno kitados neturtingas medžioklis. Jis buvo ne 

toks, kaip kiti. Per visą gyvenimą nenušovė nė vieno 
žvėries, nė vieno paukščio. Ranka jam nekildavo nudėti 
gyvą daiktą. 

Visas medžioklio turtas buvo vamzdelis, kuriuo jis mo- 
kėjo groti tūkstantį ir vieną melodiją, ir ašutinės kilpos. 

Būdavo, nueina jis į mišką, pastato kilpas, o pats atsi- 
sėda tolėliau ir ima groti vamzdeliu. Išgirdę tuojau su- 
skrenda paukščiai. Medžioklis palaukia, kol kuris paukštis 
nutūps ant kilpų, tada trūkt virvutę — ir yra laimikis. 
Sugautą paukštį parsineša namo. Namie jis turėjo daugy- 
bę gražiausių paukščių. Lesino juos, prižiūrėjo, klausėsi 
jų giedojimo. Retkarčiais parduodavo vieną kitą, norė- 
damas prasimanyti pinigų. 

Medžioklis turėjo žmoną ir sūnų, vardu Ibrahimas. Kar- 
tą jis susirgo ir mirė, o berniukas buvo dar visai mažas. 

Likę dviese su motina, jie visiškai nuskurdo. Jau netu- 
rėjo pinigų nė duonos kąsniui. 

Ibrahimas, nors dar visai vaikas, buvo labai kantrus ir 
ištvermingas. Kad ir kaip jiems sunkiai ėjosi, berniukas 
neleido parduoti tėvo vamzdelio ir kilpų. 

Ėjo mėnesiai, metai, ir jis išaugo. Visi jį vadino našlai- 
čiu Ibrahimu. Jis padėdavo motinai ruoštis, bet rasdavo 
laiko kasdien pabuvoti miške, kur jo tėvas kadai paukščius 
gaudydavo. 

Kai Ibrahimui suėjo penkiolika metų, jis pasakė mo- 
tinai: 

— Mama, aš jau ne vaikas. Kiek privargai viena, kol 
užauginai mane. Dabar jau man metas tavimi pasirūpinti. 
Atnešk tėvo vamzdelį ir kilpas, nuo rytdienos einu - me- 
džioti. 

Motina žinojo, kad Ibrahimas narsus jaunikaitis. Jis 
buvo skersai išilgai išvaikščiojęs visus miškus, kur kadai- 
se tėvas medžiojo. Tad atnešė vamzdelį, kilpas ir padavė 
jam. 

Rytą Ibrahimas atsikėlė brėkštant ir ištraukė į mišką. 
Čia jam kiekvienas žiedelis, kiekvienas krūmas, kiekvie- 
nas medis buvo pažįstamas. Jis nebijojo paklysti, ėjo į di- 
džiausią tankumyną, tai šen, tai ten statė kilpas ir grojo 
vamzdeliu. Bet per visą dieną joks paukštis nesiartino. 
Kai jau visai sutemo, Ibrahimas pavargęs, tuščiomis ran- 
komis grįžo namo. 

Motina ir nesitikėjo kitko. Čia toks amatas, kad per dieną 
neišmoksi. Ji žinojo, kad Ibrahimui dar teks daug paklai- 
džioti miškais, gerokai pavargti, kol išmoks vamzdeliu 
prisivilioti paukščius. Todėl ji iš tolo pasitiko Ibrahimą, 
įsivedė į trobą, pagirdė, pavalgydino, o paskui tarė: 

— Suneli, ir tavo tėvui ne iškart sekėsi. Pirmą mėnesį 
jis klajojo po miškus, ir ne tik paukščio, net drugelio 
nesugavo. O kai jau išmoko, būdavo, po tris keturis paukš- 
čius parsineša. 

Motinos žodžiai paguodė Ibrahimą. Svarbiausia, paga!- 
vojo jis, būti atkakliam, nenuleisti rankų, kad ir labai 
sunku. 

Taip ėjo dienos, savaitės. Pamažėle Ibrahimas išmoko 
groti daugybę melodijų, išmoko sumaniai statyti kilpds, 
slėptis tarp medžių. 

Ir vienąkart į kilpas pakliuvo reto gražumo paukštė. 
Jos plunksnos švietė lyg vaivorykštė. Ibrahimas apsidžiau- 
gęs parsinešė paukštę namo ir uždarė į narvelį. O rytą 

rado padėtą margą kiaušinį. Paėmė jis tą kiaušinį ir nu- 
nešė į miestą. 

Mieste gyveno vienas labai gobšus ir gudrus pirklys. 
Jis kaip įmanydamas apgaudinėdavo vargšus žmones: žiū- 
rėk, perka už skatiką, o parduoda jau už penkis. Pamatė 
tas pirklys Ibrahimo rankose kiaušinį ir šaukia: 

— Ei našlaiti Ibrahimai! Už kiek parduodi šitą kiauši- 
nį? Aš noriu pirkti. 

Ibrahimas žinojo, kad pirklys blogas žmogus, godus ir 
klastingas, tad užsiprašė labai daug. Ir kaip jis nustebo, 
kai pirklys nė nesiderėjo, sumokėjo tiek, kiek Ibrahimas 
prašė. Šio to nusipirkęs turguje, jaunikaitis grįžo namo. 

Praėjo diena, praėjo naktis, o kitą rytą Ibrahimas vėl 
rado padėtą tokį pat kiaušinį. Ir tą kiaušinį pardavė gob- 
šuoliui pirkliui. 

Paukštė kasdien padėdavo po vieną kiaušinį, o Ibrahi- 
mas nešdavo pirkliui. Ir šiaip taip vertėsi. 


Bet Ibrahimas nujautė, kad ne veltui pirklys šitokius 
pinigus moka už marguosius kiaušinius. Matyt, jis turi 
didelės naudos. Ir sugalvojo jaunikaitis pasekti pirklj. 
Štai tau! Pasirodo, gudrusis pirklys neša kasdien juos pa- 
dišachui ir parduoda dešimt kartų brangiau, negu pirkęs. 

„O kodėl aš pats negalėčiau parduoti padišachui?“—- 
pagalvojo Ibrahimas. Kaip tarė, taip padarė. Godusis pirk- 
lys, netekęs šitokio uždarbio, panoro atkeršyti Ibrahimui. 

Atėjo jis.pas padišachą ir sako: 

— Tegul alachas laimina padišachą, kam tu kasdien 
šitokius didelius pinigus moki našlaičiui Ibrahimui? Juk 
tuos kiaušinius galėtum gauti veltui. Ibrahimas namie 
turi nepaprastą paukštę, ji ir deda marguosius kiaušinius. 
Atimk ją iš Ibrahimo — turėsi ir paukštę, ir kiaušinius. 

„Teisybę sako pirklys,— pagalvojo padišachas.— Juk 
aš — padišachas, o Ibrahimas tik neturtingas paukščiauto- 
jas. Kodėl ta stebuklinga paukštė turėtų būti pas jį, o ne 
pas mane?“ Pasišaukė padišachas Ibrahimą ir įsakė: 

— Eik, atnešk man tą savo paukštę iš namų. 

Ibrahimas iškart suprato, kad čia klastingojo pirklio 
darbas. Kvailam padišachui niekada nebūtų atėję į galvą, 
iš kur jis ima gražiuosius kiaušinius. Bet ką darysi? Ne- 
paklausysi padišacho — abiem su motina bus blogai. Tr 
teko nunešti jam nuostabiąją paukštę. 

Pirklys džiūgavo, o Ibrahimas vėl liko be skatiko. Ta- 
čiau jis nenusiminė. Pasiėmė vamzdelį, kilpas ir ištraukė 
į mišką. Dabar jis jau taip gražiai mokėjo groti vamzdeliu, 
kad viso miško paukščiai suskrisdavo išgirdę. Kasdien 
į kilpas pakliūdavo tai kurapka, tai putpelė, tai lakštin- 
gala. Ibrahimas parduodavo tuos paukščius, taip ir už- 
dirbdavo duonos kąsnį ir sau, ir motinai. 

Visas miestas žinojo, kaip moka gaudyti paukščius Ibra- 
himas. Jeigu tik kas panorėdavo kokio paukščio, jis visada 
atnešdavo. Pirklys visokiais būdais viliojo pas save Ibra- 
himą, norėjo gauti iš jo paukščius beveik už dyką, o paskui 
trigubai brangiau parduoti, bet nieko neišeidavo. Ibrahi- 
mas nekentė pirklio ir nenorėjo nė vieno paukščio jam 
parduoti. 

Toks jau žmogus buvo pirklys: dėl pinigo jis galėjo 
apšmeižti kitą, atimti paskutinį duonos kąsnį, iš gimtų 
namų išvaryti. 

Kartą jis vėl atėjo pas padišachą ir sako: 

— Tegul alachas laimina padišachą! Matai, kaip nyksta 
tavo paukštė, viena uždaryta. Pasišauk našlaitį Ibrahi- 
mą ir liepk sugauti kitą tokią paukštę, dviem bus sma- 
giau. 

„Teisybę sako pirklys“,— nusprendė kvaišas valdovas. 

Pasišaukė jis Ibrahimą ir įsakė atnešti sugavus į rū- 
mus dar vieną tokią paukštę. 

Ibrahimas dar norėjo aiškintis, bet padišachas nė nesi- 
klausė. 

— Nenoriu nieko girdėti — pasakė jis.— Duodu ketu- 
riasdešimt dienų. Jeigu per tą laiką nesugausi ir neatneši 
man kitos paukštės, liepsiu nukirsti tau galvą. 

Nusiminęs Ibrahimas grįžo namo. Namie jis nieko ne- 
sakė motinai — nenorėjo jos liūdinti. Pasiėmė vamzdelį, 
kilpas ir išėjo į mišką. 

Bėgo dienos, savaitės. Ibrahimas be miego, be poilsio 
dieną naktį tykojo paukštės. Ir jo triūsas nenuėjo niekais: 
vienąkart pasisekė sugauti lygiai tokią paukštę, kokią 
buvo atėmęs pirklio pamokytas padišachas. Ibrahimas nu- 
nešė ją į rūmus. Padišachas paukštę, žinoma, paėmė, uv 
Ibrahimui už ją nieko nedavė. 

Mato Ibrahimas, kad abu labu tokiu: tik pirklys gudrus 
ir klastingas, o padišachas visiškas kvailys. 

Padišachas labai džiaugėsi, kad Ibrahimas atnešė kitą 
paukštę. O pirklys krimtosi ir širdo: jis žinojo, kad suma- 
nus ir drąsus Ibrahimas, nutaikęs progą, atsilygins jam 
už viską. Pirklys bijojo Ibrahimo ir norėjo, kad kvailas 
padišachas jį nugalabytų. Jis tikėjosi, kad Ibrahimas per 
keturiasdešimt dienų nesugaus kitos tokios nuostabios 
paukštės. Ir tada padišachas lieps nukirsti jam galvą. Kai 
Ibrahimas atnešė antrą paukštę, pirklys nejuokais išsi- 
gando ir sugalvojo naujas pinkles. Vėl jis atėjo pas padi- 
šachą ir sako: 

— Tegul alachas laimina padišachą! Iš senų išminčių 
sužinojau, kad našlaičio Ibrahimo atneštos paukštės turi 
vieną keistą įnorį. 

— Kokį įnorį? Sakyk!— liepė padišachas. 

— Teduoda alachas padišachui sveikatos! Divo sode 
auga nuostabi gėlė semengiul. Šitos paukštės kartą į me- 
tus turi pauostyti tą gėlę. Jeigu ne — jos žūsta. 

— Bet kaip ją gausim?— paklausė padišachas.— Juk 
pats sakai, kad ta gėlė auga divo sode. O ten juk niekas 
nejeis. Jeigu kas ir įslinktų į sodą, vis tiek divas neleis 
jos nuskinti. 

— Tegul alachas laimina padišachą,— tarė pirklys,— 
vienintelis žmogus galėtų įeiti į divo sodą. Tai paukščiau- 
tojas Ibrahimas. Pasiųsk jį, tegul atneša gėlę. 

Padišachas ir šiuokart paklausė gudruolio pirklio. Pasi- 
kvietė jis Ibrahimą ir sako: 

— Tu turi atnešti man semengiul, augančią divo sode, 
kitaip žus mano paukštės. 

— Telaimina padišachą alachas!— sušuko Ibrahimas.— 
Panorai, padišache, paukštės — atnešiau ir atidaviau. Pas- 
kui liepei kitą sugauti. Sugavau. Bet ką aš galiu žinoti, 
kur tas divo sodas? 

— Paieškosi ir surasi, — atsakė padišachas.— Jei pats 
nerasi, pasiklausk pirklį. Jis viską žino. 

„Aš taip ir maniau, kad čia vėl klastūno pirklio darbas, — 
pagalvojo Ibrahimas.— Dabar matau, kad neapsirikau.“ 

— Telaimina padišachą alachas,— kreipėsi jis į valdo- 
vą.— Jeigu pirklys toks protingas ir visažinis, tai liepk, 
tegul jis pats atneša tą gėlę. 

— Ne,— papurtė galvą padišachas,— pirklys man sakė, 
kad tik tu vienas gali prasibrauti į baltojo divo sodą. 

— Teduoda alachas padišachui ilgą gyvenimą! .Juk aš 
dar labai jaunas, nesu toks stiprus, argi man nugalėti 
divą,— gynėsi Ibrahimas.— Aš ne karžygys, mano dar- 
bas — paukščius gaudyti. Divas pamatęs tuoj užmuš mane. 

— Užmuš, tai užmuš, — abejingai atsakė padišachas.— 
Didelio čia daikto! Negi aš leisiu, kad per tave žūtų gra- 
žiosios mano paukštės. 

Ibrahimas norėjo dar kažką tarti padišachui, bet tas už- 
riko supykęs: 

— Klausyk, našlaiti Ibrahimai! Aš nieko nenoriu dau- 
giau žinoti. Duodu keturiasdešimt dienų. Jeigu neatneši 
man tos gėlės, liepsiu nukirsti tau galvą. 

— O jeigu divas užmuš mane, kaip tada? — paklausė 
Ibrahimas. 

— Vis tiek. Jeigu neatneši gėlės, liepsiu surasti net di- 
vo sudraskytą ir įsakysiu nukirsti galvą. Klausyk, ir jeigu 
dar prasižiosi, nors žodį pasakysi — tuojau šaukiu bu- 
delius. 

Mato Ibrahimas, kad neverta ginčytis su kvailu ir Žiau- 
riu padišachu. Tik bėdą užsitrauksi. Netaręs nė žodžio, 
jis grįžo namo. 

Ilgai suko galvą Ibrahimas, ką jam daryti, ir sugalvojo 
kreiptis į išmintingus senius. 

Gyveno mieste vienas labai senas Žmogus. Jaunystėje jis 
daug artimų ir tolimų kraštų buvo apkeliavęs, daug visko 
matęs, patyręs. Ir garsėjo savo išmintingumu, gerumu. 

Ibrahimas nuėjo pas tą senį ir viską jam papasakojo. 
Senis įdėmiai išklausė, paskui tarė: 

— Sūneli, visų tavo bėdų kaltininkas — pirklys. Kai lio- 
veisi jam pardavinėjęs kiaušinius, jis daug pinigų nustojo 
ir sugalvojo tau atkeršyti. Jis didelis gobšas, dėl skatiko 
šimtą žmonių užmuštų. 

— Aš tą žinau,— pritarė Ibrahimas.— Bet pasakyk man, 
ar iš tiesų yra tokia gėlė semengiul ir ar teisybė, kad tos 
paukštės, kurias iš manęs atėmė padišachas, negali gyventi 
be jos aromato, turi nors kartą per metus įkvėpti. 

— Girdėjau, sūneli, kad yra. Ir paukštės, kurias suga- 
vai, paprastai gyvena tik ten, kur tos gėlės auga. Jeigu ir 
išskrenda į kitus kraštus, tai laikinai, pavasarį būtinai 
vėl grįžta. Girdėjau, kad divas dėl to ir augina semen- 
giul, kad tos paukštės visados būtų jo sode. 

— Vadinasi, jeigu išneščiau semengiul iš divo sodo, 
tai ir tos visos paukštės paskui mane išskristų? 

— Taip, išskristų,— atsakė senis.— Bet žinok, sūneli, 
labai sunku ją išnešti iš baltojo divo sodo. Ten vieneri 
vartai tėra, ir juos tik pats divas gali atidaryti. 

— Aš atidarysiu,— pasakė Ibrahimas.— Tik pasakyk, ko- 
kiame krašte tas divo sodas. | 

Senis nupasakojo, kur ir kaip ieškoti divo sodo. O atsi- 
sveikindamas tarė: 

— Sūneli, girdėjau, kad narsūs karžygiai mėgino įsigau- 
ti į divo sodą, bet nė vienas gyvas negrįžo. Divas labai 
stiprus. Ir tu nejveiksi jo. Todėl žiūrėk, kad divas nepa- 


254 


matytų tavęs. Jei išliksi nepastebėtas — gerai, o jeigu ne -- 
divas sudraskys tave. 

Ibrahimas viską įsidėmėjo, ką jam sakė išmintingas ir 
geras senis, ir grįžo namo. 

Kitą rytą, susidėjęs reikalingus daiktus, Ibrahimas iš- 
keliavo. 

Ejo jis, ėjo, ar naktis, ar diena, kol galiausiai priėjo di- 
vo sodą. Sodas buvo aptvertas tokia aukšta tvora, kad ne- 
perlipsi. Ibrahimas patraukė patvoriu, ieškodamas vartų. 

Visą savaitę jis patyliukais sėlino palei tvorą, bijodamas 
ir žolelę sučežinti, kol pamatė vartus. Tie vartai buvo iš 
didžiulių akmens luitų sudėti. Stipriausi galiūnai jų nebū- 
tų atidarę, ne tik Ibrahimas. 

Priėjo Ibrahimas ir atsisėdo prie vartų. Jis buvo taip 
pavargęs, kad iškart užsnūdo. 

Staiga subildo sutrinko — lyg perkūnas kažkur laukuo- 
se būtų griaudėjęs. Ir kaskart vis garsiau. Ibrahimas pri- 
siminė: senis buvo sakęs, kad divas kai kada išsidangina 
iš sodo medžioklėn. 

Apkurtintas baisaus dundesio, Ibrahimas pagalvojo: 
„Tikriausiai divas grįžta iš medžioklės.“ Tik jis spėjo pa- 
sislėpti už krūmo, žiūri — atidumia divas. Ibrahimui pasi- 
rodė, kad didžiulis kalnas artėja. Toks siaubūnas vieną- 
kart pūstelėtų — nieko iš žmogaus neliktų. 

Bet Ibrahimas neišsigando. Jis buvo medžiotojas ir Ži- 
nojo: jei nesikarščiuosi, būsi drąsus ir atsargus — didžiau- 
sią priešą nugalėsi. Jis vėl prisiminė išmintingojo senio 
žodžius: „Jei liksi nepastebėtas — bus gerai...“ O slėptis 
Ibrahimas mokėjo. Kai jis slėpdavosi miške, net paukščiai 
jo nepastebėdavo. Negi divas bus akylesnis. .. 

Ir tikrai divas nepamatė Ibrahimo. Jis praėjo pro tą 
krūmą, už kurio slėpėsi Ibrahimas, ir nužirgliojo prie var- 
tų. Sulaikęs kvėpavimą, Ibrahimas patyliukais — iš paskos. 
Divas atidarė vartus ir jėjo į sodą. Ibrahimas irgi spėjo 
įslinkti ir pasislėpti už didelio medžio. Jis bijojo net paju- 
dėti. Tiktai kai divas įėjo į savo rūmus, Ibrahimas apsi- 

dairė. Koks gražumas! Tai ne sodas, o rojaus kampelis. 
Kiek visokiausių gėlių! O lakštingalų suokimas! Taip, tai 
tikrai pasakiškas sodas! 

Ibrahimas pernakvojo tame sode, o rytą, kai divas vėl 
išbildėjo į medžioklę, pradėjo apžiūrinėti jo valdas. 

Tarp daugybės paukščių jis pamatė ir tokių, kaip tos, 
kurias buvo sugavęs miške ir turėjo atiduoti padišachui. 
Jis uostinėjo gėles, bet nežinojo, kuri iš jų — semengiul. 

Eidamas nuo medžio prie medžio, nuo gėlės prie gėlės, 
Ibrahimas priėjo divo namus. Šiuose didžiuliuose namuo: 
se buvo keturiasdešimt kambarių, vienas už kitą gražes- 
nių. Ir visi tušti. Kai Ibrahimas įėjo į paskutinį, keturias- 
dešimtąjį, lyg dejavimas pasigirdo. Jis įsiklausė. Dejonė 
sklido iš po kilimo, kuriuo buvo išklotos grindys. Ibrahi- 
mas pakėlė kilimą, žiūri — durys. Jis truktelėjo jas, o 
ten — laiptai. Nusileidęs jais Žemyn, Ibrahimas atsidūrė 
siaurame apytamsiame požemyje. Čia jau garsiai dejavo. 
Gerai įsižiūrėjęs, jis pamatė mergaitę, už kasų pakabintą 
paluby. 

— O jaunikaiti, kas tu? — paklausė mergaitė.— Ir kaip 
tu drįsai čia ateiti? Greičiau išeik. Tuoj atlėks divas, jis 
tave į gabalėlius sudraskys. 

— Nebijok,— atsakė Ibrahimas,— divas išsidangino mc- 
džioklėn. Geriau pasakyk, kas tu esi? 

— Mano vardas Churšud. Prieš daugelį metų divas 
pasigrobė mane ir laiko štai šitame tamsiame ir drėgname 
požemyje. 

Ibrahimas atrišo mergaitę ir atsargiai pastatė ant že- 
mės. | 

Atsigodėjusi Churšud dar kartą paklausė: 

— Sakyk man, kas tu? Kaip čia patekai ir ko tau reikia? 

Ibrahimas viską papasakojo mergaitei. 

— Ir tu suradai tą gėlę, kurios ieškai? — nusišypsojusi 
paklausė Churšud. 

— Dabar ne gėlė man rūpi,— atsakė Ibrahimas.— Aš tik 
noriu tave išvaduoti iš šio žiauraus divo nelaisvės. 

"— Ibrahimai!- sušuko mergaitė.— Tu kilnus jaunikai- 
tis. Tad klausykis. Sitame sode aš išauginau semengiul. 
Ir jeigu mane išvaduosi, tai turėsi ir semengiul, ir paukš- 
tės atlėks pas tave. 

— Bet aš nežinau, kaip išvesti tave iš šio sodo. 

Mergaitė pagalvojo ir tarė: 

— Divo arklidėje stovi puikiausi žirgai. Pasiimkim du 
ir bėkim, kol jis negrįžo iš medžioklės. 

— Tu gerai. sugalvojai, — apsidžiaugė Ibrahimas.— Tik- 
tai kaip sodo vartus atsidarysim? 

— Čia jau palik man, aš moku atidaryti, — atsakė mer- 
gaitė.— Todėl divas ir laiko mane šiam požemy už kasų 
pakoręs — bijo, kad pabėgsiu. 

— Tuomet negaišuokim,— paragino Ibrahimas. 

Juodu įbėgo į arklidę, pasibalnojo du smarkius žirgus. 
Churšud atkėlė vartus, ir jie išdūmė. 

Tegu jie sau lekia, o aš tuo tarpu papasakosiu tau apie 
divą. 

Grįžta vakare iš medžioklės divas, ogi sodo vartai atla- 
pi. Čia jau kažkas negerai, pagalvojo, ir nusileido į pože- 
mįj. Žvilgt — nėr mergaitės! Tuomet išpuolęs nubildėjo 
į arklidę, o ten dviejų geriausių žirgų trūksta. Suprato 
divas, kad kažko būta sode. Tas ir mergaitę bus išsive- 
dęs. 

Šoko divas ant žirgo ir pasileido vytis. 

O Ibrahimas ir Churšud varė savo žirgus kiek galėda- 
mi. Ar toli jie nujojo, ar netoli — nežinau, tik Churšud 
tarė Ibrahimui: 

— Ibrahimai, atsisuk ir pažiūrėk, ar niekas mūsų nesi- 
veja? 

Ibrahimas atsisuko. 

— Nieko nematyti, — atsakė jis.— Tik toli toli kažkoks 
debesis juoduoja ant kelio. 

— Tai divas, jis mus vejasi, — sunerimo Churšud.— Pa- 
ragink žirgą. 

Ir jie dar smarkiau spaudžia. 

Po valandėlės užpakalyje pasigirdo kanopų tapsėjimas. 
Ibrahimas atsigręžė, ogi tas juodas debesis jau visai ne- 
toli. 

— Divas tuoj pavys!— šuoliuodamas sušuko jis. 

— Nebijok,— ramiai pasakė mergaitė, — mes pasibalno- 
jom geriausius žirgus, jo Žirgas prastesnis. O ir jis pats 
daug sunkesnis už mus. Jeigu mes dar paspausim, divo 
žirgas neištvers. 

Ir Ibrahimas su mergaite dar labiau spustelėjo žirgus. 
Po kiek AIK S tarė: 


„r. 


Ibrahimas S 

— Divo arklys visas putotas,— pasakė jis,— ir šniokš- 
tuoja. 

— Tai jau nėra ko bijoti. Divas nepavys mūsų. 

Tik ji šitaip pasakė, — kažkas subildėjo sutrinksėjo. Grįž- 
telėjo abu — ant žemės ir žirgas, ir pats divas kapanojasi. 

— Štai mes ir išgelbėti!— sušuko Churšud.— Dabar ga- 
lim leisti žirgams atsipūsti. Jokim neskubėdami. 

Ar ilgai jie jojo, ar trumpai, bet galiausiai prijojo Ibra- 
himo namus. Kaip apsidžiaugė motina, sulaukusi Ibrahi- 
mo sveiko ir gyvo, ir dar ne vieno — su gražia mergaite. 
Pabučįiavo ji Churšud į akis ir tarė Ibrahimui: 

— Gerai, sūnau, padarei, kad išgelbėjai iš žiauraus di- 
vo nagų mergaitę ir parsivedei. Bet sakyk, ar suradai 
semengiul? 

— Mama,— nustebo Ibrahimas, — juk aš tau nieko nesa- 
kiau išeidamas. Iš kur žinai, kad buvau iškeliavęs semen- 
giul ieškoti? 

— Sūnau,— pasakė motina,— kai tik tu iškeliavai, padi- 
šachas paskyrė pirklį viziriu. Ir šis naujasis viziris kasdien 
vis, būdavo, ateina ir teiraujasi apie tave. Visus tikina, 
kad neparneši semengiu! ir kad padišachas lieps nukirst 
tau galvą. O tą senį, kuris nurodė tau kelią j divo sodą, 
pasodino jis į belangę. 

Taip jiems besišnekant, atėjo naujojo vizirio siųsti žmo- 
nės ir klausia: 

— Ar Ibrahimas grįžo? 

— Grįžo, grįžo, — atsiliepė pats Ibrahimas. 

— Šiandien baigiasi padišacho tau duotas laikas, — tarė 
vyresnysis, — ar parnešei semengiul? 

Ibrahimas dar niekam nebuvo sumelavęs ir jau norėjo 
prasižioti, sakyti „ne“, bet jį aplenkė Churšud. 

— Parnešė,— tarė ji. — Tuoj nueis pas padišachą ir įteiks 
jam semengiul. 

Kai naujojo vizirio pasiuntiniai išėjo, Ibrahimas paklau- 
sė Churšud: 

— Ką man daryti? Juk aš neturiu tos gėlės. 

— Tu parnešei semengiul,— nusišypsojo jam mergaitė. 

Ji paėmė indą, pakėlė jį prie veido ir spragtelėjo sau 
per nosį. Iš nosies nulašėjo du kraujo lašai. Staiga tie 
lašai ėmė suktis, sukosi sukosi ir vietoje jų iškerojo dvi 
puokštės semengiul. 

— Šita gėlė anksčiau neaugo divo sode. Bet divas žino- 
jo, kad galiu išauginti ją iš savo kraujo. Todėl ir pasigro- 
bė mane, uždarė požemyje. Imk semengiul ir nešk padi- 
šachui, tegu palieka jis tave ramybėje. 

— Ne,— atsakė Ibrahimas,— kol šioje žemėje gyvena 
tas gudrus, klastingas pirklys ir kvailas padišachas, nebus 
ramybės. 

— Tai ką ketini veikti? 

— Sakyk man,— paklausė Ibrahimas,— jeigu atiduosiu 
abi puokštes, ar dar galėsi išauginti tokių gėlių? 

— Galėsiu,— pasakė Churšud.— Aš visą sodą išpuošiu 
jomis. Ir tada visos paukštės iš divo sodo perskris pas 
mus. 

— Gerai,— apsidžiaugė Ibrahimas.— Jeigu taip, tai šios 
puokštės padės man amžiams nusikratyti ir pirkliu, ir pa- 
dišachu. 

Įmerkė Ibrahimas vieną puokštę į gražią vazą ir išsi- 
ruošė pas padišachą. 

„Ir pačiu laiku, nes paukštės jau buvo nustojusios gie- 
doti. Bet vos tik jos pamatė atneštas padišachui gėles —- 
vėl tarsi atgijo ir pragydo nuostabiausiais balsais. Padi- 
šachas labai apsidžiaugė. O naujasis viziris net sudrebėjo 
iš pykčio. 

— Tegu alachas laimina padišachą,— tarė pirklys.-- 
Tu juk liepei našlaičiui Ibrahimui atnešti visą krūmą, o 
jis tik puokštę atnešė. Tegul grįžta atgal ir atgabena 
krūmą semengiul, kol šita puokštė dar nenuvyto. 

„Na gerai, pirkly— pagalvojo Ibrahimas.— Vadinasi, 
vis tiek nenori atstoti nuo manęs. Jei. šitaip, tai pažiti- 
rėsim, kuris kurį dabar apgaus.“ 

— Ibrahimai,— tarė padišachas,— vizirio teisybė. Grįžk 
atgal į divo sodą ir atnešk iš ten krūmą semengiul, su 
šaknimis. 

— Telaimina alachas padišachą,— atsakė Ibrahimas.— 
Ten joks divo sodas, ten toks pat miestas, kaip mūsų. 
Ir pavadinimas toks pat. Visi, kas mirė mūsų mieste, 
dabar ten gyvena. O jų padišachas — tavo vėlionis tėvas. 
Išgirdęs tavo vardą, jis net pravirko, sako: „Kodėl sūnus 
niekada manęs neaplanko?“ Kai paprašiau semengiul, jis 
man tarė: „Jeigu atiduosiu visą krūmą su šaknimis, tai 
mano sūnus apsiramins ir niekados neaplankys manęs. 
O aš taip noriu jį pamatyti. Tegu pats ateina, viską 
atiduosiu, ko tik panorės.“ Ir tavo tėvą, viziri, buvau 
sutikęs. Jie man parodė naują kelią į tą savo miestą — per 
"tris valandas galima sukarti ten ir atgal. 

Pirklys tuoj įtarė, kad Ibrahimas apgaudinėja. O kvai- 
Iys padišachas iškart patikėjo. 

— Greičiau aprenkit mane,— įsakė jis,— einu aplankyti 
savo brangaus tėvo! 
 —.Tesaugo alachas padišachą, palauk! sulaikė jį vi- 
ziris pirklys.— Tegu Ibrahimas parodo mums tą kelią, 
kuriuo per tris valandas galima sukarti ten ir atgal. 

Ibrahimas nuvedė padišachą su pirkliu prie upės, te- 

kančios palei miestą. Upė vienoje vietoje buvo labai gili. 
Jis parodė ten ir sako: 

— Kelias eina upės dugnu. Kai šoki į vandenį, reikia 
nusileisti ant paties dugno. Nusileidus nejudėt, skaičiuot 
iki šimto. Kai tiktai suskaičiuoji — atsidaro vartai į tą 
miestą. 

Padišachas jau norėjo šokti, bet pirklys suturėjo. 

— Tesaugo alachas padišachą,— tarė jis,— aš netikiu 
nė'vienu jo žodeliu. Jeigu jis nemeluoja, tai tegu pirma 
pats, mums matant, nukeliauja į tą miestą ir atneša dar 
vieną puokštę semengiul. Tada patikėsim. 

— Gerai,— sutiko Ibrahimas.— Tik šiandien aš labai 
pavargęs. Rytoj vakare ateikite čia, pamatysit, aš jums 
atnešiu dar vieną puokštę. 

Taip jie ir susitarė. 

O vidurnaktį Ibrahimas atsikėlė, pasiėmė antrąją 
puokštę semengiul, prisipylė kapšą aukso, kurio buvo su 
Churšud iš divo namų parsigabenę, ir persikėlė kitapus 
upės. Ten viską gerai paslėpęs krūmuose, jis grįžo namo. 

Kitą vakarą padišachas, pirklys ir šiaip žmonių pulkas 
atėjo prie upės. Kai tik sutemo, Ibrahimas prie visų nu- 
sirengė ir pūkštelėjo į vandenį. Jis gerai mokėjo plaukti, 
galėdavo ilgai išbūti nekvėpavęs — įgudo paukščius gau- 
dydamas. Jis įkvėpė giliai oro, pasinėrė ir perplaukė į kitą 
krantą. Išlipęs iš vandens, pasislėpė už medžio ir laukia. 
Buvo jau visiškai tamsu, ir niekas jo nematė. Kai praėjo 
trys valandos, Ibrahimas pasiėmė iš krūmų gėles, kapšą 
aukso — ir vėl nėrė į vandenį. Perplaukęs upę, jis išniro 
visų akyse. Ir kaip išniro! Vienoje rankoje gėlių puokštė, 
kitoje — aukso kapšas. 

Pirkliui net akys ant kaktos iššoko. O Ibrahimas priėjo 
prie padišacho ir padavė jam puokštę semengiul. Paskui 
atrišo kapšą, išpylė pinigus pirkliui į sterblę, sakydamas: 

— Sitą auksą tau siunčia tėvas. Sako, daug pinigų 
uždirbąs prekiaudamas, ir jeigu aplankytum — nepašykš- 
tėtų. 

Kai pirklys pamatė auksą — akys sužibo lyg alkanam 
šuniui, pajutusiam kaulą. Godumas užtemdė jam protą — 
šoko pirklys į upę su visom drapanom. 

— Viziri!-— ėmė šaukti padišachas.— Palauk manęs, aš 
vienas pasiklysiu!— Ir pūkštelėjo paskui pirklį. 

Ilgai laukė žmonės, bet neišniro iš vandens nei padiša- 
chas, nei pirklys. Tik po keleto dienų rado srovės išneštus 
jų kūnus. 

Taip paukščiautojas Ibrahimas išgelbėjo žmones nuo 
kvailo padišacho ir klastingo pirklio. Išmintingą ir gerą 
senį jis paleido į laisvę. O visos nuostabios paukštės iš 
divo sodo perskrido pas Ibrahimą ir Churšud. 


DDNADVDVDMDMAMAADVDMDDVDDDADMADVDADADDDAA 
PASAKA APIE DU BROLIUS 
LA L L A ASS 


yveno kartą du broliai. Merdas ir Namerdas.! 
Vieną dieną prisireikė abiem broliams leistis į toli- 
mą kelią — darbo ieškoti. 

Kai stabteli pailsėti, Merdas atriša savo maišą, pakvie- 
čia brolį, ir abu susėdę valgo. O Namerdas nė karto ne- 
atrišo savojo maišo. „Baigsim tavo,— vis sakydavo,— ta- 
da mano valgysim.“ 

Taip jie ir keliavo. Galiausiai Merdo maišas ištuštėjo. 
Dabar jau buvo Namerdo eilė atrišti savąjį. Priėję prie 
medžio, kur tryško skaidrus kaip ašara šaltinis, broliai 
susėdo. Namerdas pasitiesė staltiesę ir valgo sau vienas. 
Mato Merdas, kad brolis visai neketina jam duoti. 

— Brolau, aš irgi alkanas!-— tarė jis. 

— Leisk, išlupsiu tau dešinę akį ir įdėsiu į kišenę -- 
tada gausi valgyti, — atsakė Namerdas. 

Iš pradžių Merdas pamanė, kad brolis juokauja. Dar 
kartą paprašė valgyti, o šis vėl tą patį. Ir sakyk nesa- 
kęs — nė nesiklauso. 

Merdas buvo labai išalkęs. Jis suprato: jeigu kietašir- 
dis brolis paliks jį čia ir nueis — mirs badu, sudraskys 
jį žvėrys bei paukščiai. „Jau geriau netekti akies, negu 
badu mirti“, — pagalvojo Merdas ir sutiko. 


1 Merd— drąsus, geros širdies, dosnus (azerb.) 
Namerd-— suktas, klastingas (azerb.) 

Namerdas išlupo broliui dešinę akį, įdėjo į dešinę ki- 
šenę, o paskui numetė-riekę duonos. 

Ir eina abu broliai toliau. Ar ilgai jie ėjo, ar trumpai, 
vidurdienį sustojo pailsėti. Žiūri Merdas, kad brolis vėl 
vienas valgo, nė kąsnelio neduoda. Ir šiaip prašė, ir taip — 
nieko. Galiausiai išlupo Namerdas jam ir kairę akį, įdėjo 
į kairę kišenę, o pats nuėjo, net valgyti šiuokart nedavęs. 
Ir pasiliko Merdas vienui vienas po atviru dangum. 

Nežinia, kiek to laiko praslinko,— atėjo vakaras, sute- 
mo. Merdas apgraibomis nusigavo prie medžio, prisilaužė 
šakelių, pasiklojo, pasidėjo, kad po galva būtų aukščiau, 
ir atsigulė. Liūdnos mintys ksmavo vargšelį. „Ką dabar 
daryti, kur. eiti?“ — galvojo .jis. Staiga kažkas sušlamėjo. 
Merdas net kvėpuoti nustojo išsigandęs. 

Visai netoli jis išgirdo kažką šnopuojant. Tai buvo Liū- 
tas, Vilkas ir Lapinas. 

Sutūpė žvėrys po medžiu. Liūtas pasisuko į Vilką ir 
klausia: 

— Kaip gyveni, dėdule? 

— Ilgus metus gyvuok, valdove,— atsakė Vilkas,— blo- 
gai gyvenu! Jau tris dienas nieko neėdžiau. Anapus kalno 
yra ganykla. Ten čabanas kasdien avis gano. Būdavo, vis po 
ožkiuką ir aviną pasipiaunu iš tos kaimenės. Gyvenau 
nesiskųysdamas. Bet čabanas, kad jį kur galas griebtų, 
atsivedė iš kažkur šunį. Ir dabar nė artyn negaliu pri- 
eiti! 

— Vakar ir aš mačiau tą šunį, — pasakė Liūtas.— Jo 
kraujas turi gydomosios galios. Kas tik išgeria — pa- 
sveiksta. | 

Paskui Liūtas kreipėsi į Lapiną: 

— Na, o kaip tau, brolau, einasi? 

— Ilgus metus gyvuok, padišache, ką aš galiu atsakyti? 
Lapinas nekiš galvos į spąstus, kad ijo kailį parduotų! 
Neapgausi — negyvensi. Štai už to kalno yra ola,— pasa- 
kojo Lapinas.— Ten gyvena žiurkė. Ir turi ji kelis ąsočius 
aukso, brangakmenių. Sužinojęs aš nuėjau pas ją ir pri- 

gąsdinau visaip. Ak tu šitokia, tu tokia, sakau, laikai auksą 
oloje, juk suges. „Tai ką man daryti?“ — klausia žiurkė. 
„Reikia,— sakau,— nors kartą per dieną palaikyti jį sau- 
lutėje.“ Iš pradžių žiurkė netikėjo. Bet su lapės liežuviu 
gali kažin ką įtikinti. Ir mes susitarėm su žiurke. Kasdien 
ji tempia iš olos auksą, dėlioja saulutėje, o aš saugau. 
Paskui ji valgydina mane, girdo, išlydėdama dar ir vaka- 
rienei įdeda. 

Merdas viską girdėjo. Bet kas iš to — juk jis aklas! Ne- 
surastų nei čabano, nei olos. Šitaip galvodamas, ir užmi- 
go. Ar ilgai jis miegojo, ar trumpai, tik staiga išgirdo 
kažkieno balsus. Įsiklausęs Merdas suprato, jog tai balan- 
džiai šnekučiuojasi ant šakos ties jo galva. 

— Sesele balandėle... 

— K, širdele? 

— Ar tu žinai, kas čia guli po medžiu? 

— Ne, nežinau. 

— Kilniaširdis brolis. 

— O kodėl jis čia guli? 

— Jie du broliai. Šitas Merdas, o anas — Namerdas. 
Namerdas išlupo tikram broliui akis ir paliko čia aklą. 

— O ar nėra vaistų akims išgydyti? 

— Kodėl nebus, yra. Jeigu jis miega, pasakyk, kad 
atsibustų, o jei atsibudęs — tegu klausosi. Aš tuoj skrisiu. 
Iš mano sparno nukris plunksna. Tegu jis ją pasiima. 
Paskui tegu išsiima iš kišenių akis, įsistato jas ir perbrau- 
kia ta plunksnele. Vėl matys, kaip matęs. 

Ir balandžiai, sumosavę sparnais, nuskrido. Staiga Mer- 
dui ant krūtinės nukrito plunksna. Jis paėmė ją, įsistatė 
akis, paskui perbraukė ta plunksna. Ir praregėjo! 

Vėl išvydęs margąjį pasaulį, Merdas pasijuto lyg iš 
naujo gimęs. Jis atsistojo, apsidairė ir pamatė tą kalną, 
apie kurį vakar žvėrys kalbėjo. 

Ir Merdas pasuko tiesiai ten. Ėjo jis, ėjo, kol priėjo 
kalną. Apėjęs aplink, pamatė olą. Jis tyliai įslinko vidun, 
o tenai — septyni ąsočiai stovi, ir visi pilni. Aukso, sidab- 

ro, brangakmenių — greičiau žvaigždes danguje suskai- 
čiuotum, negu visą tą lobį. 

Merdas pasiėmė aukso, kiek galėjo išsinešti, o visa 
kita paslėpė. 

Paskui susirado už kalno ganantį bandą čabaną. Pri- 
ėjęs artyn, Merdas pasisveikino. Čabanas irgi jį pasvei- 
kino. Tuomet atsisėdo Merdas šalimais ant akmens, ir 
jie įsišneko. Galiausiai Merdas tarė čabanui: 

— Ko nori prašyk, brolau, tik parduok man savo šunį. 

Čabanas nenorėjo sutikti. Merdas daug šnekėjo, o jis 
vis tylėjo. Tada Merdas įsikišo ranką į kišenę, pasėmė 
pilną saują aukso ir pažėrė čabanui ant kelių. 

Pamatęs auksą, čabanas viską užmiršo ir atidavė šunį. 
Merdas nusivedė šunį į kalnų tarpeklį, nurėžė jam galvą, 
prisibėgino buteliuką kraujo ir patraukė tolyn. 

Ėjo jis, ėjo ir priėjo vieną miestą. Bet prie miesto 
vartų kelią pastojo sargybiniai. 

“— Ar moki gydyti? — paklausė jie. 

— O kam jums šito reikia?— savo ruožtu paklausė 
Merdas. 

— Jau daug laiko praėjo, kai mūsų padišacho duktė 
neteko proto. Kvietė visokius daktarus, visokiausių vaistų 
davė — niekas nepadeda. Todėl padišachas ir pastatė čia 
mus, liepė klausinėti kiekvieną, kas tik eis, ar nemoka 
gydyti. Jeigu moka — tuojau vesti pas jį. 

— Na ką gi, aš gydau,— pasakė Merdas. 

— Tai palauk čia,— apsidžiaugė sargybinis,— aš tuo- 
jau pranešiu padišachui. 

Ir jis nubėgo į rūmus, o kiti apstojo Merdą, žiūri į jį 
gailingai, dūsauja ir galvas linguoja. 

Merdas paklausė: 

— Kodėl jūs taip žiūrit į mane? 

Vienas sargybinis atsakė jam: 

— Ak nelaimingasis, juk padišacho duktė neišgydoma. 
Jau trisdešimt devyni gydytojai, kaip ir tu, norėjo išgydy- 
ti mergaitę, bet neišgydė. Ir tada padišachas liepė juos 


266 


nugalabyti. Tu keturiasdešimtas. Tikriausiai ir tau lieps 
nukirst galvą. Stai kodėl ir gailimės. 

— Nesielvartaukit, aš ją išgydysiu— nuramino juos 
Merdas. 

Tuo tarpu grįžo sargybinis ir nuvedė Merdą pas padi- 
šachą. 

— Klausyk, jaunikaiti,— tarė padišachas,— aš turiu vič- 
vienaitę dukterį, nekaltą kūdikį. Prieš kiek laiko staiga nei 
iš šio, nei iš to ji neteko proto. Kol ji buvo sveika, nė 
vieno svetimo vyro akis nebuvo jos regėjusi. Jeigu išgydy- 
si, iškelsiu vestuves, išleisiu ją už tavęs. Neišgydysi — sa- 
ve kaltink: liepsiu nukirsti galvą. 

Merdas sutiko. Tuomet nuvedė jį į princesės kambarį. 
Jis dėl akių apėjo aplink mergaitę, įdėmiai apžiūrėjo. Ta- 
čiau toji vargšelė sėdėjo sau ramiausiai, į nieką nekreipė 
dėmesio. Tik šluostėsi rankas į suknelę. Merdas pastovėjo 
kiek, o paskui liepė visiems išeiti. 

Kai liko dviese, jis uždarė duris, pripylė taurę šuns 
kraujo ir padavė mergaitei. Mergaitė išgėrė nė žodžio 
netarusi. Netrukus ją ėmė marinti miegas, ji atsigulė ir 
išmiegojo ligi ryto. O ryto metą atsikėlė sveikutėlė, lyg 
niekada ir nebūtų sirgusi! Šitai tuoj sužinojo padišachas. 
Laimingas tėvas iškėlė didelę puotą. Septynias dienas ir 
septynias naktis žmonės linksminosi padišacho dukters ir 
Merdo vestuvėse. | 

O po vestuvių Merdas pasiėmė arklius, sugrįžo į Žiur- 
kės olą, susikrovė ant arklių visą auksą sidabrą ir parsi- 
gabeno. 

eis laimė: pats — padišacho žentas, iždas pilnas auk- 

„Gyvenk ir norėk! 

Vieną dieną sėdėjo Merdas prie lango. Prieš jį garavo 
arbata, rankoje smilko kaljanas. Žiūri — ogi brolis Na- 
merdas eina gatve. Jis tuoj pasiuntė tarną, kad pasivytų 
ir atvestų į rūmus. Kai Namerdas įžengė vidun ir pamatė, 
kaip čia viskas puošnu, jo akys pasidarė lyg ožkiuko, 
kviečiais apsirijusio. Jis pagalvojo, kad dabar Merdas įsa- 

tė sėsti. Kai Namerdas atsisėdo, jis davė ženklą tarnams, 
ir šie prinešė visokių valgių. Broliai pavalgė, pagėrė, o 
tada Merdas ir sako: | 

— Tu buvai klastingas, bet aš būsiu kilniaširdis. Tu 
niekšiškai pasielgei — apakinai mane. Ir ką? Aš štai kaip 
gyvenu, o tu be nieko likai. 

Nunarinęs galvą, Namerdas ėmė prašyti, kad brolis at- 
leistų. 

Merdui širdis suminkštėjo, ir jis atleido. Tačiau Namer- 
das tebebuvo toks pat klastingas ir veidmainis, kaip ir 
anksčiau. Jis gudriai išklausinėjo Merdą, kaip šis rado 
auksą ir kaip išgydė padišacho dukterį. 

Paskui Namerdas prisitykojo ir nusidangino į tą pačią 
vietą, kur kažkada buvo palikęs savo brolį. Palaukė, kol 
sutems, tada užėjo ir pasislėpė po medžiu. Netrukus pasi- 
rodė Liūtas, Vilkas ir Lapinas. 

— Kas naujo, dėdule, kaip gyveni? — paklausė Liūtas 
Vilką. 

— Gyvuok ilgus metus, valdove, — atsakė jam Vilkas,— 
gerai gyvenu. Tas šuo, apie kurį šnekėjau anuokart, kaž- 
kur dingo. Dabar niekas bandos nesaugoja, tai kasdien 
piaunu po aviną ir puotauju sau sveikas. 

Tada Liūtas pasisuko į Lapiną: 

— O tu, brolau, ko nosį nukabinęs? Ar blogai kas? 

— Gyvuok ilgus metus, šache,— atsakė Lapinas,— man 
prastai dabar. Visą žiurkės auksą kažkas nudžiovė. Todėl 
ir nelinksmas esu. 

Išgirdęs šitokią žinią, Liūtas pagalvojo ir tarė: 

— Čia jau kažkas yra! Tikriausiai kur nors slepiasi 
zmogus ir klausosi, ką mes šnekam. Apieškokit! 

Liūtas, Vilkas ir Lapinas surado Namerdą ir sudraskė 
į gabalėlius. 

Tai štai kokio galo susilaukė Namerdas. 


DDADNDDADMRDMDDDADADDDDVDMADDDDDVDARADDDADA 
RAITELIS ANT BALTO ŽIRGO 
AAA ASA SAS LAS 


al taip buvo, o gal ir ne. Gyveno kartą žiaurus padi- 
G šachas, vardu Deškiuvaras. Pasak senų žmonių, iš 
jaunumės jau toks buvęs. Net savo tikrą tėvą nunuodijęs, 
norėdamas užimti sostą. 

Kai jis atsisėdo į sostą ir viską užgrobė į savo rankas, 
žmonėms visai riesta pasidarė. Jeigu ko, būdavo, užsi- 
geis — šimtus išžudys, nė ranka nesudrebės. Nesutarė pa- 
dišachas ir su kaimyninėmis valstybėmis. Beveik kasmet 
ruošdavo naujus žygius. Kovų lauke upeliais žmonių krau- 
jas liedavosi. Bet padišachui dėl to galvos neskaudėjo. 

Tik dėl vieno dalyko padišachas kankinosi: neturėjo 
vaikų. Nebuvo sosto įpėdinio, nors ir kiek žmonų ėmė. 

O imdavo jis po tris žmonas kasmet. Pamato, kad nėra 
vaikų — užmuša visas tris arba liepia uždaryt į belangę, 
arba šiaip išvaro ir vėl naujas ima. 

Atėjo kartą į jo rūmus dervišas. 

— Telaimina alachas padišachą,— tarė jis.— Aš galiu 
duoti tokių vaistų, kad visos trys naujos žmonos pagim- 
dys tau po sūnų. Bet su viena salyga. 

— Kokia? — paklausė padišachas. 

— Kai sūnūs sulauks penkiolikos metų, vieną kurį tu- 
rėsi man atiduoti. 

Padišachas sutiko. 

Davė jam tada dervišas žolelių ir pasakė: 

— Išdalink šias žoleles į keturias lygias dalis. Vieną 
pats sukramtyk, o kitas duok savo žmonoms. 

Paėmė padišachas žolelės, ir dervišas išėjo. Paskui jis 
viską padarė, kaip buvo liepta. Bėgo dienos, slinko mė- 
nesiai. Ir pagimdė padišachui visos trys žmonos po sūnų. 

Viena jo žmona buvo chano duktė. Jos berniukui davė 
Chanbalos vardą. Kita žmona buvo beko duktė. Jos sū- 
nui išrinko Beibalos vardą. O trečioji žmona buvo kupra- 
nugarių varovo duktė. Padišachą patraukė jos grožis, ir 
jis prievarta ją parsigabeno. Trečiajam berniukui teko 
Nerbalos vardas — nuo žodžio „ner“ —,,kupranugaris“. 

Bėgo mėnesiai, slinko metai, padišacho sūnūs — ketu- 
riolikmečiai, kiekvienas jau penkioliktuosius pradėjo. Rū- 
muose visi šaipėsi iš Nerbalos. Broliai jį erzino, „kup- 

Ne geriau rūmuose elgėsi ir su Nerbalos motina. Kitos 
dvi padišacho žmonos vertė ją dirbti lyg tarnaitę. Nemy- 
lėjo Nerbalos nė?pats padišachas. ,Mano Chanbala“, „„ma- 
no Beibala“, sakydavo jis, glostydamas berniukus. O kai 
pamato Nerbalą — tik šypteli: 

— Nagi... Ko gali tikėtis iš žmogaus, kurio senelis — 
kupranugarių varovas? 

Ne kartą Nerbala norėjo bėgti kur akys veda, bet jį 
vis motina sulaikydavo: 

— Sūneli, juk žinai, koks Žiaurus tavo tėvas, niekur 
nuo jo nepasislėpsi, suras ir užmuš. 

O Nerbala buvo stipresnis ir protingesnis už savo bro- 
lius. 

Galiausiai padišacho sūnums suėjo penkiolika metų. Ir 
tą dieną, dar prieš sutemstant, vėl pasirodė dervišas. 

— Žinau, žinau, ko atėjai, — tarė jam padišachas.— Bet 
klausyk: neprašyk iš manęs sūnaus. Duosiu turtų, kiek 
norėsi, ir keliauk sau sveikas. 

— Ne,— atsakė dervišas,— nieko kito man nereikia. Jei- 
gu tuoj pat neduosi man vieno sūnaus, taip padarysiu, 
kad visi trys mirs. 

Mato padišachas: prasti reikalai. 

— Jeigu jau šitaip, — sako jis,— tai negi leisiu Chanba- 
lai ir Beibalai mirti? Tegu Nerbala pasiaukoja už juos. 
Imk jį ir daryk, ką nori. 

Padišachui paliepus, tarnai sučiupo Nerbalą, surišo jam 
rankas ir atidavė dervišui. Pamačiusi motina puolė pa- 
dišachui po kojų: 

— O, nežudyk mano vaiko... 

Įtūžo padišachas, liepė įmesti žmoną į belangę. 

Dervišas pasiėmė Nerbalą ir išsivedė. O Nerbala neži- 
nojo, kad jo motiną uždarė į kalėjimą. 

Ėjo jie, ėjo su dervišu ir paryčiais atsidūrė dviejų kalnų 
tarpeklyje. Dervišas žingsniuoja priekyje, o paskui save 
tempia surištom rankom Nerbalą. Staiga jis išgirdo kaž- 
kieno balsą. Apsidairė, žiūri — greta rieda kaukolė ir šne- 
ka žmogaus balsu. Nerbala gerai įsiklausė ir girdi: 

— Žinok: šitas dervišas — žmogėdra. Aš irgi buvau 
toks jaunas, kaip tu. Jis atėmė mane iš tėvų, atsivedė 
čia, iškepė tendire ir suvalgė. Saugokis, jaunikaiti. At- 
keršyk už mus... 

Tiek pasakė kaukolė ir dingo. Susimąstė Nerbala. Ką 
daryti? Bėgti ištrūkus? Toli nenubėgsi: rankos surištos, 
vis tiek sugaus dervišas. 

Eina Nerbala ir galvoja... Staiga dervišas sustojo. 

— Atėjome,— pasakė jis. 

Pakelia Nerbala galvą — jau vakaras; visas kalnų tar- 
peklis pereitas. Priešais — namas. Tokiame užkampyje 
pastatytas, kad amžių ieškok — nerasi. 

Dervišas pasirausė savo krepšy, išsitraukė raktų ryšu- 
lėlį, atrakino duris, praleido pirma savęs Nerbalą, paskui 
pats įėjo ir užsidarė. Kiek paėję siauru tamsiu koridorium, 
atsidūrė niūriame būste. Ant grindų čia buvo paklotas 
guolis. Dervišas tarė: 

— Jau vėlus metas, o ir pavargę esam. Eikim miegoti, 
rytoj pasišnekėsim. Aš vienui vienas gyvenu, nieko pa- 
sauly neturiu. Man kaip sūnus būsi. 

Pasakė, uždarė duris ir išėjo. O Nerbala tikrai buvo 
labai pavargęs. Atsigulė, kaip buvo, surištom rankom, 
užsnūdo, tik ligi pat ryto vartėsi. Neramiai miegojo, krūp- 
čiodamas, nuolat atsibusdamas. Rytą jį pažadino žings- 
„niai. Nerbala pritilo, įsiklausė: dervišas rakina duris... 

Jis pašoko iš guolio. Įėjo dervišas, atrišo rankas. O pas- 
kui sako: 

— Viskas, kas čia yra,— tavo. Gyvensim kaip tėvas su 
sūnum. Tik štai duonos nėra. Imkim užsikurkim tendirą, 
išsikepsim duonos, o paskui pamatysi, ką aš tau paro- 
dysiu. ; 

Išgirdęs apie tendirą, Nerbala iškart prisiminė kaukolę. 
Bet dabar jis nebijojo: rankos atrištos, dervišas taip 
lengvai jo neįveiks. O kad dervišas taip saldžiai kalbėjo, 
Nerbala suprato — jis labai gudrus. Jaunikaitis dar įdė- 
miau sekė kiekvieną dervišo žodį, kiekvieną jo žingsni. 

Dervišas įvedė įį į kitą būstą. Nerbala tuoj pamatė, 
kad čia kepama duona. 

— Sūneli,— tarė dervišas,— mums reikia ir tešlą užmai- 
šyti, ir tendirą pakurti. Kokio darbo imsies? 

— Dėdule dervišai, — atsakė jam jaunikaitis,— juk mu- 
du kaip tėvas su sūnum esam. Nedera tau ką nors dirbti, 
kai aš čia. Nuo šiol aš pats viską darysiu. Tiktai kol kas 
nieko nemoku. Tai šiandien parodyk man, aš pažiūrėsiu 
ir pasimokysiu. 

Dervišas sutiko: 

— Tavo teisybė, sūneli. Akylai stebėk ir mokykis. 

Užkūrė dervišas tendirą. Atsinešė miltų, užmaišė teš- 
1ą. Per tą laiką atslūgo dūmai, tendiras pasidarė raudo- 
nas raudonas, net pleška. 

Tada atvilko dervišas katilą — didelį, juodą — ir nu- 
leido į tendirą. Žiūri Nerbala — katilas kaip tik parinktas: 
ausys į kraštus atsirėmė, prilaikydamos katilą, kad vidun 
neįkristų, o katilo dugnas — beveik žarijas siekia... 

Nerbala neiškentėjo:: 

— Dėdule dervišai, o kam šitas katilas? 

— Sūneli,— atsakė dervišas,— mes duoną kepsim ne 
tendire, o šitame katile, taip nė vienas paplotėlis nedings. 
Jeigu ir nulėks kuris, vis tiek niekur iš katilo neiškris, 
neišsipelenuos. 

Nerbala suprato: meluoja dervišas. Dabar viskas aišku: 
dervišas nori jį iškepti šitame. katile. Bet kol kas jis 
nieko nesakė, palauks, pažiūrės, kas bus toliau. 

Dervišas atsitūpęs supiaustė tešlą gabalais, paskui pra- 
dėjo daryti papločius. Nerbala norėjo padėti jam, bet 
žiūri, kad dervišas visiškai nesiskubina. Vis krapštinėjosi, 
kol katilas iki raudonumo įkaito. Tada atsisėdo dervišas 
prie tendiro, patikrino, ar jau gana karščio, ir sako Ner- 
balai: 

— Dabar eikš čia — metas duoną kepti. 

Ir šiuokart Nerbala nieko nesakė, priėjo prie tendiro. 
Duoda jam dervišas pirmą paplotį ir perspėja: 

— Dėk kuo žemiau, arčiau dugno — ten ugnis po kati- 
lu karštesnė. Kitaip neiškeps. 

— Tuojau,— tarė Nerbala. 

Ir jis apsimetė, kad lenkiasi, kišdamas galvą į katilą, 
o pats tik prisiglaudė ir žiūri pro pažastį: dervišas paty- 
liukais, ant pirštų galų nutipeno prie sienos, paėmė ten 
prišlietą katilo dangtį, į kitą ranką pasičiupo kirvį ir grįž- 
ta prie tendiro. Suprato jaunikaitis, kad kaukolė teisybę 
pranašavo: tikrai dervišas nori smogti jam kirviu, įmesti 
į katilą, uždengti dangčiu ir iškepti. 

Nespėjo dervišas prieiti — Nerbala atšoko nuo katilo. 

— Dėdule dervišai, — pasakė jis,— aš niekada nekišau 
papločių į tendirą. Jeigu labai pasilenksiu — ko gero, dar 
išmesiu iš rankos paplotį arba ir pats įkrisiu. Imk nors 
pirmąjį padėk, kad matyčiau, kaip reikia daryti, paskui 
kitus jau aš pats. 

Dervišas įširdo, bet šito neparodė. Jis pasidėjo daiktus, 
paėmė iš Nerbalos paplotį ir pasilenkė prie katilo. „Kas 
kitam duobę kasa, pats į ją įkrenta“, — pagalvojo Nerbala 
ir niuktelėjo dervišą į katilą. Šis kūlvirsčia įkrito. Čiupo 

tada Nerbala dangtį, užvožė katilą ir dar pats ant jo 
atsistojo. Subildėjo sutrinksėjo, suklykė katile dervišas, 
bet Nerbala nesitraukė nuo dangčio. Tol stovėjo, kol der- 
višas visai nutilo... 

Atsikratęs žmogėdros dervišo, Nerbala pradėjo apžiūri- 
nėti namus. Čia buvo keturiasdešimt kambarių. Nerbala 
apėjo trisdešimt devynis — ir visi jie vienas už kitą gra- 
žesni. Čia visko buvo, ko tik širdis geidžia. 

Priėjo Nerbala prie keturiasdešimtųjų durų, atidarė, 
žiūri — arklidė. Stovi pririštas baltas žirgas, kitame kam- 
pe — liūtas, o dideliame narve tupi nuostabi paukštė. Kai 
tik Nerbala įėjo, Žirgas sužvingo, liūtas suriaumojo, o 
paukštė prašneko žmogaus balsu: 

— Sveikas, jaunikaiti. Seniai mes čia kamuojamės 
dervišo uždaryti. Bet turėjom viltį: kad ir kaip suktas 
dervišas, vis tiek kada nors atsiras narsuolis ir jį įveiks. 

Žiūri Nerbala: arkliui padėta mėsos, liūtui grūdų pa- 
berta, o paukštei narve šieno pamesta. Jis paėmė ir su- 
keitė: mėsą padavė liūtui, šieną — žirgui, 0 grūdus —- 
paukštei. ,Ačiū!“— pasakė jie kiekvienas savo kalba. 

“O paukštė pridūrė: 

— Matyt, teisingas žmogus esi, kad taip supratingai 
pasirūpinai mumis. Dėl tokio žmogaus, jeigu reikėtų, ir 
mirti galima. Jei bus tau kada sunku — tik duok mums 
žinią. Mes tau padėsim. 

— Man sąžinė neleidžia palikti jūsų šioje tamsioje 
arklidėje — su pasaitu, narve, su grandine,— tarė Nerba- 
la.— Aš jus paleidžiu. Žinokitės. Jei panorėsit išeiti -- 
laimingo kelio, o jei sugalvosit pasilikti — aš visą -gyve- 
nimą būsiu jūsų draugu. 

Ir Nerbala išleido visus tris. O šie, užuot išbėgę, pra- 
dėjo glaustytis apie jį, laižyti rankas ir kojas. 

— Dienomis mes klaidžiosim, maisto ieškosim,— pasa- 
kė paukštė,— o vakarais grįšim čia. 

Išskrido paukštė. Paskui ją išbėgo liūtas su žirgu. O 
Nerbala išėjo apžiūrėti dervišo sodo. 


274 


O tas sodas — tikras rojus. Lakštingalos čia suokė ro- 
žėms, rožės skleidė žiedus lakštingaloms. 

Aplinkui kvepėjo tokios gėlės, noko tokie vaisiai, kokių 
Nerbala nebuvo matęs net savo tėvo padišacho Deškiuva- 
ro puikiuose soduose ir gėlynuose. 

Nerbala klaidžiojo po sodą, kol pavargo. Tada pavalgė 
vaisių ir atsigulė prie šaltinio. Ar ilgai jis miegojo, ar 
trumpai, bet staiga atmerkė akis, žiūri — iš vienos pusės 
stovi žirgas, iš kitos — liūtas, o ant šakos virš galvos tupi 
paukštė. Neužmiršo bičiuliai Nerbalos: atnešė valgyti. 
Liūtas atitempė dantyse danielių, paukštė — kurapką na- 
guose. Nerbala išsikepė, pavalgė, atsigėrė ir vėl atsigulė. 

Nuo tada jis labai prisirišo prie savo bičiulių. Bet ėjo 
dienos, savaitės, ir Nerbala pradėjo nuobodžiauti. Bičiu- 
liai tą pastebėjo. 

— Jeigu tau labai nuobodu čia,— vieną vakarą pasakė 
paukštė, — mes galim nugabenti tave į miestą. 

Iš paukštės pasakojimo Nerbala suprato, kad tas mies- 
tas — sostinė vienos valstybės, kurią jo tėvas ne kartą 
užpuldinėjo. Jis pabijojo, kad ten jį gali pažinti. Negi 
žmonės žino, kad ir jam pačiam tėvas tapo pikčiausiu 
priešu, atidavė pražūčiai. 

Bet paukštė nuramino Nerbalą. 

— Mes žinom, ką tu galvoji,— pertraukė ji jaunikaičio 
mintis.— Nieko nebijok. Apsivilk kokiais padėvėtais dra- 
bužiais. Dar prieš dieną, vos auštant pristatysim tave 
į miestą. Pasibūsi, pavaikštinėsi, o temstant vėl atgal 
pargabensim. 

Nerbala sutiko. Atsikėlęs anksti parytėliais, jis apsiren- 
gė senomis drapanomis, galvą apsivyniojo panešiota ska- 
rele. - 

Sėdo Nerbala ant žirgo ir joja — paukštė virš galvos 
skrenda, iš paskos bėga liūtas. Kai prijojo aukštą miesto 
sieną, žirgas sustojo. Nerbala nulipo žemėn. 

— Užu šitos sienos — padišacho gėlynai, — perspėjo 

paukštė.— Pavasarį, vasarą ir rudenį padišacho dukterys 
gyvena rūmuose, kurie tarp tų gėlynų pastatyti. 

Paskui ji išpešė vieną savo plunksną ir pasakė: 

— Vakare šičia susitiksim. O jeigu kas atsitiktų dar 
prieš mums grįžtant, uždek šitą plunksną, beregint at- 
skubėsim tau padėti. š 

Bičiuliai pasišalino. Ir Nerbala pasuko į miestą. 

Miestas didelis, jokio pažįstamo žmogaus, Nerbala pa- 
klaidžiojo paklaidžiojo vienas — pavargo. Vakarėjant grį- 
žo jis į sutartą vietą, prisišliejo prie sienos ir laukia. 
Staiga atsidarė šalimais varteliai, kyštelėjo galvą žila- 
barzdis senis. 

Nerbala mandagiai pasisveikino. Senis irgi pasisveikino. 

— Sūneli, tu panašus į ateivį, — pasakė jis.— Kas esi? 
Ir ko čia stovi? Gal neturi kur pernakvoti? 

Dar niekas tokiu meiliu žodžiu nebuvo kreipęsis į Ner- 
balą. Tėvas, broliai, dvariškiai, su kuriais jam iki šiol 
teko bendrauti, amžinai šaipydavosi, tyčiodavosi iš jo. 
O dervišas gyvą norėjo iškepti... 

Todėl labai patiko jaunikaičiui senis. 

— Taip, aš ne čionykštis,— prisipažino jis.— Pirmą- 
kart šitame mieste. Laukiu savo bičiulių ir grįšiu į kaimą. 

— O aš čia, sūneli, dirbu sodininku,— kalbėjo toliau 
senis.— Viskas čia mano pasodinta. Pats prižiūrėjau gėles, 
pats jas išauginau. Keletą kartų mus buvo užpuolęs kai- 
mynas — padišachas Deškiuvaras, žudė žmones, jo kariau- 
na plėšė miestą, degino namus. Kiekvienąkart mano žy- 
dintis sodas pavirsdavo dykyne,. bet aš vėl viską atso- 
dindavau. Matau, esi šaunus jaunikaitis. O aš toks vie- 
nišas. Kai paskutinį kartą buvo įsiveržęs tas padišachas, 
nusiaubė mano namus. Turėjau vienturtį sūnų, padišachas 
jį nužudė. Dabar pamačiau tave, ir labai man patikai. 
Jeigu neturi kitokių darbų, pasilik pas mane mokiniu, 
kartu darbuosimės. Jau nebeilgai gyvensiu, nenoriu, kad 
po mano mirties sodas pakliūtų į kieno nors nepatyrusias 
rankas ir žūtų. 

— Aš ateisiu pas tave, dėdule,— sutiko Nerbala.— Bet 
dabar dar noriu grįžti į kaimą, pasiprašysiu motiną ir 
gyvensiu su tavim. 

Senis parodė Nerbalai savo trobą: 

— Į šitas duris pabelsi ir pašauksi mane. 

— Gerai. Ačiū, — padėkojo jam jaunikaitis. 

Sodininkas nuėjo sau, o Nerbala sugrįžo prie sienos. 
Emė galvoti jaunikaitis, apie kokį padišachą jam senis 
pasakojo. Gal apie jo tėvą? 

Kol Nerbala šitaip spėliojo, pasirodė žirgas, liūtas ir 
paukštė. Sėdo jis ant žirgo ir joja, paukštė virš galvos 
skrenda, iš paskos liūtas bėga. Grįžo jaunikaitis namo ir 
sako jiems: 

— Nuobodu man čia be darbo. Eisiu už mokinį pas so- 
dininką. 

Ryto metą bičiuliai vėl jį nugabeno prie miesto sienos. 

Paukštė dar išpešė kelias plunksnas. 

— Mes būsim ten, kur buvom,— pasakė ji.— Kai pri- 
reiks — uždek plunksną, pašauk mus... 

Atsisveikino Nerbala su bičiuliais. Šie patraukė atgal, 
o jis pasiliko padėti sodininkui. 
mieste. Ir jis priklausė padišachui. Padišachas turėjo tris 
dukteris. Vakarais jos vaikštinėdavo po gėlyną. Tą vakarą, 
kai pas sodininką apsigyveno Nerbala, padišacho dukte- 
rys, kaip visuomet, išėjo pasivaikščioti. Prisivaikščiojusios 
užsuko pas sodininką. 

Vyriausioji sesuo ir sako jam: 

— Gėlės jau išsiskleidusios. Kodėl rytais neatsiunti 
mums: priskynęs? 

— Chanym, aš tyčia nenešu jums gėlių, noriu, kad pa- 
čios jų ateitumnėt: 

Vyresnioji sesuo papūtė lūpas: | 

— Še tau... Jeigu pačioms reikia eiti gėlių, tai kam 
tada tave laikome? 

— Chanym, aš ne tą norėjau pasakyti. Juk skinti gėles 
Tabai malonu. Nenorėjau atimti iš jūsų šito malonumo. 
Bet jeigu jums nepatinka — gerai, nuo šiol rytais jums 
gėlių puokštes atneš Nerbala. 

— Kas?— paklausė vyriausioji sesuo. 

— Štai jis, — parodė sodininkas į Nerbalą. 

Vyriausioji sesuo ėmė kvatotis: 

— Nerbala? Na ir vardas! 

— O ką?— įsiterpė jaunesnioji. — Vardas kaip vardas. 
Nerbala. „Ner“— reiškia kupranugaris, o „bala“— mažy- 
tis. Mažytis kupranugaris. 

— Kupranugariukas,— patikslino vyriausioji sesuo.— Ir 
tikrai jis panašus į kupranugariuką. Pažiūrėkit! 

— Ne, jau man tu pats nešk gėles,— įsakė sodininkui 
jaunesnioji sesuo.— Man jis atgrasus. 

— Jūs visada šitaip, — sudraudė jaunėlė sesuo.— Na ir 
kas, kad jis panešiotomis drapanomis? Bet pažvelkit, ko- 
kios protingos jo akys! 

— Na, žinoma,— vėl prašneko vyriausioji sesuo.— Di- 
delės. Juodos. | 

O jaunesnioji pridūrė: 

— Visai kaip kupranugario. 

— Nekreipk į jas dėmesio,— pasakė Nerbalai jaunė- 
lė.— Man gali rytoj rytą atnešti gėlių. 

— Anksti rytą jis tau atneš dagių krūmą, — nusikvatojo 
vyriausioji sesuo. 

Nerbala nebeištvėrė: 

— Ką turim, tuo ir džiaugiamės, chanym,— pareiškė 
jis.— Kaip kas išmanom. Aš pasistengsiu atnešti tokių 
gėlių, kad jauniausiajai chanym nebus gėda jas priimti. 

— Rytą galva šviesesnė, — pertraukė jį seserys.— Pagy- 
vensim — pamatysim. 

Susikrimto sodininkas, matydamas, kaip šaiposi iš jau- 
nikaičio padišacho dukterys. 

— Nenusimink, sūneli, — ėmė raminti jis Nerbalą.— Ne- 
imk labai į širdį, ką jos šneka. 

— Nieko, dėdule,— atsakė Nerbala.— Man ne naujiena 
tokios patyčios. Daug esu prisiklausęs. 

Parsivedė sodininkas Nerbalą namo. Pavalgė abu ir at- 
sigulė. Kai tik senis užmigo, Nerbala atsikėlė ir išėjo iš 
trobos. 

Jis uždegė vieną paukštės plunksną. Nepraėjo nė pen- 
kios minutės, ir paukštė atskrido. 

— Kas atsitiko, Nerbala? 

— Iki paryčių turiu nors iš žemės iškasti puokštę gėlių. 
Bet tokių gėlių, kokių čia dar niekas nėra matęs. 

— Viskas bus padaryta,— atsakė paukštė.— Aš tau gau- 
siu tokių gėlių, kurios metus nenuvysta. 

Paukštė nuskrido, o Nerbala grįžo trobon ir atsigulė. 
Anksti rytą sodininkas jį budina: 

— Kelkis, sūneli. Aš einu skinti gėlių vyresniosioms 
padišacho dukterims. Einam kartu. Jaunėlė duktė daug 
protingesnė ir geresnė už savo seseris. Tu turi suskinti jai 
tokią puokštę, kad netektų raudonuoti prieš anas. 

O Nerbala sako: 

— Eik, ir aš tuoj ateisiu. 

Suskynė sodininkas dvi puokštes, nunešė vyresniosioms 
padišacho dukterims. O Nerbalos vis nėra. Ėmė jos erzinti 
jaunėlę seserį. Bet kaip tik atskubėjo Nerbala, pagarbiai 
nusilenkė ir duoda jauniausiajai princesei neregėto gražu- 
mo puokštę: | | 

— Chanym, šitos gėlės metus nevysta. 

Iš tiesų gėlės buvo tokios gražios, jog vyresniosios sė- 
serys prikando liežuvį ir pasitraukė į kambarius. Nusinešė 
ir savo puokštes. Kitą rytą žiūri seserys: sodininko atneš- 
tos gėlės jau pradeda vysti. O Nerbalos puokštė kvepia, 
tokia pat šviežutėlė, kaip vakar. 

Ir dar viena diena praėjo, paskui dar trys, ir visa -sa- 
vaitė, o Nerbalos puokštė nevysta. Slapta, kad nepama- 
tytų jaunėlė sesuo, princesės išnaršė visą sodą, bet pana- 
šių gėlių nerado. Suprato tada: Nerbala iš kokio nors 
kito gėlyno tą puokštę atnešė. - 

Seserys iš pavydo net susirgo. Ši žinia pasiekė patį 
padišachą. „Taip ir taip, — pašnabždėjo jam dvariškiai,— 
atnešė sodininko mokinys nevystančių gėlių jauniausiajai 
princesei, tai vyresniosios iš širdgėlos net susirgo.“ 

— Koks čia galas? — nusistebėjo padišachas.— Pasišauk- 
siu jį rytoj, liepsiu — atneš ir joms. 

Kitą dieną išsikviečia padišachas Nerbalą: 

— Ar tu atnešei puokštę jauniausiajai mano dukrai? 

— Aš,— atsakė jaunikaitis. 

— Tai eik ir priskink dar dvi tokias puokštes. 

Išgirdo vizirio ir vekilio sūnūs. : 

— Ilgus metus gyvuok, padišache,— kreipėsi į jį vizirio 
sūnus.— Kuo jau čia dedasi tas vargeta sodininkas, kad 
jo gėlės būtų kažko vertos? 

O vekilio sūnus pridūrė: 

— Leiskite mums, mes dar geresnių gėlių gausim. 

— Džiaugčiausi, jeigu jūs galėtumėt gauti tokių pat gė- 
lių, — pasakė Nerbala.— Jos ištisus metus nenuvysta: Ką 
gi, pamėginkit. | 

— O iš kur tu pats jų priskynei?— paklausė padišachas. 

— Tas gėles ne aš skyniau. Jas gabeno į turgų kaž- 
koks jaunikaitis ant balto žirgo, — su baltu apsiaustu, bal- 
ta papacha. Jis atidavė puokštę man, aš ir atnešiau cha- 
nym. 

— O tu nepaklausei, kur jis skynė? — pasidomėjo Bad 
šachas. 

— Klausiau. „Ten, už to kalno“, — parodė man jauni- 
kaitis. | 

— Na tai keliauk ir tu už to kalno, priskink gėlių ir 
atnešk mums į rūmus, — tarė padišachas. 

— Man čia visai nepažįstamas kraštas, — ėmė aiškintis 
Nerbala.— Neturiu nei žirgo, nei mulo. Kaipgi aš ten nu- 
sidanginsiu? 

Čia vėl į šneką įsiterpė vizirio ir vekilio -sūnūs: | 

— Tesiunčia alachas ilgus metus padišachui! Kas jau 

jis toks, kad skintų gėles padišacho dukterims? Kam tada 
mes čia esam? Leisk mums. 

Padišachas sutiko. Vizirio ir vekilio sūnūs pradėjo ruoš- 
tis kelionėn. O Nerbala sugrįžo namo. 

Atėjo vakaras. Nerbala su sodininku jau rengėsi miegoti, 
tik staiga kažkas tyliai pabeldė. Senis pakilo, atidarė du- 
ris. Ogi jauniausioji padišacho duktė! Nerbala pašoko ir 
mandagiai pasisveikino. 

— Tu pasakei jiems, kur auga ' tos gėlės? — paklausė 
jaunikaitį viešnia. 

— Taip, chanym, pasakiau. 

— Ar jie galės atnešti rytoj tokias puokštes? 

Nerbala nuleido galvą. 

— Vadinasi, jie atneš tokių pat gėlių? — dar kartą pa- 
klausė princesė. 

— Aš negaliu jūsų apgaudinėti, chanym,— prašneko 
Nerbala.— Pasakysiu teisybę, nors nežinau, gal jums ir 
nepatiks. 

— Aš noriu, kad tu man pasakytum teisybę. 

— Ne, chanym, neatneš jie rytoj tokių gėlių. 

— Kodėl? — paklausė mergaitė. 

— Todėl, kad nesugebės jų rasti. 

— Tai tu suklaidinai juos? O juk ką tik sakei, kad ne- 
gali meluoti. 

— Aš sakiau teisybę,— gynėsi Nerbala.— Aš paaiški- 
nau, kad tas gėles atgabeno jaunikaitis ant balto žirgo, — 
su baltu apsiaustu, balta papacha. Ir aš nemelavau. 

— O kas tas jaunikaitis?— susidomėjo padišacho duk- 
tė.— Ir kur jis dabar? 

— Chanym,— atsiduso Nerbala.— Aš jau sakiau, kad 
negaliu jums meluoti, bet ir teisybės pasakyti dabar nega- 
liu. Maldauju, neklausinėkite manęs šito. 

Mato princesė: protingas ir doras jaunikaitis. Ji susi- 
mąstė valandėlę ir tarė: 

— Nerbala, aš noriu, kad jie galėtų rasti tokių gėlių. 

— Kodėl? — nustebo Nerbala. | 

— Ogi todėl, kad mano seserys — klastingos ir beširdės 
mergaitės. Iš netyčių nugirdau jų šneką. Jos nori atkeršyti 
ir tau, ir sodininkui. Jeigu rytoj jos nesulauks tokių pat 
puokščių — įkalbės vizirio ir vekilio sūnus išgauti iš tavęs 
tą gėlių paslaptį, o paskui užmušti. 

— Chanym,— nusišypsojo Nerbala.— Nežiūrėk, kad aš 
tik sodininko sūnus. Jie taip lengvai manęs neužmuš. 

Mato princesė: jaunikaitis ne tik doras, protingas, bet 
ir drąsus. Ji apsidžiaugė ir toliau šnekėjo: 

— Bet seserys gali įkalbėti tėvą, kad šis nubaustų 
sodininką. 

— Už ką?— pašoko Nerbala.— Kuo gi jis prasikalto 
padišachui? 

— Kad ir tuo, jog atsivedė čia, į mūsų gėlyną, tave, 
svetimą žmogų. 

— Bet juk aš ne svetimas. Aš jo vaikaitis. Mano moti- 
na — jo duktė. Mes gyvenome kaime. Motina mirė, ir aš 
persikrausčiau pas senelį. 

Mergaitė klausiamai pasižiūrėjo į sodininką. O šis, su- 
pratęs, kad Nerbala protingai sako, patvirtino: 

— Taip, chanym. Jis mano vaikaitis. 

— Jeigu šitaip, — tarė ji,— tai juo labiau turi Žiūrėti, 
kad be reikalo nenubaustų senelio. Bet mano seserys dar 
ir dėl kitko gali reikalauti bausmės sodininkui. Pavyzdžiui. 
už tai, kad iki šiol jis nepasodino mūsų gėlyne šitokių 
gėlių, kaip tavosios. 

Nerbala susimąstė, patylėjo valandėlę, o paskui tarė 
princesei: | 

— Chanym, labai prašau palaukti penketą minučių, aš 
tuoj grįšiu. | 

Išėjo Nerbala iš trobos, uždegė paukštės plunksną. Ne- 
spėjo dar plunksna sudegti, o paukštė jau ir atskrido. 

— Sakyk man,— klausia jaunikaitis,— ar gali gauti ne- 
vystančių gėlių sėklų? 

— Galiu,— atsako jam paukštė.— Gausiu. Gal. dar ko 
reikia? Sakyk! 22 > 78 

— Dar prieš auštant man reikia balto Žirgo,— toliau 
dėstė Nerbala.— O prie žirgo — tokios pat spalvos apsiaus- 
to ir papachos. 

— Viskas bus pristatyta, — pažadėjo paukštė. 

— Tr dar dviejų puokščių nevystančių gėlių, — pridūrė 
jaunikaitis. 

— Bus ir puokštės. 

Paukštė nuskrido. Nerbala grįžo į trobą. 

— Chanym,-— tarė jis princesei,— jūs ne tokia, kaip pa- 
sipūtusios išpuikėlės jūsų seserys. Todėl aš visą gyveni- 
mą būsiu jums draugas, pildysiu kiekvieną jūsų norą. Ga- 
lite būti rami: rytoj jos gaus tokių pat gėlių, kokių jums 
atnešiau. 

Padišacho duktė nieko neatsakė, tiktai susižvalgė su se- 
nuoju sodininku ir išėjo. O jie abu atsigulė miegoti. 

Paryčiais paukštė viską pristatė Nerbalai, ką buvo ža- 
dėjusi. Apsisiautė Nerbala baltu apsiaustu, užsidėjo balt: 
papachą, paėmė puokštes, sėdo ant risto žirgo ir nušuolia- 
vo už to kalno, kurį buvo parodęs padišachui. 

Išaušo rytas. Žiūri Nerbala — joja vizirio ir vekilio sū- 
nūs. Prisidengė jis veidą balta skepetaite, kad nepažintų, 
ir išjojo priešais. 

Šie žvilgt — ogi atjoja raitelis ant balto žirgo, su baltū 
apsiaustu, balta papacha, dviem neregėto gražumo puokš- 
tėm nešinas. Lygiai toks, kaip Nerbala sakė. Iš pradžių 
jie norėjo pulti, užmušti jaunikaitį, pasiimti žirgą ir gėles, 
bet paskui, geriau įsižiūrėję į raitelį, į jo ristą žirgą, pa- 
bijojo. 

Tada pasisveikino jaunikaitį ir paklausė: 

„— Iš kur ėmei tokių gėlių? 

— Jos mano sode auga,— atsakė Nerbala, pakeitęs bal- 
są. 

— Parduok mums, užmokėsim, kiek prašysi. 

— Ne,— papurtė galvą Nerbala,— neparduosiu. 

— Na, tai šiaip atiduok. Turim ligonių namie. Daktarai 
šitas gėles vietoj vaistų prirašė, 

— Jeigu taip, gal ir atiduosiu,— sutiko Nerbala.— Bet 
su viena sąlyga: ant rankos jums ženklą įspausiu. 

Ką jie darys, kitaip juk gėlių negaus. O, be to, niekas 
ir nežinos apie tą ženklą: po rankove nesimatys. Ir jie 
sutiko. Nerbala įspaudė abiem ant dešinės rankos po ženk- 
lą, atidavė puokštes, o pats kaip vėjas nulėkė. Atsidūręs už 
kalno, jis nulipo nuo žirgo, persirengė, atsisveikino su 
žirgu ir pėsčias patraukė į sodininko namus. 

Už valandos kitos jau visas miestas žinojo, kokį žyg- 
darbį atliko vizirio ir vekilio sūnūs — atgabeno padišacho 
dukterims nevystančių gėlių. O apie įspaustus ženklus ant 
rankų, žinoma, niekam nebuvo pasakyta. Tą pačią dieną 
viziris su vekiliu atėjo pas padišachą. 

— Šlovė padišachui,— žemai nusilenkė viziris,— mano 
sūnus parodė savo narsą. Jis atgabeno gėlių, kurios patin- 
ka tavo vyriausiajai dukrai. Tai dabar piršliauti atėjau. 
Jeigu leisi — prašau vyriausiosios princesės rankos savo 
sūnui. 

Tada ir vekilis prašneko: 

— Šlovė padišachui, leisk ir man prašyti savo sūnui jau- 
nesniosios princesės rankos. 

— Jūsų sūnūs iš tiesų narsuoliai,— tarė padišachas.— 
Tokie jaunikiai man patiktų. Bet štai kas: aš turiu tris 
dukteris, ir visos trys tą pačią dieną privalo švęsti vestu- 
ves. Be to, jos pačios turi išsirinkti jaunikius. 

Padišachas davė įsakymą, ir kitą dieną visas miestas su- 
sirinko prie rūmų. Padišacho dukteris pasodino atskiroje 
verandoje, įdavė kiekvienai po obuolį. Jos turėjo mesti 
obuolį tam jaunikaičiui, kuris patiks, kurį sau išsirinks. 

Priešais verandą nutįso ilga jaunikaičių virtinė. Vyriau- 
sioji sesuo metė obuolį vizirio sūnui, jaunesnioji — vekilio 
sūnui. Liko tik jaunėlė. 

Laukė laukė, kuriam ji mes obuolį — taip ir nesulaukė. 
Jau visi jaunikaičiai praėjo pro verandą, padišachas siun- 
čia Žmogų paklausti, kodėl jauniausioji duktė nemeta 
obuolio? 

O mergaitė atsako: 

— Dar neatėjo tas, kurio laukiu. 

Laužo visi galvas, ko gi ji laukia, kas dar neatėjo? Ir 
šiaip spėlioja, ir taip: juk čia buvo visi jaunikaičiai iš 
kilmingų šeimų. Galiausiai kažkas lyg juokais, lyg rimtai 
pasakė: 

— Liko tiktai Nerbala, sodininko vaikaitis. 

Nusiuntė pašaukti Nerbalą. Ir jis atėjo. Jį pašaukė tik 
šiaip, dėl juoko. Kas galėjo rimtai pagalvoti, kad padiša- 
cho duktė mes obuolį sodininko vaikaičiui. Bet viskas išė- 
jo kitaip. 

Vos tik Nerbala žengė po veranda — jaunėlė padišacho 
duktė metė jam obuolį! 

Padišachas taip įtūžo, jog vos nesprogo iš pykčio. 

— Jeigu numetė obuolį šitam nuskurdėliui, daugiau ji 
man ne duktė!-— rėkė jis įširdęs.— Dabar aš prievarta iš- 
leisiu ją už to vargetos: pati išsirinko! Tegu juoksis visi. 

Vyresniosioms dukterims padišachas davė didelius krai- 
čius, puikias vestuves iškėlė. O jaunėlei — ničnieko. Nuga- 
beno ją pas sodininką ir paliko — kaip nori, taip gyvenk. 

Ir gyveno drauge sodininkas, Nerbala ir padišacho duk- 
tė. Ji buvo tvirtos dvasios mergaitė. Pati nesikrimto ir 
sodininkui su Nerbala neleido dejuoti. 

Bėgo laikas. 

Kartą ėmė ir susirgo padišachas. Užtino gerklė, ir ne 
tik kąsnio, net gurkšnio vandens negalėjo nuryti. Viso- 
kiausiomis žolelėmis jį girdė — niekas nepadėjo. Tada su- 
rado ir atvedė garsų daktarą. O šis ir sako: | | 

— Padišachą tik žvėrienos viralas gali išgydyti. Jį rei- 
kia gerti keletą dienų. 

Išgirdo žentai, pasibalnojo arklius ir išdūmė medžioti. 
Sužinojo ir Nerbala. Uždegė jis paukštės plunksną, paukš- 
tė atskrido, viską išpildė, ko tik jis prašė. 

Ir štai joja Nerbala ant balto žirgo, — su baltu apsiaus- 
tu ir balta papacha, virš galvos skrenda paukštė, liūtas 

iš paskos bėga; prijojo prie vieno šaltinio, nulipo nuo 
žirgo ir sako savo bičiuliams: 

— Suvarykite čia visus žvėris, kokie tik yra aplinkui. 

Nepraėjo nė valanda, ir visi žvėrys jau buvo prie šalti- 
nio. Iš vienos pusės atsistojo žirgas, iš kitos — liūtas, iš 
trečios — paukštė, o iš ketvirtos — pats Nerbala. Apsupo 
žvėris iš visų pusių, užtvėrė kelius. 

O padišacho žentai visas apylinkes išnaršė, nuo kojų 
nusivarė — niekur jokio žvėrelio. Jau norėjo tuščiomis 
dūlinti namo, bet staiga aptiko šaltinį, mato — prie šalti- 
nio daugybė visokių žvėrių. Tuojau jie išsitraukė strėles 
iš strėlinių, įtempė lankus ir jau paleis temples, tik žit- 
ri — jaunikaitis baltais drabužiais bestovįs. 

= Ką čia dabar taikotės, neatsiklausę šeimininko? 

Žentai pažino jaunikaitį ir klausia: 

— Negi žvėrys gali turėti kokį šeimininką? 

— Palaukit valandėlę, — sako Nerbala.— Tuojau pama- 
tysit, ar žvėrys turi šeimininką, ar ne. 

Jis paleido arkaną, užmetė kilpinę stirnai ir sušvilpė. 
Beregint iš vienos pusės išniro žirgas, iš kitos — liūtas, 
iš trečios — paukštė ir atlėkė prie jo. O visi kiti Žvėrys 
išbėgiojo. 

Pamatė padišacho žentai ir net akis išpūtė iš nuste- 
bimo. 

O Nerbala juokiasi: 

-— Žinau, jūsų uošvis sunegalavo. Girdėjau ir tai, kad 
daktaras jam prirašė žvėrienos viralo. Stai šitą stirną aš 
jums sugavau. Bet atiduosiu ją tik tada, kai leisit įspausti 
ženklą ant kairės rankos. 

Zvilgterėjo žentai vienas į kitą: ką darysi, reikia sutikti. 
Nerbala įspaudė abiem ant kairės rankos po ženklą ir pa- 
sakė: 

— Tiktai stirnos galvą sau pasiimsiu. 

Žentai ir su tuo sutiko. Nerbala nupiovė stirnai galvą, 
pats sau sakydamas: 

— (Galvą išmetei lauk — skonio nelauk. 

Pasiėmė jis tą galvą, sėdo ant žirgo, nudūmė: liūtas 
šalia bėga, virš galvos paukštė skręnda,— tiek jį ir te- 
matė. 

Susikrovė padišacho žentai skerdieną, pargabeno į rtūi- 
mus. Moterys tuojau išvirė mėsą, o viralą nunešė padiša- 
chui. Bet nfeko tas viralas nepadėjo. Matyt, ne veltui sakė 
Nerbala: „Galvą išmetei lauk — skonio nelauk.“ Visas sko- 
nis ir gydomoji galia liko stirnos galvoje, o galva juk 
pas Nerbalą. 

Atsidūręs kitapus kalno, Nerbala greit persirengė, pa- 
leido savo bičiulius — paukštę, žirgą ir liūtą — ir patraukė 
namo, stirnos galvą po pažastim pasispaudęs. 

Pamatė galvą sodininkas su princese ir klausia: 

— Kas čia? 

— Padišacho žentai sumedžiojo stirną, o galvą nurėžė 
ir numetė. Tai aš ir pasiėmiau. 

Sodininkas susižvalgė su mergaite, jiems kažkaip tarti 
na pasirodė, bet nutylėjo. 

Nerbala tarė princesei: 

— Jeigu nori, kad tavo tėvas pasveiktų, išvirk šitą gal- 
vą ir nunešk jam viralo. 

Padišacho duktė nenorėjo virti. Juk tėvas nė į jos pusę 
nežiūri. Argi jis valgys iš jos rankų! Ir dar kad valgis 
būtų kaip valgis. O čia — nuvirta galva, kurią žentai me- 
džioklėje išmetė. 

Tačiau sodininkas nenusileido: 

— Geriau, dukrele, daryk, kaip Nerbala sako: jis be 
reikalo niekada nešneka. Matyt, ką nors yra sugalvojęs. 

Išvirė princesė stirnos galvą, įpylė kiek viralo ir išsi- 
ruošė į rūmus. Bet pati eiti pas tėvą nedrįso. Susiieškojo 
savo senąją auklę ir per ją nusiuntė viralą. 

Padišachas nurijo šaukštą viralo — akyse pašviesėjo. 
Antrą pamėgino — lyg dar lengviau pasidarė, mažiau ėmė 
skaudėti gerklę. Tada čiupo abiem rankom indą, užsivertė, 
ligi dugno viską išgėrė ir šaukia: 

— Dar duokite! 

Atbėgo auklė pas jauniausiąją padišacho dukterį, pagrie- 
bė visą prikaistuvį ir nusinešė į rūmus. Padišachas išgėrė 
ir atsigulė, o ryto metą atsikėlė sveikas, žvalus. Beregint 
visą miestą aplėkė žinia: padišachas išgijo nuo Žvėrienos 
viralo,— tai jo žentai sumedžiojo stirną. 

Visai pasveikęs, padišachas pasikvietė auklę ir klausia: 

— Sakyk, senole, iš kur buvo tas viralas, kuriuo girdei 
mane? Jis visai kitoks, negu tas, kur virė žentų sumedžio- 
ta stirna. 

Teko auklei viską prisipažinti. Padišachas nieko jai ne- 
atsakė. Taip ir liko viskas paslaptyje. O žentai, ir taip jau 
mėgę pūstis, dabar visai nosis užrietė. Nė nesusišnekėsi. 

Praėjo dar kiek laiko. 
sis padišachas traukia su savo kariauna į jų miestą. Žmo- 
nės sunerimo — jiems ne vienąkart jau teko patirti visas 
tų antplūdžių baisybes. 

Padišachas išsikvietė vizirį su vekiliu. Pradėjo gink- 
luoti savo kariuomenę. Atrėmimui ruoštis. O kol ruošėsi, 
trys dienos praėjo. Deškiuvaras apsupo miestą ir atsiuntė 
tokį laišką: 

„Ei padišachai! Iš visų pusių apsupau tavo miestą. Už- 
tektų vieno mano žodžio kariaunai — ir akmens ant ak- 
mens čia neliktų. Duodu tau tris dienas laiko... Stai sąly- 
gos: aš turiu du sūnus, o tu — du žentus. Pirmąją dieną 
kausis mano sūnus Chanbala su tavo vyresniuoju Žžentu. 
Antrąją dieną galynėsis mano sūnus Beibala ir tavo jau- 
nesnysis žentas. O trečiąją dieną aš pats grumsiuosi su 
tavim. Kieno bus viršus — to ir pergalė, tas paims į ne- 
laisvę pralaimėjusius. Priimk šias sąlygas, o jeigu ne —- 
nušluosiu nuo žemės tavo miestą, jo griuvėsius apsodin- 
siu ridikais.“ 

Susikvietė padišachas dvariškius, perskaitė jiems laišką. 
Ką beveiksi — reikia paklusti Deškiuvarui. Ir pradėjo žen- 
tai ruoštis kautynėms. | 

Rylo metą išsirikiavo kariuomenės viena prieš kitą. Iš- 
sirengė ir abu padišacho žentai, išjojo į aikštę. O Nerbala 
sako jaunajai princesei: 

— Nueik pas tėvą, pasakyk — tegu duoda ir man kardą 
ir žirgą. Teisybė, jokiose kautynėse nesu buvęs, bet ne 
bėda: nors pastovėsiu tarp kariuomenės, vis vienu dau- 
giau bus. 

Nesinorėjo mergaitei eiti pas tėvą: rūmuose visį šnai- 
Nerbalos kitaip nevadino, kaip kupranugario vaiku. Dabar 
ji nueis pas tėvą, ir vėl visi pradės šaipytis. 

Bet Nerbala užsispyrė — eik, ir gana. 

Nuėjo princesė tiesiai pas tėvą. Taip ir taip: liepk duoti 
ir mums kardą ir žirgą. 

— Oho!-— nustebo padišachas.— Nejaugi ir kupranuga- 
rio vaikui prabudo garbė? 

— Kodėl tu vis tyčiojies iš mūsų, tėve? — paklausė mer- 
gaitė. 

Padišachas supyko: 

— Tu turėjai ištekėti už tokio, kuris dabar galėtų vesti 
mano kariuomenę. O ką išsirinkai? Skarmalių! Nors iš 
seserų būtum pasimokiusi. 

— Ką gi,— sunkiai atsiduso duktė.— Ne visi būna pro- 
tuoliai, ne visi žentai — narsuoliai. 

Dukters žodžiai smigtelėjo padišachui į širdį. Prisiminė 
jis viralą, kurį duktė atsiuntė, kai jis sirgo, ir paklausė: 

— Sakyk man, iš kur ėmei tą viralą, kurį tada at- 
siuntei? 

Duktė viską papasakojo, kaip buvo: 

— Žentai pagavo stirną, galvą nupiovė ir numetė. Ner- 
bala tą galvą parsinešė namo. O aš iš jos tau viralą iš- 
viriau. 

— O kas tave paprotino taip daryti? 

— Nerbala,— atsakė duktė.— Jis man pasakė: „Jeigu 
nori, kad tavo tėvas pasveiktų, išvirk galvą, o viralą nu- 
nešk į rūmus.“ Aš taip ir padariau. | 

Padišachas nieko daugiau neklausinėjo. Jis įsakė duoti 
Nerbalai kardą ir žirgą. 

Kariaunos vadas dėl juoko nusiuntė Nerbalai raišą 
arkliapalaikį ir šukėtą surūdijus; kardą. Pamatė sodinin- 
kas ir sako mergaitei: 

— Jie tyčiojasi iš mūsų, dukrele. Sugrąžinsiu viską at- 
gal. Jeigu pamatys Nerbala — susikrims. 

Nespėjo jis šitaip pasakyti, — išeina iš trobos ir Nerbala. 
Pamatė jis tą arkliapalaikį, surūdijusį kardą ir pradėjo 
kvatotis — ir taip garsiai, kad net sodininkas su princese 
išsigando. 

Emė senukas raminti Nerbalą: 

— Nesikrimsk, sūneli, nesisielok. 

— O ko čia krimstis,— atsakė jaunikaitis.— Einam, pa- 
žiūrėsim, kas bus toliau. | 

Ir patraukė jie su tuo raišakoju arkliu aikštės link: pir- 
mas eina Nerbala, o iš paskos — sodininkas. 

Aikštė jau nušluota, viskas parengta susirėmimui. 

Sutratėjo būgnai. Iš Deškiuvaro kariaunos atsiskyrė 
Chanbala. Prieš jį išėjo vyresnysis padišacho žentas. 

Nerbala žvilgterėjo ir iškart suprato: Chanbala nuga- 
lės. 

— Pastovėk čia,— paprašė jis sodininką.— Aš tuojau 
grįšiu. 

Prasibrovęs iš aikštės į nuošalų kampą, Nerbala uždegė 
paukštės plunksną. Ir paukštė bematant atskrido: 

— Na, kas atsitiko? 

— Atgabenk man čia žirgą, liūtą ir drabužius, — papra- 
šė Nerbala. 

Nepraėjo nė penkios minutės, ir viskas buvo išpildyta. 
Sėdo Nerbala į balną, užjojo ant kalvos, žiūri — Chanbala 
jau riša rankas vyresniajam padišacho žentui. 

Chanbalos žmonės nusivedė belaisvį į savo stovyklą. 
Deškiuvaro kariauna džiūgavo, mušė būgnus. Chanbala 
išdidžiai apjojo miesto aikštę. 

Tuomet Nerbala sukirto ristūnui rimbu ir pasileido nuo 

kalno. Žiūri visi: kaip žaibas atlekia baltai apsirengęs 
raitelis ant balto žirgo; šalia jo — baisus liūtas, virš gal- 
vos — paukštė didžiulė. 

Atšuoliavo Nerbala į aikštę ir sušuko: 

— Nesipūsk be reikalo, Chanbala. Padišacho žentas — 
aš. O tas, kurį paėmei dabar į nelaisvę, — tėra tik vienas 
iš mano vergų. Jei netiki — liepk patikrinti, ant rankų 
jam įspausti ženklai. 

Visi girdėjo šiuos žodžius. Deškiuvaro stovykloje kilo 
bruzdesys, o padišacho pusėje visi apmirė iš nustebimo: 
kas šitas jaunikaitis? Tik vienas Žmogus jį pažino — ant- 
rasis padišacho žentas, bet jis, žinoma, nė žodeliu neiš- 
sitarė. 

Deškiuvaras liepė tuojau apžiūrėti belaisvio rankas. Žiū- 
ri — ant abiejų rankų įspaudai. Vadinasi, teisybę sakė rai- 
telis ant balto žirgo: jis yra tikrasis padišacho žentas, 
o šis, paženklintasis, tik jo vergas. 

Vėl neramiai sutratėjo būgnai. Susitiko Chanbala su 
Nerbala. Bet neilgos buvo kautynės. Nerbala pirmu smū- 
giu nutrenkė Chanbalą nuo žirgo, tada pats nulipo žemėn, 
surišo jam rankas ir nuvedė pas padišachą. 

Padišachas nepažino Nerbalos, nes šis buvo prisiden- 
gęs veidą balta skepetaite. Įdavė jis padišachui belaisvį 
ir pasakė: 

— Laikyk jį kol kas belangėje, padišache. Praeis diena, 
praeis kita, o trečią paprašysiu jį man atiduoti. 

Paskui prijojo Nerbala prie Deškiuvaro stovyklos ir 
perspėjo jį: | 

— Kol baigsis imtynės, mano tarnas bus pas jus. Jeigu 
jam kas nors atsitiks — patys gailėsitės. 

Tai pasakęs, Nerbala sušėrė žirgui ir jau lėks iš čia. 
Het tuo momentu Chanbalos brolis Beibala paleido strėlę. 
Strėlė įsmigo Nerbalai į ranką. Atsigręžė jis ir tarė: 

— Žinau, šitą strėlę paleido Beibala. Aš irgi galėčiau 
pasiekti jį strėle. Bet nesu klastingas. Susitiksim rytoj 
aikštėje. 

Sugrįžo Nerbala į savąją stovyklą, pasistiebė balnakil- 
pėse ir garsiai pasakė, kad visi girdėtų: 

— Nebijokit, žmonės. Rytoj tuo pačiu laiku aš vėl bū- 
siu čia. 

Pamatė padišachas, kad jam kraujas bėza iš rankos. 
Greit jis išsitraukė nosinę ir aprišo jaunikaičiui ranką. 
Nerbala spustelėjo žirgą — dingo iš akių. Atsidūręs kita- 
pus kalvos, jis persirengė, paleido savo bičiulius ir sugrį- 
žo pas sodininką. 

— Tu matei, sūneli, kas čia dėjosi? — klausia jį senu- 
kas. 

— Viską mačiau,— atsako Nerbala.— Tai tas pats jau- 
nikaitis, kuris davė man nevystančių gėlių puokštę. 

Žmonės pamažėle išsiskirstė. Grįžo namo ir Nerbala su 
sodininku. Apie tą įvykį jau visas miestas šnekėjo. Tik nie- 
kas nežinojo, kas tas raitelis ant balto žirgo. 

Atėjo naktis. Nerbalą pradėjo žaizda kankinti. Atsibudo 
sodininkas su princese. Girdi — Nerbala dejuoja per mie- 
gus. Atkėlė princesė antklodę ir pamatė, kad ranka ap- 
rišta, raištis visas kruvinas. Pasakė ji sodininkui, o šis 
tuoj pažadino jaunikaitį. Mato Nerbala, kad vis tiek ims 
klausinėti, tad pats prašneko: 

— Rytą į kažkieno ietį atsitrenkiau. 

Nurišo sodininkas jam ranką, patepė žaizdą vaistais, 
pakeitė raištį. O nosinaitę princesė išplovė ir padžiovė so- 
de ant šakos. 

Išaušo rytas. Visi atsikėlė. Vėl sodininkas su Nerbala 
pasiėmė savo raišą arklį ir anksčiausiai patraukė į aikštę. 

O padišachas ėjo per sodą, žiūri — netoli sodininko na- 
mų ant šakos padžiauta jo nosinaitė, kuria vakar pats buvo 
aprišęs sužeistą ranką raiteliui ant balto žirgo. 

Pasišaukė padišachas dukterį ir klausia: 

— Iš kur šita nosinaitė? 

— Vakar Nerbala atsitrenkė į kažkieno ietį, — sako duk- 
tė.— Ir šia nosinaite kažkas aprišo jam žaizdą. 

Padišachas susimąstė, bet ilgai mąstyti nebuvo kada. 
Iš aikštės pasigirdo būgnų tratėjimas. Ir jis nuskubėjo 
tenai. 

Tą dieną galynėtis išėjo Beibala ir antrasis padišacho 
žentas. Suradęs patogią dingstį, Nerbala vėl paliko sodi- 
ninką ir atsidūrė už kalvos. O bičiuliai jau belaukią. Tuoj 
jis persirengė, sėdo į balną, pasiruošė. 

Nepraėjo nė pusvalandis — Beibala nutrenkė padišacho 
žentą nuo žirgo,*surišo jam rankas. Tuomet ir pasileido 
nuo kalvos Nerbala. Mato žmonės: atrūksta raitelis ant 
balto žirgo, greta šuoliuoja liūtas, virš jų paukštė sparnais 
mcja. 

Įlėkė Nerbala į aikštę ir pareiškė: 

— Aš ir šiandien pajuokavau. Ne su padišacho žentu 
koveisi, Beibala, o su mano vergu. Jei netiki — patikrink. 
Ir ant jo rankų ženklai įspausti. 

Pažiūrėjo — tikrai: ir šiam ant abiejų rankų ženklai 
įspausti. Vėl sudundėjo būgnai. Prasidėjo imtynės. Ner- 
bala vienu smūgiu partiesė Beibalą, surišo jam rankas, 
nuvedė padišachui. Tačiau šiuokart jis buvo sužeistas į 
kaktą. Padišachas prisiminė nosinaitę, ištraukė iš kišenės 
kitą ir aprišo jaunikaičiui žaizdą. 

Grįžo Nerbala su sodininku namo, apmazgojo žaizdą 
ant kaktos, uždėjo vaistų. O nosinaitę, kaip ir vakar, prin- 
cesė išskalbė anksti rytą ir padžiovė ant medžio šakos 
netoli namų. 

Tą rytą padišachas tyčia pasuko pro sodininko namus. 
Žiūri — taip ir vra: ir antra jo nosinaitė džiūstą ant šakos. 

Šūktelėjo padišachas dukrą: 

— O čia kokia nosinaitė? 

Duktė jam sako: 

— Vakar Nerbala kaktą susižeidė aikštėje. Sia nosinaitę 
žaizda buvo aprišta. Aš ją išploviau. 

Visai sutriko padišachas: kokia čia paslaptis yra? Bet 
nebuvo kada ilgai galvoti — juk šiandien jo eilė kautis 
su pačiu Deškiuvaru. 

Nuaidėjo pratisai būgnai. Į aikštę išjojo Deškiuvaras. 
Sėdo jau į balną ir padišachas, tik staiga pasirodė raitelis 
ant balto žirgo. Pasisuko jis į Deškiuvarą ir šūktelėjo: 

— Dar niekas iš taviškių neįstengė manęs įveikti. Pa- 
gal taisykles — pirma turi nugalėti mane, o jau paskui 
kautis su mano padišachu. Kaukimės! 

Deškiuvaras net apsiputojo iš pykčio. Griebė jis kardą, 
sukirto žirgui ir puolė prie jaunikaičio. 

Bet neišsigando Nerbala. Metė arkaną — kilpa tiesiai 
Deškiuvarui ant kaklo. Tada timptelėjo jis virvę ir nu- 
traukė Deškiuvarą nuo žirgo. 

Kokie džiaugsmo šūksmai pakilo! Ir draugai, ir priešai 
sveikino nugalėtoją. 

Nerbala pakėlė Deškiuvarą nuo žemės, stipriai surišo 
jam rankas. O paskui vėl sėdo ant žirgo ir garsiai pa- 
skelbė: 

— Karas baigtas! Rytoj šituo metu, šioje pat vietoje 
pradėsime derybas. Derybas aš pats vesiu! 

Džiaugsmingi šūkavimai viską nustelbė aplinkui. 

Nerbala kreipėsi į padišachą Deškiuvarą: 

— Rytoj liepk atvesti čia abu belaisvius, kuriuos tavo 
žmonės surišo. Ir dar: girdėjau, turėjai žmoną — kupranu- 
garių varovo dukterį. Kad man ir ji rytoj čia būtų. 

— Kur aš ją surasiu?— nustebo Deškiuvaras. 

— Ieškok, kur nori,— atsakė Nerbala.— Bet atsimink: 
nebus jos čia rytoj — aš pats nukirsiu galvą ir tau, ir ta- 
vo sūnums. | 

Paskui jis kreipėsi į kitą padišachą: 

— O iš šitos pusės būsi tu, tavo viziris, vekilis, visos 
trys dukterys ir dar senasis sodininkas. Be to, liepk atvesti 
šičia ir padišacho Deškiuvaro sūnus, kurie dabar tavo ne- 
laisvėje. 

Pasakė, sėdo ant žirgo ir nurūko. 

Zmonės skirstėsi džiūgaudami. 

Grįžo Nerbala namo, o sodininkas ir sako jam: 

— Nesvarbu, kas tas raitelis ant balto žirgo, sūneli, 
bet jis didelį darbą padarė. Ar tai juokas — šitokioms 
skerdynėms kelią užkirto. Ir dar mus į derybas pakvietė. 

— Ką gi,— atsakė Nerbala,— nueikit, pasiklausykit, ką 
ten šnekės, paskui ir man papasakosit. 

Praslinko ir ta naktis. Ankstų rytą šlavėjai nušlavė 
aikštę. Suėjo žmonės iš abiejų pusių, laukia, kada pasiro- 
dys raitelis ant balto žirgo. 

Pažadėtą valandą į aikštę atšuoliavo Nerbala — ant 
balto žirgo, baltais drabužiais apsirengęs. Davus jam ženk- 
lą, vienoje pusėje susodino atvedę Chanbalą, Beibalą ir 
Deškiuvarą, kitoje — padišacho žentus. Paskui atėjo padi- 
šachas, viziris, vekilis, padišacho dukterys ir sodininkas. 
Atvedė ir Nerbalos motiną. Zvilgterėjo jis — ir širdis krau- 
ju pasruvo: ji buvo visai susenusi, išdžiūvusi —-vieni kau- 
leliai belikę. 

Nerbala išjojo į aikštės vidurį, kad visi matytų, ir gar- 
siai paklausė: 

— Jūs tikriausiai norite sužinoti, kas aš toks. 

— Norim, labai norim!— pasigirdo šūksmai iš visų pu- 
sių. 

— Du iš čia esančių pažįsta jau mane tokį, tegu jie 
atsistoja!— įsakė Nerbala. 

Niekas neatsistojo. Tada Nerbala dar įsakmiau pra- 
šneko: 

— Dabar jau vėlu gėdytis. Jei patys neatsistosit — čiup- 
siu už gerklės ir pakelsiu! 

Padišacho žentai žvilgterėjo vienas į kitą ir nenoriai 
atsistojo. 

— Tai tavo dukterų vyrai,— prabilo į padišachą Ner- 
bala.— Tu išleidai už jų savo dukteris, kad jie pasirodė esą 
narsūs — atnešė princesėms po nevystančių gėlių puokš- 
tę. Dabar tegu visi žino: tas puokštes aš jiems daviau. 
O už tai ant dešinės rankos įspaudžiau abiem ženklus. 

Atraitė rankoves — tikrai yra įspaudai. 

O Nerbala toliau šnekėjo: 

— Antrąkart žentai pasižymėjo, kai tu susirgai. Jie 
atgabeno tau stirną, kurią aš sugavau ir atidaviau jiems. 
O už tai įspaudžiau ženklus ant kairiųjų rankų. 

Atsmaukė žentams kitas rankoves — ir čia įspaudai ryš- 
kūs. 

„— Na, o kokie jie kariautojai — patys matėte. Jeigu ne 
aš, sėdėtų dabar nelaisvėje ir jie, ir pats padišachas. 

— Teisybė!— ėmė šaukti visi. — Teisybė! 

— O dabar žiūrėkit, kas aš esu!— sušuko jaunikaitis, 
atsidengė veidą ir nusimetė baltą apdarą nuo savų dra- 
panų. į 

Žmonės sužiuro ir aiktelėjo: Nerbala! Visi ėmė ranko- 
mis ploti iš džiaugsmo. O senasis sodininkas ir jaunoji 
princesė puolė vienas kitam į glėbį, apsiverkė iš laimės 
lyg maži vaikai. 

Tuomet Nerbala pasisuko į Deškiuvarą ir jo sūnus ir 
paklausė: 

— Na, o jūs mane pažįstat? 

Bet negalėjo pažinti Nerbalos nei Deškiuvaras, nei jo 
sūnūs Chanbala ir Beibala. 

Prisiartino jis prie motinos: 

— O tu? Pažįsti? 

Pasižiūrėjo ji, užmerkė akis, paskui atsimerkė ir puolė 
prie jaunikaičio: 

— Nerbala! Sūnau! 

— Kur tu visą laiką buvai, mama? — švelniai paklausė 
ją Nerbala. | 

— Kai tave padišachas Deškiuvaras atidavė dervišui, 
tai mane įmetė į kalėjimą. Iki vakar vakaro ir sėdėjau be- 
langėje. 

Dabar ir padišachas Deškiuvaras susivokė, kad čia jo 
sūnus. Šoko ir jis prie jaunikaičio: 

— Nerbala! Sūnau mano! 

Bet Nerbala jį atstūmė. 

— Jeigu tu būtum laikęs mane sūnumi, nebūtum ati- 
davęs dervišui žmogėdrai. | 

O paskui jis prašneko į visus Žmones: 

— Ir šitie, ir anie visados tyčiojos iš manęs. Neturėjau 
aš kito vardo — kaip kupranugario vaikas. Ir vien todėl, 
kad štai šita moteris, mano motina, buvo ne iš chanų ar 
bekų giminės, o paprasto kupranugarių varovo duktė. 
Ir padišachas Deškiuvaras vertino tik anuos sūnus, kuriuos 
jam pagimdė kilmingos moterys, mane jis atidavė dervi- 
šui, mano motiną uždarė į belangę. O štai šitas padišachas 
išvarė iš namų savo jaunėlę dukterį, kad ji elgėsi su ma- 
nim pagarbiai, kaip su žmogum; jis norėjo nubausti se- 
nąjį sodininką, įsūnijusį mane. Dabar visi šie Žmonės 
mano rankose. Galėčiau juos visus sunaikinti. Bet aš ju 
nežudysiu. Tik paženklinsiu jų kaktas. Tegų visi žmonės 
mato ir žino, kad jie nubausti už savo žiaurumą. 

Nerbala grįžtelėjo į sodininką: 

— Kelkis, dėdule, dėk po įspaudą jiems ant kaktos. 

Sodininkas atsistojo ir įspaudė ant kaktos juodą Ner- 
balos ženklą abiem padišachams, viziriui su vekiliu, dviem 
padišacho sūnums, dviem padišacho dukterims ir dviem 
padišacho žentams. 

O Nerbala atsisveikindamas pasakė žmonėms: 

— Aš gyvensiu štai toje pilyje, dviejų kalnų tarpek- 
lyje. Jeigu išdrįs kas jus skriausti — duokit man žinią. 

Tai pasakęs, Nerbala pasiėmė savo motiną, senąjį so- 
dininką, jaunėlę padišacho dukterį ir kartu su savo bičiu- 
liais — baltuoju žirgu, liūtu ir paukšte — patraukė į savą- 
ją pilį, dunksančią tarp dviejų kalnų. 

Sako, kol buvo gyvas Nerbala, niekas nedrįsęs žmonėms 
pikto daryti. 


DADNDVADADVRADMAAMARDDADDAARADMAADVADADAAA 
PAAIšKINIMAI 
AAS AAS AS LAA ASA AS 


Agačas — senovinis ilgio matas (apie 7 kilometrai). 

Ambalas — krovėjas. 

Churdžinas— dvipusis krepšys, kelionmaišis. 

Čaltikas — nenuvalyti ryžiai. 

Čuvalas-— didelis maišas. 

Dolma — rytietiškas patiekalas. 

Džuvarai— žmonės, skirstantys drėkinimo vandenį. 

Jusif as — Juozapas Gražusis, biblinis personažas. 

Kečalas — plikis, dažnas azerbaidžaniečių pasakų herojus, labai 
protingas ir išradingas. 

Kišmišas — džiovintos vynuogės. 

Kiufta-bozbašas —rytietiškas patiekalas. 

Lavašas — duonos paplotis. 

Logmanas — legendinis gydytojas ir išminčius. 

Nogulas — saldumynas. 

Peri-— geroji fėja (persų mitologijoje). 

Rustam-zalas — legendinis karžygys, pagrindinis Firdousio poe- 

mos „Šach-Name“ herojus. 
Tendiras — duobė, kur kepamas čurekas. 
Usta— meistras, mokytojas. 

